
„DEMASCATOR” 


Deci cum se înfățişa omenirea în dimineața aceasta? Chiar 
mai searbădă decât ieri. În toate birourile din clădirea 
Etchmark Undertower temperatura aerului se afla la un 
plăcut nivel de 18°C, dar fruntea lui Matthew Flamen, cel din 
urmă... „DEMASCATOR” era acoperită de sudoare. Până-n 
prânz, ar fi trebuit mixată, procesată, înregistrată, avizată, 
îmbunătățită şi trimisă în regie o emisiune de cincisprezece 
minute şi încă nu era nimic gata care să înglobeze cele două 
minute şi patruzeci de secunde de publicitate. Unul după 
altul, elementele trecute pe listă, şi pe care urma să le 
„rumege” peste noapte, erau eliminate ca fiind inutilizabile, şi 
mai avea nouă luni de contract. 

Era punctul culminant al unui coşmar început cu mult 
timp în urmă. Planeta se închisese în propria-i carapace 
asemenea unei moluşte neprietenoase, iar el, un peşte 
flămând, nu dispunea de forța necesară pentru a o deschide 
în forță. A deschide? În forţă? 

Cu un efort teribil reuşi să-şi deschidă pleoapele, iar prin 
tavanul din sticlă blindată, transparentă doar dinspre 
anterior, a dormitorului său, se putea vedea cerul albastru, 
strălucitor. Era singur în cameră. Era singur în toată casa, şi 
era extrem de bucuros de acest lucru. Inima bătea să-i 
spargă pieptul, asemenea unui nebun care cerea să fie 
eliberat de la Bedlam, şi gâfâia atât de violent încât i-ar fi fost 


imposibil să rostească o propoziţie coerentă, nici măcar un 
simplu „bună dimineaţa”. Deşi nimeni nu putea fi, în mod 
normal, acuzat de conținutul unui vis, el se simțea îngrozitor 
de jenat. 

Îşi adună, treptat, fragmentele dispersate ale personalităţii 
sale, până ce avu destul control asupra trupului său pentru a 
se ridica din pat. Din subconştientul său se ivi un citat al lui 
Xavier Conroy, notat în mod superficial cu mult timp în urmă, 
şi considerat de el a fi un citat utilizabil, din cauză că avea o 
legătură directa cu munca lui: „Cultura occidentală este într- 
un proces de tranziție, de la un sentiment de vinovăție 
conştientă, la unul de ruşine, însoțit de o frică morbidă de a fi 
descoperit.” În ultima vreme, aceste cuvinte nu-i dăduseră 
pace, asemenea unui semn făcut cu fierul roşu, imposibil 
apoi de cauterizat şi sterilizat. 

Se uită în jur, cu o privire încețoşată, la luxul, confortul şi 
siguranța locuinţei lui, găsind acel loc respingător. 

Se duse, împleticindu-se, până la baie şi luă un calmant, 
care îşi făcu efectul chiar în timp ce el îşi golea vezica, iar 
lumea păru mai puţin amenințătoare. 

Reuşi să se autoliniştească, spunându-şi că deocamdată 
se ținea bine, că încă avea de lucru, şi continua să scoată la 
lumină nenumărate secrete menite a sta ascunse... 

Cu toate acestea, înainte de a se gândi să facă un duş, să 
mănânce, şi să-şi vadă de alte tabieturi ale unei existențe 
civilizate, el îşi exorciză stafiile coşmarului care-l chinuise, 
ducându-se la sistemul de comunicații şi intrând pe o linie 
directă cu calculatoarele din biroul său. Privit fiind de 
fragmentul de înregistrare înfățişând-o pe Celia, care se 
derula necontenit în ungherul său special, de onoare, se 
aşeză dezbrăcat într-un fotoliu rotativ rece şi umed şi 
demontă, pe rând, toate motivele anxietăţii care-l chinuia. 
Era încă devreme, cel puţin în acea zonă, — oh, doar şapte şi 
zece, — dar mica şi sfrijita planetă plutea în acea perioadă în 


atemporalitate. 

Elementele pe care le „pusese la copt” în timp ce dormea 
dăduseră rezultate acceptabile. Unele erau deja potrivite 
pentru a fi folosite în acea zi, altele erau suculente, mirosind 
promițător. 

Treptat îşi recăpătă încrederea. Întotdeauna, un leac mai 
bun decât calmantele era reprezentat de sentimentul că 
privirea lui pătrundea nu în lumea tridimensională, ci 
cvadridimensională, mai adânc decât a aproape oricui 
altcuiva. Făcea eforturi pentru a ignora demonul sarcastic al 
îndoielii, care îi aducea mereu aminte de acea observație a lui 
Conroy, şi îi accentua faptul că, dacă aceasta era adevărată, 
atunci, mai devreme sau mai târziu, întreaga lume 
occidentală avea să  comploteze pentru a-şi ascunde 
manevrele subterane de el. Cu zece, opt, chiar cu şase ani în 
urmă toate posturile mari de ştiri avuseseră fiecare 
„demascatorii” lor. Unul câte unul, aceştia dispăruseră, unii 
din cauza unor acuzații nedovedite, alții pur şi simplu din 
cauza pierderii audienței, şi a incapacității lor de a mai irita, 
de a provoca, de a ține în suspans. Oare motivul să fi fost 
acela că lumea nu mai avea deloc admiraţie față de un om 
cinstit, ci mai degrabă pentru cei care reuşeau să scape 
basma curată? Şi cât de cinstit este un om care îşi câştigă 
traiul demascându-i pe cei care nu au reuşit să-şi acopere 
complet faptele necinstite? Ca şi cum întrebările i-ar fi fost 
puse de altcineva, Flamen privi stânjenit în jur. Dar singurul 
lucru pe care-l vedea mişcându-se era imaginea Celiei, 
derulându-se neîncetat. Se întoarse din nou spre ecranul de 
comunicații şi selectă prima şi cea mai importantă dintre cele 
aproximativ douăsprezece ştiri pe care le dăduse la compilat 
peste noapte. 

Într-adevăr, Marcantonio Gottschalk fusese jignit de 
absența lui Vyacheslav Gottschalk şi a multor altor electori 
importanți de la cea de-a optzecea sa aniversare. 


Aceasta nu putea fi decât cu greutate considerată o 
dovadă că în interiorul cartelului se dădea din nou o luptă 
pentru putere, dar până acum detaliile legate de împărțirea 
taberelor fuseseră în mod eficient ținute secret. 

Oare îndrăznea să facă o presupunere legată de câte dintre 
convenționalele scuze oficiale bazate pe boală - membrii 
grupării Gottschalk erau ciudat de conservatori în foarte 
multe privinţe — erau de fapt nişte minciuni? Calculatoarele îl 
avertizară să n-o facă. Cartelul era mult prea puternic pentru 
a fi atacat fără informaţii cu adevărat solide. Cu toate acestea, 
tânjea după un subiect important. Nu era în aşa mare 
măsură vorba despre faptul că mai avea nouă luni de 
contract, după cum fusese avertizat în vis, ci mai degrabă de 
faptul că mai avea doar nouă luni de contract, şi dacă nu 
prindea în plasă pe cineva cu adevărat important înainte de 
sezonul de vară, care avea o slabă audienţă, avea să li se 
alăture lui Nineveh şi Tyre. Acordă articolului un coeficient 
mare de importanţă şi îşi instrui calculatoarele, fără a nutri 
cu adevărat vreo speranță, să încerce din nou să cumpere o 
parolă necesără intrării în banca de date a familiei Gottschalk, 
de la Iron Mountain. 

În aşteptarea evaluării, trecu la celelalte subiecte. Simpla 
idee de a ataca compania Gottschalk părea să-l fi ajutat să-şi 
revină complet, şi începu să analizeze fiecare subiect de 
emisiune cu încredere. 

Lares and Penates Inc. este, aproape sigur, ceea ce se 
zvoneşte. O fațadă de persoane cu studii superioare, pentru 
Conjuh Man, exploatând lipsa oarbă de rațiune atât cu 
entuziasm, cât şi cu o ignoranță completă față de aceasta. De 
notat obținerea maximului de detalii, şi de folosit când 
sondajul atinge optzeci la sută în favoarea articolului. Până 
acum, este numai de şaptezeci şi doi. Refugiații care se 
îndreaptă spre Kuala Lumpur erau, pesemne, sacrificați în 
mod selectiv, conform unui plan prestabilit de reducere a 


numărului lor cu cel puţin două treimi, şi nu cum sunau 
datele oficiale, adică prin împărțirea în loialişti şi rebeli. 
Sondajul indica optzeci şi opt la sută, deci putea fi folosit 
subiectul în acea zi. Dar merita oare să rişte provocarea unui 
incident internațional? Oare cui din lumea anglofonă i-ar fi 
păsat câtuşi de puţin de soarta unor oameni, indiferent de 
numărul lor, care aveau tenul cafeniu şi vorbeau o limbă 
străină? 

În timp ce ezita dacă să folosească articolul sau să-l ţină 
pentru altă dată, fu întrerupt. Calculatoarele îi indicau o 
probabilitate de şaizeci şi ceva la sută de a obține codul 
necesar intrării în banca de date a companiei Gottschalk de 
la Iron Mountain. Prețul estimat varia între unul şi două 
milioane, ceea ce îl făcea oricum inaccesibil lui Flamen - nu 
existau destui bani „gheață” în fondul informatorilor - dar 
imediat suspiciunile lui datorate deformării profesionale se 
întețiră. Până atunci, ori de câte ori ceruse o parolă, 
calculatoarele afişau imediat „NU ESTE DE VÂNZARE”. 
Instinctul îi indică întrebarea ce trebuia pusă în continuare: 
oare membrii familiei Gottschalk aveau de gând să continue 
fără acea bază de date? 

În acelaşi timp, continuă să analizeze articolele: în 
rândurile grupării „X-Patriots” 1 se punea la cale ceva 
important. Lectura de rutină îl duse direct înapoi la familia 
Gottschalk şi la verdictul superficial conform căruia ei 
provocau din nou disensiuni în rândul extremiştilor pentru a 
ajunge la vânzări ridicate a ultimului lor produs în rândurile 
grupurilor înspăimântate de albi. 

Exista însă, la o distanţă de numai cinci puncte mai jos pe 
scara probabilistică, o variantă care îl făcu să-şi pipăie, 
încruntat, barba cafenie, îngrijită. 


l X Patriots = joc de cuvinte cu referire la termenul de „expatriați” (n. Tr.) 


Oare apăruse un element nou în cazul lui Morton Lenigo? 
Logica îi spunea că era absurd. Nici un calculator al 
serviciului de imigrări, nu i-ar fi acordat lui Lenigo o viză 
după câte făcuse acesta în oraşe britanice precum 
Manchester, Birmingham şi Cardiff. Nu era mai puţin 
adevărat că faptul că un subiect care lâncezise pe la cota 40 
timp de trei ani sare brusc la 60, reprezenta în mod cert un 
semnal de alarmă. Şi avea să devină un reportaj pe cinste, 
dacă avea să devină reportaj! Îşi notă să îl evalueze cu multă 
atenţie şi se întoarse la cazul familiei Gottschalk. 

Da, spuseră calculatoarele lui, era foarte posibil ca familia 
Gottschalk să plănuiască să se lipsească de Iron Mountain. 
Cumpăraseră echipament de procesare a datelor în cantități 
prea mari pentru a putea fi explicate ca fiind nişte sisteme de 
detectare. 

Concluzie logică: dacă aveau de gând să renunţe la Iron 
Mountain, atunci vânzarea unuia din codurile lor de acces 
reprezenta de fapt o manevră a lor auxiliară de rotunjire a 
veniturilor, iar ei aveau să râdă cu gura până la urechi, când 
naivul cumpărător avea să afle cum fusese înşelat. 

Uneori urăsc concernul Gottschalk, îşi spuse Flamen, nu 
atât pentru ceea ce reprezintă ei, cât pentru cum îi văd ei pe 
alți oameni. Nimănui nu-i place să fie considerat un idiot 
miop. 

După câteva clipe de gândire, le ordonă computerelor sale 
să caute trei lucruri: locul unde urma să fie adus tot acel 
echipament pentru compania Gottschalk, ceea ce avea să 
spună multe. Vreo informație privitoare la vreo descoperire 
tehnică recentă care putea duce la scoaterea pe piață a unui 
nou produs. Şi, în sfârşit, orice indice, oricât de 
nesemnificativ în aparență, referitor la noul conflict din 
cadrul cartelului. Cum nu era nici o speranță ca ceva să iasă 
la lumină şi să poată fi folosit astăzi, îşi notă să păstreze 
subiectul peste noapte şi se întoarse la materialul exploatabil. 


Captarea zvonurilor, ca pe nişte fluturi vânați cu plasa, 
era una din principalele lui talente profesionale, şi acest fapt 
era dovedit de supraviețuirea emisiunii sale - e adevărat, 
mutilată, dar pierderea unui picior e preferabilă morții. Totuşi 
acest adevăr evident nu avea darul să-l liniştească, în timp ce 
examina selecția finală a celor şapte subiecte, trei din ele fiind 
păstrate în rezervă, din cauza riscului de a fi excluse de pe 
listă de conducerea postului. Contractul îl obliga ca, înainte 
de a face vreo acuzație împotriva cuiva, să permită propriilor 
computere ale companiei Holocosmic să reanalizeze datele 
fundamentale, iar acestea coborau uneori cota sub limita 
fixată de firma care îi asigura împotriva unor procese pierdute. 
În ultima vreme fusese respins aproximativ un subiect pe 
săptămână, mult prea multe, în opinia lui Flamen. Cu toate 
acestea, avea destule motive pentru a-şi înfrâna pornirea de a 
se plânge de acest lucru. 

Recolta fusese firavă în acea zi. Totuşi, cel puţin ştia acum 
că îşi va realiza showul. Era mai bine să ia micul dejun. Însă 
mâncarea, pe care se forța s-o înghită, avea gust de cenuşă. 


ÎNTREBARE: CINE ERA ȘRRPELE ACELA CU CARE TE- 
AM VĂZUT SEARA TRECUTĂ? 

RĂSPUNS: NU ERA UN ȘARPE, 

CI ERA AMANTA MEA DE ACUM, 

CARE DIN ÎNTÂMPLARE ESTE O PITONEASĂ 


Mecanismul patului gonflabil începea să dea semne de 
oboseală. Fusese cumpărat la mâna a doua, şi în orice caz, 
deşi era lat de un metru şi treizeci de centimetri, nu fusese 
proiectat pentru două persoane. Astfel, primul lucru pe care-l 
realiză Lyla Clay când se trezi, fu acela că, la fel ca de obicei, 
rămăsese rigidă în somn, pentru a se feri de colțul din stânga 
sus, unde patul era mai slab susținut, şi dormind pe brațul 
drept, îşi întrerupsese circulația. Simţea nişte furnicături 
puternice de la cot până în vârful degetelor, provocate de 
reluarea circulației sângelui. 

Iritată, deschise ochii şi zări un bărbat necunoscut care-i 
zâmbea. Avea întipărit pe chip un rânjet tăcut, dar ea nu 
realiză de la început implicațiile acelui gest. 

Era complet goală. Nu avea, totuşi, motive să-i fie ruşine 
de corpul ei, care era suplu, tânăr şi egal bronzat iar reflexul 
rămas din oarecum demodata ei copilărie, reflex care o 
îndemnă să tragă pe ea o pătură inexistentă — măcar sistemul 
de încălzire al patului funcționa corespunzător - fu blocat de 
amorțeala membrelor ei. Oricum, nu era prima oară în cei 


douăzeci de ani ai ei când, trezindu-se, realiza că era 
admirată de un bărbat al cărui nume sau trăsături îi erau 
complet necunoscute. 

Apoi străinul se dezintegră într-un şuvoi de fulgi de 
zăpadă roz sau purpurii, iar ea îşi aduse aminte de 
dispozitivul holografic pe care Dan şi prietenul său Berry îl 
căraseră pe coridor de la lift, cu o zi înainte, asudând de efort 
şi înjurând. Nu avuseseră până atunci un aparat holografic în 
apartament - ci doar un televizor străvechi non-holografie 
care nu le oferea nimic interesant, ci doar cele trei 
transmisiuni bidimensionale prin satelit, care mai 
rămăseseră şi pe care punea atât de mult accentul PCC-ul. 
Cum acestea erau direcționate mai ales spre India, Africa şi 
America Latină, şi cum nici ea nici Dan nu vorbeau hindusa, 
dialectul swahili, ci doar câteva vorbe în spaniolă, foarte rar 
se oboseau să pună în funcțiune televizorul, şi numai dacă 
treceau în revistă toate sferele de interes. Atunci nu mai 
conta că emisiunile se refereau în principal la săparea 
latrinelor, la capcanele pentru peşte şi la identificarea 
simptomelor bolilor, contagioase - de fapt, aşa cum observase 
odată Dan, dacă ar fi avut o porţiune mare de pământ în care 
să sape latrine, atunci informaţiile acelea ar fi putut fi de 
folos cu următoarea ocazie când toaletele se înfundau. 

Ea îl căută în jur cu privirea pe Dan şi îl găsi pe cealaltă 
parte a patului. Cu rozarul în mână, bâjbâia după un loc în 
perete unde ventuza magnetizată de la capătul cablului 
flexibil să se poată alimenta, în mare măsură asemenea unui 
avion care caută cu disperare o bucată de pământ pe care să 
aterizeze. 

Găsi o porțiune unde firul de inducție era încă intact, 
rozarul prinse viață cu un zbâmâit, iar el se apucă să repare 
defectele bărbii sale. Avea ghinionul de a avea mari zone 
spâne, circulare, pe ambii obraji. 

Cu câteva clipe mai târziu, aparatul holografic reveni în 


mod miraculos la o sincronizare bună. Zâmbind şi 
gesticulând, bărbatul din ecran îşi reluă discursul tăcut. Lyla 
se ridică în capul oaselor şi îşi acoperi sânii cu brațul cuprins 
de furnicături, masându-şi-l cu vârfurile degetelor de la 
cealaltă mână. 

— De ce nu faci un semn pe perete, ca data viitoare să nu 
mai fie nevoie să bâjbâi? spuse ea, fără a se uita la Dan, dar 
rotindu-şi distrată privirea prin cameră. 

Pe tava Benares din alamă, aflată în fața altarului lui Lar, 
se găsea o grămadă fleşcăită de alimente pseudo-organice. 
Era limpede că cineva îşi adusese la țanc aminte să arunce 
acolo şi cărțile care se apropiau de data expirării, şi cum ea 
nu îşi aducea aminte să fi făcut acest lucru, pesemne că Dan 
o făcuse. De pe colțul mesei, care fusese închisă, fără a fi 
ştearsă, se scurgea pe perete o dâră de vin roşu. Raftul pe 
care se găsea sfeşnicul lor autentic, din secolul douăzeci, cu 
şapte suporturi, era plin de cenuşă, pentru că ea ţinuse să 
ardă în el şapte feluri diferite de agarbati deodată - strâmbă 
din nas, aducându-şi aminte de acest lucru. 

Pe scurt încăperea arăta groaznic. 

Dan făcu o pauză cu aplicarea, fir cu fir, a părului 
artificial pe substanța adezivă, întinsă pe obrajii săi. 

— În sfârşit, te-ai trezit, hm? Eram pe cale să te zgâlțâi. Nu 
ştii cât e ceasul? 

Gesticulă spre noua lui achiziție, sistemul holografic, ca şi 
cum acesta ar fi fost un ceas. 

Lyla îl privi absentă. 

— Nu-l recunoşti pe Matthew Flamen? Ce naiba, câți 
demascatori au mai rămas? Ăsta e showul lui de prânz şi e 
excelent! Ia ascultă! 

Ridică un picior dezgolit şi îl împinse spre butonul de 
sonor de pe carcasa joasă din care se înălța ca un catarg 
ecranul holografic gros de câțiva centimetri. Evaluând greşit 
distanța, se aşeză greoi pe colțul patului. Şocul brusc fu prea 


mult pentru uzatul pat gonflabil, şi Lyla se trezi aruncată pe 
podea, zgomot însoțit de şuieratul gazului exhalat de pat. 

Se auzea glasul mieros al lui Flamen: 

— În această lume, adesea înspăimântătoare, nu 
sunteți invidioşi cât de apărați se simt oamenii care îşi 
instalează capcane marca Guardian la uşi şi ferestre? Nu 
găsiți pe piață un produs mai bun, şi ați fi nişte fraieri să 
cumpăraţi ceva mai puţin bun. 

Dispăru. Un negru înalt, încruntat, îi luă locul, şi înainte 
ca Lyla să aibă timp să reacționeze -— încă nu se dezmeticise 
îndeajuns pentru a se convinge că imaginea color, tri- 
dimensională, nu avea să iasă din ecran - nişte benzi 
metalice, cu ţepi, i se încleştaseră acestuia pe gât, pe mijloc şi 
la nivelul genunchilor. Din locurile în care pătrunseseră țepii 
nemiloşi din metal începu să curgă sânge. El păru o clipă 
şocat, apoi se prăbuşi inconştient. 

— Guardian! recită o voce gâtuită, misterioasă. Guar- 
dii-ann! 

— Cred că n-ar strica să ne luăm şi noi aşa ceva! spuse 
Dan. 

— Crezi că o să ne mai rămână ceva ce merită furat, 
dacă continuăm astfel? întrebă Lyla iritată. Îţi dai seama că 
tocmai ai rupt patul? 

Ridicându-se sprintenă, apăsă pe butonul de închidere al 
ecranului holografic. Nu se întâmplă nimic. 

— Am uitat să-ți spun, murmură Dan. Comutatorul nu 
funcționează. De aceea ni l-a dat Berry. 

— Of, fir-ar...! Lyla căută din priviri cablul de 
alimentare şi după ce îl găsi, îl smulse din perete, iar 
imaginea lui Matthew Flamen care reapăruse între timp se 
dezintegra într-un amestec de impulsuri albastre-verzui. Vrei 
să dormi pe podea la noapte? Pentru că eu nu vreau! 

— O să chem pe cineva să-l repare! oftă Dan. Dar acum 
ai treabă, nu? Ai uitat că suntem programațţi la Ginsberg în 


după-amiaza aceasta? 

Fără tragere de inimă, Lyla îşi culese hainele de care se 
lepădase seara trecută. Nişte pantaloni cenuşiu-măslinii şi o 
pereche de încălțări. 

— Avem vreun apel telefonic, sau vreo scrisoare? întrebă 
ea, începând să se îmbrace. 

— Du-te să verifici, dacă te interesează atât de tare. 

Dan atinse cu delicateţe barba. Satisfăcut de faptul că era 
prezentabil, desprinse rozarul din perete şi îl puse la loc în 
cutia lui. 

— Dar mai întâi trebuie să-ți îndeplineşti datoria față de 
Lar, nu? 

— L-am luat pe o perioadă de probă de şapte zile, spuse 
Lyla indiferentă, potrivindu-şi pantalonii pe coapse. Dacă e 
atât de bine să stai într-o văgăună ca asta, lasă să facă el 
treaba! În plus, ce dracu” ai avut de ai îngrămădit atâtea cărți 
expirate pe tava aia? Te aştepţi să-i placă să fie tratat ca o 
ladă de gunoi? 

— A fost o urgență, murmură Dan. lar s-au înfundat ţevile 
de scurgere. 

— O, nu! 

Ținându-se în echilibru pe un picior pentru a şi-l 
introduce pe celălalt în primul pantof, Lyla se holbă la el 
îngrozită. 

— Stai liniştită, toaletele funcționează încă. Dar nu era să 
risc să le înfund şi pe acestea, aruncând în ele o grămadă de 
cărți, nu-i aşa? 

— Asta apropo de rigidizarea arterelor, oftă Lyla, 
amintindu-şi de o metaforă preferată de-a ei, din cartea lui 
Xavier Conroy „Oraşul senil”. Când nu e cazul cu canalele de 
scurgere, e vorba de străzi, şi când nu e vorba nici de ele, e 
vorba de rețeaua de comunicații... O să mă duc, oricum, să 
verific dacă avem vreun mesaj. Nu se ştie niciodată. Ar putea 
fi ceva interesant. 


Se îndreptă spre uşă şi începu să facă eforturi pentru a 
răsuci mânerul vinciului, ridicând astfel zăvorul greu de o 
sută de kilograme care bloca intrarea oricărui intrus peste 
noapte. 

— Pune-ți iaşmacul?, spuse Dan, trăgând pe el o pereche 
de pantaloni verzi şi închizându-şi strâns cureaua în jurul 
mijlocului. 

— Ce dracu’, mă duc doar până la rețeaua de comunicații! 

— Pune-l, am spus. Eşti asigurată pentru un sfert de 
milion, iar în contract scrie că aşa trebuie! 

— Ţie ţi-e uşor să vorbeşti, se revoltă Lyla. Tu nu eşti 
obligat să porți chestia aia îngrozitoare. 

Se întinse, însă, supusă, după iaşmacul care atârna pe 
cârligul de la uşă. 

În timp ce şi-l punea pe cap, întrebă: 

— Ia zi... doar n-o să fiu nevoită să-l port şi la spital, nu-i 
aşa? M-ar stânjeni cumplit în timp ce mă zbat ca o apucată. 

— Nu, când eşti la lucru, nu e nevoie. la gândeşle-te, 
totuşi... 

Dan îşi muşcă buzele, privind-o cu îndoială: 

— Pacienţii de la Ginsberg sunt ținuți la izolare, şi n-ar fi 
bine să te vadă aşa. Nu ai ceva mai puțin decoltat? 

— Nu cred. Toate hainele mele pe februarie au expirat deja, 
iar cele pe martie au început să se ponosească. Şi desigur că 
în aprilie am trecut la cele transparente. 

— Atunci, lasă, ridică Dan din umeri. Dacă insistă, poţi să 
le ceri să-ți cumpere firma ceva, nu? Cum ar fi o rochie, de 
exemplu. De când n-ai mai avut o rochie, din noiembrie, 
parcă? 

— Da, cea pe care am cumpărat-o să mă duc acasă, la 
părinţi, de Ziua Recunoştinţei. Dar era frig, iar acum este 
extrem de cald... Oh, cred că aş putea să fac un efort, pentru 


2 laşmac = basma purtată peste gură în special de femeile musulmane. 


un scop bun. Cu condiţia să mi-o plătească ei; rochiile sunt 
extrem de scumpe în sezonul acesta. 

Îşi ascunse chipul în iaşmac şi deschise uşa. După ce se 
asigură, cu o privire prevăzătoare în fiecare direcţie, că nu era 
nimeni pe coridor, adăugă: 

— N-o închid, vin imediat. 


CARE FACE DIN CITITOR? BĂRBAT ADEVĂRAT, NU 
DOAR UN MUNTE DE ȘUNCĂ 


— Îl cheamă Harry Madison, nu Mad? Harrison! 
— Poftim? spuse computerul asistent, cu inflexiunea 
interogativă perfectă. 

Era unul din modelele ultramoderne ale IBM, cu 
comunicare vocală complet personalizată, şi era legat printr- 
un regulament, pe timpul vieții sale mecanice. Un punct al 
acelui regulament stipula că, atunci când un angajat al 
spitalului, aflat singur în cameră, rostea nişte cuvinte 
audibile, trebuia să i se răspundă. Nu era valabil şi pentru 
pacienți. Pentru ca asistenții computerizați şi alte aparate să 
facă distincția între cele două categorii, cei din urmă erau 
obligați să poarte nişte salopete cu un fir metalic țesut în zig- 
zag pe spate şi pe piept. 

— Nu contează, spuse plictisit doctorul James Reedeth, şi 
îşi încleştă fălcile extrem de strâns. Apoi îşi spuse în sinea lui, 
fără a-şi mai da glas gândurilor, cu nesăbuinţă, ca înainte: a 
fost internat cu un motiv, fir-ar să fie, de către experți ale 
căror raționamente sunt cel puțin tot atât de logice ca şi ale 
mele! Nici măcar nu e un pacient de-al meu. Aşa că ce mă 
face oare pe mine să fiu atât de interesat de cazul lui — să fie 

iritarea subconştientă față de prezența unui extremist negru 
într-un spital altminteri ocupat de albi? Nu cred. Dar nu are 
absolut nici un rost să încerc să găsesc răspunsul rațional. 

Pentru a nu ştiu câtă oară, începu să se întrebe ce îl 
împinsese în acel labirint monstruos? Oare dorința de a 
deveni doctor, cu care oamenii să se poată consulta referitor 
la moarte?5 

— Ariadna! Ariadna! Unde eşti acum, când am nevoie de 
firul tău călăuzitor? 

Cedă impulsului de a rosti aceste cuvinte cu voce tare, şi o 
clipă mai târziu nu era sigur dacă nu fusese eronat 
voluntaria decizia, autoiluzionându-se. Computerul începu să 
scoată sunete specifice, în timp ce analiza asemănările 
parțiale, şi în cele din unnă ajunse la răspunsul pe care-l 
aşteptase el. 

— Presupunând că referirea la Ariadna conţine o întrebare 
legată de doamna Spoelstra, ea se află în acest moment la 
etajul al nouălea, din aripa numărul patru, şi nu trebuie 
deranjată, printr-o interdicție de gradul doi. Vă rog să 
explicați natura urgentă a cererilor dumneavoastră. 

Reedeth râse forțat. Când, o jumătate de minut mai târziu, 
computerul-asistent nu mai auzi nici o altă replică, adăugă 
cu o nuanţă de îndoială artificială: 

— Nu poate fi găsită nici o referire la vreun călăuzitor aflat 
în posesia ei, nici sub formă de fir, nici de altă natură. Am 
permisiunea de a adăuga acest lucru la banca de date 
referitoare la persoana ei? 

— Absolut îl asigură Reedeth cordial. Poţi de asemenea să 
notezi că numai ea cunoaşte ieşirea din labirint. Mai mult, 
poţi înregistra şi faptul că pielea ei este mai fină decât 
mătasea sintetică, că are sâni superbi, cea mai senzuală gură 
cu care divinitatea a înzestrat vreodată o femeie, nişte coapse 


” De asemenea joc de cuvinte cu numele personajului (re death - Reedth) 


care probabil corespund unei ecuaţii ce ţi-ar da peste cap 
toate circuitele, şi... 

Voia să adauge că avea o inimă de gheață, dar în acel 
moment un uruit neplăcut se auzi dinspre măruntaiele com- 
puterului-recepţioner şi o lumină roşie, intermitentă, se puse 
în funcțiune, indicând faptul că era temporar defect. Furios, 
Reedeth se ridică, cu un salt, în picioare. Pentru Dumnezeu, 
ce rost avea ca sistemul computerizat al spitatulului Ginsberg 
să fie dat prin contract în grija unei firme care în acea 
perioadă angaja tot atâția neo-puritani ca şi IBM? Când cel 
puţin optzeci la sută dintre pacienţii pe care încerca să-i 
trateze sufereau de probleme pe fond sexual, era foarte 
enervant ca aceste sisteme de cenzură să-şi pună mereu în 
aplicare reflexele mecanice grundiste. 

Cu toate acestea se simțea intr-un fel uşurat să scape de 
compania computerului. Încercarea de a îmbina reţeaua de 
canale informaţionale de care era înțesat mediul său de lucru 
cu principiile pe care le afişa formal era un paradox pe care 
nu îl rezolvase cu adevărat niciodată. 

Se îndreptă spre peretele-oglindă al biroului şi privi afară 
la uriaşul „Spitalul de Stat Ginsberg pentru Persoanele cu 
Probleme  Psihice”. Asemănător unei fortărețe, cu nişte 
turnuri înalte de maximă securitate, distribuite de jur 
împrejur, şi legate între ele de ziduri înalte, ca şi cum o 
imagine a unui castel de basm dintr-o carte pentru copii 
fusese transpusă, cu răceală, în arhitectura de beton a epocii, 
reprezenta o corespondenţă structurală a acelei ocazii de „a te 
retrage şi a te reface”, pe care o susținea Mogshack, ca pe un 
antidot perfect pentru orice problemă de neadaptare 
personală. Nu existau ferestre decât pe aripile joase, unde se 
aflau birourile administrative. Turnurile erau lipsite de orice 
elemente deosebite. Vederea lor - aşa se pretindea - oferea 
pacienților înspăimântați, recent internați, promisiunea unei 
imunităţi deosebite față de provocările intolerabile ale lumii 


exterioare. 

Însă aşa cum se prezenta priveliştea de aici, pe Reedeth îl 
ducea cu gândul la castelele medievale care au devenit inutile, 
după descoperirea prafului de puşcă. Iar într-o eră a armelor 
de buzunar...? 

Oftă, aducându-şi aminte de întrebarea formulată de 
Xavier Conroy, al cărui subaltern fusese în perioada 
elaborării tezei de doctorat. Proiectul de construire a 
spitalului Ginsberg de abia fusese publicat, împreună cu o 
convingătoare sinteză a principiilor sale fundamentale, 
concepută de Mogshack: „Ce măsuri a prevăzut doctorul 
Mogshack pentru pacienţii a căror refacere este probabil a se 
produce cu întârziere, din cauza incapacității lor de a găsi o 
cale de a ieşi din nou în lume?”. 

Avusese nevoie de doi ani de muncă acolo pentru a aprecia 
cum se cuvine sensul acelei critici, şi tot atât de adevărat era 
că numai conştientizarea stării jalnice a lui Harry Madison îl 
ajutase să înţeleagă acest lucru. În acea vreme, gustase 
alături de toți ceilalți răspunsul înțepător al lui Mogshack. 

— Îi sunt recunoscător doctorului Conroy pentru 
abilitatea de a spune „hop” înainte de a sări. Poate ar dori să 
ne încânte cu prezența dumnealui la spitalul Ginsberg, 
pentru a i se oferi o ocazie generoasă de a găsi soluția la 
problema pe care o are, şi care, din întâmplare, cred că nu e 
singura. 

Reedeth clătină din cap. 

— Retragere şi refacere, cită el cu voce tare, bucuros că 
avea ocazia de a vorbi fără ca o maşinărie să tragă cu urechea. 
Dacă aş fi ştiut până unde poate fi împins acest concept, jur 
că m-aş fi dus să lucrez oriunde în altă parte, numai aici nu, 
unde acea femeie abominabilă mă poate juca cum vrea ea, 
pentru că dragostea este ca un drog. Şi cum poate un 
psihiatru dominat de propriile emoţii să-şi ajute pacienții să- 
şi recâştige detaşarea rațională? 


Se încruntă în direcția computerului-asistent, simbol al 
ideilor impersonale ale lui Mogshack şi observă brusc că, deşi 
lumina roşie nu se stinsese, ea nu mai pâlpâia intermitent, ci 
strălucea constant. 

Înjurând pe înfundate, îşi dădea seama că aceasta 
însemna că era pe cale de a se afla față în față chiar cu 
persoana de a cărei stare problematică era mai preocupat 
chiar decât de a sa proprie. 

LOCUL ÎN CARE SE AFLĂ 
ŞI DE CE TREBUIE SĂ FIE ACOLO 


„Nu se poate spune cu tărie că natura problemelor psihice 
s-a schimbat, după cum ar putea deduce un profan, pe baza 
faptului, uşor de observat, că în zilele noastre un procent mai 
ridicat al populaţiei este predispus a fi internat temporar într- 
un spital de boli nervoase decât - să zicem - ar fi fost 
predispus vreodată a fi internat într-un spital de tuberculoşi 
sau într-unul pentru afecțiuni febrile, în perioada în care 
bolile organice reprezentau motivul principal de îngrijorare al 
autorităților sanitare publice. 

Nu, mai degrabă este vorba de faptul că normalitatea în 
zilele noastre nu este aceea cu care se obişnuiseră strămoşii 
noştri. Constituie aceasta o surpriză? De bună seamă că nu 
ne putem aştepta ca problemele sociale să rămână aceleaşi de 
la o generaţie la alta! Unele sunt rezolvate. Multe dintre ele — 
majoritatea, de fapt — se dezvoltă ca parte a societăţii. Nu 
prea am de ce să citez exemple aici, căci multe asemenea 
exemple pot fi găsite în ştirile de fiecare zi. 

Un lucru adesea neglijat, totuşi, este aspectul pozitiv al 
acestui fenomen. Din nou, pentru a nu ştiu câta oară, 
omenirea ca specie a adus în fața membrilor ei o provocare 
care — asemenea unei limite matematice - nu poate niciodată 
fi complet rezolvată, ci poate fi oricând abordată cu mai multă 
atenţie. În erele trecute, provocările erau de natură filosofică 
sau religioasă: renunțarea la dorință; sfidarea lumii; trupul şi 


diavolul: fii perfect, asemenea Tatălui tău din ceruri, şi aşa 
mai departe. De data aceasta, însă, cuvântul de ordine este 
de domeniul psihologiei: fii un individ!” 

Elias Mogshack, passime 

„Ceea ce vor oamenii în primul rând este ca o autoritate 
credibilă să le spună că ceea ce fac este bine. Nu ştiu dacă 
există vreo cale mai rapidă de a deveni nepopular decât aceea 
de a-i dezaproba pe oameni”. 

Xavier Conroy 

7 A II E RE RR IRI II RE 
ÎNAINTEA CĂRUIA AR TREBUI SĂ INTRE PUBLICITATE 


Închizând uşa cu călcâiul, azvârlindu-şi iaşmacul, Lyla se 
strâmbă Ia vederea mulțimii de plicuri pe care le adunase. 

— Efectiv; numai scrisori publicitare, aceleaşi 
dintotdeauna. Urăsc corespondența asta în exces! Blochează 
rețeaua de comunicaţii tot la fel cum gunoiul înfundă ţevile 
de scurgere, şi jur că nouăzeci la sută din ea se duce direct 
pe ţevi în jos, fără a fi citită... A, uite, asta e diferită! E de la 
Lairs and Pen-eights Inc. Pesemne că e notificarea referitoare 
la datorii mai vechi! 

Înclină capul spre impasibilul Lar. 

— Laireez şi Penaiteez, o corectă Dan. Trebuie să pronunți 
corect chestii de-astea. 

Ezită. 

— E în franceză, cred, concluzionă el, nesigur, întinzând 
mâna după scrisoare. 

Răsfoindu-le pe celelalte, Lyla murmură: 

— Aceleaşi nume de fiecare dată, oare ăştia nu înțeleg 
deloc o aluzie? 

Încercă să le rupă pe din două, dar erau prevăzute cu 
măsuri de siguranță pentru această eventualitate. Nu puteau 
fi rupte decât de-a lungul liniei care avea să declanşeze 
chimicalele şi implicit, boxele încorporate. Campaniile 


publicitare prin poştă erau prea scumpe pentru a nu se 
adresa şi analfabeților. 

— Bagă-le în teancul de cărți folosite, îi sugeră Dan. Uneori 
reactivii durează destul de mult pentru a ataca şi hârtia în 
plus. 

— Bună idee, se conformă Lyla, îngrămădind plicurile 
nedesfacute în materia lipicioasă de pe tava de alamă, 
asemenea unor felii de pâine prăjită aşezate pe suportul 
special destinat. Două sau trei dintre ele nu se lăsară 
aşteptate şi începură să se descompună pe loc. 

În timpul acesta, Dan rupsese plicul de la Lares & Penates 
Inc. de-a lungul firului de sigiliu, şi instantaneu încăperea 
răsună de o voce ascuțită, familiară. 

— Nu vă puteți permite să nu aveți un obiect de cult 
adaptat nevoilor dumneavoastră, în această eră a individului. 
Consultaţi firma Lares & Penates Inc. pentru cel mai bune şi 
personalizate... 

Numai atât îi fu necesar pentru a găsi capsula de 
alimentare care pusese în funcţiune boxa şi a o zdrobi între 
degetul mare şi arătător. O aruncă imediat, tresărind şi 
scuturând din mână. 

— M-a ars! Asta e una nou apărută! Pesemne că s-au prins 
că oamenii sparg capsulele. 

— E ceva grav? Ţi-a lăsat semn? întrebă imediat Lyla, 
îngrijorată. 

Dan îşi examină degetul arătător, şi-l linse, şi în cele din 
urmă ridica din umeri: 

— Nu e cine ştie ce. Au fost doar câțiva volți care m-au 
„ințepat” prin hârtie, aşa cred. Dar de acum încolo o să le 
deschid plicurile încălțat, ca să le pot zdrobi sub călcâi! 

Examină scrisoarea scoasă din plic. 

— Şi nu e decât ceea ce ai bănuit şi tu, adică o notificare 
să plătim sau să trimitem înapoi Lar-ul. 

— Şi ce facem? 


— Cred că mai bine luăm o decizie mai târziu, nu? La 
urma urmelor, cu ajutorul său am obținut această 
programare la Ginsberg, iar asta e un început, să ştii. M-am 
interesat, şi se pare că aceasta este prima oară când 
angajează o pitoneasă. Ar putea avea mare însemnătate. De 
fapt, eu... 

Se auzi un ciocănit puternic la uşă. Lyla se întoarse. 
Dându-şi seama că uitase să pună din nou în funcțiune 
zăvorul de o sută de. kilograme, se repezi să-şi pună iaşmacul. 
Era bun. Fusese extrem de scump, dar, aşa cum spusese 
Dan pe bună dreptate, cei care o asiguraseră insistau să-l 
poarte. Deşi era greu şi îi stânjenea mişcările, era garantat 
împotriva loviturilor de maximum 120 de grame, a razelor 
laser de maximum 250 de W şi în mod teoretic, cel puţin, 
împotriva oricărui tip de acid. 

— Cine dracu” o fi? murmură Dan, şi se duse să fixeze 
dispozitivul autodeclanşator pe bariera care bloca uşa. După 
ce făcu acest lucru, strigă: 

— Da, cine este? 

— 'Neaţa! răspunse vizitatorul nevăzut. Sau, mai degrabă, 
bună ziua! Mă numesc Bill şi sunt noul vostru vecin din 
apartamentul 10 W. Mă scuzati de deranj, dar am înţeles că 
nu aveți un comitet cetățenesc de apărare, în această clădire! 
Ei bine, desigur că în zilele acestea - aici vocea cobori, solemn, 
cu o jumătate de octavă -— într-un asemenea cartier nu se ştie 
niciodată când poți fi atacat de un extremist „knee”. Aşa că 
m-am gândit să dau eu dovadă de spirit civic şi aşa mai 
departe şi să încerc să vă trezesc interesul în organizarea 
unui grup de apărare. 

— Încă unul din grupul Gottshalk? îi şopti Lyla lui Dan, 
care confirmă, înclinând capul. 

— Pariu pe cincizeci. Şi chiar unul destul de stângaci. Aş 
pune chiar pariu pe ce va spune în continuare. 

Vocea de afară continuă: 


— Vedeţi voi, din întâmplare eu am nişte legături prin care 
pot face rost de tot ce ne trebuie, la prețuri foarte convenabile, 
ca de exemplu arme de foc pentru doar şaizeci şi trei de 
marafeți cu garanția fabricantului, gaz de diferite tipuri, la 
prețuri de numai trei virgulă cincizeci litrul... 

— Oh, pentru numele lui Dumnezeu... spuse Lyla plictisită, 
lăsând să-i cadă iaşmacul. 

— Vrei să te invit înăuntru? strigă Dan, făcându-i Lylei cu 
ochiul. 

— Păi, bineînțeles, dacă ați vrea să discutăm despre ce v- 
am propus...! 

Vocea căpătă brusc o nuanţă optimistă. 

— Sigur! Intră, ce mai aştepţi? Nu ai decât un dispozitiv 
capcană de o sută de kile în calea ta! 

Se aşternu o perioadă de tăcere. Cu o voioşie evident 
forțată, Gottschalk-ul spuse: 

— Aăă... Cred că, dacă sunteți ocupați acum, ar fi mai bine 
să plec şi să vă las nişte pliante în rețeaua de comunicații: Pe 
curând, prieteni. 

— Spune-i că nişte extremişti „knee” au preluat controlul 
asupra palierului, îi sugeră Lyla încet. 

Dan clătină din cap. 

— Nu are rost. O fi părând acesta idiot, dar cei din 
Gottschalk sunt mult prea inteligenţi pentru a trimite un nou 
recrut fără a verifica, mai întâi terenul. 

Aruncând o privire spre ceas, adăugă: 

— Ar trebui să-i dăm bătaie! Nu-mi amintesc ca tu să fi 
mâncat ceva aseară, aşa că o să trebuiască să bag în tine un 
mic-dejun, în drum spre Spitalul Ginsberg. Ultimul lucru pe 
care mi-l doresc este să leşini când nu trebuie. 


8 
CE SE MAI ÎNTÂMPLĂ ÎN LUME? 


Indicele de umiditate din New York a stabilit un nou 
record, fapt atribuit de către oficialități celor cinci milioane şi 
jumătate de sisteme de aer condiționat din oraş. 

Indicele de probabilitate al unei rebeliuni se transformă 
treptat şi înainte de termen în ceea ce este supranumită 
„reducerea activității datorate sezonului înăbuşitor” (pentru 
care merită mulțumiri călduroase cei care începuseră să se 
teamă că nu vor avea parte de unul anul acesta). În cea mai 
mare parte a țărmului estic al Americii de Nord este o zi caldă 
de vară cu precipitații uşoare în zonele continentale, mai 
depărtate de ocean. Pe înălțimile din South Island, Noua 
Zeelandă a nins. Datorită unei informații transmise de 
computerele Biroului de Stat pentru relaţii Federale de la 
Departamentul de Imigrări, în dimineața aceasta ar fi trebuit 
ca voturile asupra proiectului Morton Lenigo să scadă sub 
cincizeci la sută, dar în acelaşi timp, şi din acelaşi motiv 
computerele de la ISM şi-au anulat compensațţiile salariale 
din perioada de descreştere economică a sezonului cald. Noul 
guvern din Trinidad Tobago a rupt relaţiile diplomatice cu: (în 
ordinea importanţei) Africa de Sud, Australia, Noua Zeelandă, 
Rusia şi SUA. Consiliul municipal din Washington DC, format 
din activişti „knee” şi „blank”, nu a luat în seamă cea de-a 
treizeci şi treia cerere din partea DAR, ca vopseaua de pe 
fațada Casei Negre să fie înlăturată. 

Una peste alta, o zi destul de normală. 

UN PACIENT CARE SE ADAPTEAZĂ CU MULT SUCCES 


La uşa biroului lui Reedeth se auzi soneria iar el spuse 
uşii să se deschidă. Într-adevăr era Harry Madison în 
salopeta lui verde deschis, de pacient, care semnifică un nivel 
minim al problemelor psihice şi, în general, o externare 
iminentă. Faptul că îl vedea prin spital la atât de mult timp 
după ce „trecuse la verde”, cum se spunea, nu fu primul 
lucru care-i atrăsese lui Reedeth atenția asupra lui, ci 
factorul care ducea la îngrijorătoarea descoperire că era 
captiv acolo, într-un hățiş birocratic. 

Fusese internat acolo de către Armată, în urma efectuării 
serviciului militar într-un război minuscul din Noua Guinee, 
într-un moment în care subiectul recruților „kneeblank” era 
unul destul de sensibil şi, din punct de vedere politic, era mai 
potrivit să-l trimită la un spital civil în loc de unul militar. 
Desigur că în felul acesta el devenise responsabilitatea 
armatei, căci se părea că nu are nici o rudă în viață. Cu toate 
acestea, în momentul în care i se înmânase noul costum 
verde, Armata nu mai voia să ştie nimic de el. Renunțaseră a 
mai accepta în rândurile lor membri „knee”, chiar şi ca 
voluntari, şi în mod sigur nu ar fi fost dispuşi să-şi asume 
răspunderea pentru un fost recrut, care devenea din nou 
activ datorită externării. 

Aceasta însemna că el trecea automat sub tutela statului 
New York, şi cum profilul personalității lui se potrivea exact 
cu cel ideal, pentru el, aşa cum fusese conceput de calculator, 


el ar fi trebuit externat şi lăsat să-şi ducă liber existența, 
supus doar unor restricţii referitoare la rating-ul solvabilității, 
căsătorie şi libertatea de a se muta în alt stat. 

Cu toate acestea, profilurile sale psihologice, deşi stabile, 
continuaseră să devieze de la nivelul optim predeterminat 
pentru un bărbat de rădăcinile, rasa şi aptitudinile lui, şi mai 
mult decât atât, o circulară foarte serioasă din partea 
Biroului de Stat pentru Relaţii Federale decreta că nici un 
pacient „negru” nu trebuie externat, dacă asupra, stării, sale 
pluteşte cea mai mică urmă de îndoială. Vestea unui 
asemenea caz de externare, răspândită de vreun 
propagandist viclean cum ar fi Pedro Diablo, ar fi putut fi 
extrem de uşor transformată într-un legitim casus 
insurrectionis şi ar fi adus asupra lor valuri de mânie. 

Şi totuşi, lui Reedeth i se părea groaznic de nedrept ca 
Madison să fie ținut acolo pe termen nedeterminat pentru 
ceea ce era doar o simplă dovadă de excentricitate. 

Realiză că Madison făcuse o referire formală la faptul că 
computerul-asistent avea un blocaj mecanic şi că ceruse 
permisiunea de a-l repara. Înclină într-un târziu afirmativ din 
cap, iar Madison împinse obezul reparobot pe cele opt roți 
moi ale sale şi îi conectă îndemânatec terminalele la 
aparatura defectă. 

Urmărindu-l cu privirea, Reedeth se întreba ce ar fi spus 
conducerea IBM dacă ar fi ştiut că aparatura complexă, 
costisitoare, din spitalul Ginsberg era reparată de unul din 
pacienți. 

Lăsă să se scurgă o perioadă de tăcere, neavând chef de 
conversații formale, însă în cele din urmă făcu un efort să 
vorbească, indiferent ce. Desigur că pentru Madison nu era 
foarte plăcut să fie singurul negru în întregul spital. Merita să 
i se vorbească, atunci când apărea ocazia. 

— Ăăăm... Harry! 

Reedeth abordă singurul subiect care îi venea în minte. 


— Maşinăria aceea blestemată, pe care o repari: ştii cumva 
de ce m-a lăsat în pană? 

— Păi, ați pus-o în fața a ceva ce a dat-o gata, aşa cred. 

Madison rămase cu ochii ațintiți la ceea ce făcea. 

Reedeth pufni ironic: 

— [l-o descriam pe doctorița Spoelstra şi pesemne că vreun 
blestemat de circuit a intervenit. E ridicol! 

Îşi dădea seama de iritarea crescândă din glasul lui şi nu 
şi-o putea reține. 

— Cine ar trebui să fie şeful aici, eu sau un computer 
arogant, în ale cărui funcții se regăsesc multe din 
prejudecățile celui care l-a proiectat? Adică vreau să spun că 
nu spusesem despre doctorița Spoelstra altceva mai... 
detaliat decât ceea ce se vede când o priveşti! 

Se stăpâni, zâmbi jenat, şi se întoarse spre fereastră. Oare 
Madison vorbea vreodată despre medicii lui cu ceilalți 
pacienți? Era puţin probabil, având în vedere în diviziunea 
rigidă asupra căreia insista Mogshack: nu numai delimitări 
rasiale, religioase, sexuale şi celelalte, obişnuite într-o 
societate, ci şi categorii ale problemelor psihice care 
reprezentau linii de demarcaţie în cadrul spitalului. 

Şi chiar dacă vorbea despre medicii lui? Care era problema? 
N-ar fi făcut altceva decât să discute nişte experienţe comune 
ale pacienților. Chiar dacă reprezenta o încălcare a intimităţii 
- angajaţii spitalului reprezentau pentru pacienţi o parte a 
mediului înconjurător, asemenea mobilei sau felinarelor. 

Mai trecuseră un minut sau două, timp în care el privi 
mohorât pe fereastră iar Madison se ocupă cu supervizarea 
reparobotului. În cele din urmă se auzi o tuse discretă, iar 
Reedeth se întoarse, pentru a-l vedea pe „kneeblank” stând 
lângă uşă, aşteptând să i se permită intrarea în coridorul de 
dincolo de aceasta. Sistemul automatizat permitea unui 
angajat al spitalului să părăsească un birou fără a aştepta 
acceptul celui care îl ocupa de drept - fapt pe care Reedeth îl 


considera adesea un motiv de iritare, când Ariadne Spoelstra 
decidea să întrerupă una din mult prea desele lor certuri — 
dar un pacient trebuia să primească permisiunea de a ieşi, 
pentru a-l împiedica să se sustragă şedinţelor de terapie. 

Oftând, Reedeth dădu ordinul necesar. Uşa glisă în lateral, 
iar bărbatul ieşi din încăpere, însoțit de maşinărie. 

Cedând brusc unui impuls care era foarte probabil să 
provoace o ceartă nu numai cu Ariadne, ci chiar cu Mogshack 
însuşi, îi spuse asistentului său computerizat, care acum 
funcționa normal: 

— Fir-ar să fie, nu am terminat de vorbit despre doctorița 
Spoelstra când te-ai defectat! Acum stai acolo şi ascultă, 
pricepi? 

Fără a-i lăsa timp să răspundă, descrise celelalte atribute 
anatomice ale colegei sale la care tânjea cu atâta disperare şi 
de care se bucura atât de rar în modul pe care şi l-ar fi dorit, 
până când, într-un târziu, i se tăie respiraţia, încheind cu un 
şuvoi de termeni anglo-saxoni cât se poate de grosolani. 

În subconştient i se conturase ideea că putea pune din 
nou în funcţiune lumina roşie intermitentă, şi că, înarmat cu 
această dovadă indubitabilă, va putea transmite lui 
Mogshack o plângere oficială în legătură cu incapacitatea 
aparatelor de a face față limbajului obişnuit al unei şedinţe 
de terapie... 

Însă lampa nu se aprinse, computerul se mulțumi să 
spună, pe un ton obişnuit: 

— Bun, domnule doctor. Am reținut toate aceste date. 
Sunt elemente a fi puse la dispoziția întregului personal sau 
numai dumneavoastră? 

— Numai mie! 

Doamne, dacă lui Mogshack îi dădea prin cap să revadă 
fişierul Ariadnei şi găsea acolo acea ieşire necontrolată, 
semnată de doctorul Reedeth...! 

Dar oare cum de aparatul acceptase acum spusele lui de o 


obscenitate clară, pe când mai înainte se defectase din cauza 
unor biete complimente? Îşi simţi fruntea, ceafa şi palmele 
acoperite de broboane de sudoare. Reparobotul nu ar fi putut 
interveni. El era programat strict numai pentru a repune 
aparatele în starea lor standard de funcționare. Deci nu ar fi 
putut fi decât... 

Fu cuprins de emoție. Se aşeză grăbit în spatele aparatului 
şi începu să verifice dacă aceea era singura îmbunătățire 
efectuată de Madison. 

Nu era. 

Douăzeci de minute mai târziu, trăgându-se de barbă, cu 
un gest repetat, de furie neputincioasă, accepta, în sfârşit, 
din plin „confirmarea suspiciunii care nu-i dădea pace de luni 
de zile. 

„Este o nedreptate groaznică faptul că Harry Madison este 
ținut aici. Nu e nebun. Poate că nu a fost niciodată nebun. 
Noi, pur şi simplu, nu înțelegem felul lui propriu de a fi 
normal.” 

CU CÂT E MAI NEGRU” PĂMÂNTUL, 
CU ATÂT MAI ACOPERITĂ MÂRȘĂVIA 


În aşteptarea permisiunii de a trece frontiera, Fredrick 
Campbell îşi ținea servieta — simbol al unui statut oficial — în 
fața lui, ca pe un ridicol scut improvizat. Mâinile îi erau 
alunecoase de transpiraţie. Zborurile de survolare nu făceau 
parte aici din obligaţiile municipalității. Fusese nevoit să 
aterizeze cu hidroavionul, la o sută de metri în urmă, pe pista 
străveche, cu betonul ei deteriorat, şi să se ducă pe jos în 
locul în care se afla acum, înconjurat de o puzderie de cabine 
acoperite din beton. Dinspre orificiile care se găseau pe 
marginile lor, de jur împrejur, se simțea fixat de priviri 
întunecate, bănuitoare, şi ştia că nişte mâini nevăzute erau 
gata în orice clipă să abată un atac distrugător asupra lui 
dacă făcea vreo mişcare necugetată. 

Uitându-se drept înainte, reuşi să arunce o privire atât cât 
să-şi dea seama că unul din membrii Gottschalk se afla acolo 
încă din momentul vizitei sale anterioare, şi încă un 
reprezentant cu vechi state, poate chiar unul de frunte, ca 
Bapuji sau chiar Olayinka. Un altul mai neînsemnat nu ar fi 
putut avea parte de echipamentul pe care el îl examina cu 
ochiul său antrenat. Dar analiza armamentului nu făcea 
parte din raportul său oficial. Bustafedrel avea grijă să 


7 Black — Negru (nota trad.) 


păstreze convingerea tradițională că armamentul era irelevant 
pentru negocierile cu contractorii municipali. Nu încăpea 
nicio îndoială, desigur, că în decursul următoarelor zile 
cineva de la ISM avea să treacă pe la el, aşa, ca din 
întâmplare, şi să aducă subiectul în discuție, ca parte a unei 
conversații banale, dar în sarcinile lui nu intra şi oferirea 
unor informații detaliate. 

Era profund recunoscător. Se simți groaznic de despuiat 
acolo. Într-un cuvânt, se simțea persecutat. lar acesta era 
pesemne chiar efectul pe care primarul Black îl dorise. 
Această întreagă tranzacție ar fi putut fi mult mai uşor şi 
rapid efectuată prin rețeaua de comunicații, dar altfel el n-ar 
mai fi avut ocazia să-şi frece palmele satisfăcut. 

Cuprins de însingurare, transpirând în lumina crudă a 
soarelui de vară, privirea oprindu-i-se din nou asupra 
indicatoarelor fixate pe postul de pază principal. Pe acestea 
scria: BLACKBURY, fost BROWNBURY. 

Pe. Unul din ele mai scria (însă aceasta nu făcea parte din 
inscripția originală, ci era doar o scrijelitură făcută în 
vopseaua strălucitoare): Albule, nu lăsa; soarele să-ți 
lumineze capul, devii o ţintă uşoară. 

CUM NU AJUNGI UNDEVA CÂND TE GRĂBEȘTI 


— Vorbeam despre cursa închinată Reginei Roşii, spuse 
Matthew Flamen morocănos, dând pe gât un pahar de pe 
raftul cu băuturi din biroul său bine aprovizionat ca 
întotdeauna, aflat undeva adânc în clădirea Etchmark 
Undertower. 

— Ce? 

Chipul rotund al lui Lionel Prior, care îşi făcuse apariția 
cu o clipă mai devreme pe ecranul de mărime naturală, îl 
privea absent. Prior era managerul, impresarul, confidentul 
principal şi omul bun la toate al lui Flamen. Îi era de 
asemenea şi cumnat, dar aceasta era cel mai puțin important 
aspect al relației dintre ei. 

— Lewis Caroll, spuse Flamen. Ca atunci când alergi cât te 
țin picioarele dar nu faci decât să sțai pe loc. 

— Vrei să spui că e dintr-o carte? 

— Sigur că e dintr-o carte. Gata, ştiu, ştiu! 

Flamen ridică, plictisit, mâna. Dându-şi seama că luase şi 
paharul de pe tavă, sorbi din el. 

— Nu citeşti cărți pentru că ele îți contaminează puritatea 
modului tău de abordare a situațiilor. Într-o bună zi o să 
înţelegi că acest lucru te face, de asemenea, ignorant şi incult. 
Ce dracu’...? 

În mijlocul ultimelor cuvinte, Prior se făcu nevăzut, iar 


ecranul era acum invadat de un vârtej multicolor, însoțit de 
un urlet foarte slab, dar deranjant, ca al unui câine turbat 
pierdut undeva departe, în zona unei mlaştini bântuite, 
învăluite în ceață. 

ÎN ACEST TIMP, ÎNAPOI LA DEZMĂȚ 


Pe peretele  luxoasei locuințe formate din două 
apartamente, a Michaelei Baxendale, o voluptoasă fată de 
nouăsprezece ani - încă; încă, dar nu pentru multă vreme, 
căci trecuse multă vreme de când avusese cincisprezece — se 
putea vedea un aparat mare, automat, cu un ac care pendula 
şi care dimineața aceasta pătrunsese în zona roşie a discului. 
Era timpul pentru încă puțină muncă. 

Înjurând, merse dezbrăcată prin toate cele unsprezece 
camere în care se întinsese petrecerea, trezind, cu lovituri de 
picior, cât mai multe trupuri posibile, poruncindu-le să le 
tragă afară pe cele complet inerte. După ce le-a ordonat 
roboților să scoată mobila ruptă de acolo, ca şi covoarele 
murdare, pe care să le înlocuiască cu altele noi, începu să 
adune materialele care-i picau în mână. În nişa reţelei de 
comunicaţii se afla un filtru care direcționa pliantele 
publicitare direct spre canale, dar unul din acestea scăpase: 
încă o scrisoare-tip de la autorităţile sanitare ale oraşului, în 
care acestea se plângeau de lipsa toaletelor din apartament. 
Ea ordonase ca toaletele să fie scoase de acolo şi îi făcuse 
plăcere să le vadă prăbuşindu-se de la etajul patruzeci şi 
cinci până jos. 

Îşi repetă răspunsul-standard: 

— Doar am fost adunată de pe stradă, din şanţ, nu-i aşa? 


Doar n-o să-mi lepăd năravurile din acea vreme peste noapte. 

Un argument decisiv în acest sens fusese, cu patruzeci de 
ani în urmă, când Dan Kazer o propulsase spre nivelul acelui 
apartament luxos. Se produsese o harababură în toată regulă, 
cu toate acele lucruri, dar şi ce dacă? Se găseau mereu alte 
lucruri. În plus, un oarecare individ, cu mari frământări 
psihice, din Omaha, scria o teză referitoare la semnificația 
canalelor de drenaj ale corpului în lucrările mai recente ale 
Michaelei Baxendale. Nu era corect să-i submineze acestuia 
munca. 

Scrisoarea era însoţită de: o carte de telefon din 
Johannesburg, datând din 1979, o ediţie din „Golden Bough” 
dinaintea apariției copiilor pseudo-organice, o lucrare de 
Krfft-Ebing care păstra încă pasajele originale în latină. 
Aparatul de pe perete revenise, firesc, la zona verde. 

ESTE PUŢIN PROBABILĂ REVENIREA 
LA FUNCȚIONAREA NORMALĂ 


Imaginea lui Prior reveni, înfațişându-l pe acesta încruntat. 

— Gata, până aici! se răsti el. Nu avem şi aşa destule 
belele? Asta ne mai lipsea, propriul nostru sistem de 
comunicaţii de aici, de la Etchmark, să o ia razna. 

— Dragul meu, dacă vrei să nu fii întrerupt când vorbeşti, 
— spuse Flamen plictisit — e de ajuns să-ți mişti fundul până 
aici. Ce dracu”, eşti doar de partea cealaltă a acestui perete! 

Nu că acea invitaţie avea să fie primită prea bine, îşi spuse 
el. Prior avea o fire cu totul diferită față de a lui, cu o 
puternică educaţie neo-puritană, iar loialitatea lui față de 
principiul de a menţine un show al unui „DEMASCATOR” în 
program părea a porni nu atât dintr-o antipatie abstractă față 
de ipocrizie — ceea ce lui Flamen îi plăcea să considere că 
reprezenta propriul său motiv - cât din dorința de a 
îmbunătăți masca comportamentului onest, un coşciug care 
ascundea de fapt corupția. Din acest motiv el se ținea departe, 
discuta cu oamenii prin intermediul unui ecran, având 
senzația că un contact direct cu o persoană îl făcea să 
irosească avantajele pe care i le adusese succesul financiar. Îl 
transforma într-un tampon perfect în negocierile dintre 
Matthew Flamen Inc. şi conducerea firmei Holocosmic, dar 
uneori acest lucm devenea ridicol. 

Ca şi acum, de exemplu. 


Exact cum se aşteptase, Prior spuse plin de țâfnă: 

— Matthew, nimeni nu are de unde să ştie că va trebui 

să... 
Brusc, Flamen îşi pierdu răbdarea. 
— Din contră, trebuie să te aştepţi că va trebui să! În afară 
de cazul în care faci ceva pentru a rezolva problema! Câte 
întreruperi am avut în timpul emisiunii de astăzi — vreo patru, 
cinci, nu? 

— Păi..., înghiți Prior în sec. Da, mă tem că da. lar cea mai 
lungă a ținut aproape cincizeci de secunde. 

— Şi, cunoscând toate acestea, ți se pare surprinzător 
faptul că rețeaua: noastră nu funcționează cum trebuie? 
Haide, Lionel, las-o încolo, nu eşti chiar atât de naiv! Sau, mă 
rog, poate că eşti, dacă ne gândim la felul în care te înjoseşti, 
ploconindu-te în fața acelei bucăți de plastic pe care o 
numeşti Lar! 

— Matthew, alegerea religiei de către o persoană este... 

— Când te-ai deranjat ultima oară să verifici propriile 
noastre computere? Avem o cotă de probabilitate de 70% în 
favoarea ipotezei că L&P este doar o fațadă cu pretenții 
intelectuale pentru aceeaşi firmă care-i deserveşte pe negri, 
Conjuh Man Inc. Ceea ce au adunat din enclavele negre se 
pare că nu le ajunge aşa că s-au decis să se extindă şi să 
stoarcă ceva şi de la nişte „albi” naivi. Eu cred că va avea un 
succes imens, la fel ca şi subiectul legat de Gottschalk! 

Prior făcu ochii mari. Fără scrupule, Flamen se folosea de 
obişnuita lui rezervă de a-şi exprima emoțiile în public, chiar 
şi în prezența cuiva cu care lucrase ani de zile. Lăsă să se 
aştearnă o lungă perioadă de tăcere, după care, într-un târziu, 
aduse din nou vorba de subiectul cu adevărat important. 

— De fapt, de ce m-ai sunat? Ai vreo idee genială pentru 
emisiunea de mâine, care să ridice audiența cu milioane de 
spectatori? 

Făcând eforturi pentru a-şi reveni din şocul provocat de 


Flamen, Prior bolborosi: 

— Păi, audiența e destul de bună, încă. lar asta e tot ce 
contează, nu? 

— Păi, dacă e bună, de ce te înfurie atât de tare 
întreruperile? Dragule, ştii la fel de bine ca mine că, dacă 
cineva ar face un control efectiv asupra televizoarelor despre 
care se spune că sunt reglate pe emisiunea mea, ar descoperi 
că jumătate dintre ele sunt lăsate în modul „căutare”, şi a 
postului şi a culorii. Cine se mai uită azi la televiziunea 
tridimensională, în afară de cazul în care trec de la un 
program la altul? Ce dracu”, s-ar putea chiar ca 
telespectatorilor să le placă interferențele! 

Părând cuprins de emoții, Prior dădu un răspuns mecanic: 

— Matthew, eşti prea modest. Eşti unul din puţinii oameni 
care încă pot menține o audiență ridicată pentru un talk- 
show. Nu trebuie să-ți subestimezi talentul. 

— Nu e nevoie să fac eu acest lucru. Se întâmplă oricum. 

Flamen dădu pe gât restul băuturii, înghițind îndelung. 
Când aceasta îi ajunse în stomac, se simți: puțin mai bine. 

— Fă-mi o favoare, dragule, gândeşte şi tu puţin. Această 
interferență ciudată apare vreodată în timpul unui clip 
publicitar? Nu apare. Apare vreodată în momentul în care 
avem un reportaj exploziv de la scena vreunui scandal teribil? 
Nu. Ea apare atunci când sunt eu pe ecran, doar atunci. 
Adevărat, nu? 

Lui Prior i-ar fi plăcut să contrazică acea afirmație, după 
expresia feței lui, dar faptele vorbeau de la sine. Clătină cu 
tristețe, afirmativ, din cap. 

Flamen îşi pregăti paharul pentru a fi reumplut şi apăsă 
pe butonul de pe tastatură. 

— Deci ce ai vrea să fac? spuse el. Să încerc să rezolv 
situația? Dragă, de ce m-aş obosi? Adu-ți aminte de ce s-a 
întâmplat până acum: ne-au scos din spațiul de maximă 
audienţă, mituindu-ne cu acele cincisprezece minute pe zi, în 


loc de zece, nu-i aşa? Apoi au redus acest bonus, 
introducând mai multă publicitate. Bun, ei au un argument 
convingător — şi anume că în această perioadă audiența este 
maximă, iar tot mai mulți sponsori vor să i se adreseze prin 
reclame - dar realitatea este că emisiunea noastră de 
cincisprezece minute s-a redus la douăsprezece şi jumătate şi 
s-ar putea să se reducă şi mai mult. În acest timp, numărul 
subiectelor pe care le-am adunat de la bursa zvonurilor de pe 
rețea creşte constant. Nu crezi că sunt puţin prea sensibili, 
pentru nişte oameni care vor să-şi mențină o audiență 
ridicată? 

Făcu o pauză, dar Prior nu spuse nimic. 

— Eu deduc următorul lucru, începu el ideea. Nu-şi permit 
să-mi arate pur şi simplu uşa - m-aş alege cu un motiv de a-i 
da în judecată pentru încălcarea contractului. Aşa că ei speră 
pur şi simplu ca eu să mă înfurii îndeajuns încât să fac 
scandal, iar ei să mă poată ataca pentru pretexte cum ar fi 
jignirea Directorului de program, iar PCC-ul nu le-ar putea 
face nimic. Aşa că eu îți sugerez să urmezi exemplul meu şi 
să rezişti cât de mult poți. O sută de mii pe lună nu sunt de 
colo. 

De la jumătatea ultimei propoziţii, Prior se opri, ascultând 
atent. Flamen deduse, după expresia lui, că ecranul său fie 
era acum ocupat de alta imagine, fie că se dereglase din nou 
complet. Fu tentat să întrerupă circuitul, dar se răzgândi. Era 
amuzant să-l privească pe altminteri imperturbabilul Prior 
înjurând, dar neputând fi auzit, căci în acelaşi timp, în care 
imaginea „căzuse” în exterior, se defectase şi sunetul în 
„interior”. 

Însă distracţia lui nu dură mult. Zâmbetul îi pieri, iar el se 
concentră din nou asupra adevărului pe care Prior îl evita cu 
încăpățânare, dintr-un motiv oarecum superficial, ca de 
exemplu ideea că directorii rețelei Holocosmic erau - ca şi 
Brutus - „oameni onorabili”. 


— Un om poate fi un ticălos, oricât de mult ar zâmbi, 
murmură el, satisfăcut pentru scurtă vreme de remarca lui 
atât de potrivită, dar aproape pe loc îngrozit de imaginea celui 
care zâmbeşte, dar este înarmat cu un cuţit. Ce altă, 
explicație putea exista pentru interferența care apărea zilnic 
doar în timpul emisiunii sale, transmise din studiourile 
Holocosmic? Pur şi simplu, nu putea fi decât sabotaj. 

Mai rău, pesemne că era pus la cale de conducerea lor. 
Dacă s-ar fi datorat unor agenţi externi, Holocosmic nu s-ar fi 
dat înapoi de la nimic pentru a-i elimina. Ca orice altă 
companie din lume, erau preocupați să menţină securitatea 
internă. În schimb, în nenumărate rânduri, inginerii îl 
duseseră cu vorba, spunându-i că nu reuşeau să dea de 
urma problemei. 

Concluzia logică era aceea că doreau să-i dea la o parte 
emisiunea şi să facă loc pentru încă un segment exclusiv 
publicitar. Acest lucru încălca regulile impuse de Comisia 
Planetară a Comunicaţiilor, dacă durata reclamelor era de 
peste douăsprezece ore din douăzeci şi patru; şi dacă se 
descotoroseau de ultimul lor demascator, Holocosmicul urma 
să depăşească această limită. Însă Comisia nu era decât o 
glumă proastă, de ani de zile, un dulău fără dinți. 

Mai mult decât atât, nu era prima oară când încercau să 
se descotorosească de el. Încercaseră acest lucru în mod 
direct, în unna crizei Celiei, când angajaseră un psihiatru 
care să certifice faptul că ea recurgea la linguşeală din cauză 
că soțul ei îi ignora sistematic nevoile şi preferințele, acest 
lucru constituind un act de sadism. O persoană capabilă de 
un asemenea comportament, susținuseră ei, nu ere potrivită, 
pentru a ţine o emisiune destinată marelui public. (Ca să vezi! 
Păi dacă făceai săpături în viața privată a directorilor rețelei 
Holocosmic, puteai găsi material destul pentru încă „O sută 
douăzeci de zile”, fără a fi nevoit să plagiezi, iar cu mult timp 
în urmă Flamen îşi făcuse o promisiune, că dacă ei aveau să-l 


preseze foarte tare, avea să se retragă în glorie, înlocuindu-şi 
ultimul show, aprobat de computerele televiziunii, cu un altul, 
în care să dea în vileag viciile directorilor.) 

Ei puseseră însă, accent, în realitate, pe internarea ei la 
Ginsberg, care era un spital public, în loc de un sanatoriu 
privat, iar Prior explicase acest lucru prin afirmaţiile 
indignate ale unui frate iubitor: exista cineva, în acel moment, 
cu o reputație mai mare decât a lui Elias Mogshack, 
directorul de la Ginsberg, un cercetător recunoscut pe plan 
mondial, în domeniul psihiatriei curative? Cine, dintre atâția 
profani autodeclaraţi, putea pune la îndoială inteligența cuiva 
însărcinat să aibă în grijă sănătatea mentală a atât de 
populatului New York? Astfel că s-a ajuns la un compromis 
rapid pe baza căruia el s-a angajat să achite cheltuielile 
internării ei, în loc de a o lăsa în grija bugetului public, după 
care a urmat inevitabilul dezastru. 

Pe atunci, Flamen se mirase că directoratul companiei 
cedase atât de repede. Nedumerirea i se risipi în momentul în 
care sosi prima notă de plată lunară, alături de extrem de 
solidul contract cu statul, la care el se angajase cu atâta 
nesăbuinţă. Nu era nevoie să consulte un computer pentru a 
realiza că era încolțit. Şi nici nu îşi putea diminua cheltuielile, 
mutându-se, de exemplu, într-o casă mai ieftină. Era obligat 
să menţină acel standard de viață care era „corespunzător” 
pentru o persoană căreia Holocosmic îi acorda cinci emisiuni 
pe săptămână. Avea nişte contabili de prima mână iar 
impozitele pe care le plătea erau foarte mari, dar nu se putea 
eschiva de la cheltuielile obligatorii. 

Era învins încă înainte de a începe de rețeaua de 
computere de la Holocosmic. Ale lui erau bune, iar pentru 
nişte dotări ca ale lor trebuiau închiriate astfel de computere 
pentru a scrie programe - nici o ființă umană n-ar fi putut 
face acest lucru. 

Deci, ştiindu-se amenințat, ce era de făcut? Să-şi ofere 


serviciile altei rețele TV? Sinucidere curată - pe lângă 
adevărul evident că atunci când un singur demascator 
reuşise să se mențină în domeniu, nici o rețea nu avea, 
probabil, să fie interesată de angajarea unui nou-venit, avea 
să fie atacat imediat pe baza unei acuzații ipocrite dar solide, 
ca de exemplu lipsa de loialitate față de angajatorul său. De 
asemenea, n-ar mai fi putut să plătească spitalizarea Celiei, 
iar amenda pentru externarea prematură era uriaşă. Deşi 
ultimul raport al lui Mogshack era destul de optimist, era clar 
că Celia nu era în nici un caz complet vindecată. Aşa că nu îi 
rămânea decât o soluție: să-şi menţină audiența, indiferent 
cum. Singurul lui argument îl reprezenta ratingul 
computerului, care indică o preferință mai mare pentru el, 
Matthew Flamen, decât pentru un segment exclusiv 
publicitar. 

Iar într-o epocă în care oamenii erau mult prea preocupați 
de propriile treburi pentru ca atenţia să le fie atrasă chiar şi 
de cel mai picant scandal sau bârfă... 

— În mod cert, o cursă ca a Reginei Roşii îşi spuse el. Şi 
am început să gâfâi zdravăn. 

UN OBIECT FOLOSITOR 
UNUI FOARTE IMPORTANT SUBIECT 


Eugene Voigt nu merse atât de departe încât să închidă şi 
monitorul, dar deconectă căştile după numai un minut de 
critică a „castorului furios”. Avea un sistem excelent conceput, 
de departe cel mai bun şi îi plăcea în special comutatorul de 
sunet şi locul în care era plasat; ascuns la marginea mustății; 
putea fi acționat cu o simplă atingere, a limbii. În plus, 
aceasta era dotarea standard a aparatului. Merita să păstreze 
acest model, cel puțin până avea să fie depăşit de concurenţă. 
Şi era greu de apreciat ce alte îmbunătățiri mai erau posibile, 
în afară de implantarea direct sub piele. 

„Castorul furios” (numele era nerelevant, dar a avut 
răsunet în eşaloanele inferioare ale PCC), vorbea de un sfert 
de oră, dar Voigt îşi dădu scama ce avea să spună în primele 
câteva secunde şi nimic din ce înțelesese citindu-i pe buze nu 
contrazise presupunerea lui. Când tirada se termină, 
răspunse: 

— Renunţă, nu va avea efect. 

— Dar Holocosmic intenționează să... 

— Nu vei reuşi să o susții, îi spuse Voigt ferm. Nu vei reuşi 
să susții nimic. Subiectul „comunicații”, pe planeta noastră, e 
mort. 


15 aooo 
ESTE O PLATITUDINE SĂ SPUNEM CĂ ŞTIINŢA ESTE 
NEUTRĂ, DAR DIN CÂND ÎN CÂND N-AR FI RĂU DACĂ 
AR FI ŞI DE PARTEA NOASTRĂ, ŞI NU NUMAI A LOR 


Era foarte cald afară. Înăuntru era mult mai cald din 
cauză că sistemul de iluminat era demodat şi în acelaşi timp 
era nevoie de el, în foarte mare măsură. Pielea neagră a lui 
Pedro Diablo lucea de transpirație. Se simţea excelent. 

— Încă o dată şi gata! insistă el. Jur că se vor da în vânt 
după asta la Conakry şi Lumumbaville! 

Actrița care interpreta rolul Regelui Leopold al Belgiei oftă 
şi îşi puse la loc masca ei lividă, efeminată, lipsită de barbă, 
ce îi acoperea întreg capul, apoi traversă supusă podeaua 
studioului, reluându-şi locul în scenă, unduindu-şi fundul. 

Până la brâu purta o uniformă militară, cu pieptul 
strălucind de ordine şi decoraţii, dar fesele ei nu erau 
ascunse decât de un fel de pampon scurt, din iarbă. Era o 
imagine superbă, mai ales în zonele cu puternice influențe 
musulmane, în care părerea generală era aceea că femeile nu 
au suflet. 

— Ai pregătit legăturile acelea? îi strigă Diablo 
responsabilului cu recuzita. Ţine minte că de data asta vreau 
să apară mai repede decât data trecută! Dacă durează mai 
mult de cinci secunde, se produc asociaţii neplăcute, se 


ajunge la desincronizări cu restul spectacolului! Ce dracu”? 

Încremeni chiar unde se afla, la jumătatea drumului spre 
punctul de comandă şi îşi dădu seama că în faţa lui se aflau 
doi gealați înarmați. 

— Primaru vrea să vă vadă, spuse cel din dreapta. 

Masca lui înaltă, din plastic, cu fond negru şi cu dungi 
roşii, galbene şi maronii pe obraji, îi făcea vocea să sune 
straniu. 

— Spune-i să aştepte! se răsti Diablo. 

Foarte puţini oameni din Blackburry puteau spune aşa 
ceva unui soldat, dar el făcea acest luciu de ani de zile. 

— Sunt în toiul unui spectacol, nu vezi? 

Cel de-al doilea soldat trase, calm, o dungă fumegândă pe 
podea, cu o rază de mică putere din arma lui laser. 

— A spus acum, măi gunoi alb! Vii de bună voie, sau sub 
formă de carne tocată? 

— Cum mi-ai spus? 

Furios, Diablo făcu o jumătate de pas în față, apoi îşi 
întrerupse mişcarea, în momentul în care țeava armei se 
înălță semnificativ. Aceste arme erau rezultatul ultimei vizite 
a lui Anthony Gattschalk. Făcuse de curând un show despre 
ele — în cadrul căruia, din motive de propagandă evidente, se 
spunea că ele fuseseră prelucrate chiar acolo în oraş —şi nu 
îşi făcea nicio iluzie despre efectul concentrării a două sute 
cincizeci de wați într-un spațiu la fel de mic ca vârful unui ac 
de cusut. 

Se aşternu o tăcere nesfârşită. În cele din urmă spuse: 

— Bine, bine. Dar sper să nu mă ţină prea mult. 

Apoi adăugă, în direcţia actorilor şi tehnicienilor săi, în 
timp ce se ducea spre uşă: 

— Ne vedem cu toţii aici după prânz! 


La intrarea în studio îl aştepta un Voortrekker decapotabil 
negru, oficial, automobilul suspendat construit în Capetown 


care era cel mai scump mijloc de transport privat. Primarul 
Black deţinea şase astfel de maşini, o chestiune în legătură 
cu care Diablo nu fusese niciodată prea încântat, în ciuda 
argumentului că, la o analiză finală, negrii sud africani şi cei 
americani erau de aceeaşi parte a baricadei, cel puţin teoretic 
- un argument care aducea mult prea mult cu altul similar 
care justificase acceptarea negrilor musulmani la întâlnirile 
Ku Klux Klan-ului, în secolul trecut. 

Mânia lui crescu în timp ce era băgat cu forța pe scaunul 
din spate al Voortrekker-ului, de către gealați, care i se 
alăturaseră, fiecare de câte o parte. 

Vehiculul se îndreptă zbârnâind spre palatul Primarului, 
drumul din fața lor fiind eliberat printr-o simplă atingere a 
butonului de la bord, care bloca semafoarele pe culoarea 
roşie la toate intersecțiile. 

În ciuda tuturor acestor lucruri, Diablo nu scotea nici un 
cuvânt. Nu avea idee ce cauzase acest lucru, dar avea 
impresia că Primarul Black se trezise cu fața la cearşaf în 
dimineața aceea. Când era într-o asemenea stare de spirit, îi 
plăcea să-şi, reafirme cu multă satisfacţie autoritatea asupra 
oricui contribuia la economia oraşului Blackbury, iar Diablo 
intra cu certitudine în acea categorie. Spectacolele sale 
tradiționale se numărau printre sursele majore de schimburi 
cu străinii ale oraşului, în afară de valoarea lor 
propagandistică şi revoluționaseră relaţiile cu autorităţile 
federale americane când începuseră să-şi poată plăti 
cheltuielile de energie şi apă în monedă forte precum cedi şi 
riyals. 

Îşi notă în minte să-l reţină pe soldatul care îl insulatse în 
public şi să aibă grijă ca viitorul acestuia să fie mai negru 
decât ceafa lui. Avea să fie dificil, din cauza măştii sale, dar 
într-o comunitate mică precum aceea, nu era imposibil. 

În afară de asta, îşi tot spunea el, un om cu statutul lui 
Pedro Diablo nu avea de ce să se teamă de o dispoziție mai 


proastă a primarului. 

Continuă să se îmbărbăteze astfel până ce fu condus la 
primar - dacă a fi înghiontit într-o cameră, sub amenințarea 
unei arme se poate numi „a fi condus”. 

Primarul Black nu era singur. Lângă biroul său enorm era 
aşezat un alb. Un bărbat slab, cu ceva ce aducea foarte puțin 
a barbă, cu părul blond deschis, pieptănat cu grijă peste 
craniul chel şi roz, cu genunchii strânşi cu multă afectare, şi 
cu mâinile încrucişate în poală. 

Apoi Diablo îşi simți inima cufundându-se într-un hău 
nesfârşit. Cunoştea chipul acela ascuţit, cu buze subțiri. 
Trăsăturile lui Herman Uys, expertul de primă mărime din 
Africa de Sud, pe probleme rasiale, erau probabil extrem de 
bine cunoscute în lumea modernă. 

Făcea încă eforturi să; înțeleagă de ce prezenţa lui Uys în 
Blackbury îi fusese ascunsă lui, lui Pedro Diablo, când 
primarul rosti singura propoziție a discuţiei. 

— Afară din oraş cu tine, corcitură. Ai trei ore. 

MOMENTUL ÎN CARE CHELTUIELILE CAUZATE DE 
REPARAȚII ÎNCEP SĂ DEPĂȘEASCĂ COSTURILE UNEI 
ÎNLOCUIRI 


Fără nici un avertisment, circuitul sistemului de 
comunicaţii al lui Flamen reveni la normal şi se trezi din nou 
pus în contact cu Prior. În clipa în care îşi dădu seama de 
acest lucru, pe chipul celui din urmă se aşternu o expresie 
şmecherească, pe care Flamen o recunoscu imediat, urmare a 
atâtor ani de colaborare între ei. Era expresia care indica 
faptul că era pe cale de a face o şmecherie teribilă, pe baza 
presupunerii — aproape întotdeauna justificată — că persoana 
cu care avea de-a face scăpase de o capcană foarte subtilă. 
Poate că era naiv în unele privințe, ca de exemplu tendința de 
a accepta Lar-ul, ca fiind exact ceea ce se pretindea în 
reclame, dar când era vorba să încheie un târg favorabil lui, 
era extrem de viclean. Acesta era motivul principal pentru 
care Flamen îl suporta. Nu îndrăznise niciodată să-şi păteze 
imaginea pe care o avea despre el însuşi, învățând 
dedesubturile murdare necesare pentru a te ţine pe linia de 
plutire în acea junglă a afacerilor moderne, dar în acelaşi 
timp nici nu îndrăznea să le ignore complet. 

Prior era un compromis perfect, quintesența onoarei 
amăgite care îi putea elibera conştiinţa de cele mai evidente 
înşelătorii, pe baza faptului că el se gândise la ele şi el nu 
putea fi un om necinstit. 


Flamen deveni încordat. Dacă era chiar el pe cale să 
devină ținta talentului lui Prior... 

— Matthew, din ce îmi dau eu seama, începu Prior, tocmai 
ai lansat o acuzaţie foarte gravă împotriva conducerii postului 
Holocosmic. 

— Nu-mi aduc aminte să fi făcut vreo acuzație împotriva 
cuiva, spuse Flamen grăbit. Dar dacă ai să-mi spui ceva 
urgent şi important, de ce nu...? 

Căută febril în minte o cale de a vorbi între patru ochi. Tot 
ce se spunea pe canalele de comunicații, în acele birouri, ca 
şi în birourile oricărei firme ce avea contact cu Holocosmic, 
era monitorizat, analizat şi, dacă era necesar, era transmis 
conducerii companiei. A, da! 

— Ce-ar fi să mergem la Ginsberg şi să-i facem o vizită 
Celiei? 

— Nu în după-amiaza aceasta! spuse Prior. 

— Ei, haide! E sora ta în aceeaşi măsură în care e şi soția 
mea, ai uitat? 

O încercare stângace de a adăuga ceva compromițător 
discuţiei înregistrate. Eşuă. 

— Am programate nişte exerciții cu grupul meu cetățenesc, 
spuse Prior, acelaşi membru responsabil, demn de încredere, 
al societăţii. În plus, ştii că doctorul Mogshack nu e de acord 
cu interferenţe ale fostului mediu al pacienților asupra 
acestora din urmă, şi nu vreau să-i încalc deciziile. 

— Eu consider contactul dintre soț şi soție ceva foarte 
pozitiv pentru starea pacientului, chiar dacă el nu e de 
aceeaşi părere. 

„Impotentul ăla bătrân”, adăugă Flamen în gând. Nu era 
bine să rostească acest comentariu cu voce tare, nu în 
împrejurarea aceea, când era vorba de un subiect atât de 
sensibil pentru Holocosmic, precum reputaţia lui Mogshack. 

— Poate că aşa e, ridică Prior din umeri. Cu toate acestea, 
ideea la care vreau să ajung eu e următoarea. 


Ezită, dând impresia că vrea să-şi cântărească spusele. 

— Matthew, ca să mă exprim fără ocolişuri, cred că devii 
puțin cam paranoic în legătură cu problemele pe care le avem 
cu emisiunea. Eu admit — îşi luă un ton calm, de om dispus 
la concesii - că e discutabil dacă se poate spune că 
Holocosmic ne-a oferit cooperarea lor maximă în încercările 
noastre de a elimina interferențele care ne deranjează 
emisiunile, dar e o exagerare să asociem acest lucru cu 
problemele produse de rețeaua noastră internă de aici, de la 
Etchmark. 

O manieră părintească de a vorbi, deşi nu era decât cu trei 
ani mai mare decât Flamen. Rolul obişnuit al managerului 
experimentat care îşi protejează vedeta realizatoare de 
emisiuni, atât de admirabil de naivă, de lipsa propriului 
cinism. 

— Aşa că eu zic — încheie el - să mă autorizezi să chem aici 
un expert care să-ţi verifice bănuielile. Sunt mult prea grave 
pentru a fi ignorate. 

Flamen îl privi stupefiat. Un expert din afară? Oare Prior 
îşi pierduse minţile? Ce „expert din afară” putea fi mai subtil 
decât computerele companiei Holocosmic, ce tribunal putea fi 
convins să creadă că un post de mare importanță îşi 
sabotează propriile transmisiuni? Nu găsi decât o singură 
explicație pentru comportamentul ciudat al lui Prior, şi 
înainte de a avea timp să se gândească mai bine, furia îl făcu 
să izbucnească: 

— Ce te-a apucat de ai trecut brusc de partea celor de la 
Holocosmic? Te-a luat unul din şefii cei mari deoparte, 
scoțându-te din raza de acțiune a microfoanelor, şi ţi-a făcut 
o propunere? Indiferent în ce câmp minat ajung să fiu împins, 
nu pot face ce vreau! Există echipamente care supraveghează 
echipamentele care mă supraveghează pe mine! 

Îşi dădu vag seama că expresia de pe chipul lui Prior se 
schimbase din aroganță în groază pură, dar nu se opri: 


— Şi dacă mi-aş permite echipamente de supraveghere de 
un asemenea nivel, tu eşti primul asupra căruia le-aş asmuţi! 
Auzi, să nu vrei să te duci să-ți vezi sora când e internată în 
spital! 

Întrerupse legătura cu o mână tremurândă, înainte de a 
mai spune altceva dăunător lui însuşi. Dacă dialogul acesta 
ajungea vreodată într-un tribunal, reflectă cu amărăciune, 
era recomandabil să spună cu tărie că grija lui pentru Celia l- 
a făcut să-şi piardă temporar controlul. 

Sugestia de a o vizita în după-amiaza aceea nu fusese 
decât o improvizație de moment pentru a putea discuta cu 
Prior la adăpost de urechi curioase. 

Dar acum trebuia să se ducă, desigur. Încruntat, se 
îndreptă spre uşă. 

Aproape imediat, spre propria-i spaimă, realiză cât de 
necontrolată fusese reacția lui față de Prior, dar amână cât 
mai mult suportarea consecinţelor. 

DACĂ „MEDIA*” ESTE PLURALUL DE LA „MEDIUM”, 
SE NAŞTE ÎNTREBAREA: CÂTE DIN ELE SUNT 
BAZATE PE NECINSTE? 


— Dacă am văzut vreodată un spectacol dat de o 
„pitoneasă”? repetă Xavier Conroy, îndreptându-se spre 
granița cu Canada. 

Era un colegiu din acela afectat de sărăcie, dar de unde 
plecase de atât de mult timp, încât să nu le pese că acesta 
era un fel de dric pentru cariera lui. 

— Nu, nu am văzut. Dar este un fenomen interesant şi 
care merită discutat. Ce părere ai despre acest lucru? 

Băiatul care pusese întrebarea începu să se bâlbâie: 

— Eu... eu... nu prea ştiu. 

— Ar fi trebuit totuşi să-ți formezi măcar o părere 
aproximativă. Este un subiect cu ramificații stimulante şi 
provocatoare. la gândeşte-te, la un moment dat, se leagă 
direct de ceea ce spuneam eu în ultimul timp, despre rezerva 
crescândă a oamenilor de a se angaja la un lucru fără un 
contract extrem de solid, preferabil computerizat. Deci n-ar fi 
o idee rea ca aceasta să devină tema de curs a săptămânii. O 


: N ii : 
Aici cu sens de mijloace de comunicare. 


3 Idem. 


să-ți dau mai întâi nişte idei de pornire. 

Conroy îşi trecu degetele prin barba lui încărunțită şi se 
încruntă puternic. 

— S-ar putea începe foarte bine de la cultul pentru 
spiritualitate în secolul nouăsprezece, de la bătăile în masă şi 
răsucirea meselor în timpul şedinţelor de spiritism, 
tentativele de a comunica cu morții precum şi de la 
disponibilitatea oamenilor de a continua să creadă în tot felul 
de mediumuri evident şarlatane. Acest lucru era de fapt 
determinat de caracteristicile rigidei societăți victoriene. Ceea 
ce la început a fost o cercetare ştiinţifică foarte potrivită a 
unor fenomene foarte improbabile, s-a transformat într-o 
epocă a corsetelor strâmte şi a unei etichete sociale stricte 
într-o nevoie imperativă pentru contactul direct dintre indivizi. 
Da? 

O fată din primul rând, pe care ştia că o cheamă Alice 
Clover, pentru că numele ei era scris pe tabelul iluminat din 
fața lui, dar al cărui chip îi era complet necunoscut deoarece 
la fiecare curs, de la începutul anului, îşi ținuse iaşmacul pe 
față, ridicase mâna. 

— Vreţi să spuneţi că e lipsit de logică să dăm vreo atenţie 
pitoneselor? 

Conroy ezită, rotindu-şi privirea peste grupul de studenți 
şi observându-le cu mare atenţie pe fete. Aproximativ un sfert 
din ele purtau iaşmacuri, precum Alice, care tocmai i se 
adresase. Celelalte purtau o imensă varietate de costume, de 
la combinezoane cu pieptul şi fesele bombate până la peruci 
portocalii lungi până la brâu şi o pereche de nădragi ponositi. 

— Cine sunt eu ca să decid ce e logic? spuse el pe un ton 
blazat. Nu vreau să spun decât ceea ce auziți. Voi înțelegeţi ce 
vreţi. 

NEAJUNSURILE UNEI INVENȚII DESTINATE UNEI 
SPECII RAȚIONALE 


Văzându-l pe Reedeth că o aştepta la capătul coridorului, 
Ariadnei Spoelstra i-ar fi plăcut să facă cale întoarsă. În acel 
moment, programul planificat de ea pentru relația lor se afla 
în punctul în care contactul fizic nu era încurajat — şi acesta 
era, desigur, motivul pentru care el găsise de cuviință să o 
pândească. „Ambuscadă” era termenul care îi veni ei cel mai 
iute în minte: bastioanele spitalului Ginsberg te duceau cu 
gândul la imagini de capcane, curse, şi aşa mai departe. 

Însă ea folosea un „flux de decizie” şi — asemenea atâtor 
invenții ale secolului douăzeci şi unu - acesta părea a fi fost 
destinat unei specii mult mai raționale decât cea căreia îi 
aparținea ea. Nu permitea, cuiva să se răzgândească. Odată 
adaptat de cineva, era obligat să-l urmeze până când atingea 
zona de repaus de la o intersecţie şi nivelul fluxului 
monomolecular de la extrema superioară ajungea, echivalent 
cu repaosul. Nu exista cale de întoarcere, ci doar alegerea 
unei rute diferite. 

De-a lungul celor zece ani de când erau folosite, câte 
situații fuseseră determinate de direcția pe care „fluxul de 
decizie” se întâmpla să o aleagă, după ce se ieşea din biroul 
sau apartamentul cuiva? Câte persoane se cunoscuseră astfel, 
câte căsătorii realizate...? Oare câți parteneri perfecţi pentru 


o căsnicie definitivă fuseseră direcționări de „flux” în alte 
puncte? 

Făcând un efort aproape fizic, pentru a-şi stăpâni acel 
şuvoi de gânduri, ea îşi pregăti atentă salutul scurt din cap şi 
inconfundabilul zâmbet oficial care erau potrivite pentru acea 
perioadă mai puțin bună a relației intime dintre ei. Cu toate 
acestea, Reedeth nu avea chef, în mod evident, să respecte 
regulile altora. Trebui să-i suporte sărutul, deşi reuşi să-şi 
ferească gura. 

— În sfârşit! exclamă el. De când vreau să discut cu tine 
= 

— Am fost ocupată toată dimineața, răspunse ea cu 
răceală. 

— Îmi pare rău, dar nu e adevărat. Ai instituit o interdicţie 
de gradul doi la ora zece şi zece, după cum spune „asistentul” 
meu, şi nu a fost ridicată decât acum câteva minute. Ce zici? 

Ridică o sprânceană şi o privi plin de reproş părintesc. 

Ticălosul! Dar încercarea ei dăduse greş. Ea sperase ca 
dialogul să continue cu replica: 

— Da, dar am vrut să spun asta personal! 

În acest caz, ea ar fi replicat: 

— Ce rost are să ai un sistem de comunicații dacă nu-l 
foloseşti? 

Şi s-ar fi dus mai departe, după ce ar fi câştigat acel punct 
important. 

În schimb, fusese prinsă cu o minciună sfruntată. Căuta 
cea mai sigură cale de scăpare, asemenea unui şahist care 
încearcă să pună la punct un atac pentru a-i oferi regelui o 
protecție urgentă. 

— Păi, dacă era chiar aşa important trebuia să treci peste 
interdicție, iar dacă nu era, de ce vii să mă deranjezi acum? 

— Tocmai asta e, ridică din umeri Reedeth. Nu ştiu dacă e 
sau nu important, asta voiam să te întreb. Pitoneasa aceea pe 
care ai angajat-o pentru, după-amiaza aceasta: cine e, la 


urma urmei, şi ce ţi-a venit? 

Era o buna ocazie de contraatac: 

— Ar fi trebuit să-ți întrebi „asistentul”. Informaţiile au fost 
trimise tuturor angajaţilor cu trei zile în urmă. 

— Ca un „fait accompli”. La fel de secretos ca de obicei, 
Mogshack nu a pus la dispoziția noastră, a angajaților, 
discuția purtată cu tine. 

— Probabil că nu a considerat că era necesar. De fapt ce ai 
vrea să ţi se spună. Ce este o pitoneasă, cu ce se ocupă, cum 
face ceea ce face? 

— Of, pentru numele lui Dumnezeu, Ariadne! 

Amabilitatea lui Reedeth se topi instantaneu. 

— Nu ai altceva mai bun de făcut în viață decât să te joci 
cu bărbații ca şi cu nişte jucării? Dacă eşti chiar atât de 
obsedată de propria-ți dependenţă emoţională, ar fi mai bine 
să-ți iei un concediu şi să îți depăşeşti problemele, înainte de 
a le destăinui pacienților! 

Ea îl privea absentă, nevenindu-i să creadă că acele 
cuvinte fuseseră rostite de Jim Reedeth. Ele i s-ar fi potrivit 
mai bine lui Mogshack, a cărui loialitate, față de propriile 
principii era uneori înspăimântătoare, deşi în, timpul 
discuțiilor în contradictoriu, ea o comparase adesea cu 
atitudinea unui Buddha care renunță de bună voie la 
fericirea dată de nirvana, pentru a-şi putea împărtăşi 
iluminarea cu ființe mai puțin norocoase. 

Nu era nevoie de ochiul format al unui psiholog pentru a 
deduce că ceva se petrecuse, ceva care îl schimbase mult pe 
Reedeth. 

Răspunzând, fără tragere de inimă, la întrebarea, lui 
dinainte, înainte ca el să aibă ocazia de a mai spune ceva la 
fel de crud ca şi ultima frază, ea spuse: 

UN GÂND CARE I-A TRECUT DE MAI MULTE ORI PRIN 
MINTE LUI MORTON LENIGO, UN REPREZENTANT AL 
UNEI FAMILII EXPATRIATE DE INDIENI DIN VEST, 

DIN URMĂ CU CINCI GENERAŢII, SUPUS AL REGINEI 
ANGLIEI DE PATRU GENERAȚII, MULATRU DE 3 
GENERAŢII, ÎN TIMP CE TRAVERSA ATLANTICUL 
DUPĂ CE ÎŞI LUASE VIZA PENTRU STATELE UNITE, 
TRĂGÂND SFORILE CARE AU FĂCUT CA GUVERNUL 
ORAȘULUI MIXT (ALBI ŞI NEGRI) DETROIT SĂ 
AMENINȚE CU RETRAGEREA TAXELOR PE APĂ ȘI CU 
INSTALAREA UNEI UZINE DE CONDENSARE 
ATMOSFERICĂ: 


— Festung Amerika, monstruos buncăr arian ce eşti! A 
sosit vremea apusului băştinaşilor! 


20 
CE SPUNEAI? 


— Bine, atunci. Părerea generală este că indiferent ce 
fac de fapt aceste pitonese, se pare că ele obțin anumite 
rezultate. Dovezile sunt copleşitoare. Şi se presupune că 
singura explicație pentru succesul pe care se pare că-l au 
este aceea că sunt dăruite cu o empatie excepţională cu 
oameni străini lor. Vreau să aflu dacă ele pot lucra şi cu 
oameni „mai străini” decât ceilalți:, adică cei cu probleme 
psihice. Şi cum am primit asigurări că fata aceasta, Lyla Glay 
este una dintre cele mai talentate dintre ele, e logic că a fost 
aleasă pentru experiment. 

Reedelh îşi răsuci un fir din barbă între degete. 

— Aparent, este o idee excelentă. Ar putea duce la o 
tehnică de diagnosticare complet nouă, dacă merită. Dar trei 
zile nu înseamnă cam puţin pentru a pune la punct o 
operaţiune, teoretic cel puţin, importantă? 

— L-am contactat pe impresarul ei şi aceasta a fost 
singura dată pe care mi-ă putut-o oferi în următoarele şapte 
săptămâni. Se pare că are foarte multe cereri. 

Adăugă, ironică: 

— Sunt flatată că eşti de acord cu această idee, trebuie să 
recunosc! 

— Hai, mai termină! se răsti Reedeth. Poate că tu ai 
renunțat să mai încerci să-ți separi problemele emoționale de 
munca ta, dar eu măcar fac încă acest efort. 


Continuă, fără a-i da timp să contraatace: 

— Mogshack ce părere are? E evident că şi-a dat acordul, 
altfel nu ai fi putut pune totul la punct, dar sunt surprins că 
nu a avut nimic de obiectat la ideea de a înghesui un număr 
de pacienţi la un loc în condiţii... cum le-ar fi numit el? A, da! 
în condiții care nu sunt doar neigienice din punct de vedere 
medical dar şi foarte periculoase din punct de vedere 
psihologic, încât le pot prejudicia multora dintre ei şansele de 
vindecare! 

— Ticălosule! Ai verificat discuția aceea pe care am avut-o 
cu el! 

— Nu, ţi-am spus, nu apare pe calculatoare. Doar că... mă 
rog, am încercat să aleg acele cuvinte pe care ar fi fost cel mai 
probabil ca el să le folosească. 

Se priviră reciproc, un răstimp îndelungat, stând față în 
față, la mai puțin de o lungime de braț distanță. Brusc, 
împotriva voinţei ei, Ariadne îşi simți colțurile gurii ridicându- 
se. Se împotrivi o clipă, apoi cedă. „II faut reculer pour mieux 
sauter, îşi spuse ea, citând unul din aforismele preferate ale 
lui Mogshack. Pentru a face un salt mai lung, trebuie să faci 
câțiva paşi înapoi. lar data viitoare când avea să sară, se 
angajă ea, avea s-o facă departe de Reedeth. 

— Eu tot cred că eşti un ticălos, Jim. Dar nu încape nici o 
îndoială că eşti un ticălos inteligent. „Periculos din punct de 
vedere psihologic” au fost exact cuvintele lui... Mogshack 
poate fi destul de previzibil uneori, nu-i aşa? Deşi presupun 
că oricine urmăreşte un ţel atât de hotărât, poate fi acuzat de 
aşa ceva. 

Dezminţindu-i încă o dată aşteptările, în loc de a răspunde 
zâmbetului ei tot cu un zâmbet, Reedeth se încruntă. 

— Da, dar uneori chiar mă întreb care este punctul în care 
hotărârea alunecă în fanatism... Nu contează, oricum. Cel 
puțin a dovedit flexibilitate în această problemă. Cum am 
spus, cred că e o idee foarte promițătoare. Orice poate reface 


punțile rupte dintre o personalitate şi alta se bucură de 
sprijinul meu. 

Iritată de faptul că el nu receptase gestul ei de capitulare, 
ea spuse tăios: 

— Aceasta este o remarcă foarte asemănătoare cu ale lui 
Conroy, Jim. Şi oricum, nu acesta este scopul proiectului. 

— Încep tot mai mult să cred că singura cale prin care 
nişte oameni pot fi făcuți să înțeleagă... 

Însă fraza care începuse în trombă, se stinse. 

Reedeth zâmbi. 

— Ei, ce dracu’ ! Prefer să îți fac un compliment pentru o 
idee strălucită decât să mă cert cu tine. Poate continuăm 
conversaţia noastră deseară, ce zici? Cred că ar fi timpul ca 
„răceala” ta să ia sfârşit. 

— Păi... 

— Bun, aşa rămâne atunci. Şi te deranjează dacă vin şi eu 
să văd demonstraţia de după-amiază? Presupun că Mogshack 
va fi prezent. 

— Nu, nu va fi. O va urmări şi el, desigur, dar din biroul 
său. Şi cred că ar fi mai bine să faci şi tu la fel. 

— Dar vreau să-i pun personal o întrebare pitonesei, din 
moment ce mi-o recomanzi cu atâta căldură. Şi am înțeles că 
pitonesele nu pot intra în empatie cu cineva decât dacă e în 
aceeaşi cameră. 

— O întrebare? Despre ce? 

lar privirea ei exprima mai clar decât orice cuvinte: „Nu, 
nu despre noi - să nu îndrăzneşti!” 

— Vai, Ariadne! spuse Reedeth pe un ton ironic. Ai roşit. 
Nu te-am mai văzut niciodată roşind! Şi îți stă extrem de bine! 

În timp ce ea încerca încă să-i dea o replică, dinspre 
interfonul prins cu o curea de mâna ei stângă se auzi un 
țârâit ascuţit. Ea îl ridică cu un gest reflex, aruncând priviri 
ucigătoare şi murmură: 

— Da? 


— A sosit un vizitator pentru un pacient aflat în grija 
dumneavoastră, doamnă doctor Spoelstra. Tocmai a aterizat 
pe acoperiş, cu un aeromobil particular. Nu e deloc cooperant. 
Cere o schimbare de clasa A a programului stabilit. 

— La dracu”! Exact asta îmi trebuia acum! 

Reedeth lăsă să se audă un chicotit, nu tocmai lipsit de 
răutate. 


Închise microfonul şi îi aruncă o privire incendiară lui 
Reedeth. 

— Nu, nu voi fi de acord să participi la întâlnirea de după- 
amiază! Dacă vrei să consulți o pitoneasă, să te duci să-ți 
angajezi personal una. Şi ar fi bine să găseşti una foarte 
capabilă. Empatia este irosită dacă nu funcționează în 
ambele direcţii şi nu ştiu pe nimeni care ar putea să 
pătrundă platoşa aceasta a ta. 

— Încearcă, spuse Reedeth domol. Doar asta îţi cer, să ştii. 
Dacă ţi-e frică să păşeşti pe o uşă larg deschisă fiindcă te 
temi că îți va cădea ceva în cap imediat ce-i treci pragul, 
atunci înseamnă că ai probleme, dragă! 

Făcu stânga împrejur, păşind astfel peste limita răscrucii 
în care se afla. Într-o clipă, „fluxul de, decizie” îl îndepărtase 
din raza auditivă. 

Nu că ar fi avut cea mai vagă intenţie de a-l striga — îşi 
jură Ariadne, ferindu-se să nu se împiedice. Nu, de fapt, nici 
nu avea de gând să mai vorbească vreodată cu el. 

CHIAR DACĂ ÎNCHIDEȚI UŞILE, 
EI INTRĂ PE FEREASTRĂ 


Paranoia veselă a cântecului datând din secolul trecut îi 
păruse întâi normală Celiei Prior Flamen, după ce fusese 
internată; Poate că încă era. Dar în ultimul timp ea fredona 
această melodie ca pentru ea însăşi. Nu avea rost s-o cânte 
cu voce, tare. Indiferent cât şi-ar fi ridicat vocea ei înaltă, 
limpede, sunetul era absorbit de numeroasele straturi 
izolatoare fonic de pe zidurile luxosului ei salon. 

Aşa erau numite celulele, la spitalul Ginsberg: saloane. 
Avea treizeci şi cinci de ani, cu un an mai puţin decât soțul ei 
şi cu patru ani mai puțin decât fratele ei, deşi Lionel arăta, se 
purta şi, aparent, se şi simțea cu cel puţin zece ani mai în 
vârstă decât ea. Ea era frumoasă, cu un păr lins, castaniu, pe 
care nu şi-l vopsise sau coafase niciodată, în ciuda regulilor 
modei, care încadra un chip oval, cu o gură cam prea mare, 
dar încântător de mobilă, şi un trup suplu, ferm, care într-un 
moment putea sugera o langoare senzuală, iar în clipa 
următoare — tensiune nervoasă cu greu ținută în frâu, cu un 
efort de voință. 

Însă mintea ei, asemenea unui bisturiu menit a vindeca şi 
folosit pentru a ucide, se afundase mult prea adânc într-un 
loc unde nu fusese menită să ajungă. 


Privind-o gânditor prin camera de luat vederi, conectată la 


rețeaua de comunicații, şi ascunsă în spatele oglinzii de pe 
măsuța de toaletă la care ea îşi petrecea mare parte din timp 
în această perioadă, schimbându-şi mereu machiajul, Elias 
Mogshack îşi pipăia barba. Era într-o dilemă. Nu era prima 
de acest gen, şi în mod sigur nu avea să fie nici ultima. Dar 
ca să se depărteze chiar şi pentru o clipă de la siguranța pe 
care opinia publică o lega de numele lui reprezenta un afront 
la adresa acelei aure de autoritate care îi asigurase influența 
de care se bucura în prezent. 

Paradox: pe de o parte, ordinul mai important decât orice 
altceva, de a fi un individ, pe care el, personal, îl introdusese 
în vorbirea curentă ca pe o zicală bine înrădăcinată, cu 
efectul secundar că un schizofrenic, de exemplu, urma să 
respecte acel îndemn cu sfințenie, pe de cealaltă parte, 
adevărul mult prea evident că cineva care era atât de 
individualizat era a) non-viabil, pentru că putea uita să 
mănânce, sau să se apuce de droguri, sau să facă unul din 
numeroasele alte lucruri cu rezultate fatale în cele din urmă, 
sau b) era excesiv de pretenţios cu alți indivizi, insistând de 
exemplu ca ei să asculte ore şi zile întregi introspecții 
universale care, reduse la esență, reprezenta ceva ce 
majoritatea adulților rezolvaseră deja singuri în anii 
adolescenței. 

Avea chiar acum de-a face cu o astfel de situație. Erau o 
duzină de alți pacienţi pe care îi considera mult mai demni de 
atenţie, dacă nu ar fi fost pus în încurcătură de cazul Celiei 
Prior Flamen. 

În principiu, metodele care atrăseseră atât de puternic 
atenția şi imaginația publicului, încât fusese propulsat spre 
funcția de director al spitalului Ginsberg, cu voia lui, în mare 
măsură, desigur, deoarece voia să vadă cât mai mulți alții, 
mai puțin norocoşi, beneficiind de pe urma învățăturilor lui, 
erau foarte simple. În fiecare salon se găseau dispozitive ce 
adunau date, monitorizau canalizarea, suprafața patului şi a 


scaunelor, chiar şi aerul pe care-l expira pacientul - 
parametrii pentru realizarea unui grafic computerizat, mulat 
pe exemplele-standard ale tuturor problemelor mentale 
cunoscute. Anxietate fără motiv, stres autointrodus, orice tip 
posibil de deviaţie de la normal era măsurată şi proiectată în 
viitor şi interpretată în funcție de terapia necesară: droguri, 
hipnoză, psihanaliză, orice se putea face. Scopul era şi el la 
fel de simplu. Putea fi definit drept modelarea unei 
personalități capabile de a funcționa viabil în ciuda presiunii 
din partea celorlalți membri ai speciei. Pentru fiecare pacient 
era realizat un profil de personalitate ideală, un grafic perfect, 
iar când profilul respectiv se potrivea cu comportamentul 
pacientului, acesta era eliberat. Foarte simplu. 

Doar că în practică nu era deloc atât de simplu. 

Să luăm acest caz, de exemplu. Teoretic ar fi trebuit să fie 
absolut facil. Celia Prior Flamen - asemenea majorității 
pacienților de aici şi din toate celelalte spitale de boli mintale 
din occident - începuse să apeleze la droguri ca o cale de 
evadare din realitatea intolerantă, începând cu cele relativ 
uşoare, precum peiotă naturală şi mescal şi continuând 
gradat până la cea mai tare substanță sintetică - Ladromid. 
Zdrobită efectiv, făcând pe ea ca un copil, din pura plăcere pe 
care i-o dădea senzația de umezeală caldă între picioare, 
fusese adusă aici într-o stare de ruptură totală față de 
realitate. 

Şi răspundea bine la tratament. 


Mogshack se încruntă. Se uită din nou la graficele 
efectuate de calculator: cel verde, ideal, şi cel roşu, care 
reprezenta comportamentul observat. La cel din urmă se 
putea vedea o porțiune mai zimțată, şi nu se cunoştea nicio 
metodă terapeutică care să poată anula acel punct. Circulau 
însă zvonuri conform cărora era posibil ca soțul ei să nu mai 
poată să-şi plătească facturile lunare prea mult timp, şi era 


neplăcut pentru imaginea lor ca un pacient să fie externat din 
motive, financiare iar apoi să fie re-intemat pe cheltuiala 
statului, din cauză că boala lui nu fusese vindecată complet. 

Acel punct zimțat îi aduse aminte de o altă problemă 
similară - cea a lui Madison - dar preferă să nu se gândească 
la acel lucru. Ridicând din umeri, se văzu nevoit să cedeze şi 
să dea ordin ca Celia să primească o salopetă verde în loc de 
cea dinainte, albastru-deschis, şi îşi dădu seama că avea să 
se potrivească mai bine cu părul ei castaniu închis. 

POVESTEA LUI MORTON LENIGO. PARTEA A ZECEA 
(CU APROXIMAȚIE) 


Cruiser-ul Boering care coordona în dimineața aceasta 
zborul PAN AM 1201 Londra - New York, după ce traversase 
oceanul, rămase suspendat şi începu sa coboare pe jeturile 
de aer, la sol. Şase sute două din cele şapte sute cinci locuri 
erau ocupate de data aceasta, iar unul dintre pasageri găsise 
că semnul vopsit deasupra uşii de la intrare - Prieteni ai 
companiei Soniceipper — era extrem de amuzant. 

Era ocupat cu desfacerea cusăturilor de-a lungul 
mânerului genţii sale de voiaj. Avea să-i scutească de efort pe 
vameşii americani. 

TREI CATEGORII DE OAMENI 


Ridicându-şi privirea spre înaltele turnuri de maximă 
securitate, Matthew Flamen se gândea că a ateriza în spațiul 
de la Ginsberg special destinat aeromobilelor era asemănător 
cu a ateriza cu paraşuta printre stâlpii unui gard uriaş. Ca 
să-ți imaginezi că în spatele acelor gigantice coloane albe 
trăiau ființe umane, însemna a le reduce pe acestea la stadiul 
de nematode care se adăpostesc sub copaci, într-o ignoranță 
totală față de lumea mai mare din exterior. 

Fu surprins de violența repulsiei pe care i-o provocaseră. 
La vizitele lui anterioare - deşi foarte puţine, iar ultima 
datând cu mai multe luni în urmă - fusese tentat să-l viziteze 
pe doctorul Mogshack, întrebându-se cum te simți atunci 
când concepi un principiu abstract şi îl vezi transformat într- 
un mod atât de splendid într-o clădire. 

Întinzând mâna prin geamul lateral al aeromobilului său, 
atinse uşor butonul de medicamente situat pe partea de 
dedesubt a panoului de comandă. O pastilă mică, albă, cu 
efect calmant, îi căzu în palma întinsă, iar el o înghiţi. În 
timpul zborului spre spital, în mintea lui se dezvoltase un 
sentiment neplăcut, alunecos, de suspiciune. Îl atacase dur 
pe Prior, acuzându-l de trădare - ca de exemplu în clipa în 
care afirmase că unul dintre directori îl scosese pe acesta din 
raza de acțiune a sistemelor de ascultare şi îi făcuse o 
propunere iar ideea pur şi simplu nu stătea în picioare. Prior 


avea cel puțin tot atâta de pierdut prin anularea emisiunii lor, 
ca şi el. Într-un fel, poate că avea mai mult de pierdut chiar, 
căci el avea copii, spre deosebire de Flamen. 

Aşa că ideea de a chema un expert-parte care să analizeze 
problemele pe care le aveau cu rețeaua lor de comunicații 
internă, de la ETCHMARK TOWER, era de fapt una a dracului 
de bună. Poate că investigația putea fi direcţionată spre 
sistemul de computere de la Holocosmic. Oricât de puţin 
conta, sprijinul Comisiei Comunicaţiilor putea fi obținut, şi... 

Era însă o speranță deşartă, îşi spuse Flamen. 
Presupunând că se putea realiza acest lucru - ceea ce era 
discutabil, căci ce „expert-parte putea fi găsit” care să facă 
față computerelor de la Holocosmic? — presupunând că îşi 
putea dovedi teoria, că i se plăteau daune, că rezista 
ultimelor nouă luni de contract... şi ce dacă? Unde se putea 
duce un „demascator”? Aparținea unei specii muribunde. 
Oamenii erau prea ocupați cu propriile lor treburi pentru a le 
mai păsa de ale altora. Se orientau spre ei înşişi, spre cea mai 
modernă formă de distracţie privată, cea a experienţei 
halucinatorii. Fiecare îşi construia un turn de maximă 
securitate, fără geamuri, fără căi de acces. 

Poate că Prior nu greşise chiar atât de grav apelând la 
LARES &PENATES INC. Pus în fața acelei lumi, incredibilă în 
complexitatea ei modernă, unde forțele economiei şi 
macroplanificării conduceau totul, de o manieră absolut 
impersoanlă, poate că era mult mai bine pentru un individ să 
se autoiluzioneze că putea rezista. A te preface încrezător în 
tine era de preferat decât să te resemnezi pur şi simplu cu 
propria-ți inadaptabilitate. 

Oare ce fel de cult or fi pregătit LARES & PENATES INC. 
pentru el? Unul ca al lui Prior, care implica un ceremonial 
elaborat? Flamen scutură din cap. Indiferent dacă L & P era, 
într-adevăr, o filială orientată spre albi, a CONJUH MAN, nu 
încăpea nici o îndoială că erau nişte psihologi excelenți, 


pragmatici. De aceea era mai probabil ca pentru el să 
sugereze ceva complet opus: ceva mai degrabă neplăcut, 
cerându-i-se să taie capul vreunei găini şi să se ungă pe față 
cu sângele acesteia. Acela care se închina unui Lar trebuia să 
exteriorizeze trăsăturile interioare, — iar pentru cineva care îşi 
făcuse la început un nume în carieră prin distrugerea 
sistematică a reputației altor oameni, trebuia să existe un 
element de sacrificiu. 

Calmantul începu să-şi facă efectul. Starea psihică i se 
mai amelioră, dar iritarea nu îi dispăru complet. Cât timp mai 
avea să fie ținut acolo afară, în căldura umedă a miezului 
verii? Nu încăpea nici o îndoială că înăuntru era destul de 
răcoare, dar acolo suferea urmările sistemului de aer 
condiționat de sub parcarea pentru aeromobile, şi aerul putea 
fi aproape luat în mâini şi stors ca o cârpă de spălat. 

A intra la Ginsberg era, aparent, la fel de greu cu a ieşi de 
acolo. Nu exista decât o cale de acces spre interior din acea 
parcare, iar aceasta era păzită de nişte dezgustătoare aparate 
dotate cu logică. Scurtul şi enervantul dialog pe care îl purtă 
cu ele îl convinsese că aceste calculatoare împărțeau, 
pesemne, rasa umană în trei categorii: personal medical, 
pacienți şi potenţiali pacienți. 

Aflat pe punctul de a ceda nervos, nu văzu altă alternativă 
decât aceea de a avea răbdare până ce acel doctor terapeut — 
cum o chema? A, da, doctorița Spoelstra — sosea la rețeaua de 
comunicații şi i se adresa. Morocănos, îşi continuă aşteptarea. 

ÎNAINTAREA UNEI FETE PRIN REȚEAUA SUBTERANĂ 
DE TRRANSPORT 


Sosirea la terminalul Ginsberg al trenului de mare viteză 
se asemăna cu a fi o doză de droguri administrată pe cale 
bucală, sub formă de pastilă. Trenurile de mare viteză erau 
segmentate, în formă de vierme de tenie, în compartimente 
pentru o singură persoană. Puteau fi separate, combinate, 
conectate şi deconectate pentru a urma - conform reclamei 
conducerii lor — aproape zece mii de trasee diferite, dictate de 
tichetele activate electronic, pe care călătorii trebuiau să le 
introducă într-o nişă din brațul fiecărui scaun. Odată lansate 
în tunele, erau propulsate de forțe la fel de certe ca şi 
gravitația. 

Nu existau ferestre prin care să vezi dacă în față sau în 
spate mai exista vreun compartiment, căci la vitezele cu care 
se deplasau aceste maşinării, unii oameni sufereau de 
orizontigo — acelaşi lucru ca şi vertigo, dar la unghiuri drepte 
— iar greața instantanee murdărea cumplit scaunele. 

Tichetele pentru trenul rapid făceau parte din avansul 
pentru contractul pe care Dan îl semnase cu conducerea 
spitalului Ginsberg. Fără îndoială că voiau să se asigure că 
prețul închirierii aeromobilului - care era foarte ridicat în 
perioada aceea - nu era adăugat pe nota de plată pentru 
cheltuieli incidentale. Însă după penultima staţie, călătoria 
Lylei păru să nu se mai sfârşească. 

Alinându-şi plictiseala cu ajutorul aparatului de 


înregistrat pe care îl foloseau pentru a păstra previziunile 
criptice pe care le rostea în transă, se întrebă dacă se afunda, 
într-adevăr, singură, în „nicăieri”. 


25 


UN CETĂȚEAN-MODEL ȘI UN CLIENT FOARTE 


PREŢUIT DE CĂTRE AGENTUL GOTTSCHALK DIN 


ZONA SA 

Cantitate 1  Salopetă tip XIX, izolată, cu cizme şi mănuşi 
incluse. 

Cantitate 1  Mască-caschetă cu sistem inclus pentru 
respirație şi aerisire. 

Cantitate 1 Armă laser de 350 de wați cu un acumulator de 
50 de încărcături, reîncărcabil de la orice sursă 
de curent din casă. 

Cantitate 1 Armă-tip-baionetă cu proiectile, calibrul 9 
mm, automată. 

Cantitate 3 Seturi de cartuşe pentru articolul de mai sus. 

Cantitate 6 Grenade cu gaz ermetice, din sticlă, cu auto 

fragmentare, neamorsate. 

Cantitate 1  Bandulieră pentru grenade, cu buzunare 
auxiliare pentru încărcătoare etc. 

Cantitate 1 Cuţit cu teacă, cu o lamă de 18 cm. 

Cantitate 1 Trusă de prim-ajutor. 


Copiii erau plecați la cămin, iar Nora era în vizită la un 
vecin, aşa că Lionel Prior îşi adună echipamentul şi se duse 
să se alăture grupului cetățenesc de apărare, pentru 
antrenamentul de după-amiază. 

ASASINAREA LUI MARAT/DE SADE DE CĂTRE 
PACIENȚII AZILULUI LA 2014 


Într-un târziu, dinspre boxa alăturată ieşirii din parcarea 
pentru aeromobile se auzi o voce umană. 

Compatibilitatea vocilor automate era cea mai bună din 
câte auzise Flamen, dar sensibilitatea lui nervoasă la 
subtilități de acest gen era unul din talentele care îl ţinuseră 
pe linia de plutire, chiar dacă cu greutate, în lumea 
transmisiunilor holografice mult timp după ce rivalii lui 
clacaseră. De fapt, dăduse cândva la iveală un imens scandal 
de mită, după ce îşi dăduse seama că un aparat personalizat 
răspundea la telefon, în locul unui om care, în mod normal, 
nu şi-ar fi permis un asemenea echipament. 

— Aici doctorița Spoelstra, domnule Flamen. Cu ce vă pot 
ajuta? 

— M-aţi putea lăsa să-mi văd soţia, se răsti Flamen. 

Oarecum surprins, realiză, rostind acele cuvinte, că dorea 
într-adevăr s-o vadă pe Celia, chiar foarte tare. Căsătoria lor 
se destrămase cu mult înainte de această cădere psihică a ei, 
dar deşi nu o mai iubea, continuase să o placă, ca persoană. 
Ea nu ar fi putut, de exemplu, să devină niciodată plicticoasă, 
deşi spre sfârşit ea nu îl mai stimula decât într-un singur 
mod: avea un dar de a-l enerva. 


Era mai bine aşa, îşi spuse el, față de acel gen de fațadă 
de respectabilitate pe care o mențineau Lionel Prior şi soția 
lui. Şi - mai cinic decât atât — dacă reieşea ca îl jignise, într- 
adevăr, de moarte, pe Prior în dimineața aceea, nu voia să 
rămână fără nici un aliat şi confident. 

— Ar fi trebuit să ne anunțați că sosiți astăzi, răspunse la 
fel de tăios doctorița Spoelstra. Vi s-a trimis acasă un mesaj 
prin rețea, în care erați informat că soția dumneavoastră a 
trecut la uniforma verde — fapt pozitiv sau, cum spunem noi, 
a fost promovată la acel statut care o apropie de momentul 
externării temporare - şi în consecință a fost invitată să 
participe ca spectator la şedinţa din după-amiaza aceasta cu 
binecunoscuta pitoneasă Lyla Clay. Îmi... 

— Şi asta e mai important decât să-şi vadă soțul? 

I se răspunse pe un ton înțepat: 

— Nu e absolut obligatoriu, domnule Flamen! Voiam doar 
să spun că ar fi, desigur, dezamăgită dacă ar rata o asemenea 
ocazie unică. Totuşi, dacă insistați... 

— Nu, sigur că nu insist, se grăbi Flamen s-o asigure. 

Pe lângă alte raţiuni, nici nu-şi permitea să insiste; Celia 
se afla la Ginsberg în baza unui contract lunar, prin care 
dreptul lui legal de tutelă era cedat doctorului Mogshack, iar 
clauza de penalitate pentru o externare prematură era 
echivalentă cu o clauză de penalitate pentru o reclamare 
prematură a dreptului de tutelă asupra ei. 

Ceva însă se declanşase în subconştientul său, la auzul 
acelor veşti, şi în secundele următoare avu o idee care îl făcu 
să tremure de entuziasm. O pitoneasă care îşi făcea numărul 
într-un spital? Existase acel film clasic, al secolului trecut, 
despre asasinarea Marchizului de Sade ca fiind făcută de... 
Nu, nu se putea! Dar, oricum, „de către pacienţii spitalului 
din Charentown”. 

Hmm...! 

Îi fu de ajuns o fracțiune de secundă pentru a cântări 


posibilitatea de a trimite nişte camere de luat vederi în plus. 
Materialul pe care îl putea aduna cu ajutorul aparaturii pe 
care o ţinea întotdeauna în aeromobil putea fi de ajuns. 

Începu din nou să vorbească, repede şi convingător, 
punând un enorm accent pe gradul de intuiție inspirată care 
stătea pesemne la baza realizării unui asemenea proiect 
important. 

GÂND CARE I-A TRECUT ÎN MOD REPETAT PRIN 
MINTE LUI ARTHUR I. HODDINOTT, OFIȚER AL 
SERVICIULUI DE IMIGRĂRI AL STATELOR UNITE, 
AFLAT DE SERVICIU LA AEROPORTUL 
INTERNAȚIONAL KENNEDY, LA SOSIREA LUI 
MORTON LENIGO 


„Bine, computerele or fi spus că e în regulă, dar oare 
computerele nu o pot lua şi ele razna, uneori?” 

O DOVADĂ ÎN FAVOAREA AFIRMAȚIEI CĂ NU E 
IMPOSIBIL CA UN ȘANȚ SĂ SE RIDICE LA NIVELUL 
UNUI APARTAMENT LUXOS 


Lyla Clay ieşi pe peron, tremurând; Tunelurile erau ele 
însele sub presiune scăzută -— trebuiau să fie, altminteri acele 
viteze cu care se deplasau trenurile prin ele ar fi fost 
imposibile, din cauza rezistenţei aerului. Nu exista deci, decât 
acea uşă de acces, iar spaţiul de dincolo de ea era contractat, 
dându-i impresia că acoperişul o presa pe cap. Văzuse poze 
cu spitalul Ginsberg, şi ştia că între ea şi cerul liber se 
puteau afla nu mai puţin de două sute de metri de beton şi 
oțel. Îşi muşcă buzele. Talentul care o transformase într-o 
pitoneasă cu o faimă crescândă avea şi unele inconveniente, 
iar o imaginaţie exagerată era unul dintre acestea. Pentru o 
clipă ce păru nesfârşită, se şi închipui prinsă acolo. Nu putea 
intra la loc în compartiment şi lăsa în urmă acel loc, iar 
tichetele pentru drumul de întoarcere se aflau în buzunarul 
lui Dan. Tot acolo se afla şi autorizaţia care le permitea să 
treacă de bariera care bloca accesul spre liftul ce urca la 
etajele superioare. 

Dacă compartimentul lui fusese direcționat din greşeală pe 
altă rută? Acest lucru chiar se întâmpla, o dată la un milion, 
în ciuda asigurărilor primite de la autorităţi. Ar fi putut fi 
trimis lâ Far Rockaway sau altundeva, iar ea ar trebui în 


acest caz să stea acolo ore întregi şi... 

Dar uşa se deschise cu un şuierat şi iată-l şi pe el, la doar 
câteva secunde în urma ei. Se îndreptă extrem de hotărât 
spre ascensor. Bucuroasă că iaşmacul îi ascundea expresia 
de uşurare, Lyla îl urmă, întrebându-se cum ar fi fost să aibă 
treizeci de ani în loc de douăzeci. Oare ar fi căpătat şi ea acel 
plus de încredere în sine, după cincizeci la sută mai multă 
existență conştientă? 

Aşteptând ca scannerele să le analizeze permisul de 
trecere, ea simțea o nevoie disperată de a vorbi, şi profită de 
primele cuvinte care îi veniră în minte. 

— Nu-mi place atmosfera de aici, spuse ea. 

Dan îi aruncă o privire. 

— Nu mă surprinde. Probabil că aerul e inhibat de 
secrețiile subcutanate ale schizofrenicilor. Urăsc duhoarea 
spitalelor de boli psihice, şi nu sunt ceea ce s-ar numi un tip 
sensibil. Încearcă, totuşi, să suporţi o vreme, dragă. Din 
chestia asta pot ieşi tot felul de lucruri. Conform spuselor 
doctoriței Spoelstra, noi instaurăm în după-amiaza aceasta 
un foarte important precedent. 

Chicoti. 

— N-am mai văzut pe cineva aşa de insistent. Mai avea 
puțin şi venea prin rețeaua de comunicații ca să fie sigură că 
vii azi aici. Nici nu vreau să mă gândesc la toate celelalte 
solicitări pe care vei fi nevoită să le amâni, pentru a face față 
comenzilor ei repetate! 

Alte solicitări? Ce alte...? Oh, desigur. O şarlatanie tipică 
pentru Dan Kazer, care implica fără îndoială, falsificarea unor 
contracte care conţineau clauze de penalitate şi oferirea de 
mită unor cunoştinţe cooperante pe care le convinsese să 
inventeze solicitări pentru ea doar pentru a le anula apoi. Se 
puteau adăuga cu uşurinţă cincizeci la sută la o tranzacție, 
de la un contract, dacă era încheiată în acel fel. 

Ridică din umeri. Treaba funcţiona, şi nu era mai 


necinstită decât jumătate din afacerile  „respectabile” 
efectuate în cursul unei perioade medii de un an. Să nu 
uităm ce mult o ajutase pe Mikki Baxendale, de exemplu, cu 
patru ani în urmă, când Dan se ocupa încă de poeți 
boschetari în loc de pitonese. 

Spuse, cedând impulsului: 

— Dan, nu mi-ai povestit niciodată ce te-a făcut să te 
desparți de Michaela? 

Şi, recunoscând expresia care i se întipărea pe chip, una 
de mânie rece ca gheața, adăugă în grabă: 

— Asta a fost bafta mea, desigur, dar... ei bine, aş vrea să 
ştiu cum de m-am ales cu această baftă. 

Urmă o pauză, în timpul căreia aparatele confirmară 
autenticitatea semnăturii doctoriței Spoelstra de pe permisele 
lor, iar bariera din fața ascensorului glisă în lateral. 

Fără a se îndrepta spre lift, Dan rămase pe gânduri câteva 
clipe, apoi, în cele din urmă, întinse mâinile larg. 

— Bine, îți spun. A fost o şmecherie, pe care n-o s-o mai 
încerce nimeni cu mine. Se mai afla un „mackero” pe urmele 
ei, un „jepcar”. A cumpărat câteva microfoane, le-a plantat, a 
cules dovezile, a venit într-o bună zi şi mi-a spus că dacă nu 
anulez contractul cu Mikki mă bagă la răcoare pe motiv că ea 
avea doar cincisprezece ani. 

Barba lui întunecată fu străbătută de riduri, datorate 
încordării mânioase a fălcilor, în momentul amarelor aduceri 
aminte. Firele artificiale imitau foarte bine mişcarea părului 
natural. 

— Pe el nu-l interesa să se culce cu ea. Nu îi plăceau fetele. 

— Şi..., înghiți Lyla în sec, ar fi putut să-şi pună în 
practică amenințarea? 

— Sigur că da. Dar eu nu mă scuz. La cincisprezece ani ai 
ei, Mikki ştia mai multe despre acel aspect al vieții decât 
majoritatea oamenilor la cincizeci de ani! Ticălosul se 
foloseşte încă de o parte din reclamele concepute de mine 


pentru ea. Pesemne că le-ai văzut - fratele ei la nouă ani, 
unchiul ei la doisprezece ani? Totul e adevărat. 

— lar asta era în regulă, nu? Dar tu, la cincisprezece ani... 
nu era în regulă? 

Dan trase adânc aer în piept, pe chip întipăriridu-i-se o 
expresie ironică, la fel de limpede ca şi urmele lăsate de un 
camion greu pe un teren moale. 

— Draga mea, dacă nu poţi da un răspuns la această 
întrebare, nu vei percepe niciodată pe deplin realitatea de pe 
această planetă a noastră. Haide, suntem aşteptaţi la etaj. 

— Bănuiesc că am dat dovadă de naivitate, recunoscu ea 
sfioasă, şi se conformă îndemnului lui. 

UNA E SĂ VORBEŞTI CU MULTĂ SIGURANȚĂ DESPRE 
DETERMINISMUL ISTORIEI ȘI ALTCEVA ESTE SĂ TE 
TREZEȘTI PRIZONIER AL UNOR FORŢE ISTORICE, 
ASEMENEA UNEI FRUNZE USCATE ÎN VOIA VÂNTULUI 


La fel ca şi soarele care se îndepărta de zenit, tot astfel 
mânia constantă îl părăsea pe Pedro Diablo, şi fu brusc pus 
față în față cu un adevăr şocant. 

„Nu e ură, e teroare.” 

Îşi privi mâna neagră şi o văzu tremurând, parcă nefiind a 
lui, căci nu putea să admită cu adevărat că un tremurat 
datorat spaimei îşi putea avea originile în mintea lui. El 
producea spaimă, nu era o victimă a acesteia. 

„lată-mă. Cum aşa? De ce?” 

Motivele erau dispuse pe atâtea straturi, asemenea unei 
construcții din plastic industrial, asemănătoare unui sandviş. 
În mod superficial, s-ar putea spune că — dar ce rost aveau 
considerentele superficiale - reputaţia lui Diablo era bazată 
pe abilitatea de a pătrunde cu privirea mai adânc în orice 
situație decât ar fi fost în stare majoritatea oamenilor, în lipsa 
unui computer pe care să-l consulte. Un talent înnăscut, 
echivalent cu acela de a înmulți în gând numere cu şase cifre, 
din cauză că era prea mare efortul de a merge şi de a căuta 
tabelele, dar într-un context precum cel din Blackbury - un 
lucru extrem de util. 

Acolo, afară...? 

Scutură din cap. Nu avea nici un rost să încerce să-şi 


intuiască viitorul personal. Putea efectua unele analogii cu 
oameni aflați în încurcături similare în trecut — mai cu seamă 
în trecutul îndepărtat - dar nimic mai mult. Se putea 
compara, de exemplu, cu un fizician evreu dat afară din 
Germania nazistă, sau cu unul dintre intelectualii sud- 
africani deportați în timpul unor crize mai recente de către 
AFRIKANI, dar nu-l ajuta cu nimic. 

Până în dimineața aceea fusese un reprezentant loial, 
cooperant şi chiar admirat şi respectat, al idealurilor 
promovate de Blackbury. Faptul că era azvârlit afară pe baza 
spuselor nu ale vreunui rezident genetician negru, ci pe ale 
unui „decolorat” împuţit venit din altă parte, era prea mult 
pentru înțelegerea lui. 

Îşi încleştă pumnii atât de brusc, încât se auzi uni plescăit 
slab. Preţ de o clipă, mintea lui fusese dominată de setea de 
răzbunare. Era un maestru în propagandă. Munca depusă de 
el la nesemnificativul post de emisiuni din Blackbury avusese 
repercusiuni mult în afara razei de acțiune a acestuia, fiind 
retransmisă de zece relee satelit deținute şi finanțate de negri. 
Cu ajutorul îndelungatelor şi intimelor sale informaţii legate 
de viața primarului Black şi altor oficiali din alte părți, putea 
transforma întreagă acea noțiune a enclavelor de negri într-o 
glumă proastă. O săptămână i-ar fi fost de ajuns. 

Dar acea dorință se stingea, la fel de repede cum apăruse. 
A trece în tabăra cealaltă îi depăşea capacitatea de adaptare. 
În clipa aceea aproape că îi părea rău că se arătase atât de 
rigid față de reprezentantul Federaţiei, care fusese nevoit să-l 
scoată în afara zonei negrilor. Era, de bună seamă, mai bine 
să cugete o vreme asupra situației, poate chiar să-şi caute de 
lucru în afara Americii de Nord... 

Totuşi, iată în ce situaţie era! Insistase ca respectarea 
contractului dintre Washington şi  Blackbury să fie 
înregistrată oficial, deşi chiar termenul în sine arăta clar 
faptul că, pesemne, contractul era un anacronism. Aceasta 


era încă o țară a albilor, a „decolorațţilor”, dar Washington-ul 
era un oraş cu o populație majoritar neagră de câteva decenii, 
iar identificarea lui, acum, cu guvernul federal, era doar ceva 
simbolic - adevăratele jilțuri ale puterii puteau fi găsite în 
centrele dispersate, amplasate în timpul anilor '90, dominați 
de spaima unui război, mai ales în Sudul Extrem, unde se 
putea avea încredere că armata avea să vină în fugă cu 
armele în mâini, la cel mai mic semn al vreunei revolte a 
negrilor. Cine putea şti acest lucru mai bine decât un om care 
îi exploatase de atâtea ori în programele lui? 

Mintea lui vuia de atâtea noi posibilități. Nu avea să se 
oprească această revărsare de idei, şi cum să se oprească, de 
altfel? Timp de ani de zile el îşi exploatase talentul. Acesta nu 
putea fi scos din funcțiune, asemenea unui vuset. Poate că 
cel mai crud lucru pe care i-l făcuse primarul Black, pe lângă 
că se bazase pe spusele unui „decolorat” pentru a-l deporta, 
era acela că îl lipsise de un mijloc de a-şi exprima ideile. Ca şi 
cum era un călător în timp, care irosise ani de zile pentru a-şi 
perfecționa latina, doar pentru a descoperi că locul de 
destinație fusese cucerit de goți săptămâna trecută... 

Pe de cealaltă parte -— şi realizarea acestui fapt îl făcu să se 
lumineze puţin -— fusese scutit de ceea ce s-ar fi întâmplat în 
situația inversă. Presupunând că vreun neadaptat cu pielea 
neagră ar fi fost expulzat din Blackbury, imediat s-ar fi primit 
directive, ordonându-se postului local să-l filmeze imediat, 
să-l convingă să-şi denunțe cu virulență foştii camarazi, 
înainte ca furia lui să se stingă. Se temuse de acest risc, ca şi 
de modul în care putea fi tratat, şi de aceea insistase asupra 
respectării depline a contractului Blackbury - Washington. 

Dar fusese cruțat de avalanşa de camere, de microfoane, 
de reporteri şi agenţi politici la care se aşteptase. În prima lui 
izbucnire de furie, ar fi putut spune lucruri cu care nu s-ar fi 
împăcat apoi niciodată. Şi la urma urmelor, Uys, africanul alb, 
se aflase la originea întregii tărăşenii. Uşor de înțeles, datorită 


setei lui de putere, a obsesiilor sale sexuale şi a altor defecte 
pe care probabil că le avea, de bună seamă că primarul Black 
era prea inteligent pentru a continua să-şi submineze poziția! 
Mai devreme sau mai târziu, avea în mod sigur să realizeze că, 
descotorosindu-se de faimosul său realizator de programe, 
celebru pe plan internațional, Pedro Diablo, irosea de fapt 
una din cele mai prețioase arme ale sale, şi pesemne că Uys 
exact acest lucru îl urmărise! 

Se auzi un zumzet ascuţit. Tresări, apoi făcu corecția 
automată în minte. Era sunetul făcut de un releu al rețelei de 
comunicaţii când se conecta cineva. În Blackbury semnalul 
de apel era o bătaie de tobă în surdină, ceea ce în signalectica 
Yoruba ar fi însemnat „luați aminte”. Avea să fie nevoit să se 
lepede de o mulțime de reflexe bine înrădăcinate, asemenea 
unui dactilograf care începea să lucreze la o maşină nouă de 
scris, cu tastatura dispusă diferit. Trebuia însă să accepte 
situația. 

Oftând, confirmă primirea apelului. 

AM DEVENIT ASEMENEA LUI DUMNEZEU. PRIVESC 
TOTUL CU OCHII UNUI VULTUR 


Era aproape surprinzător faptul că în designul spitalului 
fusese inclusă o cameră destul de mare pentru a adăposti 40 
de spectatori care să poată vedea o pitoneasă. Mogshack 
punea un accent atât de mare pe intimitatea absolută, încât 
nu existau săli de şedinţă, saloane comune sau măcar o sală 
de gimnastică. Mogshack însuşi prefera să nu vorbească cu 
subordonații săi față în față. 

Se „retrăgea şi se refăcea” atât de des încât puteau trece 
săptămâni întregi fără ca măcar adjuncţii săi principali să-l 
vadă în came şi oase. 

Cu toate acestea, îngrijorat ca planurile lui să nu 
trebuiască mai târziu modificate, conform experienţei pe care 
o avea, arhitectul insistase ca unele zone ale spitalului să fie 
prevăzute cu pereți demontabili, şi după ce şase astfel de 
pereţi fuseseră daţi la o parte, într-un sector temporar 
neocupat de pacienţi, fusese creat un spațiu potrivit pentru 
reprezentație. 

Publicul începuse deja să se adune când Reedeth îşi puse 
în funcțiune monitorul de la rețea pentru a urmări toată 
procedura. Nu avusese niciodată nici cea mai vagă intenţie de 
a insista să fie prezent acolo şi fizic, dar nu putuse rezista 
ocaziei de a o face pe Ariadne să roşească. Chicoti scrutând 
cu privirea pacienţii în salopete verzi, care intrau în cameră, 


dar amuzamentul îi dispăru în clipa în care realiză că printre 
primii intraţi era şi Harry Madison. 

Trebuie să existe o cale de a-l scoate de acolo pe acel om! 
Mogshack ar fi trebuit s-o facă cu luni de zile în urmă. De ce 
n-o făcuse era greu de înțeles... doar dacă nu cumva (şi ideea 
îi era indusă de un demon binecunoscut) îşi păstra pacienții 
asemenea unui avar care îşi economiseşte gologanii. Poate că 
cineva putea vorbi deschis cu el, explicându-i că a avea 
internat un negru solitar, reprezenta o potenţială sursă de 
tulburări pentru ceilalți pacienți. 

Reedeth oftă. Dacă s-ar fi urmărit implicaţiile cazului 
Madison până la concluzia finală, s-ar fi putut decide cu 
multă uşurinţă că cineva care este atât de imprevizibil, 
trebuie să fie, prin definiție, neadaptat societății obişnuite. 

De exemplu, modificările făcute calculatorului personal al 
lui Reedeth. Le-ar fi putut face atât de lejer şi rapid o 
persoană normală? Fără a fi un expert, Reedeth se pricepea 
mai bine la cibernetică decât un profan oarecare - şi era 
obligat să se priceapă, din moment ce o parte atât de 
însemnată a psihoterapiei moderne se baza pe analizele 
computerelor - şi putea jura că cel ce proiectase calculatorul- 
asistent nu prevăzuse posibilitatea acelor schimbări. 

În plus, dacă l-ar fi întrebat cineva dacă Madison ar fi 
interesat să vadă o pitoneasă „la lucru”, ar fi răspuns fără 
ezitare că nu. Toate profilurile psihologice efectuate pentru 
Madison indicaseră o opoziție puternică faţă de orice avea 
vreo nuanță de paranormal. Cu toate acestea, iată-l sosind 
acolo chiar înainte de începerea spectacolului, fiind parcă 
nerăbdător. 

Deci ce îl făcuse să accepte invitația, pura plictiseală? 
Foarte probabil. Atitudinea impasibilă a lui Madison - 
observă Reedeth - se afla într-un contrast total cu cea a 
celorlalți pacienți îmbrăcați în verde. Aceştia, fără excepţie, 
erau vizibil nervoşi. Era limpede că erau mulțumiți de această 


excepție de la starea lor de izolare obişnuită, dar în acelaşi 
timp erau emoționaţi din cauză că se aflau în compania 
atâtor oameni, după săptămâni, luni şi în unele cazuri chiar 
ani în care unica formă de contact era aceea a monitoarelor 
de la rețeaua de comunicații. 

Dacă se gândea mai bine -— şi Reedeth îşi plesni fruntea, 
când realiză acest lucru - aceasta însemna că era martor la 
un eveniment fără precedent de la ridicarea spitalului 
Ginsberg. Şi dintre toți cei de acolo, Ariadne fusese cea care-l 
cauzase. 

— Fata asta pesemne că este o adeptă a lui Conroy, în 
adâncul sufletului, spuse el, vorbind de unul singur, ținând 
minte să adauge o remarcă intercalată şi să îşi instruiască 
calculatorul-asistent să nu păstreze în memorie observația lui. 

Deci cine era fata aceasta, Lyla Clay, de a cărei reputaţie 
se folosise Ariadne în timpul unei discuţii în contradictoriu, 
pesemne lungă şi dificilă, pe care o purtase ea cu Mogshack? 
Avea o idee foarte vagă despre ce făceau, pare-se, aceste 
pitonese şi de ce le plăcea oamenilor să le privească făcând 
acest lucru. Dacă trăiai în America secolului douăzeci şi unu, 
era imposibil să nu ai printre cunoştinţe şi câțiva fani ai 
pitoneselor, ca să nu mai vorbim de fani hi-psi. Închinători la 
LAR şi chiar oameni şi mai depărtaţi de orbita occidentală 
tradițională. Însă el nu văzuse niciodată o pitoneasă la lucru, 
iar numele acestei fete îi era complet străin, deşi Ariadne îl 
asigurase că era printre cele mai talentate dintre ele. 

Abandonând încăperea care era pregătită să-şi facă 
numărul, comută de la una la cealaltă, cele peste trei mii de 
camere de luat vederi pe care şi le putea conecta la monitor, 
întrebându-se dacă o putea zări în timp ce urca. 

Zări în scurt timp imaginea unui bărbat brunet care era 
îndreptat de către un „flux de decizie” în direcția potrivită, 
însoțit de o fată ce purta un iaşmac anti-glonț. Probabil, 
pitoneasa şi „mackero-ul” ei, căci Ariadne însăşi le ieşi în 


întâmpinare la următoarea „răscruce”, în conformitate cu 
codul bunelor maniere stabilit de Mogshack. Acesta prevedea 
o atitudine politicoasă din partea celor destul de bogaţi 
pentru a-şi permite intimitatea față de cei care nu erau atât 
de bogaţi, politețe reflectată şi în întâmpinarea personală a 
vizitatorilor care trăiau sub limita de sărăcie. 

În ciuda iaşmacului care o acoperea, îți puteai da seama 
că pitoneasa era tânără, cu nişte mişcări grațioase. Reedeth 
spera să nu fie obligată să-şi țină iaşmacul pe chip şi în fața 
pacienților. 


N = 
EXTRAS DINTR-UN DICȚIONAR DEMN DE 
ÎNCREDERE FOLOSIT ÎN SECOLUL 21 


MACKERO (mak-uh-roh) (fr. maquereau, - macrou, 
colocvial „peşte”; abr, „mack”) = impresar pentru tinere fete 
liber-profesioniste (fotomodele, cântărețe liber-profesioniste, 
pitonese, de exemplu); specific masculin; fără derivați, doar 
abreviere. 

FLUIERĂTURI 
EI, ŞI MAI CUI? 


— Sunteţi mulțumit de toate detaliile, domnule Kazer? 
spuse Ariadne, neputându-se abține să arunce din când în 
când priviri nervoase spre omniprezentele camere de luat 
vederi. La fel ca şi Reedeth şi Mogshack, ea bănuia că era 
foarte probabil ca toți angajaţii să urmărească spectacolul. 
Trebuia deci neapărat să iasă bine. 

Dan se aplecă şi pipăi salteaua lată, groasă, care fusese 
amplasată acolo, pentru ca Lyla să nu se rănească în timpul 
agitației ei convulsive. 

— Pare în regulă, spuse el. Unde îmi pot conecta aparatul 
de înregistrat? 

— Vom face şi noi o înregistrare, vă dați seama, spuse 
Ariadne. Şi avem aparatură de primă clasă. 

Dan îi aruncă un zâmbet profesional. 

— Sunt sigur de asta. Totuşi, vreau să înregistrez şi eu o 
casetă proprie. Ştiţi, drepturile de autor... 

— A, da, da... desigur. Bine, păi atunci, în orice loc de pe 
perete. 

Privirea Ariadnei scrută din nou încăperea, de jur împrejur. 
Reedeth, care urmărea scena, avea impresia certă că trăgea 
de timp, încercând să întârzie începerea procedurilor. Oare 
ezita? 

Brusc se relaxă, iar el, nedumerit, schimbă pe o cameră 
care îi oferea un plan mai amplu. Chiar în uşă, care tocmai se 


închidea, glisând la loc, stătea un nou-venit care părea să 
aibă trei capete. Pe umeri purta o pereche de camere de luat 
vederi, ghidabile de privirea umană, în sistem „stereovision”, 
asemenea unor cranii dintr-un metal lustruit. lar chipul 
dintre ele, pe jumătate ascuns, traversat de un comutator 
acționabil cu vârful limbii, îi aparținea lui... Matthew Flamen! 
Reedeth tresări cu putere în scaunul său. Deşi foarte rar 
reuşea să urmărească emisiunea lui Flamen, dat fiind că 
lucra în toate cele cinci zile când aceasta era transmisă la 
prânz, îl întâlnise personal pe cunoscutul realizator, de două 
ori, după ce soția acestuia fusese internată. 

Era ea aici? Reedeth scrută publicul şi zări imediat 
cascada ei de păr castaniu închis, departe în spate, pe unul 
din ultimele scaune. Văzu cum Flamen îi făcu cu mâna, dar 
ea îl privi inexpresiv, şi după o clipă de ezitare combinată cu 
uluială, acesta se îndreptă spre partea din față a încăperii: 
Acolo, Ariadne îl prezentă pitonesei şi mackero-ului acesteia 
şi fură rostite nişte cuvinte, pe care aparatele nu le putură 
capta, fapt iritant. 

Îndepărtându-se de cei doi, Flamen începu să scoată la 
iveală nişte microfoane autopurtante, ca pe nişte baloane 
pentru copii, reglându-l pe fiecare după indexul de plutire din 
aer, astfel încât să se menţină la o înălțime constantă sub 
tavan. Oare sosirea lui fusese întâmplătoare sau era 
premeditată? Şi oare ce părere avea Mogshack de faptul că 
un „demascator” apăruse acolo complet pregătit cu toată 
aparatura pentru o transmisiune în exterior? 

Reedeth fu cuprins brusc de un chicotit cinic şi puse 
ambele întrebări calculatorului său. Răspunsurile - mai ales 
acela referitor la motivele care, îl făcuseră pe Mogshack să 
caute acea formă de publicitate - dovedea dincolo de orice 
urmă de îndoială că Madison eliminase toate circuitele de 
cenzură, în timp ce îl reparase. 

Continua să râdă pe înfundate, când prin minte îi trecu 


înspăimântătorul gând că poate nu era singura persoană 
dintre angajaţi al cărei calculator-asistent fusese, în mod 
neaşteptat, modificat de Madison. Puse şi această întrebare şi 
i se răspunse că, până în acel moment, acela era un caz izolat. 

Extrem de uşurat, îşi îndreptă din nou atenţia asupra 
Ariadnei. 

— Cred că nici nu mai e nevoie să vă fac cunoştinţă cu 
domnul Matthew Flamen, spunea ea cu voce tare. 

Pesemne că iarăşi comutase microfoanele la maximum. 

— Vă sunt cunoscute probabil chipul şi vocea dumnealui 
din emisiunea lui provocatoare, difuzată de cinci ori pe 
săptămână de postul Holocosmic. A cerut permisiunea de a 
înregistra spectacolul Lylei Clay din după-amiaza aceasta, 
pentru o eventuală transmisiune în cadrul emisiunii 
dumnealui, dar bineînțeles că eu trebuie să întreb dacă se 
opune cineva de aici... 

Sunetul se întrerupse brusc şi calculatorul-asistent spuse: 

— Domnul doctor Mogshack vrea şi dânsul să ştie dacă 
vreun angajat al spitalului are vreo obiecție? Dumneavoastră 
aveți vreuna, domnule doctor Reedeth? 

Reedeth ezită: 

— Nici o obiecţie, spuse el, în cele din urmă. 

Era mai înțelept aşa. Dacă Mogshack consimţise deja, nu 
avea nici un rost să stârnească o ceartă. 

Desigur că nimeni altcineva nu avu de obiectat, căci în 
clipa următoare Lyla Clay îi şopti ceva Ariadnei, pipăindu-şi 
iaşmacul, iar Ariadne aruncă o privire spre doi-trei dintre 
pacienți, păru puţin nehotărâtă, şi în cele din unnă ridică din 
umeri. 

Lyla îşi aruncă iaşmacul la o parte, cu o mişcare care lui 
Reedeth i se păru a exprima dezgustul, şi rămase fără nimic 
pe ea, în afară de o pereche de pantaloni scurți. 

— Hmmm...! murmură Reedeth. Mackero-ul ăsta al ei e un 
tip tare norocos! 


O bună parte dintre pacienţii bărbaţi, ca şi cele două 
lesbiene, se agitară în scaunele lor într-un mod care sugera 
faptul că erau cu toții impresionați. 

Totuşi, în continuare, Lyla nu făcu decât să înceapă să se 
plimbe prin încăpere într-o linişte totală, studiindu-i sumar 
pe fiecare dintre cei prezenți, inclusiv, spre vădita iritare a 
acestuia, pe Flamen. Părea nervoasă, se gândi Reedeth, şi 
făcea totul foarte pe îndelete. 

Gândurile începuseră să îi fugă în altă parte, în momentul 
în care ea ajunse la Madison. Poate că soluția era să se ducă 
să ia legătura cu cineva din conducerea IBM şi să le spună că 
era cineva la Ginsberg cu un talent incredibil pentru 
repararea circuitelor computerizate complexe? 

Nu, nici aşa nu rezolva nimic. Pe lângă faptul că 
angajaseră mult prea mulți neo-puritani, cei de la Inorganic 
Brain Manufacturers Inc. erau notorii pentru faptul că se 
descotorosiseră de toți angajaţii lor negri, până la ultimii 
agenți de vânzări. 

Oare putea să fie angajat de Gottschalk? Comercianţii de 
armament se numărau printre cei mai importanți 
consumatori de aparatură de înalt nivel din ţară, şi nu 
încăpea nici o îndoială că ei ar fi considerat nişte reparatori 
negri foarte utili, în relaţiile lor de afaceri cu enclavele negre. 

Gândindu-se, totuşi, mai bine, Reedeth se îndoia de faptul 
că aceasta era cea mai potrivită muncă pentru Madison. 

Experiențele trăite de acesta, şi care îl chinuiseră, fuseseră 
cu succes aduse sub control, dar era bine cunoscut faptul că 
acea perioadă de război îl făcuse să-şi piardă minţile, şi cine 
putea fi sigur că expunerea lui la un contact apropiat cu 
armamentul modern nu avea să-i declanşeze din nou 
problemele psihice? 

Ce convenabil ar fi fost, se gândi el, ca Flamen să se ocupe 
în emisiunea lui de cazul Madison, făcând un mare scandal 
pe faptul că un negru era ținut într-un spital la mult timp 


după ce îndeplinise condiţiile pentru externare. Dacă se 
gândea mai bine, poate că era chiar posibil să „strecoare” 
povestea unuia din omologii negri ai lui Flamen, care se 
bucurau de o audiență mult mai mare şi mai ales, funcționau 
în străinătate. 

Reedeth se mai lumină şi îşi notă să încerce să găsească 
un indiciu care să-l ducă la, de exemplu, Pedro Diablo. 
Trebuia făcut în mod discret, dar dacă se proceda cum 
trebuia, se putea ajunge ca cineva să se ofere voluntar să-l ia 
sub tutelă, sub formă legală, şi să-l ajute astfel să fie în cele 
din urmă externat. 

Însă deocamdată nu avea timp să pună acele idei în 
practică. Lyla îşi încheiase trecerea în revistă a publicului şi 
se întorsese la marginea saltelei pe care o întinseseră pentru 
ea. Îi făcu un semn cu capul lui Dan, care stătea pregătit cu 
aparatul gata de înregistrare, şi duse mâna la buzunarul de 
la şortul ei. Scoțând de acolo un recipient plat, pe care 
Reedeth nu îl zări decât foarte sumar, extrase din el o mică 
pastilă roşie. 

Flamen dădu o comandă camerelor sale de luat vederi, 
apăsând cu vârful limbii pe tija de control, de a trece la un 
cadru mărit şi de a „prinde” momentul în care ea înghițea 
pastila. Indiferent ce era aceasta. 

Reedeth nu îşi dăduse până atunci seama că pitonesele 
înghit ceva care să le ajute să între în transă: Era oare un 
produs comercial, sau era o misterioasă rețetă de casă? Îşi 
consultă din nou computerul-asistent, şi de data aceasta, 
ceea ce află îl făcu să se uite, parcă nevenindu-i să creadă, la 
trupul suplu al Lylei. 

Pentru câteva clipe ea rămase în picioare, rigidă, cu ochii 
închişi. O fracțiune de secundă se prăbuşi pe saltea, contor- 
sionându-se. Spatele i se arcui, ca în momentul orgasmului. 
De la colțurile gurii începu să i se scurgă salivă, iar ea începu 
să icnească şi să gâfâie. Mâinile i se convulsionau ca nişte 


gheare şi se zbătea, încercând parcă să se lupte cu un 
atacator invizibil. 

Spectatorii, inclusiv Reedeth, care fusese pregătit pentru 
aşa ceva, căci computerul îi spusese despre pastilele profetice, 
se încordară, alarmați. Muşchii fetei, care se contractau mai 
violent decât cei ai unui epileptic, păreau gata să îi sfâşie 
încheieturile. Sânii i se zbăteau pe tors ca nişte geamanduri 
pe o mare agitată. Flamen continua să înregistreze, dar după 
expresia lui era clar că nu se aştepta să-şi poată transmite 
reportajul. Dacă ar fi încercat, aproape sigur s-ar fi lovit de 
protestele neo-puritanilor. 

Numai Dan Kazer rămase calm, în aşteptare, aruncând la 
fiecare câteva secunde câte o privire la ceasul său de la mâna 
stângă, cu cealaltă mână ţinând apăsat pe comanda de 
„pauză” a aparatului său video. 

Flamen îndreptă camerele de luat vederi spre el, la timp 
pentru a-i vedea expresia de nerăbdare, în timp ce luă degetul 
de pe butonul de pauză, şi aproape instantaneu, ochii Lylei se 
deschiseră larg, asemenea a două fântâni adânci săpate în 
colțurile cele mai îndepărtate ale subconştientului ei. Din 
gâtul ei izbucni o voce puternică, înspăimântătoare, gravă şi 
masculină: 

— Ghnothe Safton! tună ea. 

— Asta nu e în engleză! se răsti Reedeth la computerul său. 
Ce e — ebraică? 

— Greacă veche cu un accent popular, spuse calculatorul 
pe un ton puţin superior. 

Adesea Reedeth îşi dorise să pună mâna pe arogantul 
nenorocit care programase secțiunea lingvistică a băncilor de 
date. 

— Este motto-ul de pe frontispiciul Oracolului din Delphi 
şi înseamnă „cunoaşte-te pe tine însuţi”. 

În acest timp, după ce acele mişcări frenetice luaseră 
sfârşit, Lyla se aşezase, fără a-şi folosi mâinile, cu ochii încă 


larg deschişi şi privirea fixă, absentă. Îşi încrucişă picioarele 
şi se răsuci, treptat, fără a se ridica, cu fața la public. Îşi 
aşeză palmele împreună în fața ochilor, ca în atitudinea 
indiană namasthi. 

Urmă o pauză. În cele din urmă Ariadne, vorbindu-i în 
şoaptă lui Dan, dar stând îndeajuns de aproape de un 
microfon din perete pentru ca Reedeth să audă, spuse: 

— Acum trebuie să punem întrebări? 

— Unora dintre pitonese, da! răspunse Dan încet. Dar nu 
şi Lylei. V-am spus când ați angajat-o, fata e a dracului de 
pricepută. 

Indiferent ce putea ea spune acum, Reedeth era sigur de 
un lucru: Lyla Clay era, pesemne, unul din cei mai uluitori 
oameni din lume, capabilă de a face ceva la care el nici nu 
visase. Dacă se adeverea ceea ce spusese computerul său 
despre pilulele profetice, atunci ea ar fi trebuit acum să poată 
chiar sta drept, în capul oaselor. Trebuia să se afle într-un 
delir halucinatoriu. 

Tensiunea creştea. Înainte de a deveni de nesuportat, Lyla 
spuse, cu o voce subțire, limpede, ca a unui copil: 

— Maica Superioară e extrem de tristă! Viața este tristă, 
singuratică şi supusă! Micuța domnişoară Celia o invidiază pe 
Ofelia - Hamlet a ignorat-o şi apoi un, doi, trei, stai la o parte 
- Viața nu e cum scrie în carte! Poate vă credeți înţelepţi, dar 
nu sunteți nici pe departe atât de deştepţi! Nu puteți scoate 
pe „come! din „cometă”. În timp ce mă afundam prin 
canale, am întâlnit un om cu şapte creiere! Fiecare creier 
avea şapte vieţi, fiecare viață avea şapte neveste, fiecare 
nevastă spunea şapte minciuni, cine va lua premiul pentru 
minciuni? 

Ezită. Profitând de ocazia de a se uita la public, Reedeth 

Aici cu sensul „a se apropia”, inexorabil 


observă că în afară de Dan, care părea destul de mulțumit, 
toți ceilalți aveau o expresie încruntată, nedumerită. 

— În vreme ce... continuă Lyla, şi se corectă. Nu. Înapoi 
la... Nu. În vreme ce mă rostogoleam odată cu sfera am dat 
peste un om care nu era aici. În vreme ce coboram scările am 
întâlnit un om care e pretutindeni. Hrrr-hum... înapoi la... 

Din nou se întrerupse, şi chipul lui Dan fu străbătut de o 
umbră de îndoială. Vocea ei deveni mai puternică, 
înfricoşătoare. 

— Stând pe podea, am întâlnit un om care mult mai mult 
însemna! Pe când eram întinsă pe pat, am sărutat un om 
care era viu şi nevătămat! În timp ce strigam în gura mare am 
cunoscut un om care voie nu are! În timp ce... în timp ce... 

Gura i se convulsionă, mâinile i se îndoiră, cuprinsă parcă 
de o teroare cumplită, iar ea încercă să sară pe saltea ca o 
broască, rotindu-şi disperată ochii, în căutarea unei căi de 
scăpare din fața unui pericol inimaginabil. Reedeth se 
ridicase pe jumătate de pe scaun. Trebuia făcut ceva, 
imaginea tinerei fete cuprinse de panică era insuportabilă! 

Însă înainte de a putea face ceva, Dan îşi scoase din 
funcțiune camera de luat vederi cu un gest furios, se apropie 
cu un pas mare de Lyla şi o pălmui pe ambii obraji. Întoarsă 
parcă în mod miraculos, de la milioane de kilometri depărtare, 
ea îşi reveni şi ridică spre el o privire docilă. 

— A mers bine? spuse ea cu vocea ei obişnuită. Ce am 
spus? 

A SE NOTA PENTRU VIITOR 


La ora treisprezece şi şaptesprezece minute, computerul 
pe care se baza serviciul lui Flamen de monitorizare non-stop 
a ştirilor mereu atent la orice indicii de cazuri de corupţie, 
proastă administrare, cedare la şantaj sau alte scandaluri 
picante, afişă un anunţ conform căruia un mare grup de „ex- 
patrioți” 11 manifestă la Aeroportul Kennedy împotriva 
întârzierii de 95 de minute suferite de Morton Lenigo în 
trecerea sa pe la controlul vamal şi cel de imigrare. Poliția se 
află în stare de alertă, înarmată cu arme speciale pentru 
asemenea ocazii, cu gaze lacrimogene şi aruncătoare de 
flăcări, iar zborurile 1205, 1219 şi 1300 se încearcă să fie 
deviate peste granița canadiană. 

La ora paisprezece şi jumătate se înregistră un mesaj 
generalizat de la  Broederbond-ul  Sud-African, care 
recomanda ca Lenigo să fie împuşcat imediat iar oraşul 
Detroit - distrus cu o bombă de mărime adecvată, ca 
preliminarii necesare la punerea sub acuzare a preşedintelui 
Gaylord. 


E Ex-patrioţți (X-Patriots” în original) = joc de cuvinte prin aluzia la 
„expatriaţi" (n. Tr.) 

NU E NIMIC RĂU ÎN A FI UN MEMBRU RESPONSABIL 
AL SOCIETĂȚII; CU CONDIȚIA SĂ ŞTII PENTRU CE VA 
TREBUI SĂ ÎȚI ASUMI RESPONSABILITATEA 


Clocotind de furie, Lionel Prior trecu de elaboratele 
sisteme care păzeau intrarea locuinţei sale. Ar fi fost mult 
mai bine dacă s-ar fi conformat sugestiei lui Flamen de a se 
duce la Ginsberg în această după-amiază, îşi spuse el, 
indiferent cât de mult îl necăjise acea nedreaptă şi amară 
supoziţie că el ar fi trecut de partea conducerii Holocosmic. 
Ar fi fost scutit în felul acesta de unul din cele mai penibile 
episoade ale vieţii sale. 

Atrasă fiind de zgomotul pe care îl făcea el, punându-şi 
echipamentul de luptă la loc, soția sa Nora îşi făcu apariția pe 
monitorul rețelei interne, aflat pe hol. 

Se părea că stătea la soare, în spatele casei, dar după o 
privire scurtă, el se întoarse cu spatele la camera de luat 
vederi. 

— Ai avut parte de un antrenament bun, dragă? întrebă ea 
pe tonul acela plin de o politețe formală, cu care se obişnuise 
în ultimii ani. 

— Un antrenament bun? repetă Prior pe un ton ascuţit. Nu, 
a fost un antrenament de tot rahatul! 

Schimbându-şi imediat atitudinea, Nora spuse: 

— Bine, bine, dar nu trebuie să-ți verşi nervii pe mine! 

— M-am gândit că nu strică să-ți dau un indiciu despre ce 
o să urmeze, îi răspunse Prior la fel de răstit. O să fim tratați 


ca nişte paria în următoarele săptămâni, să fii sigură de asta. 
Vecinii ăştia „drăguți” ai noştri! 

— Ce tot spui? 

— Stai să-mi iau ceva de băut. 

Atîrnă şi ultima piesă a echipamentului în cuier şi se 
îndreptă spre salon. Eă comută pe altă cameră de luat vederi, 
pentru a-l urmări cu privirea, părând alarmată. 

— Uite ce s-a întâmplat, începu el, după ce luă o primă 
înghițitură lacomă dintr-un cocktail tare cu vodcă. Şi toate 
din cauză că eu îmi iau în serios responsabilitățile legate de 
comitetul cetățenesc de apărare, în comparație cu anumite 
persoane! Astăzi preiei tu rolul de negru - îmi spune Phil 
Gasby când apar - eşti bun, spune el, ne vei pune puţin la 
încercare istețimea. Eu am fost de acord. Dacă m-a luat aşa, 
cum puteam să-l refuz, când toți se uitau la mine? Şi apoi 
mi-a făcut bucata! E un tip de la SMSI, te aşteaptă la 
intersecția dintre străzile Green şi Willow, spuse el. Căpitanul 
Lorimer îl cheamă: El o să-ți dea planurile de atac. 

Dădu furios pe gât restul de băutură. 

— Nu înţeleg, spuse Nora după o scurtă pauză. 

— Nu înţelegi? Ştii unde te afli acum pe monitorul de 
simulare? Eşti îngropată sub o grămadă de pietriş fumegând! 
Planul de apărare cu care Phil s-a tot lăudat s-a spart ca un 
balon! Am fost nevoit să-l elimin la trei minute după începere. 
Exact cum îți spun, a trebuit! Am tras de timp cât mai mult 
posibil, dar idiotul era acolo, în văzul tuturor, şi orice 
„decolorat” sau negru îşi dădea seama că el e conducătorul, 
după felul în care urla şi gesticula. Aşa că după aceea Tom 
Mesner a preluat comanda şi a stabilit o linie de rezistență 
de-a lungul străzii Willow, iar Lorimer mi-a spus să ne 
strecurăm prin strada Orange, şi asta a fost! Şaizeci şi opt la 
sută pierderi umane în mai puţin de o oră, şi douăzeci şi 
două de case incendiate, inclusiv a noastră. Aşa că a anulat 
antrenamentul şi ne-a adunat pe toți şi ne-a mustrat, ca pe 


nişte copii neascultători! Tom şi Phil au primit ce-au meritat, 
desigur, deoarece într-o asemenea situație sunt vieţi în joc şi 
nu exista scuză pentru neglijență. Dar ştii cine va fi învinuit 
pentru faptul că au fost făcuți cu ou şi cu oțet în public? Eu! 

— Dar eu am crezut că avem o cotă SMSI bună aici! spuse 
Nora. Acesta a fost unul din motivele pentru care ne-am 
hotărât să ne mutăm în cartierul acesta! 

— Nu ştiu dacă au avut o cotă bună înainte ca ticălosul 
ăsta de Phil Gasby să preia comanda! mârâi Prior. Dar în mod 
cert acum nu avem o cotă bună. Ascultă aici! 

Scoase din buzunar o hârtie împăturită şi o desfăcu. 

— Serviciul de Menţinere a Securităţii Interne, raport de 
antrenament numărul cutare, comitetul cetățenesc de 
apărare districtuală numărul cutare... A, uite aici! Cota 
pentru Lionel Prior - Clasa 4, cota pentru întregul grup — 
Clasa 6, nu sunt considerați competenţi pentru a menţine 
ordinea în zona respectivă în cazul unei tulburări de tip civil. 
Observaţii: grupul — nu, nu o să citesc asta cu voce tare! E 
ceva de-a dreptul defăimător! 

— Măcar cota ta e mai bună decât media grupului, încercă 
Nora să-l consoleze. 

— Clasa 4!? E ridicol! Dacă nu aş fi încercat să-i fac lui 
Phil o favoare, aş fi primit cel puţin Clasa 2, dar Lorimer m-a 
certat şi pe mine că nu l-am împuşcat pe Phil la prima ocazie. 
Crezi totuşi că îmi va fi recunoscut acest merit? Nici într-un 
milion de ani! 

Se prăbuşi pe un fotoliu gonflabil şi se uită furios la marea 
fereastră-tablou. Era reglată pe imaginea unei întinderi aride 
de stepă, cu o turmă de antilope păscând în depărtare. 

— Oare Phil are ferestre-tablou? conluzionă furios. Are pe 
dracu”! Bieţii lui copii ar putea fi făcuți carne tocată de către 
cioburile de sticlă care zboară de colo-colo! 

Urmă o clipă de tăcere. Apoi Nora spuse pe tonul sigur al 
cuiva care a ieşit învingător dintr-o ceartă, prin neglijența 


interlocutorului, care, fără să vrea, şi-a recunoscut o greşeală: 

— Şi tu ai dat o sută cincizeci de mii pe Lar-ul acela al tău? 

O clipă, Prior fu cât pe ce să izbucnească. Nu făcu, însă, 
decât să suspine: 

— Bun, am fost escrocat. Astăzi, tot ce ar fi putut merge 
rău, a mers rău. Dacă te-ai uitat cumva la emisiunea lui 
Matthew... 

— Am avut de gând, dar s-a dereglat imaginea şi a trebuit 
să dau pe alt program, spuse Nora. 

— Tocmai asta e! Am încercat să-l fac să aibă o reacție în 
privința asta! Dar se pare că nu-i mai pasă! Ştii ce a făcut 
idiotul? A venit cu acuzația că Holocosmic încearcă să scape 
de el, iar cînd am încercat să calmez lucrurile, sugerându-i să 
chemăm un expert-parte pentru a examina problema, şi-a 
ieşit de tot din pepeni şi mi-a spus că l-am trădat! La dracu’, 
sigur că suntem sabotaţi, dar aşa ceva nu se spune în raza de 
acțiune a unui microfon, fără a avea nişte dovezi solide 
pregătite! Dacă astea sunt efectele deținerii unui LAR, o să le 
spun chiar acum ce părere am despre serviciile lor! 

Îşi goli paharul şi se duse la rețea. Imaginea Norei dispăru 
de pe ecran, ea nedorind, în mod limpede, să continue 
conversaţia, după ce îşi demonstrase punctul de vedere. Prior 
se uită încruntat la ecranul gol, pe care se aflase cu o clipă în 
urmă chipul ei. 

Ce bine ar fi fost dacă ar fi putut-o duce la un azil! Sau în 
altă parte, unde să n-audă! 

Întinzând mâna pentru a forma pe taste codul lui Lares & 
Penates Inc., verifică şi văzu că deasupra locului pentru 
mesaje apăruse un steguleț. Vâri mâna înăuntru, pentru a 
scoate hârtia cu faxul şi se îngrozi! 

Eugene Voigt de la Comisia Planetară a Comunicaţiilor 
voia să ia legătura cu el cât mai repede posibil! Tâmpitul ăla 
bătrân! Deocamdată, însă, în situația lui, atât de delicată, nu 
putea risca să jignească pe cineva care mai târziu îi putea fi 


util. Oftând, făcu legătura. 

Aşteptând să i se răspundă, îşi roti privirea de jur 
împrejurul acelei locuinţe frumoase, costisitoare, pentru care 
muncise ani de zile: splendid mobilată, cu picturi reale pe 
pereţi, cu covoare ţesute manual pe podea, protejate de un 
strat invizibil de plastic împotriva copiilor care îşi târşâiau 
picioarele, ornamente de anticariat, vechi de treizeci-patruzeci, 
poate chiar cincizeci de ani... 

— Oare Matthew nu îşi dă seama ce risc eu să pierd dacă 
el îşi reziliază contractul? spuse el, vorbind de unul singur. 

UN FIASCO ESTE O STICLĂ ÎN CARE ESTE VÎNDUT 
VINUL ITALIAN 


— Ei bine, a fost un fiasco, şi nu există scuze! îi şopti Dan 
Lylei, imediat ce avu ocazia de a-şi abandona bunele lui 
maniere de profesionist şi de a-i vorbi fără să fie auzit de 
altcineva. 

Ea îl privi şocată. Pacienţii erau conduşi afară din cameră 
sub supravegherea Ariadnei. Matthew Flamen, după ce 
filmase mai mulți dintre ei de aproape, de lângă uşă, pentru 
a-şi folosi întreaga bandă, îşi scosese echipamentul de filmare 
şi discuta acum cu unul dintre ultimii pacienţi rămaşi, o fată 
extrem de frumoasă, cu buzele strânse într-o expresie de 
îmbufnare. Conversaţia părea a fi de fapt un monolog. 

— Dar... dar... de ce? şopti Lyla. 

— Cea mai mare şansă pe care o s-o ai probabil în viață. 
Flamen vine să facă un reportaj cu tine şi cât durează 
spectacolul tău? Unsprezece minute, atâta durează! Crezi că 
vor fi mulțumiți cu un spectacol atât de scurt? M-ai 
dezamăgit, draga mea, şi cu asta basta! 

Ea continuă să-l privească nedumerită, preț de câteva 
clipe. Brusc, ca şi cum impulsurile nervoase tocmai îi 
ajunseseră la creier, îşi atinse obrajii. 

— Dan, m-ai pălmuit cumva ca să mă trezesc? 

— A trebuit! 

— Dar ştii cât de periculos e acest lucru! Ai fi putut să... 


— Dar n-am făcut-o! 

— Ai... 

Lyla înghiți în sec, cu putere, şi clătină din cap. 

— Ai dreptate. Mă simt ca întotdeauna după o şedinţă. Dar 
de ce? 

— Vei afla când vei asculta caseta. 

Făcu un semn cu ochiul, undeva în spatele ei. 

— Taci şi arată-te mulțumită - vine Flamen. 

Fata cu care vorbise acesta pleca acum cu restul 
pacienților, asemenea uneia dintre celelalte numeroase oi cu 
doua picioare şi Flamen în persoană se apropia de ei, cu 
chipul încruntat. 

— Domnule Flamen! exclamă Dan. Sper din tot sufletul că 
nu sunteți dezamăgit! Vă asigur, este prima oară când a 
trebuit s-o întrerup pe Lyla în fața publicului! 

— A trebuit? izbucni Lyla. Nu „a trebuit” să faci nimic! Nu 
mai vorbi de parcă ar fi vina mea, căci vei rămâne cu o 
pitoneasă mai puţin! Nu glumesc! 

— Ştiam ce fac, murmură Dan. Nu eşti prima pitoneasă de 
care mă ocup. 

— Nu, sunt doar prima care nu a fost nevoită să-şi 
rotunjească veniturile, culcându-se cu străini! îi răspunse 
Lyla. 

— Domnule Flamen, Lyla este puţin surescitată, mă tem, 
se scuză Dan. Poate am putea să... 

— Şi nu e normal să fiu surescitată? Aş fi putut să-mi 
pierd minţile în momentul trezirii, nu îți dai seama de acest 
lucru? 

— A, domnişoara Clay, domnul Kazer! îi întrerupse vocea 
Ariadnei care se apropia de ei. A fost foarte interesant! Sunt 
de-a dreptul impresionată! Oare aveți ceva timp să discutați 
pe marginea oracolelor rostite şi să vedeți dacă le puteți 
repartiza vreunuia din... 

Cuvintele i se stinseră. Uitându-se nesigură de la unul la 


celălalt, întrebă: 

— S-a întâmplat ceva? 

— Eu nu-mi comentez niciodată oracolele, spuse Lyla pe 
un ton ferm. Depinde de dumneavoastră să le acceptaţi sau 
nu. Vreau să mă duc acasă. Nu-mi place locul acesta şi nu 
suport efectul pe care îl are asupra oamenilor. Dă-mi biletele 
de tren, Dan! 

Întinse mâna, dar el nu dădu nici un semn că s-ar 
conforma cererii ei. 

— Foarte interesant, murmură Flamen. Nici mie nu-mi 
place efectul pe care acest loc îl are asupra oamenilor. 

Se întoarse spre Ariadne: 

— Mi-aţi spus că la această „şedință” au fost invitați doar 
pacienții a căror recuperare merge bine. Dar adineauri, când 
am vrut să vorbesc cu Celia, nici măcar nu m-a salutat. 
Aceasta este vindecarea de care tot vorbeşte faimosul 
dumitale şef? 

— Noi încercăm doar să-i ajutăm pe pacienții noştri să-şi 
refacă personalitatea, nimic mai mult, spuse Ariadne cu 
răceală. Dacă reiese că o parte din relaţiile lor sentimentale 
anterioare erau manifestări ale unei lipse de maturitate 
subconştientă, sau ale altor disfuncționalități, acest lucru nu 
poate fi remediat. 

Flamen se albi la față şi toți muşchii i se încordară 
asemenea arcului unui ceas, care fusese forțat. Ariadne făcu 
un mic pas înapoi, împinsă parcă de vehemența extremă a 
privirii sale. 

— Am spus că nu-mi place ce i-aţi făcut Celiei, doamnă 
doctor! Din câte văd Eu, dacă mai rămâne mult aici, nici nu 
va mai avea o minte care să poată fi însănătoşită — e pur şi 
simplu secătuită de toate resursele! 

— Dacă nu aprobaţi metodele doctorului Mogshack, puteţi 
oricând să o transferați în grija altcuiva, se răsti Ariadne, 
părând să nu-şi dea seama cu cine vorbea. 


La fiecare câteva secunde, arunca câte o privire spre Lyla, 
dar şi-o muta imediat, temându-se parcă să nu i se reproşeze 
impolitețea de a o privi prea insistent. 

— O voi lua ca pe o invitație! spuse Flamen cu răceală. 
Bună ziua! Apropo, domnişoară Clay, eu mă întorc înapoi în 
oraş cu aeromobilul, poate vă pot lăsa undeva? 

— Cu cât plec de aici mai repede, cu atât mai bine, spuse 
Lyla. Da. Vă rog. 

— Dar, Lyla...! 

Dan întinse mâna pentru a o prinde de braţ. În acelaşi 
moment, Ariadne spuse îngrijorată: 

— Domnişoară Clay, oare e înțelept să... 

— Nici un „dar”! îi întrerupse Lyla. Mi-ai reproşat că 
şedinţa mea a fost prea scurtă, apoi ai recunoscut că m-ai 
trezit, pălmuindu-mă prematur. Dacă mai vii acasă, să vii în 
genunchi! Ai înțeles? 

O OBLIGAȚIE ESTE ASEMENEA UNUI MUȘCHI: CÂND 
ESTE CONTRACTATĂ SE MĂREȘTE ŞI SE ÎNTĂREȘTE 


Pe ecranul de rețea al lui Prior, divizat în trei secțiuni, una 
mai mare, două mai mici, apărură nu un chip, ci trei. Voigt 
ocupa, desigur, porțiunea mai mare. Prior observase că îşi 
cumpărase nişte căşti noi. El şi cu „decoloratul” care ocupa 
porțiunea mică de pe partea cealaltă îşi puseseră în funcțiune 
semnalul audio-video, dar cel de-al treilea apelant, un negru 
încruntat, nu părea să fi fost încă introdus în circuit. 

— Domnule Prior! spuse Voigt pe un ton plin de 
cordialitate profesională. N-am mai vorbit de foarte mult timp. 
Cu toate acestea, trebuie să-mi cer scuze că v-am deranjat 
acasă. 

Prior dădu o replică convențională. 

— Să vă fac cunoştinţă cu domnul Frederick Campbell, de 
la Biroul de Stat pentru Relaţii Federale, continuă Voigt. Mi-a 
cerut ajutorul şi cred că cel mai bun lucru pe care îl pot face 
este să îi fac legătura cu dumneata. Domnule Campbell, 
presupun că îl veţi informa personal pe domnul Prior despre 
ce este vorba. 

— Cu mare plăcere, spuse Campbell, pe un ton care 
exprima tocmai contrariul. Păi, cred că ar trebui să încep prin 
a vă explica că în sarcinile mele cade negocierea contractelor 
pentru taxele orăşeneşti, şi în dimineața aceasta a trebuit să 
mă duc până în Blackbury ca să discut despre cantităţile de 


apă şi energie cumpărate de ei pentru anul viitor. Şi tocmai 
când plecam... ăăă... ei, bine, mi s-a pus în braţe o problemă 
destul de delicată. 

— M-am prins, spuse Prior acru. E vorba de „căzătura” 
aceea de acolo. 

Arătă cu degetul spre colțul ecranului. 

— Ei, bine, deocamdată am şi eu problemele mele, şi 
ultimul lucru... 

— Ştiu că aveți, domnule Prior, îl întrerupse Voigt. Trebuie 
să vă reamintesc că Comisia monitorizează toate 
transmisiunile posturilor deținătoare de licență? Am reținut 
faptul că frecvența defecțiunilor care afectează emisiunea lui 
Matthew Flamen a atins un grad suspect de ridicat. Tocmai 
de aceea ne-am gândit să supunem atenției dumneavoastră 
pe... ăăă... vizitatorul nostru inopinant. Numele acestei 
„căzături”, după cum l-ați numit, este, din întâmplare, Pedro 
Diablo. 

— Ce?! tresări Prior, ca un peşte în cârlig. Şi-au pierdut 
minţile, de s-au descotorosit de un asemenea om? Păi, numai 
el singur valorează cât două corpuri de armată! 

— Da, din câte am înțeles, asta e şi părerea lui, murmură 
Campbell. Mi s-a prezentat toată povestea în detaliu, după ce 
în dimineața aceasta fusese urcat, sub amenințarea armei, în 
aeromobilul meu. 

— Dar ce i-a apucat? 

— E vorba de o vizită a lui Herman Uys, spuse Campbell. 

— Uys? în Blackbury? N-aş fi crezut că va mai fi văzut 
vreodată... 

Vocea lui Prior se stinse, cuprinsă de uluială. După o 
pauză, adăugă, nesigur: 

— Oricum, nu ştiam că e în ţară. 

— Nici Diablo nu ştia, spuse Campbell mohorât. Şi nici — 
ceea ce este şi mai grav — Serviciul Imigrări. 

Se şterse pe față cu o batistă mare, galbenă. 


— Pesemne că Afrikanii au pus la punct o tehnică complet 
nouă pentru a ne păcăli computerele. Însă acest lucru este 
nerelevant. Data viitoare vom fi la post, pentru că s-au trădat. 
Să rămânem la subiectul discuţiei. 

Îşi puse la loc batista şi se aplecă mai aproape de camera 
de luat vederi. 

— Se pare că Uys a efectuat verificări din punct de vedere 
genealogic asupra tuturor angajaţilor municipali. Primarul 
Black a făcut promisiunea fermă să reducă originea non- 
melanistă a populaţiei oraşului la douăzeci şi cinci la sută la 
generația următoare, şi cred că nu mai e nevoie să vă spun 
rigiditatea atitudinii sale a început să dea destule rateuri, 
spre satisfacția noastră. Am trimis deja agenți sub acoperire 
pentru a cerceta escortele care se plănuieşte a fi alocate 
grupurilor de populaţie în exces, mai ales tineri necăsătoriți, 
în drumul acestora spre alte oraşe, pentru a mări aria 
genetică, dar pot spune, cu multă satisfacție, că vom putea 
interzice tentativa, conform Legii Mann!2. Cu toate acestea... 

Ezită. Brusc, imaginea lui de oficialitate urbană alunecă, 
asemenea unei măşti de carnaval: 

— Să vă spun sincer, domnule Prior, suntem angajaţi în 
atât de multe manevre delicate în acest moment, cu nişte 
estimări computerizate atât de mici în favoarea noastră, încât 
expulzarea lui Pedro Diablo nu este nici pe departe atât de 
binevenită pentru noi pe cât s-ar părea. Nu ştiu dacă sunteți 
la curent cu contractul dintre guvernul federal şi consiliul 
municipal din Blackbury însă nu ştiu cum se face că este 
unul din cele mai proaste contracte posibile. Este unul dintre 
cele mai vechi, şi nu permite generației de computere pe care 
le folosim astăzi să scape de „portițele” periculoase. Un tâmpit 
a crezut că îi putem mitui pe negri să părăsească enclavele, 


12 Din nou joc de cuvinte: MANN se pronunţă la fel ca şi MAN = OM (n. tr.) 


cu mult timp în urmă, şi încă există în contract o clauză care 
ne obligă să le garantăm un loc de muncă, un salariu şi un 
nivel de trai echivalente sau chiar mai bune, celor care pleacă 
din oraş, de bună voie sau deportați. lar Diablo cunoaşte 
toate astea. Mi-a citat clauza, paragraful şi alineatul exact, pe 
când îl duceam afară din oraş în dimineața aceasta. Şi fierbe 
de nervi. 

— Aşa că m-am gândit — interveni Voigt — că nu ar fi deloc 
rău dacă serviciile unuia din cele mai mari talente din lumea 
presei vizuale ar fi folosite de cel mai apropiat omolog al său 
în viață, de pe canalele conduse de populaţia albă ale 
programelor pe care a fost obişnuit să le realizeze în fostul 
său... ăăă... mediu. Mai ales că analizele noastre 
computerizate, domnule Prior, ne indică faptul că nu peste 
foarte mult timp s-ar putea ca temperamentul realizatorului 
dumneavoastră să-l vâre în necazuri serioase cu conducerea 
Holocosmic. 

Vulpoi bătrân! Prior clătină din cap cu admiraţie reținută. 
Comisia Planetară poate că era doar de domeniul istoriei, dar 
în mod sigur nu şi Eugene Voigt. Propunerea care tocmai i se 
făcuse conținea atâtea posibilități inerente încât îi vâjâia 
capul. Dacă lucrurile se agravau şi Flamen intra, prosteşte, 
într-un conflict cu Holocosmic, o asociere cu Diablo ar fi 
reprezentat o miraculoasă şansă de salvare. Un talent ca al 
lui ar avea un succes permanent. Practic, însă, era puţin 
probabil ca lucrurile să se desfăşoare în acel mod. 
Presupunând că Diablo era într-adevăr atât de furios pe 
fostul lui şef pe cât credea Campbell, oare n-ar fi putut o 
emisiune comună Flamen - Diablo să devină singura care să 
se poată ocupa atât de scandalurile albilor cât şi de cele ale 
negrilor? Acest lucru avea să le readucă înapoi zeci de 
milioane de spectatori - oameni ca Nora, de exemplu, şi 
vecinii lui, pe jumătate uluiți, pe jumătate dezgustați de 
străinii împotriva distrugerilor cărora trebuiau să se păzească 


zi şi noapte... 

Şi cu un asemenea proiect în față, conducerea Holocosmic 
s-ar răzgândi imediat şi ar renunţa la a-l mai forța pe Flamen 
să tragă obloanele. 

Însă Prior nu îşi pierdu atitudinea profesionistă. Spuse: 

— Ei bine, desigur, domnule Voigt, că este oricând un 
privilegiu pentru mine să satisfac o cerere venită chiar din 
partea unei agenții guvernamentale. Cu toate acestea, sper să 
înțelegeți că nu mă pot angaja la nimic fără a mă consulta cu 
colaboratorul meu, şi voi avea, de bună seamă, nevoie de o 
analiză a situaţiei legale înainte de a... 

— Dacă aveți nevoie să ne folosiți computerele, e de ajuns 
să spuneți, îl întrerupse Campbell. Sincer vorbind, domnule 
Prior, noi vrem să scăpăm cît mai repede de Diablo, adică 
vreau să spun că vrem să-l vedem plasat într-un loc în care 
nici un tribunal din lume n-ar putea nega faptul că i s-a oferit 
şansa să-şi urmeze profesia la care era îndrituit să spere, 
prin contractul cu Blackbury. Salariul nu este o problemă. 
Dacă am fi nevoiți, am putea pensiona fără probleme întreaga 
populație a enclavelor la nivelul de venit pe care îl pot obține 
în prezent. Dar cum v-am mai spus, nu este doar problema 
salariului în discuție. 

Prior înghiți greu. Era cuprins de o vagă senzație de visare, 
ca şi cum inspirase, din greşeală, o foarte mică doză de 
substanțe halucinogene. 

Lăsă la o parte orice prudenţă şi scoase pe tapet miezul 
problemei care îl frământa. 

— Domnule Voigt, Matthew crede că Holocosmic... se află 
la originea acestor interferenţe din emisiunea noastră, din 
cauză că ei ar dori să o înlocuiască cu un calup publicitar, şi 
s-ar bucura să găsească o ocazie de a rezilia contractul pe 
care îl au cu noi. Oare această ofertă a dumneavoastră, de a 
ne pune la dispoziție computerele federale, ar putea fi însoțită 
şi de un ajutor din partea dumneavoastră în încercarea 


noastră de a evalua situația noastră reală? 

— Păi, bineînțeles, domnule Prior, spuse Voigt cu 
amabilitate. Dacă îşi depăşesc programul de publicitate pe 
care îl au fixat în acest moment, ar însemna să încalce 
prevederile Comisiei Planetare a comunicațiilor, şi noi nu 
putem permite aşa ceva. 

Entuziasmat, Prior îşi spuse că îi va cumpăra lui Voigt 
următoarea pereche de căşti. 

— S-a făcut, spuse el cu voce tare. Da, domnule, s-a făcut, 
ce să mai! 

TEXT STILIZAT GĂSIT PE O STICLĂ 


Ingredient activ: 

R 250 mg, pe capsulă, un complex de di-psiho-coca - 3,2 
parabufotenină tratată, cu hexitul, într-un mediu anhidric, 
cu efect de soluție-tampon şi în carcase neutre din gelatină. 

DACA V-AŢI ALES CU UN FIASCO, N-AR FI RĂU SĂ VĂ 
FACEŢI ŞI DE RÂS, CA SĂ BEȚI MĂCAR CU POFTĂ 
CONȚINUTUL 


După ce Lyla şi Flamen plecară, se aşternu o linişte 
apăsătoare. Într-un târziu, Dan, cu aerul disperat al cuiva 
care încearcă să salveze ce se mai poate, spuse: 

— Ei bine, doamnă doctor Spoelstra, cred că atitudinea 
neobişnuită a Lylei se datorează situaţiei speciale, aceea de a 
lucra într-un spital de boli nervoase. Sper că nu vă veţi... 

— Hei, ce este cu fețele acestea supărate? Eu zic că show- 
ul a fost un succes imens! 

Se întoarseră cu toții să vadă cine rostise aceste cuvinte. 
Reedeth îşi făcuse apariția în cadrul uşii şi înainta, 
aruncîndu-i din mers un sărut Ariadnei, cu vârful degetelor. 

— Ce îi puteți cere unei pitonese mai mult decât nişte 
oracole atât de clare încât nu trebuie să vă stoarceți creierii 
pentru a le înțelege? Dumneata trebuie să fii Dan Kazer, 
probabil mackero-ul? Încântat de cunoştinţă. Mă numesc 
James Reedeth şi lucrez aici. Se pare că tânăra dumitale 
prietenă a avut un succes enorm în fața lui Matthew Flamen, 
nu? Văzându-i că pleacă împreună, prevăd deja că va fi 
prezentă într-o emisiune în rețeaua holografică, la scară 
internațională, şi drept urmare... 

— Jim, eşti nebun! exclamă Ariadne. Ce dracu” te-a apucat? 
încetează! N-am chef de aşa ceva! 

— Greşit. Tu crezi că nu ai chef, dar de fapt ai. Ar fi trebuit 


să-mi dau seama singur, dar a fost nevoie de o pitoneasă care 
să-mi deschidă ochii. Nu ştiu dacă Ariadne va mai lua 
legătura cu dumneata, domnule Kazer, dar eu în mod sigur o 
voi face. 

— Jim, taci! strigă Ariadne. 

— Nu tac. E vina ta. Mi-ai interzis să particip la şedinţă, 
nu? Dacă mi-ai fi dat voie să vin şi eu, poate că ai fi aflat 
despre mine ceva la fel de revelator ca şi ceea ce am aflat eu 
despre tine. Spune-mi, totuşi, domnule Kazer, de ce ați 
pălmuit-o, trezind-o astfel din transa în care se afla? 

Extrem de stânjenit, căci pe chipul Ariadnei se citea 
limpede supărarea acesteia cauzată de comportamentul lui 
Reedeth, Dan spuse, pe un ton ezitant: 

— Păi, ăăăh... păi, aţi observat că după primele două 
oracole, a căzut într-un cerc vicios. Repeta mereu: „În timp ce 
făceam cutare lucru, am întâlnit un om care a făcut cutare 
lucru, etc.”. Chestia asta se numeşte „capcana ecoului”. Nu 
trebuie lăsată să continue. Am auzit cazuri de pitonese care 
au rămas prinse în această fază şi nu şi-au mai revenit 
niciodată. 

— Înţeleg, îl aprobă Reedeth. Ce ciudat, până acum nu m- 
am gândit niciodată că pitonesele pot fi supuse unor riscuri 
ale meseriei. Dar se pare că nu prea le-am luat în serios. 
Totuşi, de azi înainte, vă asigur că nu le voi mai subestima. 

Dan zâmbi şters, apreciativ. Urmă o perioadă de tăcere. 
Când era limpede că nu se va mai spune nimic, îşi strînse 
aparatura de înregistrare şi i se adresă Ariadnei. 

— Înţeleg că onorariul pentru... 

— Vă va fi achitat după cum ne-am înţeles, îl întrerupse 
tăios Ariadne. 

— Ei bine... păi, atunci, asta e tot, bănuiesc. Bună ziua. 

Imediat ce se făcu nevăzut, Ariadne se întoarse cu fața la 
Reedeth. 

— Ce te-a apucat? izbucni ea. Crezi că nu am şi aşa 


destule probleme fără să faci tu pe nebunul? Flamen tocmai a 
amenințat că îşi externează soția! 

— Şi de ce te frământă treaba asta? Ea se află aici în baza 
unui contract privat, nu? Aşa că noi ne-am alege cu un progit 
gras din chestia asta. În plus, orice bărbat care şi-a iubit cu 
adevărat soția ar avea aceeaşi părere, după ce ea ar sta 
câteva luni internată aici. 

— Jim! Îngrozită, se albi complet la faţă. Doctorul 
Mogshack s-ar putea să ne asculte discuţia! 

— Nu, nu ne aude. L-am pus pe Harry Madison să-mi 
repare computerul-asistent azi dimineață, şi el a adăugat 
nişte „şmecherii” noi, tare interesante. Haide, spune tot ce ai 
pe suflet, fără nici o grijă. Numai eu te pot auzi. 

Ea se holbă la el vreme îndelungată, cu gura întredeschisă. 
Când el vru să o ia de mână şi să o ducă de acolo, ea îl urmă, 
ca un copil ascultător. 


39 


UN GÂND CARE NU-I DĂDEA PACE CĂPITANULUI 
GORDON K. LORIMER, AFLAT ÎN DRUM SPRE CASĂ, 
DUPĂ CE SUPERVIZASE ANTRENAMENTUL DE DUPĂ- 
AMIAZĂ AL GRUPULUI CETĂŢENESC DE APĂRARE DE 
CARE APARȚINE LIONEL PRIOR 


— Ce dracu’ rost are să încerci să mențţii securitatea 
internă dacă cei de la Imigrări fac o prostie ca aceea de a-l 
lăsa pe Morton Lenigo să intre în țară? Şi când mai dai şi 
peste o gaşcă de incompetenți, cum am păţit eu în după- 
amiaza aceasta... 

ZBURÂND ALĂTURI DE UN „DEMASCATOR” 


Eu sunt cel care şi-a ieşit din minţi, se gândi Flamen, 
conectându-şi aeromobilul la computerele de trafic public şi 
aşteptând ca acestea să-i găsească şi lui un loc. Care era 
penalizarea pentru încălcarea unui contract lunar pentru 
spitalizarea Celiei — parcă un sfert de milion? 

— De parcă nu aveam şi aşa destule belele, murmură el. 
Lângă el, prăbuşită în colțul scaunului, ca o pasăre speriată, 
Lyla se juca cu tivul iaşmacului ei şi fie nu-l auzi, fie nu îl 
băgă în seamă. 

Când aeromobilul ieşi dintre turnurile care îl înconjurau, 
oftă totuşi, relaxată, fără reținere. Flamen îi aruncă o privire. 

— Ce te-a făcut să aminteşti despre soția mea? a întrebat 
el. 

— Când? Adică, atunci când rosteam profeţiile, nu? Aşa 
am făcut? 

Flamen oftă. 

— Aş vrea să ştiu ce să înțeleg din toate astea! Eşti doar o 
actriță pricepută? E totul doar o escrocherie de primă mână? 
Ştiam că auzisem undeva numele de Dan Kazer, şi mi-am 
amintit în timp ce plecam. El a fost şi impresarul Michaelei 
Baxendale, nu? 

— Da. 

— El a ajutat-o să câştige o avere, dar ea a rămas tot o 
ipocrită. Şi aşa va fi mereu. Se pare că nici măcar nu a avut 
bunul simț să împartă o mică parte din profiturile ei cu tipul 


care a lansat-o. Ai întâlnit-o vreodată? 

— Nu. Lui Dan nici nu prea îi place să vorbească despre ea. 

— Nici nu mă miră. Pe mine mă dezgustă, pur şi simplu. 

Pentru a nu ştiu câta oară, luă în calcul şi apoi renunţă la 
ideea de a include un reportaj despre ea în emisiunea lui. 
Publicul avea deja o impresie atât de proastă despre ea, încât 
el nici nu mai avea ce să dezvăluie, oricât de dezgustător. 

Oricum, dacă lucrurile continuau în acelaşi mod, nici nu 
mai avea să existe prea mult timp o emisiune a lui Matthew 
Flamen. Mai trebuia să se descurce cu Prior în dimineața 
următoare, când, după cearta din acea zi, acesta avea să 
descopere că exista material programat asupra căruia el nu 
fusese consultat, şi care nu fusese nici măcar evaluat, pentru 
a se vedea dacă putea fi dat pe post. Nici nu mai voia să se 
gândească la toate acestea. 

Însă era hotărât să folosească totuşi reportajul. Avea 
material excelent şi merita să umple cu el patru minute. 

În plus, poate că reuşea să folosească acest tip de 
publicitate pentru a-i mai îmbuna pe Mogshack şi pe colegii 
acestuia, dacă fuseseră jigniți de ieşirea lui legată de Celia. Şi 
totuşi, Celia... Clătină din cap. Nu avea nici un rost să 
încerce să se prefacă distrus de despărțirea lor, şi nici să 
pretindă că fusese surprins în momentul în care se dovedise 
necesar să o interneze. Luni de zile, păruse să nu se 
trezească la viață decât atunci când izbucnea o ceartă între ei, 
iar acest lucra nu era considerat normal de nimeni, indiferent 
de scara de valori folosită. În plus, descoperirea faptului că 
era la fel de rece față de el, care îi era încă soț, ca şi față de 
un străin oarecare care ar fi încercat s-o agaţe, reprezentase 
un şoc teribil. 

Lângă el, Lyla îşi făcea de lucru cu ceva. Cu coada 
ochiului, o văzu scoțând din buzunarul şortului micuțul 
recipient plat pe care îl zărise mai devreme, şi vârându-l în 
buzunarul iaşmacului. 


— Ce e în chestiile alea? întrebă el. 

— Adică în sibile? 

— Sibile? 

— Prescurtare de la pilule sibilinice!3. Poftim, uită-te! 

Îi dădu sticluța. Avea o etichetă galbenă, ordinară, pe care 
era tipărit numele unei celebre companii farmaceutice. 

Flamen citi încet ce stătea scris acolo. 

— Doamne! Dacă e ceea ce cred eu...! Adică vrei să spui că 
ai luat două sute cincizeci de miligrame din chestia asta, cu 
mai puțin de o oră în urmă, şi ai plecat totuşi de acolo pe 
propriile-ți picioare? 

— Se pare că este arsă în timpul transei, sau cam aşa ceva. 
Dar e destul de tare pentru cineva care nu e obişnuit. Dan a 
luat una odată şi a intrat într-un asemenea delir încât n-am 
crezut că-şi mai revine vreodată. Poate că nici nu şi-a revenit. 
Auzi, să mă trezească din transă, tâmpitul! 

— Şi chestia asta se poate cumpăra de la farmacie? 

— Păi, nici nu aş vrea să prepar asta pe soba din bucătărie! 
spuse Lyla în zeflemea. Se spune că se bazează pe formula 
Dianei Spitz, prima dintre marile pitonese, demult, înainte de 
începutul acestui secol, aşa mi-a spus cineva. 

Sincer uluit, Flamen îi dădu sticluța înapoi. 

— Bine, te cred. Nu ştii ce spui când eşti în transă, aşa e. 
Nimeni nu ar putea rămâne conştient după o asemenea doză. 

— la spuneţi-mi, ce credeți că am spus despre soția 
dumneavoastră. Şi, de fapt, de ce-aş fi amintit de ea? 

— Era şi ea în public. 

— Adică doctorița care...? O, nu! 

Lyla făcu ochii mari de tot. 

— O, doamne! Îmi pare rău, să ştiţi! Domnule Flamen, am 
fost cu gândul în altă parte, nu mi-am dat seama, pur şi 
simplu. E ceva grav? 


13 Sibilinic = profetic (n. tr.) 


— Când am internat-o, m-au asigurat că nu e grav. Dar... 
dar, la dracu”! Îmi cunosc soția mai bine decât orice doctor, şi 
chiar dacă nu sunt un expert, ca ei, eu spun că nu e mai bine 
de când s-a internat la Ginsberg, ci din contră, starea ei s-a 
agravat. Păi, ia gândeşte-te... 

Ce se întâmpla dacă se dovedea că starea unuia din 
pacienţii lui  Mogshack se agravase, ca urmare a 
tratamentului aplicat de acesta? Flamen fu cuprins de 
entuziasm. Nu abordase un subiect tabu de asemenea 
mărime de când... ei bine, probabil de la ultima „afacere”, 
care îl propulsase de la un post local la o mare rețea, cu cinci 
ani în urmă. 

— Da, spuse el cu voce tare. Da, aşa voi face! E timpul ca 
cineva să-l tragă zdravăn de barbă pe doctorul Mogshack! 

— Atunci puteți începe prin a le spune oamenilor că la 
Ginsberg există un om mai rațional decât directorul. 

— Ce? Cine? 

Flamen întoarse brusc capul. 

Lyla îşi dusese mâinile la tâmple şi se legăna ametitor. 

— Nu... nu ştiu. Cred că de data aceasta pastila nu a fost 
„arsă” complet, ştiţi, din cauză că Dan m-a pălmuit, trezindu- 
mă. M-am auzit şi eu spunând ce am spus adineauri, dar nu 
ştiu de ce am spus-o şi la cine m-am referit. 

— Unul dintre pacienți? 

— Nu... Ba da. 

Lyla încerca să-şi maseze fruntea, prin obstacolul 
reprezentat de iaşmac, îşi dădu seama că nu poate şi într-o 
izbucnire de furie îşi smulse veşmântul greoi. 

— Of, la dracu” cu chestia asta! Dan spune că trebuie să-l 
port tot timpul, căci altminteri asigurarea pe care mi-am 
făcut-o nu mai e valabilă, dar el nu e nevoit să umble mereu 
pe jumătate sufocat. Iisuse, sunt atât de speriată, deodată! N- 
am avut aşa o stare de mahmureală după o transă, până 
acum. Aveţi aici un calmant? 


— Sigur. 

Flamen apăsă pe butonul farmaceutic. Ea luă pastila şi o 
înghiți. 

— Gata, spuse ea în cele din urmă. Mă scuzațţi, mi-ar fi 
plăcut să vă spun mai multe, dar nu am putut suporta 
presiunea. 

Flamen ezită: 

— Nu ţi-a plăcut la Ginsberg, e evident, spuse el în cele din 
urmă. 

— Îmi întoarce stomacul pe dos. 

— De ce? 

— Nu ştiu. 

Vocea Lylei era din nou calmă, iar ea analiză întrebarea la 
fel de calm. 

— Nu mi-a plăcut atmosfera, când am ajuns acolo. Dan 
spunea că e ceva legat de secrețiile pielii pacienților, dar nu 
prea era vorba de un miros, ci mai mult de... Nu ştiu, nu-l 
pot defini. 

— Pitonesele sunt sensibile la unele lucruri pe care nu le 
observă alte persoane, chiar dacă nu sunt în transă? 

Se aşternu tăcerea. În acest răstimp, Flamen se gândea la 
diferite căi de a-l „scutura” puțin pe Mogshack, şi ajunse la 
deprimanta concluzie că, dacă dorea într-adevăr să 
dovedească că tratamentul care îi era administrat Celiei îi 
înrăutățise starea acesteia, trebuia, probabil, să îi evalueze 
starea psihică. lar analizele computerizate de personalitate 
erau îngrozitor de scumpe, de obicei fiind rezervate unor 
persoane precum oficialități guvernamentale sau directori ai 
marilor corporații, de a căror minte limpede depindea soarta 
a milioane de oameni. 

Poate că totuşi propriile lui computere puteau reprezenta o 
alternativă. Nu erau ele cele mai bune din lume, dar în mod 
cert aveau nişte baze de date extrem de bine puse la punct. Şi 
mai era şi acea aluzie, interesantă, care-i scăpase Lylei, cum 


că la spitalul Ginsberg se afla un om mai normal decât 
directorul acestuia. De aici se putea pleca. 

— Îţi poţi da vreodată seama la ce se referă profeţiile tale? 
o întrebă el. 

— Păi, uneori cunosc destul de bine codul pe care îl 
foloseşte subconştientul meu. 

— Crezi că ai putea să identifici persoana de care ai 
amintit adineauri, omul care are o minte mai limpede ca a lui 
Mogshack? 

Lyla cântări întrebarea cu o expresie nesigură întipărită pe 
chip. 

— N-am mai întâlnit niciodată pe vreunul dintre spectatorii 
de astăzi, spuse ea într-un târziu. Dar cred că s-ar putea 
totuşi să dibuiesc un indiciu util. Sigur, trebuie să ascult şi 
eu caseta... Chiar aşa, oare n-aş putea-o asculta chiar pe a 
dumneavoastră? Numai Dumnezeu ştie când ajunge acasă 
Dan cu înregistrarea făcută de el. 

— Sigur că da. Şi acum, dacă vrei. Cred că e cât se poate 
de corect să te las să o asculți, înainte de a o da pe post, în 
caz că sunt unele porți pe care ai vrea să le evit. Bine, asta 
doar dacă nu te deranjează să vii la mine neînsoțită...? 

— Credeţi că sunt o neo-puritană? E un lux pe care nu mi- 
l pot permite. 

— Da, asta cam aşa e, o aprobă Flamen. Nu e vorba de 
atitudine, ci de costurile unei asemenea atitudini. Hm! Până 
acum nu privisem lucrurile din acest unghi, dar e evident: 
cheltui pe mai multe haine, care conțin mai mult material, 
nefiind atât de transparente, mai multe monitoare de rețea de 
comunicaţii, astfel încât să nu trebuiască niciodată să fii cu 
cineva singură în cameră, ci să discuți cu oricine de la 
distanță... 

— Eu nu m-am referit la acest lucru, îl întrerupse Lyla. Am 
vrut doar să spun că nu găseşti nici o pitoneasă puritană. 
Subconştientul este complet imoral, nu-i aşa? El exprimă 


adevărul şi... ei bine, ştiţi cum se spune, „adevărul este ca o 
femeie goală”. Dacă aş avea voie, aş interpreta-o literal şi nu 
aş mai purta altceva decât bijuterii, nici măcar şorturi, ca 
acesta. E uimitor ce mult te ajută... Vă voi spune ceva foarte 
ciudat, în sprijinul afirmației mele. Am fost dată la o şcoală 
foarte strictă, cu uniforme şi tot tacâmul - într-un incredibil 
stil victorian - şi nu am avut nici cea mai mică bănuială că aş 
fi o pitoneasă, până ce n-am fugit de acolo. Am venit la New 
York. Nu aveam nici un sfanț, dormeam pe podea, pe unde 
apucam, purtam practic nişte zdrenţe, din cauză că hainele 
se uzaseră, şi dintr-odată, pe când aveam pe mine mai mult 
noroi decât haine, pac! Mi-am descoperit talentul. La început 
m-am speriat, dar m-am obişnuit. Şi la un moment dat, după 
ce l-am cunoscut pe Dan, am început să-mi dau seama cum 
îmi puteam dezvolta talentul. 

— Ca de exemplu? 

Chipul ei drăguţ se strâmbă, căpătând o expresie acră. 

— Nu sunteți un copil, domnule Flamen. Cum naiba 
credeți că învaţă cineva să se identifice cu un număr maxim 
de oameni străini? Făcând ceea ce fac şi ei! Flămânzind 
împreună cu ei, mâncând şi bând cu ei, culcânduc-te cu ei, 
lăsându-i să-ți facă ce vor, fără să-i judeci în vreun fel. Dar 
presupun că nu apreciați un asemenea punct de vedere. 

— De ce nu? 

— Îmi cer scuze. N-am vrut să vă jignesc. Dar am înţeles 
că... La dracu”! Recunosc, eu nu vă urmăresc niciodată 
emisiunea. Până ieri nici nu aveam un holo-set în apartament, 
însă un prieten de-ai lui Dan ne-a dat unul de-al său, mai 
vechi. Însă dumneavoastră sunteţi un „demascator”, şi, din 
câte ştiu, „demascatorii” îşi câştigă traiul arătând, şocați, cu 
degetul spre alții, astfel încât publicul îngust la minte, 
puritan şi ipocrit, să se prefacă îngrozit. 

— Da, este adevărat, eu îi judec pe alţii, spuse Flamen 
după o pauză. Dar cel puţin îmi place să cred că victimele 


mele primesc ceea ce merită. Mincinoşi, escroci, corupți, 
rechini setoşi de putere... Urăsc ipocriții. Şi cred că şi 
dumneata. 

— Sper că e adevărat, spuse ea. Aş vrea să-mi puteți fi 
simpatic. Întotdeauna vreau să-i pot place pe oameni. 

— Şi mie îmi place să fiu simpatic altora. Problema e că în 
meseria mea, oricât de atent sunt când îmi aleg ţintele, cei 
aflați pe margine sunt totdeauna pasibili de a fi loviți de 
schije, ceea ce îi face pe toți cam... rezervaţi... 

Flamen se aplecă în față şi privi la casele modeme, bine 
proporționate, care se derulau sub ei. 

— Aproape am ajuns. Mai avem un minut şi aterizăm. 

EU VORBESC PE LIMBA OAMENILOR ȘI A ÎNGERILOR 
ȘI NU CUNOSC MILA 


Predicatoml radio 1*..'tună din toate puterile pe postul 
britanic „pirat”, în 1966: 

— Vă cunoaşteţi străzile din cartier, acelea pe care nu 
îndrăzniți să mergeţi singuri după lăsarea serii! Cunoaştețţi, 
acele străzi pe care nu ați dori ca şi copiii voştri să meargă, 
atunci când vin de la şcoală! 

— Despre ce o fi tot vorbind? spuse cel care îl asculta, şi 
închise radioul. 


14 Bra american (nota autorului) 

PERIHELION 


— Îmi placi mult mai mult atunci când laşi deoparte 
răceala, spuse Reedeth, mângâindu-i părul Ariadnei. 

În replică, ea îşi înfipse dinţii în partea superioară a 
brațului său, iar el îşi retrase mâna, țipând. 

— Întotdeauna când te eliberezi de tensiune pe socoteala 
mea, eşti aşa de arogant! se răsti ea. Nu mai avea impresia că 
sunt chiar atât de lipsită de apărare, chiar şi în această 
împrejurare! 

Reedeth oftă, masându-şi urmele lăsate de muşcătura ei. 
Ea se ridică în capul oaselor şi îşi trecu picioarele peste 
marginea canapalei pentru consultarea pacienților. Nu era la 
fel de confortabilă ca un pat, dar le fusese destul de 
folositoare. 

— Eşti absolut sigur că nu e în funcțiune chestia aia? 
întrebă ea pentru a cincea sau a şasea oară, făcând un semn 
în direcția computerului-asistent. 

— Da, da, a mia oară da, murmură Reedeth. Ţi-am spus: 
când l-a reparat Harry, l-a reglat altfel decât în mod standard. 
Trebuie să-l scoatem pe omul acela din acest mediu sufocant! 
E înzestrat cu un talent care... Ei, dar nu contează asta acum. 
De fapt voiam să mai vorbim despre tine. Nu te poți gândi la 
altceva în afară de a te apăra? 

— E normal să nu-mi placă să fiu vulnerabilă! 

— Dar nu e normal să te bazezi pe supoziţia paranoică, 


conform căreia toată lumea urmăreşte să-ți facă rău. Şi 
atunci când pătrunzi până în traumele ascunse ale unui 
pacient, nu se cheamă tot că profiți de vulnerabilitatea lui? 

— Spui  absurdități, răspunse Ariadne  morocănoasă. 
Înainte de a opera o hernie, sau un ulcer, trebuie să faci o 
incizie, nu? Dar asta nu înseamnă să te plimbi, cu trupul plin 
de răni deschise, în baza supoziției că poate cineva va fi 
nevoit să ajungă la organele tale interne. 

— Dar nici nu e nonnal să porți mereu o armură 
protectoare. Deşi te asigur că unii îşi văd propriile haine ca pe 
nişte armuri şi îți dau impresia că se păzesc tot timpul să nu 
fie loviți de o săgeată. Dar care este arhetipul acestui individ 
perfect protejat? Este tipul catatonic. 

— Asta seamănă cu unul din argumentele lui Conroy. 

— Bravo! spuse  Reedeth batjocoritor. Chiar şi este. 
Întotdeauna am fost de părere că este o teorie pertinentă. Şi 
nu mi-am schimbat deloc părerea. Dar ia spune-mi... nu, stai 
puţin. 

Ridică mâna pentru a bloca întreruperea din partea ei. 

— Serios, Ariadne, ce te-a făcut să te închizi, aşa, brusc? 
Tu vorbeşti mereu de detaşarea individului față de propriile 
emoții, iar eu sunt de acord că nu e bine să te laşi pradă 
acestora. Ţi-ai deschis carapacea, şi a fost minunat, şi aş 
vrea să-ți pot spune cât de bine a fost... dar, ia spune-mi, ce 
crezi că a cauzat acest lucru? Eu joc cinstit. Cred că ştiu cum 
a reuşit acest lucru, şi îți dau şi ție ocazia de a înțelege, astfel 
încât, dacă vrei, să te poți apăra data viitoare. 

Ea îşi pipăi gânditoare buza inferioară. Dându-şi seama de 
acest lucru, îşi retrase mâna, iritată. 

— Păi... cred că a fost vorba de siguranța ta. Eu eram 
destul de tulburată şi, pusă fiind în fața acestei sigurante a ta, 
ideea de a mă certa cu tine, după câte alte probleme aveam, 
mi s-a părut prea mult. 

— Da, la aceeaşi concluzie am ajuns şi eu. Dar mai vreau 


să ştiu ceva. 

Reedeth se ridică în capul oaselor, cu brațele în jurul 
genunchilor. 

— Ce te-a făcut să bănuieşti că şedinţa cu pitoneasa nu a 
mers bine? Eu unul, am fost de părere că a fost un succes 
remarcabil, pentru o probă inițială, şi că ar trebui reluată cât 
mai repede cu putinţă. 

— Nu ar fi trebuit să se încheie în acest fel, cu mackero-ul 
ei pălmuind-o. Trebuia să ţină o jumătate de oră. lar pentru o 
clipă am fost înspăimintată. Ştii ce pastile folosesc fetele 
acestea pentru a intra în transă? 

— Da. „pastilele profetice”. Mi-am întrebat computerul. 
Fata aceea trebuie să aibă un metabolism fantastic, ca să-şi 
revină aproape perfect după aceea. Dar se pare că este un 
fenomen tratat pe larg, în multe cărți. Tu nu ai studiat 
subiectul? 

— Ba da, sigur! Dar... 

Ariadnc îşi muşcă buza. 

— Una e să ţi se povestească, alta e să vezi cu ochii tăi. 
Cred că treaba asta m-a şocat foarte tare, iar atunci când 
Flamen s-a plâns de starea soției sale, nu i-am răspuns 
tocmai civilizat, după care el a ameninţat că o va lua de aici. 
Parcă mi-l şi imaginez pe Mogshack cum mă face cu ou şi cu 
oțet şi pentru asta. Şi tu m-ai prins chiar în acel moment, 
când eram complet descoperită. Aşa cum ştii de altfel, nu? 

— Da. Dar nu am de gând să-mi cer scuze. 

— Nici nu mă aşteptam. 

Ridicându-se de pe canapea, cu o clătinare a capului, se 
întinse după hainele ei şi începu să se îmbrace. 

UN REMARCABIL EXEMPLU AL IMPACTULUI LA 
SCARĂ PUBLICĂ AVUT DE PUNEREA ÎN PRACTICĂ A 
TEORIEI LUI XAVIER CONROY DESPRE INDIVIDUL 
PERFECT PROTEJAT 


În urma declaraţiei de independență a Paraguayului față 
de Spania, doctoral Francia, dictatorul supranumit „El 
Supremo”, a adoptat o politică externă cât se poate de simplă: 
nimeni nu avea voie să între sau să iasă din țară, iar 
comerțul era absolut interzis. 

O DECIZIE FERMĂ DE A INTRA ÎN FORȚĂ ÎN 
DOMENIUL (P)REPARAȚIILOR DE TOT FELUL 


— A, deci ea este soția dumitale! exclamă Lyla, lăsându-şi 
iaşmacul să măture podeaua în urma eci, în timp ce traversa 
salonul lui Flamen, îndreptându-se spre colțul de onoare, în 
care se derula încontinuu o porțiune de bandă pe care era 
înregistrată imaginea Celiei. Acum o recunosc. Ce păcat... 
este adorabilă! 

— Mulţumesc, murmură Flamen. Mă tem, totuşi, că nu e 
chiar atât de adorabilă şi la fire, pe cât pare... dar desigur că 
mare parte din vină pesemne că a avut-o şi boala ei. În fine, 
nu mai contează. Ia loc! Comandă-ţi o băutură, orice vrei. 

Îşi adusese rolele de bandă din camerele de luat vederi pe 
care le ţinea în aeromobil. Le introduse în aparatul de redare, 
aşteptă bâzâitul slab care anunţa faptul că erau sincronizate. 

— Materialul este în ordine cronologică, desigur, o avertiză 
el. Voi sări peste partea de început şi voi derula până la 
momentul în care tu începi să faci profeţiile. Voi... 

Reţeaua scoase un zbâmâit. 

— La dracu”! Nu sunt aici! se răsti el la sistemul automat 
de conectare. 

— Parola Baker ignoră comanda, îl contră vocea lui Prior, 
iar pe ecranul acum luminat apăru chipul acestuia. 

Era cât pe ce să adauge ceva, când, văzând că Flamen nu 
era singur, îi pieri cheful imediat. 


— Matthew, te-ai țăcănit de tot astăzi? Putea să te sune 
cineva de la conducerea Holocosmic sau altcineva care deține 
parola Baker, pentru telefonul tău. Şi eşti căsătorit, fir-ar să 
fie... cu sora mea! 

— Ca şi toți neo-puritanii, ai o minte ca o gură de canal, 
spuse Flamen plictisit. Dar dacă tot te-ai conectat, poţi să 
rămâi şi tu pe rețea. Aceasta este Lyla Clay, pitoneasa. A 
susținut o reprezentaţie la Ginsberg, iar eu am înregistrat-o 
pe bandă. Voiam doar să vedem caseta ca să mă lămuresc 
dacă pot folosi ceva pentru emisiunea de mâine. 

Prior păru brusc alarmat. 

— Dar etica medicală? 

— Eşti cumva o practicantă autorizată de medicină? o 
întrebă Flamen pe Lyla, care scutură indiferentă din cap. Bun 
atunci, nu vom avea probleme. Şi am permisiunea 
înregistrată a tuturor pacienților şi autorizație din partea 
personalului medical. Nu-ţi mai face griji. Dar dacă tot eşti 
aici, aş vrea să discut câte ceva cu tine. În primul rând îţi 
datorez nişte scuze pentru azi-dimineață. Nu m-am prins la 
ce te refereai. N-ar fi trebuit să izbucnesc aşa... 

În loc de a părea mulţumit de scuze, Prior dădea impresia 
că e şi mai tulburat. 

— Păi... crezi că e bine să discutăm probleme particulare 
de față cu... 

— De față cu un străin? Lionel, am urmărit-o pe 
domnişoara Clay la lucru în după-amiaza aceasta. Îţi spun 
sincer, când e ea în preajmă, nu mai există secrete. Şi oricum, 
nu-mi pasă. De ani de zile îmi câştig existența scoțând rufele 
murdare ale altora în public, şi ar fi o ipocrizie din partea 
mea să încerc să pretind că nu am şi eu rufele mele murdare. 
În regulă? 

— Tocmai de aceea te-am sunat. Şi-am rezolvat problema. 

Chipul lui Prior fu străbătut de o nuanţă de aroganță. 

— Dar nu voi vorbi despre acest lucru în public, dacă nu te 


superi. 

— Uitaţi, dacă vă stânjenesc... spuse Lyla, ridicându-se 
repede în picioare. 

— Stai acolo, te rog, spuse Flamen. Vreau să vorbesc ceva 
despre Ginsberg. Lionel, ştii ceva despre metodele lui 
Mogshack sau te-ai încrezut mereu pe deplin în reputaţia lui, 
ca în acel LAR al tău? 

Prior se făcu roşu ca sfecla. 

— Matthew, dacă ai de gând să te cobori la glume din astea 
ieftine...! 

— Lionel, vreau să ştiu. Am văzut-o pe Celia în după- 
amiaza aceasta şi este transformată treptat într-o legumă. Ai 
vreo idee ce le fac oamenilor acolo? 

— Sigur că ştiu. Am făcut verificări amănunțite, şi se pare 
că ar fi trebuit să faci şi tu. Mogshack îşi tratează pacienţii în 
conformitate cu cele mai avansate tehnici terapeutice. Pentru 
fiecare pacient, el concepe un profil psihologic computerizat, 
după care computerele stabilesc un grafic de normalitate 
înspre care comportamentul deviat este direcționat cu 
blândeţe prin variate metode precum... ei, bine, eu sunt 
profan în materie, desigur, dar cred că se folosesc droguri şi... 

Făcu un gest cuprinzător. 

— Oricum, încearcă să-i facă, din nou pe pacienţi să se 
bazeze pe ei înşişi. 

— Mai degrabă sună ca şi cum ar face un tipar de cămaşă 
de forță şi i-ar ajusta pe bieţii nenorociţi cu foarfeca, pentru a 
le veni bine cămaşa, spuse Lyla, şi îşi duse mâna la gură. Oh! 
Scuzaţi-mă, nu am vrut să mă bag în vorbă. 

Flamen o privi gânditor. 

— Da, cu cât mă gândesc mâi mult la asta, cu atât mai 
mult cred că ai dreptate. Lionel, cât de repede o pot scoate pe 
Celia de acolo? 

— La sfârşitul lunii, desigur, atunci când se reînnoieşte 
contractul. Asta dacă nu cumva ai un sfert de milion de 


aruncat, aşa cum scrie în clauza de penalitate. 

— Dar mă poate opri ceva de la a face în aşa fel încât cazul 
ei să fie analizat în altă parte? 

— În momentul acesta, poţi da la analizat absolut orice 
vrei, spuse Prior, iar Flamen realiză deabia atunci că acesta 
ardea de nerăbdare să-i dea veştile. 

— Hai, scuipă tot! spuse el repede. Garantez eu pentru 
domnişoara Clay. 

— Păi... of, bine. Ce zici de utilizarea gratuită a 
computerelor federale? 

Se lăsă pe spate, rânjind triumfător la vederea expresiei de 
pe chipul lui Flamen. 

— Vorbeşti serios? 

— Sigur. Mai sunt nişte condiţii, dar ţi le explic eu mai 
târziu. Afacerea merită, totuşi, încheiată. 

— Doamne, păi cred şi eu! Cât timp ni se dă acces la 
computere? 

— Oricât avem nevoie pentru a pune la punct problema cu 
sabotajul. Nelimitat. 

— În cazul acesta, sabotajul nu e singurul lucru pe care îl 
voi studia. Ci şi posibilitatea de a bea ceva, spuse Flamen, 
extrem de satisfăcut 

SUNETUL PRODUS DE SPARGEREA UNUI COD ESTE 
DE OBICEI ACELAȘI CU CEL PRODUS DE CINEVA 
CARE POCNEȘTE DIN DEGETE 


— lar treaba aceasta despre care vorbea mackero-ul ei, 
spuse Ariadne... Capcana de ecou? 

Se înfioră. 

— Din ce am înțeles eu, mintea poate rămâne blocată 
asupra unui subiect, în mod obsesiv, ca o bandă care rulează 
acelaşi clişeu... Jim, tu ai înțeles spusele ei, nu-i aşa? 

— Şi tu le-ai înțeles, dar nu vrei să recunoşti. Ceea ce te-a 
şocat nu a fost doar faptul că ai văzut-o că şi-a revenit, când 
ea de fapt nici n-ar fi trebuit să se poată mişca. Totul a 
început mai devreme, când te-a avertizat că nu poți scoate pe 
„come” din „cometă”! Acesta este un diagnostic exact al 
problemei tale. Eşti o femeie cu o sexualitate puternică, şi nu 
poţi nega acest fapt încercând pur şi simplu să urmezi orbita 
unei comete, şi să-ți petreci cea mai mare parte a vieţii 
departe de soare 

— Soare! râse Ariadne zgomotos. Detest să te am pe tine 
drept „lumină călăuzitoare”! 

Reedeth continuă, imperturbabil. 

— Soare sau fiu!5 16, un joc de cuvinte subtil. Încerci să-ţi 


15 Soare = sun (nota trad.) 


16 piu = son; joc de cuvinte bazat pe asemănarea de pronunție dintre sun 
şi son (nota trad.) 


înăbuşi un puternic instinct matern, ceea ce îți va crea 
probleme dacă nu... 

— Ei, ăsta e un joc copilăros! 

— Scuze. 

O privi fix. 

— Pui la îndoială o analiză computerizată a propriului tău 
dosar? 

— Ai avut obrăznicia să-ți bagi nasul în dosarul meu? 

— Sigur că nu. Dar, imediat după ce ea şi-a terminat 
profetiile, am cerut calculatorului să găsească cea mai 
apropiată potrivire pentru fiecare parte a oracolelor ei, iar 
acesta te-a indicat imediat pe tine. Celelalte... Nu, ia 
gândeşte-te, ar trebui să poţi să descifrezi cel puţin unul din 
celelalte două. Mie mi se spunea întotdeauna că pitonesele 
vorbesc în ghicitori, dar eu am identificat două din persoanele 
la care s-a referit ea înainte de a primi confirmarea 
computerului. 

— Cred că mai bine mă aşez, murmură Ariadne, şi se 
îndreptă spre un scaun. Înghițind în sec, continuă: 

— Ei bine, presupun că una dintre ele era Celia Prior 
Flamen? 

— Desigur. Maica Supremă stareţa!”! 

— Dar ce e atât de nemaipomenit aici? Flamen e o figură 
publică şi, deşi nu cred că se făleşte cu prezența soției lui aici, 
de bună seamă că ea nu a rămas un secret. 

— Şi ai avut grijă să facă parte din public? De abia în 
dimineața aceasta a trecut la culoarea verde. 

— Da, dar... 

— Eu nu te contrazic; o întrerupse Reedeth. Vreau doar să 
spun că oracolul este un bun diagnostic. Ea detestă 
loialitatea soțului ei față de propria carieră, nu-i aşa? 


17 Joc de cuvinte; prioress = Stareţă; numele de familie al Celiei este Prior 
(nota trad.) 


— Hmm... Da, înțeleg: „Hamlet o ignora”, adică soțul ei e 
întotdeauna în centrul atenției. Se potriveşte, asta e sigur. 
Cum suna restul... ceva legat de invidia față de Ofelia? 

— Exact. Ca să nu mai vorbim de: „apoi a fost dusă’”18 — e 
vorba de o măicuță de mănăstire. Este foarte retrasă, despre 
asta e vorba. Chiar şi celulele de aici evocă existenţa retrasă, 
izolată, mulțumită lui Mogshack. Deci, în esență, ceea ce a 
spus pitoneasa, şi care a fost se pare şi confirmat de 
computere, este că nu ar fi trebuit adusă aici de la bun 
început, deoarece, faptul că a fost redusă la tăcere o face să 
recurgă la autocompătimire. Te face asta mai fericită față de 
amenințarea lui Flamen de a o lua de aici? 

— Ei bine, evident, dacă computerele spun că ei i-ar fi mai 
bine afară... Dar cum ar putea-o ajuta dacă ar fi trimisă 
înapoi la soțul ei? Ea nu mai putea suporta prezența lui, 
înainte de a ajunge aici. 

— Atunci caută o alternativă. Eu unul, nu ştiu de ce are ea 
nevoie, dar trebuie să fie ceva care să-i stârnească cele mai 
violente emoţii care o macină. Nu poţi evita tensiunea autoge- 
nerată, retrăgându-te din calea stresului extern. În cazul ei, e 
nevoie de presiuni exterioare, ca sursă de distragere a atenţiei. 

— Voi vedea ce se poate face, murmură Ariadne. Dar să mă 
bazez pe cuvântul unei pitonese... Ce va spune Mogshack? 

— Va deplânge pierderea unui pacient, ca întotdeauna. 
Dar tu nu te bazezi pe spusele ei, fără un temei. El nu poate 
pune la îndoială analizele dragilor sale computere. Lyla Clay 
nu a făcut altceva decât să ne îndrepte atenția în locuri pe 
care noi le ignorasem. Ai avut o idee extraordinară. Poate că 
n-ar strica să existe pitonese angajate la fiecare spital de boli 
nervoase. 

Ea zâmbi uşor. 


1 = 5 a g . 
8 A fost dusă = There was none (în orig.), none se pronunţă ca şi nun = 
călugăriță 


— Care era cea de-a treia persoană? spuse ea după o 
pauză. Nu-mi dau seama. 

— Să fiu sincer, cred că nici eu nu mi-aş fi dat seama. Deşi 
mă gândesc tot timpul la el. Harry Madison. 

— Ce? Cred că ar fi mai bine să-mi pui şi mie caseta. Nu 
înțeleg deloc de ce te referi la el. 

Reedeth îi ceru ealculatorului-asistent să se conformeze, şi 
după ce ascultară încă o dată vocea subțire, limpede a Lylei, 
care urcă spre un inexplicabil punct culminant plin de groază, 
Ariadne clătină nedumerită din cap. 

— Premiul unui mincinos! Un om care nu e mort! Ce 
legătură ar putea avea cu Harry? 

— Am întrebat şi iată ce mi s-a răspuns. 

Reedeth inspiră adânc. 

— Singura concluzie la care pot ajunge este că... ei bine, 
poate că el le-a spus computerelor mai mult decât nouă. 

— Ce vrei să spui? 

— Păi, toată lumea ştie că Harry Madison îndeplineşte de 
câteva luni condițiile pentru externare, dar e prizonierul unei 
coțcării legale. Nu poate fi dat în tutelă, conform legii, căci 
Armata nu vrea să audă de el. Nu-l pot externa pe tutela mea, 
căci nu e legal — licența mea este valabilă doar pentru lucrul 
în spital. Şi e singurul „colorat” de aici, ceea ce înseamnă că 
este evitat de majoritatea celorlalți pacienți. Vezi ce lucru 
uimitor, petrecându-şi atât de mult timp cu aparatele lui, şi 
le-a transformat în confidenți. 

— Serios? 

— Computerele l-au identificat imediat ca fiind cea de-a 
treia persoană la care se referea pitoneasa. E evident că ele 
ştiu mai multe decât mine despre el. Poate că ştiu despre el 
chiar mai multe decât el însuşi. N-ar fi pentru prima oară. Şi 
dacă stăm să ne gândim... 

Vocea i se stinse şi începu să-şi frământe gânditor barba. 

— Da. 


— Tocmai mi-am adus aminte de ceva! 

Reedeth se încordă, cuprins de o agitaţie vizibilă. 

— Ascultă, în timp ce tu pregăteai show-ul pitonesei, eu 
mi-am întrebat calculatorul ce părere are Mogshack despre 
faptul că Flamen a apărut acolo cu tot echipamentul de 
înregistrări, şi am primit un răspuns care... Ei bine, să fiu 
sincer, în acel moment am crezut că a fost un fel de replică 
şmecheră, şi a intervenit ceva ce mi-a distras atenția, aşa că 
de-abia acum mi-am adus aminte. Ariadne, ai văzut vreodată 
ca un calculator să facă o glumă? 

— Să facă o glumă? repetă ea, neîncrezătoare. Nu, sigur că 
nu. 

— În cazul acesta, aparatele nu cunosc mai multe decât 
mine doar despre Madison, ci şi despre Mogshack. Doamne! 
E îngrozitor! 

Privindu-l şocată, Ariadne spuse: 

— Jim... ce s-a întâmplat? Pari obosit, îmbătrânit dintr-o 
dată! 

— Nici nu mă surprinde, răspunse el mohorât. la să văd 
dacă pot regăsi înregistrarea. 

Îşi privi ceasul. 

— Trebuie să fi fost, cu aproximație... între două şi 
jumătate şi trei după-amiaza. 

Întorcându-se spre asistentul său computerizat, îi ordonă 
să treacă în revistă înregistrările pe care le făcuse în timpul 
perioadei menționate. 

— Găseşte pasajul în care se face referire la motivele 
doctorului Mogshack de a accepta prezența lui Matthew 
Flamen, încheie el. 

Urmă o pauză. Supusă, maşinăria derulă din nou dialogul, 
cronometrul ticăind pe fundal. 

„Reedeth: Ce părere are Mogshack despre posibilitatea ca 
Flamen să înregistreze show-ul, în vederea transmiterii pe 
post? 


Calculatorul: Orice fel de publicitate susceptibilă de a 
împrăştia concepțiile greşite, împărtăşite de multe persoane, 
referitoare la condiţiile din acest spital, în care atât de mulți 
cetățeni ai New York-ului este probabil să-şi petreacă restul... 

Reedeth: Uite ce e, eu nu vreau să-mi vorbeşti ca un 
purtător de cuvânt! E greu de crezut ca Mogshack să fie 
bucuros de publicitatea în cadrul unei emisiuni de scandal, 
ca aceea a lui Flamen. Oamenii îl asociază pe acesta mai ales 
cu dezvăluiri şi scandaluri. Aşa că de ce şi-ar da Mogshack 
acordul pentru această înregistrare? 

Calculatorul: Doctorul Mogshack este de acord cu orice l-ar 
apropia mai mult de țelul său personal. 

Reedeth: Care este...? 

Calculatorul: Acela de a face ca cel puţin populația New 
York-ului, şi preferabil cea a Statelor Unite, să fie internată în 
grija lui.” 

Cu un declic, sunetul se întrerupse tocmai la porțiunea 
unde Reedeth începuse să chicotească, dar de data aceasta 
nu păru absolut deloc amuzant. 

— Chiar şi având avantajul unui anumit grad de 
perspectivă istorică, aşa cum putem spera să obținem şi 
câteva decenii mai târziu, privind din acel punct în timp, nu 
este în nici un caz uşor să determin motivele pentru care 
societatea de la sfârşitul secolului douăzeci a suferit un 
proces atât de violent de fragmentare, după o perioadă relativ 
lungă de consolidare şi omogenizare. Sunt doi factori care fac 
ca această analiză să fie foarte dificilă: mai întâi, mintea 
umană nu este adaptată îndeajuns cu îmbinarea informațiilor 
provenite din surse disparate (de exemplu, experiența 
personală îmbinată cu conținutul unei lecţii de istorie de la 
şcoală, date aflate tipărite pe o pagină, ca acelea preluate de 
pe monitor), iar linearitatea aşa-zis simplistă a erei Gutenberg 
- dacă aceasta a existat cu adevărat - a luat sfârşit, înainte 
de a avea efect asupra unui procent din populație; iar în al 
doilea rând, procesul acesta nu numai că se derulează în 
continuare, ci chiar a început să se accelereze. 

Cu toate acestea, se poate, încerca identificarea a trei 
cauze majore, care, asemenea mişcărilor tectonice din 
straturile adânci ale scoarței Pământului, nu numai că 
provoacă reverberații pe zone enorme, dar creează chiar 
discontinuități destul de întinse pentru a putea fi denumite 
„alunecări de pământ în plan psihologic”. 


Cel mai important dintre aceşti trei factori este, de departe, 
nemaivăzuta tendință de respingere a unei atitudini raționale, 
tendință care a pus stăpânire pe noi. S-ar putea, probabil, 
argumenta că ea se putea ghici în cadrul unor fenomene 
precum adoptarea de către acea subcultură strălucită din 
punct de vedere tehnic, reprezentată de nazişti, a 
Rassenwissenshaft-ului sau Welteislehre-ului pre-ştiințific al 
lui Hoerbiger, şi alte dogme la fel de tulburi. Cu toate acestea, 
de abia cu două generații mai târziu, principiul a apărut în 
forma lui finală, şi a devenit limpede că cea mai mare ambiţie 
a majorității componenților speciei noastre era de a renunța 
complet la forța rațiunii: de a duce, în mod ideal, aceeaşi 
viață ca şi a unui cobai, cu electrozi implantați în centrii 
plăcerii de pe creier, şi de a muri de inaniție, având totuşi 
hrană şi apă la dispoziție. 

Cu aproximație, şaizeci la sută dintre pacienții internați în 
prezent în spitalele de boli nervoase de pe întreg cuprinsul 
Americii de Nord se află acolo deoarece au făcut tot posibilul 
să-şi atingă acest ţel, cu ajutorul drogurilor psihedelice. 

Dar efectele acestui proces nu sunt detectabile doar la 
acest nivel. Este de notorietate faptul că una din afacerile de 
mare succes ale secolului douăzeci şi unu este cea bazată pe 
vânzarea de idoli artificiali, condusă în principal de compania 
Conjuh Man Inc., care menţine un control atât de puternic 
asupra tuturor enclavelor negre şi a majorităţii fostelor țări 
coloniale, o afacere care a început să se extindă rapid în zone, 
zice-se, mai sofisticate, datorită unor firme precum Lares & 
Penates Inc. 

Devine extrem de limpede cauza acestui succes rapid şi 
răsunător avut de ele. Societatea noastră nu mai e condusă 
de indivizi, ci de funcționari. A devenit atât de complexă, 
încât situația omului de rând se aseamănă cu cea a unui 
sălbatic, cu nişte orizonturi extrem de limitate, pentru care 
cunoaşterea ciclului anotimpurilor reprezintă un câştig 


intelectual greu obținut şi a cărui singură reacție posibilă, 
atunci când este confruntat cu dezastre naturale, este de a 
deduce existența unor spirite malefice, pe care trebuie să le 
îmbuneze prin sacrificiu şi pocăință. Nu există programe de 
previziuni economice, asemenea buletinelor meteo. Datele 
care ar fi necesare pentru realizarea lor pe posturile de 
comunicații sunt păzite cu străşnicie de către preoți care 
slujesc zeilor-corporațţii, iar intruşii sunt nevoiți să suporte 
consecințele palpabile ale unor perioade ciudat de încifrate. 
Dacă îţi iei o vacanță, la întoarcere ai surpriza să descoperi că 
o firmă a dispărut fulgerător, la fel cum un munte este 
doborât de un cutremur... 

În strânsă legătură cu acest factor este cel de-al doilea, 
care poate fi denumit - „socializarea paranoiei”. În decursul 
unei singure generații, anxietatea individuală provocată de 
incapacitatea noastră de a face față resurselor conglomerate 
ale corporațiilor computerizate, agenţiilor guvernamentale şi 
ale altor instituţii publice a dus la dezvoltarea intensă a 
legislației contractelor, a căror industrie a depăşit-o pe cea a 
publicității. O simplă achiziție se poate transforma într-o 
tevatură de o săptămână de zile, implicând supunerea 
contractării atenţiei a trei, patru sau mai multe corporații de 
consultanță computerizate. Se încheie contracte pentru 
absolut orice - pentru a-şi trata un dinte, cineva trebuie să 
facă evaluări, negocieri, amendamente şi, în cele din urmă să 
semneze un document care va cuprinde până la cinci-şase 
mii de cuvinte. Părinţii încheie contracte cu şcolile pentru 
educația copiilor lor. Doctorii le fac cu pacienţii, iar dacă 
pacienţii sunt prea bolnavi sau au probleme psihice prea 
mari pentru a trece de examinarea computerizată, atunci 
doctorii refuză să înceapă tratamentul, până când cineva care 
are statutul legal de compos mentis poate acționa ca garant. 
În cadrul celei mai bogate societăţi din istorie, noi ne purtăm 
ca nişte cerşetori, îngroziți la ideea de a scăpa printre degete 


până şi un umil bănuț. 

Dacă acceptăm faptul că în spatele chipului zâmbitor al 
agenților de vânzări, în spatele compasiunii pline de gravitate 
a doctorilor, în spatele autorității formale a birocrațţilor, se 
găseşte fenomenala putere a unui computer superperformant, 
ajungem, desigur, să ne arogăm propriile simboluri de putere, 
iar cele mai ieftine — şi s-ar putea spune, cele mai sugestive — 
astfel de simboluri sunt armele. 

De două ori în viața mea mi-am văzut țara amenințată să 
se destrame fulgerător: mai întâi, în timpul revoltei negrilor 
de la începutul anilor '80, şi a doua oară în timpul unei 
panici provocate de iminența unui război, din anii '90. Primul 
dintre aceste evenimente a adăugat limbii noastre un nou 
cuvânt, iar cel de-al doilea l-a înrădăcinat definitiv în mintea 
noastră. Cartelul fondat de Marcantonio Gottschalk este în 
mod deliberat structurat ca o familie — acea celulă de bază a 
societății pe care simțim că o apărăm atunci când instalăm 
ferestre blindate, cu imagini artificiale pe interior, în locul 
geamurilor tradiționale, când plantăm mine la fel de grijuliu 
ca pe nişte flori, în curtea din fața casei. lar tehnica s-a 
dovedit aptă din punct de vedere psihologic. 

În ziua de astăzi o familie obişnuită îşi schimbă armele de 
foc la fel cum bunicii noştri îşi schimbau maşinile. Îşi duc 
grenadele la reparat ca pe nişte banale extinctoare. Soţ, soție 
şi adolescent se duc la exerciţii de tir aşa cum oamenii 
obişnuiau altădată să se ducă la bowling. Toată lumea 
consideră un fapt normal că la noapte, său mâine, sau în altă 
zi, va fi nevoit să ucidă un om. 

Alături de lepădarea de rațiune şi de socializarea paranoiei, 
există un al treilea factor care este strâns legat de cele două 
menționate. Unde ne îndreptăm, atunci când sursele 
tradiționale de siguranță personală nu mai există? Omul are 
nevoie de un fel de ancoră psihologică. Întotdeauna a avut 
nevoie de ea. În unele țări; s-a dovedit posibilă menţinerea 


unei imagini publice a unui guvern, care să vină în 
întâmpinarea acestei nevoi, dar aici, la noi, nici nu s-a pus 
problema. În primul rând că majoritatea americanilor au fost 
dintotdeauna sceptici față de intervenția guvernului. 
Guvernul se află undeva, departe, în această țară întinsă, iar 
rădăcinile noastre mentale coboară mult mai adânc în istorie 
decât apariția comunicaţiilor rapide, modeme. În al doilea 
rând,  monstruoasa complexitate a societății noastre 
împiedică pe oricine, oricât ar fi de bine-intenţionat, să obțină 
reforme majore pe perioada cât este în funcţie — întâlneşte o 
mult prea mare inerție administrativă. (În plus, oamenii bine- 
intenţionaţi nu mai candidează la funcția de conducere! Sunt 
prea inteligenți pentru a se expune asasinatelor, şi numai 
idioții idealişti, ca şeful nostru de guvern de acum pot fi 
convinşi să accepte funcții de prim rang. Băieţii de treabă nu 
sunt setoşi de putere.) 

Ceea ce a năruit însă definitiv acea speranță, a fost totuşi 
rebeliunea negrilor din anii '80, care a demonstrat că 
autorităţile federale nu erau capabile de a controla porţiuni 
mari ale propriilor oraşe, inclusiv Washington D.C. 

Religia organizată a dat şi ea greş, în mod spectaculos, 
concomitent cu guvernul şi, în mare, din aceleaşi motive, 
atunci când a devenit limpede faptul că aşa-zişii inamici „fără 
Dumnezeu”, ai modului nostru de viață, nu doar că se 
bucurau de mai multă loialitate dar îşi valorificau mai bine 
resursele, cel puţin teoretic, relativ limitate. 

Oamenii s-au trezit că nu le mai rămânea decât idolul lor, 
computerul, în care cei lipsiți de imaginaţie au tendința de a- 
şi investi surplusul de credinţă, altminteri lipsită de valoare, 
şi cu o mână de „guru”, cum ar fi denumiți - doctori, 
psihologi, sociologi, adică toţi cei care vorbesc ca şi cum pot 
înțelege şi controla forțele incipiente care sunt simţite şi 
temute de toată lumea. 

Iată o ilustrare a absurdităţii procesului: există un număr 


de oameni care se autodenumesc „Conroyeni”, după numele 
meu. Vreau să accentuez faptul că ei fac acest lucru fără 
permisiunea mea, şi, de asemenea, fără complicitatea mea, 
atât cât pot influența eu acest lucru. Nu sunt de acord ca 
numele meu, sau al altcuiva, să fie luat în deşert. 


Un preambul la cursul predat de 
Xavier Conroy studenților săi de la 
clasa de Studii Americane 
Contemporane. 

PE MOTIV DE NEBUNIE 


În cele din urmă, Ariadne izbucni într-un râs aspru: 

— Jim, doar nu iei toate acestea în serios! Nu cumva uiţi 
că Harry Madison este, la urmei urmei, un pacient al nostru? 
Nu prea sunt la curent cu cazul său, şi ştiu că spui mereu că 
ar fi trebuit externat de mult, dar cred că îţi dai şi tu seama 
că vor fi existând motive care au împiedicat acest lucru! Şi în 
mod sigur - tonul ei căpătă mai multă fermitate - dacă 
aparatura noastră îi devine atât de familiară, încât o poate 
programa să spună asemenea bazaconii, acesta nu este un 
indiciu al sănătății mintale, ci din contră! 

Reedeth se prăbuşi înapoi în fotoliu, ca şi cum picioarele l- 
ar fi trădat brusc. 

— Madison nu poate interveni în principalele baze de date, 
spuse el. El nu poate decât să adauge unele retuşuri 
sistemelor teleghidate, cum ar fi eliminarea circuitelor de 
senzori — ceea ce se pare că a şi făcut cu calculatorul meu 
asistent. Pentru a intra în băncile de date e nevoie de un cod 
secret IBM şi, oricât de inteligent ar fi Harry, eu refuz să cred 
că el îl poate deduce, din simpla studiere a sistemelor 
auxiliare! Am dreptate? 

— Păi, da... adică... aşa cred. 

— Îți spun eu că aşa e. Ai încredere în aparatura 
computerizată de aici? 


— Ei bine... 

— Da sau nu? 

— Trebuie să avem încredere! se răsti Ariadne. 

Reedeth se aplecă în față. 

— În regulă, atunci: tocmai ai avut un diagnostic clar de 
megalomanie din partea acestor computere „demne de 
încredere”. Acum câteva minute ai fost dispusă să accepţi 
ceea ce ți-au spus ele despre oracolele pitonesei, nu-i aşa? Ce 
diferă acum? Numai persoana la care se referă. 

— Jim, te amăgeşti, spuse Ariadne cu fermitate. Aproape 
că se putea auzi sunetul zăvoarelor cu care ea îşi închidea 
mintea față de ideile din exterior. Transformată din nou în 
doctorița rece, sigură pe sine, cu care erau obişnuiţi pacienții 
ei, un stâlp de nădejde al autorităţii, într-un univers haotic — 
strângând vizibil buzele, după senzuala lor partidă de amor — 
se îndreptă spre uşă. 

— Dacă eşti aşa de dispus să crezi tot ce îți spune 
calculatorul tău, după ce unul din pacienți a umblat la el — 
încheie ea -— îți sugerez să-i ceri să-ți analizeze puțin gelozia 
pe care o nutreşti față de doctorul Mogshack! 

Apoi ieşi din încăpere. 

UN ANUNȚ TRANSMIS DE SMSI PE TOATE 
POSTURILE 


Aceasta este o „alarmă roz” pentru zonele estice şi nordice 
ale New York-ului, „alarmă galbenă” pe restul teritoriului. 
Repetăm - alarmă „roz” pentru zona de est şi cea de nord. Se 
anticipa că demonstrațiile „X-Patrioţilor” adunaţi la Kennedy 
se vor împrăştia în mod paşnic, în urma anunţului conform 
căruia Morton Lenigo a trecut de vamă şi de biroul de 
imigrări, dar din păcate lucrurile nu au stat chiar aşa. Au fost 
ținute discursuri provocatoare, susținându-se că primirea lui 
în țară este preambulul unei victorii majore a negrilor. 
Grupuri de „X-Patrioţi”, ca şi alte grupări extremiste se 
apropie de New York cu aeromobilele, cu vehicole terestre şi 
posibil, cu trenurile de mare viteză. Majoritatea sunt înarmați, 
foarte mulți sunt drogaţi şi cu toţii sunt potenţial violenți. 
Grupurile cetăţeneşti de apărare - fiți în alertă... fiți în 
alertă... fiți în alertă. Aşteptaţi ordine de la ofițerii SMSI. 
Repetăm - alertă „roz” în partea de nord şi de est a New York- 
ului. Terminat... Terminat... Terminat. Fiți pe recepție pentru 
alte anunțuri. 

DACĂ TE TEMI DE ÎNTUNERIC, ÎȚI POŢI LUA O 
LANTERNĂ, DAR ÎMPOTRIVA SINGURĂTĂȚII NU 
EXISTĂ NICI UN MIJLOC IEFTIN, PROBABIL, DE 
APĂRARE 


leşind din ascensor, Lyla verifică rețeaua de comunicații 
de la capătul coridorului. Ca majoritatea punctelor de rețea 
instalate în aceste blocuri noi, ieftine, şi acesta era mare, urât 
şi blindat, şi ar fi fost nevoie de o bombă pentru a-l scoate din 
funcțiune. Când pipăi nişa pentru corespondenţă, nu găsi 
totuşi decât o pată uscată de fluid activator - conducerea 
uitase din nou să aducă hârtie de fax. Nu avea rost să pună 
aparatul la punct, dacă nu avea pe ce să imprime. 

Era însă prea deprimată pentru a se lăsa pradă nervilor. 
Deprimarea o cuprinsese înainte de a părăsi locuința lui 
Flamen, şi fusese accentuată de faptul că îl văzuse atât de 
mulțumit de un lucru pe care ea nu îl înțelegea, în urma 
conversațţiei sale cifrate cu bărbatul cel gras pe nume Lionel. 
Brusc, vedea lumea în cenuşiu. Poate că acest lucru se 
datora efectului secundar al „pilulei profetice”, dar nu putea 
să-şi dea seama exact, căci nu i se mai întâmplase. Nu mai 
fusese niciodată trezită forțat din transă. Mai mult, ea nu l-ar 
crezut pe Dan pe cuvânt, dar după ce văzuse înregistrarea 
făcută de Flamen nu mai putea contesta necesitatea acelor 
palme date de Dan. „Capcana de ecou” ucisese — cel puțin 


mental, dacă nu fizic, deci chiar mai grav -— cel puţin trei 
pitonese, din câte auzise ea. 

Avea deci multe motive de îngrijorare: căderea într-o 
„capcană de ecou” (oare din ce motiv?) consecinţele 
necunoscute ale încercării de a absorbi rămăşiţele drogului, 
în starea de non-transă, şi acea mahmureală ciudată care o 
făcuse să rostească, efectiv, un oracol, în timpul zborului cu 
aeromobilul spre locuinţa lui Flamen. 

Lipindu-şi cheia Punch, cu matricea ei magnetică unică, 
pe încuietoarea uşii de la apartament, se chinuia să-şi dea 
seama dacă persoana la care se făcuse referire era aceeaşi 
care o făcuse să între în „capcana de ecou”. 

Conform teoriilor în vigoare — deşi talentul de pitoneasă cu 
greu poate fi supus unei analize de laborator - pesemne că 
existase în rândul publicului cineva cu o personalitate extrem 
de puternică, cineva a cărui aură de autoritate făcea inutile 
eforturile ei de a se îndepărta şi de a aborda alt subiect. Poate 
chiar Flamen? Puțin probabil. Petrecuseră aproximativ o 
jumătate de oră analizând cele trei oracole pe care reuşise să 
le rostească complet, şi ajunseseră la concluzia că nici unul 
nu i se potrivea acestuia. Flamen fusese uşurat, în mod 
evident. 

Se strecură rapid pe sub zăvorul-capcană, care era 
dezactivat atunci când era folosită cheia potrivită şi rămânea 
astfel până ce uşa era închisă la loc, iar ea o trânti cu putere. 

Azvârlindu-şi iaşmacul în cuier - nu nimeri, şi fu nevoită 
să-l ridice şi să încerce din nou. Strigă: 

— Dan? 

Nu primi nici un răspuns. 

Ducându-se la lada frigorifică, găsi o felie parțial mâncată, 
acoperită de mucegai şi puțin unt de alune, atât de vechi 
încât uleiul ieşise din el. Nu îi era, însă, foame. În congelator 
se afla o varietate de fiole albastre, verzi şi maronii, care 
trebuiau ţinute la rece, pentru a le prelungi termenul de 


valabilitate. În interiorul uneia din cele maronii, cu o etichetă 
completată de Dan, de mână, găsi nişte euforizante şi le 
înghiți. 

Nu prea avură efect. Erau expirate, probabil. Se duse la 
bufetul din bucătărie şi scrise „euforizante” pe lista de 
cumpărături, la sfârşitul acesteia. Şi nu avea la îndemână 
nici măcar mescal preparat, şi în acel moment i se părea ceva 
cumplit de greu să şi-l prepare singură. Nici băutură, nici 
droguri, nu avea nimic în casă. Se gândi la Mikkie Baxendale, 
în apartamentul ei luxos, şi se simţi oarecum cuprinsă de 
milă față de Dan, care se aflase la un pas de a face avere. 

Sentimentul de milă fu însă înlocuit de cel de mânie, căci 
patul nu fusese reparat. Prăbuşindu-se ca o păpuşă prost 
fabricată, într-un fotoliu gonflabil, plin de petece, se lăsă pe 
spate şi îşi ridică, încruntată, privirea spre tavan. 

Nu se mai simțise niciodată astfel, după o „şedinţă”. De 
obicei, era entuziasmată, satisfăcută de indiciile relevante 
care se puteau ghici printre oracolele ei încifrafe, dornică de a 
detecta aceste indicii într-o încrengătură de asociații de idei 
subconştiente, iar la căderea nopții - sau şi înainte de 
aceasta - foarte sexy. 

Se pipăi, curioasă. Avea senzaţia că atingea un cadavru. 
Aşa că se întoarse la întrebările care nu-i dădeau pace, 
mulțumită că euforizantele îi îndepărtaseră deprimarea 
măcar atât cât să poată face un efort de concentrare. 

Dacă unul dintre spectatori o obsedase până într-acolo 
încât să-i cauzeze o „capcana de ecou”, era cel mai probabil 
ca aceasta să fie persoana la care se referise atunci când 
spusese că exista cineva în acel spital, mai rațional decât 
directorul. Dar cine? Oare ce pacient putea fi internat la 
Ginsberg nu din cauză că era nebun, ci pentru că avea o 
minte prea sănătoasă? 

În cele din urmă hotărî că nu avea rost să-şi mai bată 
capul. Nu reuşise niciodată să-şi analizeze propriile profeţii, 


fără ajutorul cuiva. Ar fi vrut ca Dan să fie acolo, pentru a 
vorbi cu el, ar fi vrut să poată vedea înregistrarea de mai 
multe ori, astfel încât cuvintele să i se întipărească adânc în 
minte. Unde dracu’ plecase mackero-ul acela tâmpit, la urma 
urmelor? 

Pentru a-şi face de lucru, se ridică sprintenă şi începu să 
facă curat în tot apartamentul, cu poli-aspiratorul. 

Corespondența de dimineață se dizolvase, în rămăşiţele 
fleşcăite ale cărților, aliate în fața LAR-ului, şi ea culese toate 
acele resturi şi le aruncă la toaletă. Când încercă, pentru a 
patra oară, să tragă apa, aceasta nu apăru, şi ultimele resturi 
cenuşii zăceau în continuare acolo, sfidând-o. 

Fu brusc cuprinsă de furie. Se repezi înapoi la altarul 
LAR-ului şi îl apucă pe acesta de urechile proeminente. Era 
un model YJK, cel mai potrivit din gama celor ce nu erau 
produse în serie, pentru o pitoneasă sau altcineva cu un 
talent similar... cel puţin aşa scria pe pliantul care îl însoțea. 
Ca formă, se asemăna cu o vulpe a deşertului cu urechile 
mari, ghemuită. 

— Noroc şi avere! spuse ea printre dinți. Mincinoşilor, 
mincinoşi împuțiți! 

Cu fiecare cuvânt, răsucea figurina cu furie, sperând să se 
rupă, dar plasticul dur şi flexibil din care era făcută aceasta 
îşi relua doar forma inițială. Numai coada se asemăna cu un 
semn de întrebare. 

— În cazul acesta... spuse ea, şi se îndreptă spre una din 
ferestrele lor ce puteau fi deschise. 

Ridicând figurina, fu cât pe ce să o arunce jos, în stradă, 
aflată la cel puţin treizeci de metri dedesubt, şi în aceeaşi 
clipă, întunericul fu sfâşiat de o rază care sfărâmă pervazul, 
împroşcând-o cu praf şi bucăţi de beton. 

Icnind, strânse LAR-ul în braţe, ca pe un copil, şi se 
aruncă la podea. Vreme îndelungată, nu fu conştientă decât 
de încordarea mugşchilor ei şi de gustul grețos al terorii care o 


cuprinsese, ca şi de bătăile inimii, gata să-i spargă pieptul. 
Avea în fața ochilor imaginea trupului ei zăcând pe pervaz — 
aşa cum s-ar fi întâmplat dacă raza laser ar fi fost bine ţintită 
— cu pieptul traversat de o dâră încinsă. 

În cele din urmă, îşi recăpătă stăpânirea de sine într-atât 
încât să-şi dea seama că trebuia să stingă lumina, să închidă 
fereastra — cu multă prudență, din lateral, cu mâna întinsă — 
şi să pună LAR-ul la loc în firida lui, realizând, vag, că, dacă 
l-ar fi aruncat chiar, ar fi avut parte de o ceartă cumplită cu 
Dan. Perioada de probă se încheia în ziua următoare, şi dacă 
nu-l puteau returna, aveau să plătească destul de mult. 

Apoi, ridicându-se în picioare dar rămânând la adăpostul 
umbrei, mult în spate, se uită pe fereastră pentru a vedea ce 
se petrecea. Unul dintre efectele secundare ale: euforizantelor 
era slăbirea auzului. Trebui să facă eforturi serioase de a 
penetra un fel de cortină fonică mentală, pentru a percepe 
sunetele exterioare, dar ceea ce auzi acum se înscria într-o 
schemă familiară, care în mod normal ar fi alarmat-o 
instantaneu. Un sunet abia perceptibil, ca de cântece şi bătăi 
de tobă, ca şi cum brusc devenea evidentă pulsaţia aproape 
umană a monstruosului oraş, un copil ţipând, probabil prins 
în stradă, între blocajele poliției, părinţii fiind prea 
înspăimântați pentru a ieşi să-l caute. Cândva, cu mult timp 
în urmă, când avea înjur de paisprezece ani, auzise un cuplu 
serios, din clasa de mijloc, prieteni ai mamei ei, discutând 
încet în timpul unei revolte, în care fusese prins şi fiul lor, 
discutând deci, dacă era bine să mai facă un copil, în caz că 
acela ar fi fost găsit mort, sau dacă, fiind prea bătrâni, nu era 
mai bine să adopte unul... 

Vocea tânărului agent de vânzări de la Gottschalk îi 
răsuna în minte, oferindu-le - ce spunea? — a, da, „arme de 
foc pentru doar şaizeci şi trei, cu garanţia producătorului”. Îşi 
încleştă pumnii, plină de o frustrare oarbă. Încă una din 
promoţiile lor blestemate, probabil! Era procedura clasică a 


concernului Gottschalk: selectau o zonă în care vânzările 
erau sub medie, răspândeau acolo zvonuri până când cineva 
ceda nervos şi se petrecea inevitabila diviziune între „negtotei” 
şi „decoloraţi” - după care, în ziua următoare, profitau de 
încordarea maximă a oamenilor pentru a vinde arme, grenade 
şi mine. 

Gândurile însă îi fură întrerupte de un zgomot care venea 
de deasupra, şi se lăsă în jos, sub pervaz, pentru a vedea ce 
era. Zări un elicopter al poliției suspendat în, aer, şi realiză că 
aceasta nu era doar o altă promoţie Gottschalk. Acesta era un 
elicopter din acela mare, capabil să distrugă cvartale întregi. 
Văzuse aşa ceva la buletinele de ştiri... 

Ştiri! Doar îşi luaseră un holoset, nu? Furioasă acum pe 
festele propriei memorii, se îndreptă înspre acesta, se întoarse, 
pentru a masca ferestrele — lunetistului îi tremura prea tare 
degetul pe trăgaci, de nerăbdare, pentru a putea fi liniştită, şi 
nu era exclus să tragă ghidându-se după hologramă, chiar 
dacă ea îl întorcea pe acesta cu spatele la fereastră -— şi pipăi 
cablul, pe podea, până ce găsi ştecherul. Când făcu contactul 
cu priza, aparatul prinse viață, cu un zumzet. Pe canalul 
Holocosmic - publicitate. Se intrase, deja, în ora de maximă 
audienţă, desigur. Pe Global — publicitate, pe NY7NJ, la fel, ca 
şi pe Pan-Can... 

Ce era asta? Un program nesetat, între Pan-Can uriaşul 
releu fix, canadian, suspendat la douăzeci de mii de metri, nu 
pe orbită, ci pe un cablu monomolecular şi canalul alăturat, 
alocat programelor de limbă franceză din Quebec. Acolo, între 
ele, pe ecran, se afla ceva neobişnuit. 

Ea răsuci din nou, delicat, butonul, pe poziția 
intermediară şi îşi făcu apariția un „negrotei” gras, rânjind, în 
nişte haine tipice pentru Africa de Vest, pe un fundal cețos, 
ca şi cum limita dintre zonele deschise la culoare şi cele mai 
întunecate era înconjurată de un foarte subţire strat de petrol 
cu apă. Captase, probabil, unul din sateliții-pirat, nigerian 


sau ghanez, care erau lansate în număr de două sau trei pe 
an, şi orbitau deasupra unor zone de minorități negre ostile, 
până ce Comisia Planetară reuşea să tragă sforile necesare 
pentru a obţine fonduri, cu care să plătească un avion de 
vânătoare care să le doboare. Țările asiatice şi africane 
ieşiseră din cadrul Comisiei Planetare a Comunicațiilor 
aproape imediat ce aceasta fusese fondată, şi refuzau să-i 
recunoască autoritatea. 

Imitând perfect accentul  aspru-dulceag bazat pe 
combinaţia de dialecte Gullah, creol şi jamaican, caracteristic 
multor membri ai enclavelor negre din America, bărbatul de 
pe ecran spuse: 

— Noi dezvăluim propaganda mincinoasă a guvernului alb, 
frați şi surori! Noi ştim adevărul, iar minciunile lor vor păli în 
fața furiei negrilor! Ei fug să se ascundă în New York... luați 
armele, luaţi armele, frați şi surori! 

Apoi apăru o imagine prin satelit a New Yorlc-ului, şi 
deveni brusc limpede că ceva nu era în regulă. Pe distanţe de 
cvartale întregi, felinarele erau stinse, şi întunericul era 
străpuns de dâre argintii: jeturi de rachete. 

— Oh, Dumnezeule! şopti Lyla, muşcându-şi degetele, 
asemenea unui copil înspăimântat. 

— Aceia sunt „X-Patrioţii”, frați şi surori, se auzi vocea 
revoltată de aroganță. Morton Lenigo, cel ce poartă torța 
revoltei, tocmai a câştigat luptele cu guvernul britanic. Cardiff, 
Blackmanchester, Birmingham! 

Şi secvenţe de reportaje corespunzătoare spuselor sale îşi 
făcură apariția: Castelul Cardiff în ruine, ultimul primar alb, 
lord de Manchester — scos afară în picioarele goale, înlănțuit, 
la un aeromobil guvernamental care-l aştepta, Lenigo însuşi, 
în celebrul Bull Ring din Birmingham, înconjurat de negri 
rânjind. 

— A venit să vă pună în mişcare fundurile acelea leneşe, 
negrilor, spuse vocea cu asprime. Când aveţi de gând să-i 


scoateţi pe „decoloraţi” din New York? În noaptea asta? 
Probabil! Făceţi-o, frați şi surori! Fiecare metru şi centimetru 
al acestor blocuri-turn, al acestor subsoluri adânci, a fost 
udat de sânge negru... 

Lyla smulse scârbită ştecherul din priză şi aparatul se 
stinse. 

L-au lăsat să intre pe Morton Lenigo? L-au lăsat să intre în 
țară pe Morton Lenigo? L-au lăsat să intre pe MORTON 
LENIGO?!! 

Imposibil. Incredibil. Nu, nu se poate. Se privi, în lumina 
palidă, cenuşie, care pătrundea prin ferestrele aflate pe 
lateral, la distanţă de stradă, văzându-şi abdomenul bronzat 
acum palid, gândindu-se: „albule, nu lăsa soarele să-ţi 
lumineze creştetul, devii o țintă uşoară”. 

— Dan, spuse ea pe un ton tremurător, de fetiță. Dan? 

El însă nu era acolo. Doar beznă, şi linişte, în afară de 
zgomotul îndepărtat al luptei care ba creştea, ba se îndepărta, 
în mod imprevizibil. Aşteptă, pasivă, ca LAR-ul, sau cineva, 
ori ceva, să o salveze de cumplita realitate. 

ȘI GRAFICUL ESTE MAI „BOGAT” ACOLO UNDE 
DEȘERTUL ÎNFLOREȘTE CA UN TRANDAFIR 


Conservatorul — din cauza vârstei, probabil - Marcantonio 
Gottschalk, bunicul clanului stabilit în/pe tradiționalele zone 
mafiote de pe ţărmul din New Jersey. Diferit de Anthony sau 
de Vyacheslav sau de oricare din reprezentanții tranzistorizați 
/ computerizaţi / dinamizați ai generației tinere. Pentru ei, 
tărâmul cel mai important de apărat era deşertul Nevada. 
Retraşi, asemenea unei anemone marine care se închide, 
aşteptând iminentul moment când să izbucnească. 

Şi iată, izbucnirea care nu a întârziat! Anthony Gottschalk 
a cărui fotografie nu ajunsese, în decurs de cinci ani, pe nici 
un dosar oficial, al cărui prenume plurisilabic nu era un 
lucru banal, cunoscut de toată lumea ca cel al lui 
Marcantonio, dar care se gândea deja la posibile derivații ale 
amintitului prenume, care să se potrivească apropiatei poziţii 
de lider (prima preferință: Antonioni, cea de-a doua: 
Antoniescue, nu dintr-un motiv anume, doar pentru că îi 
plăcea cum sună) în fortăreața lui din Nevada, de la subsolul 
căreia se puteau auzi zgomote indicând munca intensă 
desfăşurată la proiectul Robert Gottschalk - nume ales 
special pentru a induce în eroare, căci era imposibil să 


ascundă complet proiectul de  verificările computerelor 
federale, capabile de interpretări asemenea unui proaspăt 
recrut, foarte dotat, vulnerabil la o armă de foc sau la o 
grenadă... 

Dar Robot Gottschalk nu era, teoretic, vulnerabil la 
absolut nimic. La fortăreața aşa-zisului său tată Anthony, el 
creştea ca un embrion, la şaptezeci de metri dedesubtul celui 
mai adânc subsol al clădirii, adânc, între rocile Pământului. 
Zgomotul care indica munca depusă acolo era canalizat prin 
intermediul unor tunele care mai târziu aveau să fie închise 
cu uşi blindate: cine dorea să distrugă acel sistem extrem de 
solid, trebuia să rişte să contamineze chimic său să 
pârjolească întreaga jumătate vestică a continentului. 

Solid, brunet, dar foarte palid, cu nişte ochi spălăciți, 
Anthony Gottschalk stătea în picioare, inhalând briza curată 
a deşertului care bătea dinspre proprietatea lui, aromată cu 
miros de portocale, lămâi, ca şi o varietate de alte 
nenumărate plante şi pomi încântători. Treptat, mintea îi era 
cuprinsă de imagini atrăgătoare: vânzări către Blackbury, a 
unor arme pe care bătrânul şi conservatorul Marcantonio nu 
risca să le efectueze, de frica unei intervenţii din partea 
guvernului federal (şi care din acea gaşcă de clovni risca să 
acționeze, dacă ar fi aflat? se întreba Anthony Gottschalk). Se 
gândea, de asemenea, să le sugereze celor din Detroit cum să 
rezolve problema reprezentată de Morton Lenigo - plan deja 
pus în aplicare, şi derulat foarte bine, cu revolta ajungând 
aproape în pragul lui Marcantonio, Doamne, minunat — şi să 
pună pe picioare cea mai mare şi cea mai profitabilă dintre 
toate, dintre toate, dintre toate... 

Imaginaţia i se calmă oarecum. Trăia efectul unui drog 
extrem de puternic, acela al conştiinţei propriului succes 
iminent. Marcantonio avea optzeci de ani. Optzeci! Ar fi 
trebuit să se retragă cu ani în urmă. Fusese foarte potrivit şi 
priceput în a conduce cartelul în trecut, acum, în epoca 


modernă, era însă inutil, lipsit de imaginație, exagerat de 
precaut. Raportul pentru „Robert” era pregătit, instalarea 
aproape încheiată, evaluările parțiale — deja accesibile, printr- 
o apăsare pe tastă şi formarea codului corect... 

Întorcându-se, se aplecă deasupra consolei şi verifică 
ultimele date. Cifra probabilă de vânzări, mâine, în New York: 
12 000 000 de dolari, cu o aproximaţie de plus sau minus 1 
500 000 de dolari. Indicele de vânzări pentru întreaga țară — 
35%. Fezabilitatea pentru Proiectul Măreţ crescuse cu trei 
puncte în ultima oră! 

Anthony Gottschalk bătu, încântat, cu degetele în masă. 
Rebeliunea condusă de Lenigo era în toi. Dacă s-ar putea face 
în aşa fel încât Marcantonio să se aleagă cu un glonț rătăcit... 

Dar nu. În nici un caz. Acolo, în statul New Jersey, era cel 
puţin la fel de protejat ca şi Anthony acolo, ca şi Vyacheslav 
la granița statală, sau oricare alt acolit. Avea să fie necesar ca 
Robert să găsească o breşă în sistemul de apărare. Şi avea să 
reuşească. Nu exista nicăieri în lume ceva comparabil cu 
Robot Gottschalk: Guvernul Federal cheltuia enorm - râse cu 
poftă - cu cantitățile masive de achiziții de la cartelul 
Gottschalk, pe măsură ce amenințarea insurecției izbucnea, 
asemenea unui foc latent, odată într-un loc, altădată în alt 
loc, peste câtva timp - în cincizeci de oraşe concomitent, 
guvernul federal, deci, nu şi-ar fi putut permite construirea a 
ceva asemănător. Cel mai apropiat era Oom Paul, de la 
Capetown, computerul care timp de mai mult de o generație, 
permisese la cinci milioane de albi să-i sfideze pe „negroteii” 
care îi urau. Evident, aceasta avea să fie cea de-a doua zonă 
de desfacere pentru Proiectul Măreţ: se gândise la Marea 
Britanie, dar, de la distrugerea Whitehall-ului, Marea Britanie 
nu mai merita luată în calcul. Acolo, oamenii de abia dacă îşi 
permiteau să cumpere pistoale. Şi odată ce Marcantonio era 
înmormântat - în fruntea unui cortegiu lung de nouă 
kilometri, desigur, căci, cu mult timp în urmă, fusese un 


bărbat de toată isprava - aproape că nu existau limite pentru 
posibilitățile cartelului Gottschalk. Bapuji puteau vinde în 
Asia, iar Olayinka în Africa, cu foarte mult succes, chiar mai 
mult decât produceau. Asemenea cuţitului unui măcelar, 
tăioasele linii de demarcaţie între un om şi altul, între o 
femeie şi alta, între bărbat şi femeie... Hmm! Poate că nu era 
vorba de aşa ceva. Era necesar de a întreține nivelul ridicat al 
consumatorilor... O rată încă ridicată a natalității în America 
Latină... Izbucni în râs. Ce rost mai avea să se bazeze doar pe 
propria-i intuiţie? În acest fel îl realizase pe „Robert”, iar 
acesta, chiar înainte de a fi gata, dusese la sosirea în țară a 
lui Morton Lenigo, lucru pe care melaniştii de aici nu îl 
reuşiseră de mai mult de doi ani, şi la doar câteva ore de la 
sosirea lui, graficul probabilității vânzărilor crescuse 
vertiginos, efectiv vertiginos! Din acel moment - Anthony 
Gottschalk mimă, în mod zeflemitor, scoaterea unei pălării. 
Robert / Robot Gottschalk era adevăratul şef al cartelului, 
indiferent cine era „naşul”. 

Desigur, era puţin probabil ca Lenigo să reuşească aici 
ceea ce reuşise în Anglia: patrulele de „negrotei”, prezente la 
colțul străzilor, înarmați, cu chipurile lor întunecate, 
încruntate la vederea „decolorațţilor” care se târau umili spre 
corvoada lor zilnică, prost plătită, economisind cu disperare, 
chiar dacă aceasta însemna privarea de hrană a propriilor 
copii; pentru a-şi cumpăra arme de la punctele unde acestea 
erau paraşutate de Gottschalk, în zone izolate din munții 
Ţării Galilor, din zonele de est ale Angliei, din mlaştinile din 
Devon şi Yorkshire, aduse ilegal de comandouri de albi în 
oraş, pentru a fi revândute la suprapreț. 

La fel de adevărat era că, dacă simpla lui prezență putea 
provoca brusc asemenea panică — „e de ajuns să ne gândim la 
Lenigo” - atunci „Robert” avea să-şi merite investiția în ziua 
imediat următoare finisării lui. 

Cine îşi putea dori mai mult? 

DACĂ ŢI-A VENIT RÂNDUL, ASTA ESTE, ŞI GATA, AȘA 
CĂ CE ROST ARE SĂ-ȚI MAI FACI GRIJI, ASTA ESTE 
PĂREREA MEA 


Într-un târziu, în jurul orei unu, când Oraşul cel 
încrâncenat se mai liniştise, iar elicopterele de luptă se 
retrăseseră, fără a fi fost nevoite să radă de pe fața 
pământului mai mult de două-trei cvartale, Lyla realiză că 
adormise pe podea, sub masa pliantă care, cu picioarele 
aşezate corespunzător, putea servi drept mijloc de protecție 
față de cioburile de sticlă sau bucăţile de tavan care puteau 
cădea asupra ei. Se simțea țeapănă şi îi era frig, iar ceea ce o 
trezise era sunetul tânguitor al punctului de reţea „care 
indica faptul că era apelată de cineva, sau că Dan se afla la 
capătul coridorului. 

Deschiderea uşilor în asemenea clădiri, în timpul 
revoltelor, era un truc obişnuit. Ignoră semnalul, iritată de 
persistența acestuia, şi dorindu-şi să înceteze. 

Când, într-un târziu, acest lucru se petrecu, se gândi din 
nou la sunet, fiind obişnuită să verifice dacă era cineva în 
imobil, şi se furişă în bucătărie, unde îşi ţineau arma, pe care 
se adunase praful, în spatele unui dulap. Era foarte rece — 
Dan spusese că fusese folosită în timpul revoltei din 
Blackbury din anii optzeci - dar pe vremea aceea, lucrurile 


erau durabile, şi funcționa încă, atunci când Dan o verificase, 
chiar înainte de Paşti. 

Încordându-şi auzul, realizând că efectul euforizantelor se 
atenuase şi că acum auzea din nou fără probleme, detectă 
paşi afară, urmaţi de un mormăit şi de ceva neinteligibil, o 
voce, care nu spunea nimic coerent, după care se auzi o 
bătaie în uşă şi o voce pe care o recunoscu: 

— Domnişoară Clay! 

Ea îndreptă arma într-acolo, asigurându-se, dintr-o privire 
că zăvorul-capcană era activat. 

— Domnişoară Clay! Eu sunt... Bill! am vorbit cu 
dumneavoastră azi-dimineâță, vă amintiți? L-am adus pe 
domnul Kazer, e rănit! 

— Ce? 

Înaintând încet, ca printr-o apă adâncă, ea dezactivă 
zăvorul, fixă lanţul la uşă şi se uită printr-o crăpătură de pe 
partea dreaptă a acesteia, cu arma pregătită şi văzu un 
bărbat tânăr, suplu, cu o expresie gravă pe chip, într-o 
salopetă neagră țţinându-l cu amândouă mâinile, pe Dan, din 
abdomenul căruia şiroia sânge, scurgându-i-se în jos pe 
picioare, picurând, pătând podeaua, umplând aerul fierbinte 
al nopții cu un miros greu. 

El întinse vlăguit mâna pentru a ajunge la glaf, iar ea nu 
reuşi să închidă uşa îndeajuns pentru a scoate lanțul. 
Agentul Gottschalk fu nevoit să-l tragă, târâş, înapoi, iar el 
scoase un strigăt slab, iar atunci când Lyla reuşi, într-un 
târziu, să deschidă uşa, el se prăbuşi aproape înăuntru. 
Împreună cu Bill, ea îl duse la patul rupt şi îl întinse pe 
acesta. La început nu se putu întinde, pentru ca ei să-i poată 
examina rana din stomac dar, când, în cele din urmă, îşi 
stăpâni durerea îndeajuns încât să se culce pe spate, cu 
puţin ajutor, văzură că avea o rană oribilă, prin care aproape 
că se puteau zări organele, gata să iasă. Ținea ochii închişi, 
era livid, iar o clipă mai târziu respirația i se stinse. 


— Cheamă un doctor! spuse Lyla, făcând un efort teribil să 
nu vomite. 

— Nici un doctor nu iese în noaptea aceasta, spuse Bill. 
Este stare de urgenţă pe străzi. 

— Dar nu-l putem lăsa să moară, pur şi simplu! 

Lyla se răsuci pe călcâie, fugi la baie, căută dezinfectant, 
pansamente, orice îi putea fi de folos, se întoarse cu mâinile 
goale, plângând, lacrimile şiroindu-i pe obraji, dar părând, în 
mod ciudat, a se usca aproape instantaneu, asemănându-se 
cu nişte muşte care îi roiau pe față. 

— Mă tem că este deja mort, spuse reprezentantul 
Gottschalk, şi dădu drumul încheieturii căreia îi verificase 
pulsul. 

— Ce? 

— Îmi pare foarte rău. 

Cu chipul la fel de livid, individul îi evită privirea, uitându- 
se în jos la sângele care îi împroşcase salopeta neagră. 

— Pesemne că a fost lovit cu un topor, sau un cuțit mare. 
E un miracol că a reuşit să ajungă în lift şi să strige destul de 
tare ca să-l pot auzi, când a ajuns la acest etaj. 

Lyla era ca o statuetă de ceară, înregistrând cele spuse, 
dar nereacționând în nici un fel. 

— Oh, ce bine ar fi dacă oamenii ar lua aminte la 
avertismentele noastre! continuă angajatul Gottschalk, plin 
de tristețe, clătinând din cap. Ar fi trebuit să fie înarmat, ar fi 
trebuit să se poată apăra! Nu e nevoie de o pregătire specială 
pentru a folosi chestii cum sunt blazerele, şi nimeni cu un 
topor sau o sabie nu se poate apropia de cineva dotat cu o 
asemenea armă. 

— Ce ai spus? rosti Lyla foarte rar. 

— Spun că dacă ar fi fost înarmat, capabil de a se apăra... 

Expresia Lylei îl făcu să se oprească, alarmat. 

— leşi afară! Eşti un monstru, eşti dezgustător! Nu ai 
nimic uman în tine! 


— Uitaţi ce e, domnişoară...! 

— Eşti un diavol! 

Furia de care era cuprinsă o făcea să se înece în propriile-i 
suspine şi nu găsea cuvinte pentru a-şi exprima mânia. 
Lăsase arma pe masa din bucătărie, atunci când îl sprijinise 
pe Dan, altminteri l-ar fi împuşcat pe agentul Gottschalk pe 
loc. Neavând arma la îndemână, o înlocui cu figurina LAR, 
care îi era la îndemână. O înşfăcă şi i-o aruncă în frunte. El 
scoase un strigăt şi ridică inutil mâinile. 

— Afară! îi strigă Lyla, şi ridică marea tavă din aluminiu cu 
ambele mâini, repezindu-se la el. El pară cu pumnul, 
producând un sunet ca al unui gong spart, iar ea strigă, 
ascuțit, plină de dezgust: 

— Gottschalk! Gottschalk! Gottschalk! 

Ea se răsuci şi fugi în bucătărie, pentru a-şi lua arma, iar 
el o urmări, o prinse de braț, dezechilibrând-o, trecând pe 
lângă ea, spre uşă, încercând s-o deschidă. Făcu un salt 
înapoi atunci când zăvorul alunecă în jos pe canelurile sale 
care nu mai fuseseră unse de mult, cu un pocnet care răsună 
în întreaga clădire. 

— Păcat că nu te-a strivit, spuse Lyla, ridicându-se de pe 
podea. Ar trebui să fii strivit, ca un gândac. 

Încercă din nou să apuce arma, însă el era mai rapid - el 
nu era sub şocul provocat de moartea persoanei iubite. Din 
contră, speranța şi țelul său era acela de a provoca cât mai 
multe decese, îşi alesese singur meseria de negustor de 
armament, care nu-şi pierdea cumpătul şi care era chiar 
oarecum mulțumit să vadă că produsele lui aveau o 
asemenea căutare, fiind în stare să încerce să facă o vânzare 
lângă un cadavru proaspăt. 

În timp ce ea se întinsese după armă, el îi puse piedică, 
luă arma şi o răsuci îndemânatec în palmă. Ea îl privi, de pe 
podea, plină de ură. 

Gâfâind, el se duse şi ridică zăvorul cu o mână, fixă 


siguranța, cu arma pregătită, cu privirea aţintită asupra Lylei. 
Deschise uşa, aruncă o privire pentru a se asigura că nu era 
nimeni pe coridor, şi o închise cu putere în urmă-i. 

— Oh, Doamne, spuse Lyla. 

Apoi, dându-şi seama că stătea într-o mică baltă de sânge 
de la Dan, care i se lipea de coapsele goale, spuse din nou: 

— Oh, Doamne! 

Nu primi nici un răspuns. 

FRAGMENT COPIAT DIN NUMĂRUL DIN 11 
IANUARIE 1968 AL ZIARULUI „MANCHESTER 
GUARDIAN” 


Pericol de izbucnire 
al unui război de gherilă în Statele Unite 
New York, 10 ianuarie 


Un fost ofițer al Serviciului de Informații al Statelor 
Unite a sugerat că agitaţiile sociale din oraşele 
americane ar putea conduce la un război de gherilă pe 
scară largă, implicând mari corpuri de armată, care ar 
putea fi la fel de dificil de înăbuşit ca şi luptele de 
gherilă din Asia de Sud-Est. În numărul pe ianuarie al 
revistei Army Magazine, colonelul Robert B. Rigg scrie: 

„Până acum, cauzele violenței urbane au fost 
naționale şi sociale. Forma organizată a mişcărilor poate 
totuşi transforma aceste probleme în unele politice, 
foarte grave, şi poate rezulta în violențe sau chiar 
războaie de lungă durată. 

Omul a construit, din oțel şi beton, o junglă mult 
superioară celei create de natură în Vietnam. Aceste 
jungle din ciment şi cărămidă pot oferi mai multă 


siguranță lunetiştilor şi gherilelor urbane decât are 
Vietcongul în jungla sa luxuriantă”. 

Războiul urban de gherilă ar putea fi ațâțat de China 
sau Cuba, spune el. În anumite cercuri de spionaj din 
America se ştia că cei mai periculoşi conspiratori din 
ghetouri erau sprijiniți de membri ai aripii pro-chineze a 
Partidului Comunist American. 

Împotriva gherilelor urbane, era puţin probabil ca o 
reacție în forță, pe de o parte, sau negocieri politice, pe 
de altă parte, să aibă efect. 

„Există unele metode care pot reprezenta o soluţie 
mai bună, dacă vrem să împiedicăm transformarea 
oraşelor noastre în câmpuri de luptă. Infiltrarea poliției 
în rândul teroriştilor şi încrederea în metodele 
tradiționale ale FBl-ului. Aceste eforturi trebuie inițiate 
acum, pentru a împiedica grupările organizate de 
gherilă să progreseze. 

Trebuie scris un manual complet nou al 
operațiunilor tacticilor şi tehnicilor militare cu privire la 
acest gen de război urban. Corpurile de armată trebuie 
pregătite să cunoască perfect jungla din ciment şi asfalt 
din fiecare oraş american.” 

Colonelul Rigg spune că manevrele efectuate în oraşe 
mari s-ar putea dovedi o bună metodă de descurajare a 
insurecțiilor urbane. 


Agenţia Reuter 

PRESUPUNERE REFERITOARE LA CAPITOLUL 
ANTERIOR, FĂCUTĂ ÎN SPRIJINUL ACESTEI 
POVESTIRI 


Fie că nu s-a procedat astfel, fie că nu a avut efect. 

STRADA CONTRADICȚIEI, PLANETA PĂMÂNT 


Lyla Clay posedă un talent 
paranormal 


Dan Kazer este iubitul ei de 
doi-trei ani de zile 


Matthew Flamen este îngrozit 
de ceea ce s-a făcut cu soția 
lui, Celia 


Celia Prior Flamen s-a apucat 
de droguri pentru că se 
simțea ignorată. 


Lionel Prior îl coordonează pe 
cel din urmă realizator, 
specializat în dezvăluiri. 


Pedro Diablo este celebru în 
toată lumea pentru 
propaganda lui împotriva 
albilor. 


Harry Madison este un 
pacient al unui spital de boli 
nervoase 


Lyla Clay este de meserie 
pitoneasă. 


Dan Kazer s-a folosit de ea ca 
de un produs de succes. 


Matthew Flamen a lăsat să 
treacă luni întregi fără a-şi 
vizita soția la spital. 


Celia Prior Flamen a primit 
încântată internarea ei, 
deoarece astfel i s-a dat şansa 
să devină o călugăriță. 


Lui Lionel Prior îi place să 
mențină aparențele, cu orice 
pret. 


Pedro Diablo are mai multe 
origini albe decât negre. 


Harry Madison are un talent 
unic în repararea circuitelor 
complexe. 


James Reedeth este 
îngrijorat de ţinerea lui 
Madison în spital fără nicio 
justificare. 


Ariadne Spoelstra îl iubeşte 
pe Reedeth. 


Elias Mogshack este dedicat 
idealului sănătății mentale. 


Herman Uys este un sud-afri- 
can alb, expert în domeniul 
raselor. 


Morton Lenigo este decis să 
răstoarne guvernul alb al 
Statelor Unite. 


Xavier Conroy a scris odată 
că Strada Contradicţiilor, de 
pe Planeta Pământ se întinde 
exact prin mijlocul oamenilor. 


Omul este un animal gregar: 
el construieşte oraşe. 


Cei de mai sus sunt ființe 
umane. 


James Reedeth nu a încercat 
niciodată cu adevărat să 
obţină externarea lui 
Madison. 


Ariadne Spoelstra susține că 
„dragostea este o stare de 

dependență” şi că este 
periculoasă pentru un 


psihiatru. 


Elias Mogshack ţine cu dinții 
de pacienții lui. 


Herman Uys se află în 
fanaticul oraş negru, 
Blackbury. 


Morton Lenigo a aşteptat 
aproape trei ani pentru a 
primi un permis oficial de 
intrare în Statele Unite. 


Xavier Conroy, incapabil de 
compromisiuri, a fost forțat 
să predea într-un colegiu 
canadian obscur. 


Omul nu este un animal 
social: el poartă războaie. 


Cei de mai sus sunt ființe 
umane. 

AFACERI, CA DE OBICEI, NIMIC NOU 


Nervos, cu un gust acru în gură şi cu stomacul deranjat, 
din cauza lipsei de somn, Matthew Flamen se aşeză încruntat 
în aeromobilul său şi numără minutele scurse, pe măsură ce 
computerul de trafic de la Ninge transmitea necontenit devieri 
de trafic panoului de bord al acestuia. Era o zi senină, foarte 
călduroasă, şi de la nivelul de cinci sute de metri vedea până 
departe. Dintre cele trei zone în care fusese necesară 
recurgerea la atacul în forță împotriva unor cvartale întregi — 
la Harlem şi East Village incendiile fuseseră stinse, dar în 
Bronx se ridica o coloană de fum, asemenea unui stâlp înalt 
din piatră. Motivul devierii de traseu, totuşi, era reprezentat 
de fluxul de aeromobile federale care circulau intens dinspre 
oraş spre taberele de prizonieri de la Westchester. Toate 
celelalte aerovehicule erau dirijate în aşa fel încât să 
ocolească culoarele de zbor ale celor guvernamentale. 

La un moment dat, se trezi că se îndrepta în direcția 
diametral opusă. 

Înjură în şoaptă, întrebându-se ce îl apucase cu o zi în 
urmă când îşi prelucra emisiunea. Obţinuse o probabilitate 
foarte mare pentru cazul Lenigo, iar el o considerase ridicolă. 
La mai puţin de o jumătate de oră de la emisiunea lui de la 
prânz, posturile deținute de „negrotei” emiteau satisfăcute 
secvențe, iar „X-Patrioţii” se adunau cu miile la Kennedy. 

— Trebuie să descâlcesc situația asta! declară el cu voce 
tare. Adică, e adevărat că nimeni nu mai ia guvernul în serios 
în vremurile noastre, dar asta este nebunie curată! 


Oarecum stânjenit că rostise o asemenea platitudine 
prăfuită, care nu mai putea fi nici măcar folosită drept replică 
de complezenţă, tăcu, pipăindu-şi barba. Întrebarea, însă, 
rămăsese aceeaşi: oare ce îi apucase pe cei de la Serviciul de 
Imigrări încât îi acordaseră viza lui Lenigo? Şantaj? Acesta 
trebuia să fie motivul, în sensul strict, contemporan, al uneia 
din enclavele negre ținând un cuțit la gâtul federal. Ce, cine, 
unde? Blackbury? Imposibil. Primarul Black devenea tot mai 
paranoic, dovadă stând expulzarea lui Pedro Diablo pe baza 
unor simple motive genetice, şi a afirmațiilor lui Uys... 

Problema care îl frământase în timpul micului dejun 
începu din nou să-l sâcâie: având în vedere că Diablo urma 
să apară la birou astăzi, putea oare realiza un reportaj despre 
prezența în țară a lui Uys? Era oare Campbell deajuns de 
disperat încât să treacă cu vederea o încălcare a ceea ce, în 
mod evident, se dorise a fi ceva confidențţial, conform 
raționamentului lui Prior, în schimbul cooperării totale în 
cazul lui Diablo? 

Şi, la urma urmei, ce fel de om era acest Diablo? Ca 
personalitate publică, toți cei din domeniul comunicațiilor de 
orice fel aveau o părere preconcepută despre el - un 
propagandist strălucit, sălbatic, total destructiv, ale cărui 
programe erau receptate eu strigăte de încântare în Africa şi 
Asia. Dar acest lucru era de fapt nerelevant. În vremurile de 
pionerat în presă, aproape imediat după rudimentara şi 
primitiva eră a radioului dominată de Dr. Goebbels, acel 
geniu instinctual al perioadei intermediare Joe Mecarthy, se 
spune că la o petrecere şi-a întâmpinat o mai veche 
cunoştinţă, după ce cauzase concedierea acesteia, pierderea 
celor mai mulți prieteni şi formarea câtorva milioane de noi 
duşmani, cu exclamațţia: „Nu prea te-am mai văzut în ultimul 
timp... oare mă eviți?” 

Flamen clătină afirmativ din cap. Da, acel om avusese 
talentul de a intui viitorul: diviziunile între public şi privat, 


„negrotei” şi „decolorați”, bogați şi săraci, stânga şi dreapta, 
conformism şi nonconformism, toate acestea. Însă după o 
perioadă atât de lungă în care se identificase cu politica 
oficială din Blackbury, oare îşi menţinuse Diablo acea 
limpezime interioară obligatorie care să le permită să aibă o 
relație normală ca între doi profesionişti? 

Ridică din umeri. Timpul va decide acest lucru, şi în ciuda 
tuturor întârzierilor la care era supus, se părea că în doar 
douăzeci de minute avea să ajungă la Etchmark Undertower. 

Şi, vrând-nevrând, avea să-şi petreacă acel răstimp 
analizând misterul primirii lui Lenigo în ţară. În mod sigur 
era vorba de şantaj, dar scoțând Blackbury din discuţie, ce 
mai rămânea? O enclavă bogată, desigur, deci una din nord... 
Chicago? În nici un caz. Poate una cu o bună eminenţă 
cenuşie... 

Pocni brusc din degete, privind indignat de propria-i 
obtuzitate - la sigla producătorului de pe bordul 
aeromobilului său. Detroit, desigur! Nu încăpea îndoială! 
Singura enclavă neagră care ținea permanent un pistol la 
tâmpla guvernului federal, oraşul supranumit „Africa de Sud 
a negrilor”, aluzie la disponibilitatea lor de a face comerţ cu 
duşmanul, la fel cum Afrikanii făceau de decenii, adepţii fiind 
ai sloganului: „Noi negociem de pe poziţii de forță!” 

Ce ar fi putut folosi Detroitul ca obiect de şantaj? Ei bine, 
desigur că acest lucru va putea fi analizat de computere. 
Mulţumit pe moment, privi, zâmbind, spre oraşul care era tot 
mai aproape, dar zâmbetul îi pieri instantaneu, când realiză 
că aeromobilul era din nou împins pe o rută ocolită, de data 
aceasta pentru a face loc elicopterelor de luptă 
guvernamentale, care făceau o demonstraţie de forță, lansând 
rachete în Râul Estic, unde acestea ridicau adevărate coloane 
de aburi. lar luminile care indicau starea de necesitate 
pâlpâiau pe toate clădirile înalte, inclusiv pe ceea ce mai 
rămăsese din Empire State Buiding, care fusese scurtat cu 


şaptesprezece etaje în timpul revoltei din 1988, dar care 
rămăsese un simbol semnificativ. 

Urăsc zilele în care este în vigoare starea de urgență, gândi 
el. Le urăsc, efectiv. E mai rău decât să trăieşti într-o zonă 
afectată de uragane. 

CONFERINŢĂ DE PRESĂ SUSȚINUTĂ DE SUCCESORUL 
ULTIMULUI ŞEF DE STAT CARE ERA CAPABIL DE A 
ACOPERI FISURA DE CREDIBILITATE, FĂRĂ MARI 
SFORȚĂRI 


Preşedintele Gaylord: — 'Mneaţa, doamnelor şi domnilor! 

Reporterii: — Pe cuvânt, chiar că e dimineață! Până acum 
sunteți la obiect, domnule preş”! 

Preşedintele Gaylord: (chicoteşte) 

Coordonatorul reporterilor 19: —Mai întâi, domnu’ preş, 
comentariile dumneavoastră referitoare la decizia de a-l primi 
în această țară pe Morton Lenigo, având în vedere cunoscuta 
lui participare la dinamitarea Castelului Cardiff, din Tara 
Galilor, izgonirea Lordului-Primar al Manchesterului, din 
Anglia, şi capturarea de către „negrotei” a oraşului 
Birmingham, Anglia, şi, de asemenea, având în vedere revolta 
inițiată în New York de X-Patrioţi, peste noapte, şi de alte 
grupări extremiste care au considerat această decizie o 
mărturie a slăbiciunii în fața amenințărilor din partea Ghanei, 
Nigeriei, şi a altor puteri ale populației negre. 

Preşedintele Gaylord: — A... da, cred că mi s-a prelucrat o 
declarație... numai puţin. (Răsfoieşte documentele de pe 


13 Martin Luther Spry, agenția Holobeam-Reuters (nota autorului). 


birou.) Uitaţi aici: „Decizia de a-l primi pe Mortin Lenigo a fost 
luată în deplină cunoştinţă de cauză față de afirmaţiile făcute 
împotriva lui de către oratori rasişti din Marea Britanie, şi în 
baza idealurilor Marii Societăţi care este menită a menține un 
echilibru omo... ăăă.,. Omo... geniu?... ăăh... 

Coordonatorul reporterilor: - Omogen, cumva, domnu” preş”? 

Preşedintele Gaylord: — Da, cred că da... între cetățenii de 
culoare ai planetei, care aspiră în mod justificat la 
independenţă, şi concetățenii lor, care printr-un concurs de 
împrejurări au parte de un nivel de viață mult mai bun. 

Reporterii: (râsete) 


Un reporter neidentificat: — Tine-o tot aşa, dragă, asta 
ultima a fost (ultimul cuvânt inaudibil, râsete). 
Myramay  Welborne, de la Pan-Can: — S-au făcut 


recomandări, pe toate canalele de presă, de la Capetown, să 
bombardaţi enclavele negre, începând cu Detroit şi să-l 
împuşcaţi pe Lenigo, cât timp nu-i are cu el pe gealații lui 
care să-l răzbune. 


Preşedintele Gaylord: — O, Myramay! Mă bucur să te 
revăd! Te-ai descotorosit de târâtura aia cu care te însurasei? 
Myramay Welborne: — Nu. A fost o lună de miere grozavă 


şi a durat puțin mai mult, asta e tot. Ce-ar fi să-mi 
răspundeți? 

Preşedintele Gaylord: — Mda, cred că am aici ceva care se 
va potrivi... Mda. „Este bine cunoscut faptul că extremiştii 
albi din Africa de Sud nu se vor da în lături de la nimic 
pentru a discredita idealurile unei societăți multirasiale. Nu 
am nici un alt comentariu referitor la această recomandare 
josnică.” 

Coordonatorul reporterilor: — Pardon, am crezut că le-am 
epuizat pe toate. 

Phyllis Logan Quality: — Păi, dată fiind cifra morților din 
timpul nopții, care se ridică la o mie două sute unsprezece... 

Reporterii: (râsete) 


Phyllis Logan Quality:... Şi cele şaizeci de mii de arestări 
care urmează a fi făcute, lucrurile nu arată deloc bine, la 
dracu”! 

Reporterii: Ooo! Ce limbaj vulgar! (râsete) 

Phyllis Logan Quality: — Nu e nimic amuzant! Propriile 
noastre studiouri au fost... 

Preşedintele Gaylord: — După ce îți termini „clipul 
publicitar”, Phyllis... 

Reporterii: (râsete) 

Un reporter. — Lăsaţi-o în pace, e nouă aici! Şi e chiar 
drăguță! 

Preşedintele Gaylord: — Mai bine spune-le calculatoarelor 
că vrei să fii creditat ca „reporter neidentificat” pentru cele 
spuse... Doar nu vrei ca oamenii să creadă că după atâţia ani 
ai devenit sensibil, nu-i aşa? 

Reporter neidentificat. — Vă e uşor să vorbiți, domnu” preş”! 
Fiul meu Tom a venit noaptea trecută acasă cu o arsură de 
gradul trei pe umăr. A fost nimerit de un lunetist. 

Preşedintele Gaylord: — Am aici o declaraţie pregătită şi în 
această privință, pe aici, pe undeva... Mda: „Oricât de 
regretabile sunt distrugerile provocate de extremiști 
proprietăților noastre...” 

Reporter neidentificat: — Las-o dracu’ de proprietate! E 
vorba de fiul meu! 

Preşedintele Gaylord: — Păi, oricum avem prea multă lume 
în țara asta! 

Coordonatorul reporterilor: — Putem să scriem ce ați spus 
acum? 

Preşedintele Gaylord: — Voi scrieți numai despre 
declarațiile prelucrate special pentru presă! Deci nu şi 
observațiile neoficiale! Dacă vreți să citați ceva, luați un teanc 
de declarații oficiale, aşa trebuie! Mai e ceva? Am o întâlnire 
la clubul de tir. 

Coordonatorul reporterilor:— Sigur, dom’ preş’, nu vrem să 


vă reținem de la un „contact” important. 

ADUNÎND RĂMĂȘIȚELE 


Procesul de sortare de la taberele de prizonieri de la 
Westchester începu în jurul orei cinci şi jumătate, iar la ora 
şapte, arestaţii cu dosare verificabile de probleme psihice 
erau deja transportaţi la Ginsberg iar calculatoarele bâzâiau 
necontenit, din cauza numărului mare de formulare de 
internare „în grija statului”. Mogshack nu era solicitat să 
asiste la operaţiuni de rutină precum aceasta, dar Reedeth 
era adjunct şi trimiseră după el un aeromobil al poliției, la 
ora şapte şi zece. Aflată oficial în concediu de o lună, Ariadne 
auzi un buletin de ştiri matinal şi sosi la ora opt fără zece, şi 
cu ajutorul a trei psihiatri ai poliției rezolvară problema în 
două ore. De data aceasta nu erau decât în jur de şapte sute 
de suspecți de boli psihice. Guvernul statal nu mai voia să 
accepte o dovadă de internare ca echivalent al existenței unor 
tulburări psihice. Emiseseră o ordonanţă, prin intermediul 
Curţii Supreme, conform căreia era obligatorie atestarea de 
către un medic activ. 

Străbătând aleile dintre arestați îngrămădiţi, somnolenți 
din cauza gazelor inhalate, Reedeth verifică actele fiecăruia 
dintre ei: „Manfred Hal Cherky - trimiteți-l înapoi, Lulu 
Waterson Wall, pe ea ar fi mai bine s-o reținem, ca Harry 
Madison să nu mai fie şi la anul singurul negru de aici... 
Philip X ben Abdullah, şi pe el cred că îl reținem aici... 

Aparatele calculară cifra totală a celor ce urmau să fie 
internaţi, iar când el se apropie prea mult de limita de locuri 


a spitalului, calculatoarele coborâră nivelul anterior al unor 
analize pentru a compensa, eliminându-i pe cei cu cele mai 
vechi certificate de bolnav psihic şi trimițându-i la 
Westchester, pentru a fi închişi laolaltă cu ceilalți deținuți. 

Brusc,  încremeni, holbându-se la o figură lividă, 
nemişcată, deşi nu i se administraseră gaze, cu braţele în 
jurul genunchilor, cu ochii deschişi dar fără a vedea ceva, 
încremenită în acea poziție ghemuită. 

— Dumnezeule, spuse el. Ea ce caută aici? 

LA MARE DISTANȚĂ, ÎN SPAȚIU ȘI TIMP, DE STRADA 
GOLFULUI, FAIMOSUL PUNCT DE INTERSECTARE 
ÎNTRE PERSOANE CU O CULOARE A PIELII DIFERITĂ 


La doar câteva clipe după ce Flamen cobora în biroul său 
de la Etchmark Undertower - clădirea care instituise moda 
noului secol, aceea a clădirilor care penetrau scoarța terestră 
la fel cum celelalte care se ridicau în văzduh, pentru a atinge 
străfundurile Manhattan-ului, într-o zonă în care acesta era 
mai înclinat — monitorul rețelei de comunicații prinse viață, 
afişând chipul lui Prior. 

— A, Matthew! spuse el cu o evidentă uşurare în glas. Ai 
fost reținut undeva? 

— Sigur că am fost! se răsti Flamen. Toate traseele au fost 
deviate, în toate direcţiile. Am crezut că nu o să mai ajung 
aici vreodată. Diablo a apărut? 

— Sigur că da. E chiar aici, în biroul meu. Îl voi aduce 
imediat la tine. L-am făcut să aştepte puțin, dar cred că e mai 
bine să te cunoască înainte să pornim... ăăă... să ne punem 
„pe bârfă”. 

Flamen se mai înveseli, pe moment. Întotdeauna era 
amuzat atunci când, într-un moment de modestie, Prior 
folosea acea inflexiune uşor dezaprobatoare unei expresii pe 
care el o considera „de argou”. Cel puţin aceasta era folosită 
de unul sau două secole, în mod respectabil, dar pentru Prior 


ea tot nu era în regulă. 

— Bun, adu-l la mine, spuse el cu voce tare, aşezându-se 
în fotoliu. 

lată deci, clipa cea mare. lată-l, ghidat de agitatul Prior, pe 
faimosul Pedro Diablo, ciudat de timid în gesturi (însă acest 
lucru se datora probabil şocului expulzării sale din mediul 
familiar, în care trăise o viață), aruncând priviri scurte în 
toate direcţiile. Un bărbat prezentabil, mai tânăr decât îşi 
imaginase Flamen, în mod sigur nu avea încă patruzeci de 
ani. Avea, însă, în spatele lui, un deceniu de celebritate, 
desigur. Acest lucru explica imaginea greşită pe care şi-o 
formase despre el. Suplu, musculos, cu părul şi barba 
marcate de nişte cârlionți spiralați, în stil asemănător celui 
african, îmbrăcat cu nişte haine la modă în New York, în loc 
de robele tipice purtate în Blackbury - un costum negru cu 
dungi verzi şi pantofi verzi... Flamen îl examină în detaliu, în 
timp ce îşi strângeau mâna, după care Diablo acceptă să se 
aşeze, rosti nişte fraze de complezenţă, afirmând că urmărise 
adesea emisiunea lui Flamen, etc. 

În ciuda orelor de frământări, totuşi, din timpul nopţii, pe 
care intenționase să o dedice acestei sosiri a lui Diablo, 
Flamen se trezi că nu avea nici un plan de acţiune. 
Formalităţile fură urmate de o lungă perioadă de tăcere, care 
îi provocă lui Prior o evidentă stare de nervozitate. Tocmai îşi 
dresese glasul şi părea a fi pe punctul să rostească nişte 
banalități, de dragul conversațţiei, când Flamen se decise — 
spre propria-i surprindere, aproape - că nu avea să se 
chinuie să fie diplomatic. 

— Ei bine! spuse el, privindu-l pe Diablo fix în față, 
presupun că se potriveşte cu impresia dumitale despre 
societatea albă, faptul de a te găsi aici ca rezultat al unei 
mituiri, nu-i aşa? 

Prior rămase cu gura căscată. Flamen îi zâmbi dulce. 

— Lasă-mă, Lionel, spuse el. Nu am chef să fac pe 


politicianul astăzi. Am acceptat să iau mită, şi mi-e ruşine de 
acest lucru. 

— Dar, cineva cu talentul binecunoscut al domnului 
Diablo în acest domeniu... 

— O, desigur! Îi respect munca enorm. Îi respect de 
asemenea cunoscuta sa antipatie față de ipocrizie şi vorba pe 
ocolite. Aş vrea să fiu şi eu măcar pe jumătate la fel de 
consistent. 

— Eu sper să învăţ de la dumneata să nu mai fiu atât de 
consistent, murmură Diablo. Nu e nimic consistent în ceea ce 
mi s-a întâmplat mie în aceste ultime patruzeci şi opt de ore. 
Sigur, sunteți liber să mă considerați o formă de mituire... 
Cred că e un privilegiu, să fiu tratat drept momeală de 
schimb pentru un serviciu oferit de dumneata. 

Cine ar fi crezut? Sunt pe drumul cel bun, îşi spuse 
Flamen, mulțumit. 

— Atunci hai să lăsăm la o parte orice prefăcătorie! 
exclamă el. Vă voi dezvălui fără menajamente de ce v-am 
primit aici, da? Emisiunea noastră este bruiată iar inginerii 
de la Holocosmic spun că nu pot elimina aceste interferenţe. 
Eu cred că există un motiv întemeiat al acestei neputințe — 
bruiajul nu afectează nici o altă emisiune transmisă din 
studiourile lor. Am nevoie de nişte date sigure, pentru a-i 
înfrunta, ceea ce înseamnă libertatea de a utiliza computerele, 
pe perioade lungi de timp, pe care altminteri nu mi le-aş 
putea permite. Aşa că am căzut, la o înțelegere - sau, mai 
degrabă Lionel a făcut-o, dar eu îl aprob total în această 
privință. 

Diablo înclină capul gânditor. 

— Înţeleg. Totul a picat la ţanc, nu? Bustafedrel avea 
nevoie să-mi găsească repede o emisiune, ca să nu întreprind 
ceva pe cale judecătorească, dumneata aveai o problemă, 
pentru rezolvarea căreia îți trebuia ajutorul guvernului, aşa 
că am ajuns aici. Continuă, deci. 


Flamen ezită. 

— Nu că te-aş subestima..., începu el, dar Diablo îl 
întrerupse, ridicând mâna. 

— Prietene, nu-mi pasă de ce spui, sau de ce spune oricine 
altcineva, în acest moment. leri am fost atât de subestimat... 
înţelegi ce vreau să spun? 

— Sunt perfect de acord! spuse Prior repede. Adică, i-am 
spus şi eu lui Voigt; omul acesta valorează cât două corpuri 
de armată! 

— Şi cât valorează două corpuri de armată în prezent? 
replică Diablo. 

Urmă o pauză, stânjenitoare. În cele din urmă, Flamen 
zise: 

— Este adevărat că sunt nepoliticos. Îmi cer scuze. În parte, 
e din cauza lipsei de somn, şi parțial din cauză că am analizat 
ieri cazul Morton Lenigo şi mi s-a părut absurd... Spune-mi, 
ce părere ai de faptul că l-au lăsat să între în țară? 

— Şi-au pierdut minţile, ridică Diablo din umeri. Dar în 
privința aceasta nu au monopolul. 

— Nu, e limpede că şi primarul Black şi-a pierdut minţile, 
replică Flamen. Faptul că te-a expulzat, mai ales pe baza 
spuselor unui Afrikan, e ca şi cum şi-ar tăia cineva venele 
pentru a vedea cum curge sângele. 

— Sunt de acord. Nu sunt modest din fire. Cred, de 
asemenea, că sunt un mai bun melanist decât el, şi cum ai 
spus că nu aprobi ipocrizia, aş vrea să spun cât se poate de 
răspicat că nu am de gând să trec în tabăra adversă ca să mă 
răzbun. Dacă ai crezut că voi născoci nişte calomnii pentru a- 
l submina pe primarul Black sau pe Lenigo sau pe oricine 
altcineva, te-ai înşelat. Am spus doar că vreau să se respecte 
clauza din contractul cu Blackbury. S-a realizat acest lucru. 
E corect. Deci eu îți pot oferi oricare din acele materiale pe 
care le am la mine, şi pe care le-aş fi folosit în propria-mi 
emisiune, dacă nu eram alungat din Blackbury. Nu-mi plac 


„decoloraţii” în general, aşa că ele sunt îndreptate în 
majoritate împotriva lor. Dacă este îndeajuns de cinstit încât 
să dai aceste materiale pe post, atunci voi colabora cu 
dumneata. Tot ce este cuprins în aceste materiale este, 
desigur, adevărat. 

Flamen văzu cu coada ochiului că Prior se holba la ei, ca 
un peşte în undiță, evident îngrozit de felul în care decurgea 
discuția. Dar el unul, era mulțumit. 

Era ceva în atitudinea agresivă a lui Diablo care îi aducea 
aminte de anii săi de tinereţe, şi care în acelaşi timp îi atrăgea 
atenția asupra schimbărilor survenite de atunci, care se 
derulaseră atât de lent şi gradat încât nu simțise niciodată 
vreo discontinuitate. Era ca şi cum... da, era ca şi cum se 
plimba confortabil cu un aeromobil, într-o zi însorită, privind 
alene norii şi bucurându-se de soare şi de adierea vântului, şi 
realizând brusc că avea o întâlnire de afaceri în urmă cu o 
oră, într-un oraş aflat la opt sute de kilometri distanţă, în 
direcția opusă. 

Se gândi la promisiunea făcută ieri, şi anume că avea să 
se răfuiască cu Mogshack. De ce spusese acest lucru? Din 
cauză că era sincer îngrijorat pentru Celia? Aşa fusese 
înclinat să creadă, dar personalitatea tăioasă a lui Diablo, 
călit într-o comunitate în care negrul era negru iar albul era 
alb, şi în care nu existau nuanţe cenuşii, dăduse la iveală 
acea prefăcătorie precum sarea pe o rană. 

Nu. În adâncul sufletului, ştia că nu mai era interesat de 
Celia. Se resemnase, cu luni în urmă, cu ideea că o pierduse 
ca soție, şi imediat ce ea îşi pierduse această calitate, 
devenise, o persoană oarecare, o străină. Cu toate acestea, tot 
aşa cum în tinereţe obişnuia să vorbească în aceeaşi termeni 
tăioşi ca şi Diablo, tot astfel în tinerețe rostise în mod sincer 
legămintele oficiale ale căsătoriei. 

Una era să recunoască faptul, dureros, că mai mult de 
jumătate din căsătoriile oficiate în America secolului douăzeci 


şi unu se încheiaseră deja cu divorțuri, deşi nu trecuseră 
decât paisprezece ani din acest secol şi altceva era să atribui 
persoanei care, cândva, s-a aflat în centrul universului 
pentru tine, o simplă calitate de instrument folosit pentru 
subminarea lui Mogshack şi demonstrarea faptului că 
Matthew Flamen, „demascatorul”, reprezenta încă o forță 
demnă de luat în seamă. 

Toate acestea ieşiseră din sfera subconştientului său, 
fuseseră analizate în timpul nopții şi era nevoie doar de nişte 
împrejurări care să umple paharul pentru a le transforma în 
ceva cert. Din întâmplare, Diablo era cel care „umpluse 
paharul”, şi o făcuse într-un moment în care rațiunea îl 
avertiza să nu reacționeze, căci în mai puțin de două ore avea 
de montat, de finisat şi de transmis o emisiune. 

— Matthew, s-a întâmplat ceva? îl auzi pe Prior spunând. 

Făcu un efort uriaş pentru a reveni la realitate. 

— Nu, nimic, minți el, pe un ton calm. Mă gândeam numai 
cum să-l familiarizez pe domnul Diablo cu tehnicile noastre, 
dar nu cred că asta va fi o problemă, nu-i aşa? Pesemne că în 
Blackbury folosiți echipamente mai mult sau mai puţin 
asemănătoare cu ale noastre. 

Diablo măsură din ochi consolele computerizate care 
ocupau trei ziduri ale biroului, cu câte un monitor deasupra 
fiecăreia, şi scutură din cap. 

— Nu. Mă îndoiesc că există asemenea dotări în vreuna din 
enclavele negre, exceptând poate Detroit, iar dacă există aşa 
ceva acolo, e probabil folosită pentru apărare şi calculul 
bugetar, nu pentru propagandă. Sincer să fiu, chiar mă 
întrebam la ce servesc toate acestea. 

— Atunci, să-ți arăt, spuse Flamen, ridicându-se. Nu avem 
prea mult timp ca să realizăm emisiunea de azi împreună, 
dar am montat odată o emisiune de zece minute în timp util, 
aşa că dacă trebuie să mă grăbesc, o pot face... Ia să vedem! 

Traversă încăperea, îndreptându-se spre consola cea mai 


apropiată de fereastră şi rămânând acolo în picioare. Aceasta 
era cea mai intens folosită, după cum se putea vedea după 
urmele adânci de unghii de pe suprafaţa tastelor. 

— Vom începe cu începutul, spuse el, pe un ton parțial 
batjocoritor, parțial mânios. Afacerea Morton Lenigo. Mai 
întâi, informaţiile de bază - formă pe tastatură un cod, cu 
gesturi experte. Acum, după ce au fost afişate, să vedem dacă 
putem pătrunde mai adânc. De exemplu, să întrebăm 
computerul ce a amenințat guvernul oraşului Detroit că va 
face, pentru a obţine acceptul de intrare a lui Lenigo în țară. 

Diablo se apropiase de el şi privea. Flamen îl auzi, 
mulțumit, cum trăgea încet aer în piept, în momentul în care 
el dădu glas ideii care îi venise în timp ce se afla în aeromobil. 

— Detroit a fost, nu? Tu trebuie să ştii cel mai bine. Nu-ţi 
face griji, nu voi încerca să storc informaţii de la tine. 
Echipamentul nostru nu e chiar cel mai bun din lume, dar e 
foarte bine aprovizionat cu informații, şi oricum, chestia asta 
nu am fost nevoit să o scot de la computer - am dedus-o, pur 
şi simplu. 

În subconştient, îşi dădea seama că adoptase acel ton 
superior pentru a se răzbuna pe „negrotei”, pentru acea 
tulburătoare criză de autoanaliză, pe care o suferise un minut 
mai devreme, şi nu se putea opri, iar acest lucru îl tulbura de 
asemenea. 

Doamne, încep să mă întreb cum de mai am prieteni, dacă 
mă comport astfel, în ultimul timp. Chiar mai grav... oare mai 
am de fapt prieteni? 

Cu voce tare, însă, reacționând la afişarea pe monitorul de 
deasupra tastaturii a unei scurte liste de subiecte-cheie, 
fiecare urmate de un procent de probabilitate, spuse: 

— Vezi, se spune aici că cel mai sensibil punct unde se 
poate aplica o presiune este evaluarea anuală a impozitelor. 
Piața aeromobilelor, a vehiculelor de transport comercial şi a 
celorlalte produse principale ale lor a fost deja saturată, iar ei 


nu şi-au pus la punct programul de înlocuire, din cauza 
învechirii, a acestora, aşa cum îşi propuseseră. Ne-am putea 
trezi cu un blocaj de cel puțin trei luni înainte de a ne epuiza 
proviziile proprii, şi dacă am fi nevoiți am putea să încălcăm 
contractul pe care guvernul federal l-a întocmit cu ei şi să ne 
producem propriile vehicule de rezervă. În acest timp ei ar 
avea parte de revolte din cauza foametei, în decurs de 
aproximativ o lună şi jumătate. Noi le menţinem în mod 
deliberat proviziile de hrană la un nivel redus. Cu toate 
acestea, cantitatea de energie şi apă pe care o cumpără ei 
reprezintă o parte atât de însemnată a bugetului federal, în 
monedă forte africană sau orientală, încât a-i ameninţa cu... 
oh, poate o uzină de condensare... S-a întâmplat ceva? 

Diablo înghiţi în sec. 

— Da, spuse el pe un ton sfidător. Cred că vrei să mă tragi 
pe sfoară. Face parte din înțelegerea cu guvernul federal, nu? 
Ca parte a prețului pe care l-ai plătit. 

— Cu mâna pe inimă îți spun că nu e aşa, spuse Flamen, 
cu un zâmbet vag. Dar presupun că e adevărat, nu? 

— Ei bine... Of, în regulă. Te cred. Da, este adevărat, chiar 
şi partea cu uzina de condensare atmosferică. Urma să 
difuzăm această ştire în jurul sfârşitului de săptămână. Cred 
că nu e cazul să spun mai multe. 

— Încă o dată „negroteii” îşi iau revanşa împotriva 
„decoloraţilor” pentru faptul că aceştia au denumit un act 
antisocial, dezgustător — „şantaj”? 

— Noi le numim „gropari”, spuse Diablo în cele din urmă. 
Ştii, de la expresia aceea, „cine sapă groapa altuia...”. Îmi 
pare rău, nu am vrut să-ți irosesc timpul, când văd că te 
grăbeşti aşa. Însă nu înţeleg un lucru. 

Îşi pipăi burta, fixând cu privirea monitorul. 

— Când dispui de un asemenea sistem analitic, care poate 
scoate la iveală adevărul din afaceri atât de bine mascate cum 
este cazul „şantajului lui Lenigo”, de ce mai e nevoie de o 


emisiune anume realizată de un „demascator”? Normal ar fi 
ca buletinele obişnuite de ştiri să fie îndeajuns de detaliate şi 
fără aşa ceva. 

— De ani de zile îmi câştig existenţa datorită faptului că 
aceste buletine de ştiri nu sunt aşa cum spui că ar trebui să 
fie, spuse Flamen pe un ton ferm. 

Apoi, continuă, împăciuitor: 

— Aici e altfel, Diablo. E o chestie psihologică majoră. Noi 
ne uităm la ce se poate vedea şi ne oprim la suprafaţă. 
Presupun că am prins acest obicei cândva, în secolul trecut, 
ca atunci când... ei bine, ca atunci când ne uităm la tine şi 
probabil că te etichetăm „negrotei” şi atât. Punct. Noi vedem 
ştirile ca pe o relatare detaşată a ceea ce s-a întâmplat, 
indiferent de cauze. Ileri a fost un cutremur, azi are loc o 
revoltă, mâine va fi o tornadă. Pricepi? 

— Da, se leagă, spuse Diablo.'Continuă. 

— Bun. Unde rămăsesem? A, da. Ei bine, voi da la evaluat 
toate subiectele pe care le-am lăsat peste noapte spre a fi 
disecate, şi voi verifica din nou pe monitor să văd ce s-a mai 
ivit de atunci... 

Ecranul prinse viață, apoi se stinse, apoi din nou prinse 
viață, fiecare factor al fiecărei reportaj fiind pe rând evaluat şi 
prezentat. 

— Ah, e în regulă. Astăzi, avem destule subiecte utilizabile. 

— Cum ştii care sunt cele utilizabile? 

— Mă bazez de obicei pe un procent de cel puţin optzeci la 
sută drept indice al probabilității ca faptele să fie reale. 
Funcționează. Odată am folosit un material cotat cu şaptezeci 
şi opt la sută şi a trebuit să-mi cer scuze şi să plătesc daune, 
dar pe aparatura aceasta nu am avut niciodată probleme cu 
vreun material care avea un indice de cel puţin optzeci. Deşi 
prudența m-a făcut să ratez materialul cu Lenigo ieri. Era cu 
cinci puncte sub cea mai probabilă alternativă. 

— Aceasta fiind...? 


— Aceea că Gottschalk produc din nou panică în mod 
intenţionat. Însă nu prea avea rost să dau acest material. 
Toată lumea ştie, de ani de zile, că aşa procedează pentru a-şi 
creşte nivelul vânzărilor. Sunt nişte monştri, care profită de 
ura dintre oameni şi de spaimele acestora, şi cum specia 
umană este ceea ce este, e posibil să se îngraşe în continuare 
de pe urma defectelor noastre, până se vor prăbuşi sub 
propria lor greutate. 

— Noi nu avem parte de aşa ceva în enclave, spuse Diablo. 
Mă refer la companiile de vânzări ale celor de la Gottschalk. 
Suntem o insulă de desfacere a produselor într-o mare de 
ostilitate. 

— Mda. 

Flamen urmărea cu atenţie ecranul, pe care erau afişate 
subiectele pentru emisiune, pentru a fi analizate intens. 

— Apropo, am ceva legat de Gottschalk. lată. Nu cred că va 
însemna totuşi prea mult pentru tine, pe moment. 

Diablo privea fix monitorul. 

— IBM, 375 000 de dolari, Honeywell 233 000 de dolari, 
Elliot... Nu, nu-mi spune cine ştie ce. 

— În ultimul timp am tot cumpărat echipament de 
procesare a datelor, de înalt nivel. În cantităţi mari. Acestea 
sunt facturile onorate ieri. 

— Facturile pe o zi?! spuse Diablo neîncrezător. 

— Uite, scrie aici. Ce zici... încerci o... explicație? 

Diablo începu să-şi frământe barba atât de tare, încât 
aceasta era în pericol să se rupă din rădăcini. 

— Hmmm! Nu prea am dat niciodată multă atenţie celor de 
la Gottschalk, mă tem. Nu e un lucru înţelept, într-un loc ca 
Blackbury, să rişti să-i jigneşti pe cei care ne sprijină cum ne 
sprijină ei. Dar am crezut că folosesc una din băncile de date 
de la Iron Mountain. 

— Aşa şi fac, spuse Flamen, ezitând. 

Apoi, recunoscând în sfârşit în sinea lui că în timpul nopții 


fusese înspăimântat de această întâlnire a lui cu un oma 
cărui reputație o întrecea pe a lui în ciuda tuturor 
obstacolelor - lipsa fondurilor, a resurselor şi a suportului 
masiv din partea albilor bogați - cedă impulsului de a-l 
impresiona din nou cu cunoştinţele lui detaliate: 

— Se pare însă că unul din codurile de securitate este de 
vânzare, pentru un preț ce depăşeşte cu puţin un milion. 
Dacă au ajuns în acest punct, e evident că se pregătesc să se 
retragă total de la Iron Mountain, nu-i aşa? 

— În interesul propriului lor echipament? 

— Eu zic că pare destul de probabil. 

— Poate că ştiu ceva, spuse Diablo după o clipă de gândire. 
Ai verificat lista clienţilor curenţi de la Iron Mountain pentru 
a vedea dacă se găseşte pe ea cineva care e pe lista neagră a 
celor de la Gottschalk? 

— Ah... 

Flamen îşi muşcă buzele. 

— Fir-ar să fie, nu m-am gândit la asta. Mulţumesc. Voi 
vedea dacă apare ceva de aici, dar s-ar putea să-mi ia ceva 
timp până obțin lista clienţilor. 

Apăsă din nou pe tastele de pe consola alăturată, 
gândindu-se la posibilitatea ca Iron Mountain să fie distrus în 
întregime de o bombă adusă din afară. Acest lucru ar zgudui 
din temelie organizarea a cel puţin o mie de corporaţii de 
prim rang. 

Şi era o posibilitate pe care în mod cert ar fi trebuit s-o ia 
în considerare. 

— Acum! continuă el. Avem deja un material înregistrat de 
la un eveniment deosebit, astfel că ne putem permite să 
facem astăzi mofturi. Vom începe, cred, cu un subiect care te 
interesează personal. Ce caută Herman Uys în Blackbury şi 
cum a reuşit să-l convingă pe primarul Black să-şi expulzeze 
omul de încredere în domeniul mass-media? 

— Ia stai...! se încordă Diablo instantaneu. 


Îşi înăbuşi imediat reacţia sub privirea fixă a lui Flamen. 

— Eşti de acord ca unui alb sud-african să-i fie permis să 
saboteze canalele de propagandă ale comunităţii negre din 
America, spuse Flamen pe un ton plin de subînțeles? 


— Eu... ăăh... 
Diablo trase adânc aer în piept şi în cele din urmă scutură 
din cap. 


— Bine, atunci. Haide să aflăm ce date avem referitoare la 
Uys. Nu e nevoie să mă interesez de primarul Black. E foarte 
orgolios, şi avem o cantitate enormă de material despre el. 

Flamen se duse lângă un calculator aflat pe peretele 
perpendicular pe primul. 

— Cam aşa m-am gândit şi eu, murmură el când, drept 
răspuns la întrebarea lui, ecranul se umplu de nişte date! 
Nimic, practic! Material bidimensional, în alb-negru, şi atât! 
Ei bine, ne putem descurca şi cu atât. Aceasta e mai recentă, 
față de celelalte. 

Ecranul se  încețoşă, apoi imaginea se limpezi, 
prezentându-l pe Uys coborând scările de la uşa unui avion, 
probabil acasă, în Africa de Sud, fiind apoi întâmpinat de 
familia lui şi făcând semn către un grup de reporteri să plece 
de acolo. 

— Haide să folosim ceva culoare, adâncime holografică... 
da, aşa e mai bine...bun... putem extrage de aici şi combina 
cu primarul Black şi haide să vedem cum... e pământ 
american şi... n-ar strica să aibă cu el nişte gorile... A, nu e 
rău pentru început, nu-i aşa? 

Aceasta era partea, pur creativă a muncii sale, şi îi plăcea 
întotdeauna foarte mult: adaptarea celor mai slabe materiale, 
neprelucrate, astfel încât acestea să capete culoare, imagine 
tridimensională atât de convingătoare încât doar cineva care 
s-a aflat cu adevărat la locul evenimentelor ar putea indica 
inexactitățile. 

— Doamne, parcă e magie! murmură Diablo, nefăcând nici 


un efort de a părea blazat. 

Imaginea de pe ecran evoluase, trecând printr-o perioadă 
de confuzie haotică, până la o reprezentare clară a lui Uys la 
o masă de laborator — în America, în mod cert, deşi aceasta 
era impresia de ansamblu, fără ca vreun detaliu anume să 
indice în mod limpede acest lucru - întorcându-se spre a i se 
adresa primarului Black, în momentul în care acesta intra, 
însoțit de două gărzi înarmate. 

— Nu e nimic magic în asta, spuse Flamen, cu simplitate. 
Am avut, pur şi simplu, datele, potrivite pe care să le folosesc 
- designul tipic al unui laborator genetic, analizele de 
calculator corespunzătoare, materialul corespunzător aflat în 
recipientele din încăpere, chestii din astea. Scenele sunt în 
mod automat analizate din punct de vedere al condițiilor 
meteo, al îmbrăcămințţii, a unghiului razelor solare, şi aşa 
mai departe, şi acum nu mai trebuie decât să adăugăm 
sunetul. 

Lovi nişte taste, formând un cod. 

— Voci -— trebuie să avem ceva înregistrat pe bandă de la 
Uys, aşa cred, şi chiar dacă nu avem, computerul va imita 
accentul sud-african. Tărăgănarea specifică a frazelor... să o 
condimentăm puțin cu câteva expresii favorite ale 
Afrikanilor... şi, iată, e gata! 

Imaginea fixă se puse în mişcare. Dinspre o boxă mascată 
se auziră voci. Primarul Black spuse: 

— Cum te mai descurci cu activitatea de curățenie a 
locuinţei noastre? 

Uys tresări, se îmbujoră puţin, se controlă şi răspunse pe 
un ton sec, pe care oricine l-ar fi atribuit unui Afrikan. 

— Dacă vreți să spuneți cum decurge campania de 
purificare a moştenirii genetice melaniste a acestui oraş, am 
localizat numeroase linii genetice impure care trebuie 
întrerupte. E vorba mai ales de o corcitură pe nume Pedro 
Diablo care... 


Flamen apăsă pe un buton şi sonorul se stinse, deşi 
imaginile continuau să se deruleze. 

— Cum ţi se pare? întrebă el. 

Diablo îşi trecu mâna peste frunte, părând uluit. 

— E fantastic, recunoscu el. Mă refer la acuratețea 
detaliilor. Ca de exemplu reacția lui Uys la aluzia că fusese 
angajat ca un valet Bantu, să facă curat în casa unui negru... 
Personajele sunt bine conturate, pe toți dracii! Doamne, dacă 
mi s-ar fi dat acces la un asemenea echipament, în loc de 
studiouri de film şi actori! 

— Acces? 

— Adică, dacă bugetul ar fi permis acest lucru. 

Diablo îşi stăpâni cu greu entuziasmul: 

— Şi deci ce răspuns vei propune, la întrebarea cu care ai 
început — de ce se află Uys în Blackbury? 

Flamen reveni lângă tastatura pe care o folosise la început. 

— Încă se analizează acest lucru, spuse el, când ecranul se 
lumină. Săgeata aceea mică - o vezi? — indică faptul că 
indicele creşte încă, pe măsură ce sunt evaluate noi date. O 
să le las la „copt”, pentru o clipă şi mă voi ocupa de subiectul 
acela special. E vorba de o înregistrare pe care am facut-o ieri 
la Spitalul Ginsberg. O pitoneasă a ținut o şedinţă de oracole 
iar eu i-am înregistrat perioada de transă. Va reprezenta un 
bun prolog pentru ceva ce s-ar putea dovedi a fi de maximă 
importanţă. 

— Unul dintre subiectele care au apărut mai devreme pe 
ecran? întrebă Diablo. 

— Nu, ceva nou, care se află doar în stadiu de proiect. 
Avem această ofertă, de a folosi gratuit calculatoarele federale, 
după cum ştii, şi unul din modurile în care vreau să folosesc 
această oportunitate este să... în fine, să mă „ocup” de 
cineva,... nu contează de cine... 

Flamen uitase aproape că Prior se afla în încăpere. Îi 
aruncă o privire stânjenită. 


— Vezi tu, eu bănuiesc că tratamentul care li se 
administrează pacienţilor de la Ginsberg, s-ar putea să le 
agraveze starea uneori, în loc să le-o amelioreze, dar 
directorul este Elias Mogshack, şi se bucură de o asemenea 
reputație pe plan mondial, încât am nevoie de date absolut 
certe, pentru a-l putea ataca. Întreabă-te, totuşi, ce s-ar 
întâmpla dacă suspiciunile mele ar fi întemeiate. 

Întinse braţul şi introduse din nou un cod. Cifra care 
apăru pe ecran îi smulse un strigăt de satisfacție. 

— Un indice de nouăzeci la sută! Nici nu-mi aduc aminte 
când am avut ultima dată un asemenea indice ridicat! 

— În favoarea cărui subiect este? întrebă Diablo. 

— În favoarea probabilității ca el să fie azvârlit la gunoi! 
Caz în care eu efectiv nu pot să nu introduc acel prolog... să 
alocăm înregistrării cu pitoneasa maximum de minute pe 
care le pot aloca unui simplu subiect, conform contractului 
cu Holocosmic, adică patru. Uite! E gata vreo altă evaluare? 
Încă nu? Ai ales o zi bună, Diablo, se pare că am dat de firul 
unor subiecte foarte profunde. Să lăsăm asta, mai vreau să 
capăt evaluarea pentru încă un material înainte de a începe 
să montez emisiunea, şi avem încă nouăzeci de minute la 
dispoziție. Haide să vedem ce şanse avem să scăpăm de 
problema aceea, de sabotaj, despre care ţi-am povestit, 
putând folosi, gratuit şi nelimitat, calculatoarele 
guvernamentale. Comparând, desigur, şi cu ceea ce va da la 
iveală în mod sigur Holocosmic, nu peste mult timp, dar eu 
sunt adeptul unor verificări amănunțite, din mai multe surse. 

Se aplecă peste tastatură şi scrise, atent, întrebarea. 
Lângă el, urmărindu-i fiecărei mişcare, Diablo spuse: 

— Chestia asta cu sabotajul... oare angajații voştri au 
cedat la presiunile cuiva pe care l-ați jignit? 

— Aş vrea eu ca oamenii să se simtă într-atât de ofensați 
încât să reacționeze astfel, murmură Flamen. Au trecut însă 
doi ani de când un agent publicitar a încercat să-mi anuleze 


emisiunea, pentru că am spus ceva ce nu i-a plăcut. Aici, 
oamenilor nu pare să le mai pese prea mult. Cel mai probabil, 
chiar cei de la Holocosmic vor să mă dea la o parte pentru a 
face loc încă unui spaţiu publicitar sută la sută. 

Cuvintele i se stinseră. Pe monitor, ca răspuns la 
întrebarea formulată de el, codificat, se afla o singură cifră: 
un inexplicabil, incredibil zero. 

COPIAT DIN NUMĂRUL DIN 2 MARTIE 1968 AL 
ZIARULUI „MANCHESTER GUARDIAN” 


„Statele Unite trebuie să se aştepte la o vară lungă, 
plină de violenţe.” 
Richard Scott, Washington. 


Este acceptat în general drept inevitabil faptul ca revoltele 
rasiale din oraşele americane în vara aceasta să le întreacă în 
violență şi frecvență chiar şi pe cele de anul trecut. 

Şi deoarece cauzele lor sunt - conforrn analizei din 
raportul Comitetului Naţional Consultativ - atât de adânc 
înrădăcinate, fiind în asemenea măsură un rezultat al 
modului de viață american, ele vor fi eradicate numai în urma 
unui imens efort național, extins pe o lungă perioadă de timp. 

În acest timp, guvernul federal, forțele polițieneşti centrale 
şi locale, şi cetățenii obişnuiţi, atât albi cât şi negri, se 
pregătesc deja pentru ceea ce ar putea foarte bine să fie cea 
mai agitată vară din istoria națiunii. 

„Trupele sunt pregătite.” 

Deşi trupe guvernamentale au fost folosite pentru 
reprimarea revoltelor civile în numai două rânduri din 1923, 
s-a anunțat desfăşurarea de către Pentagon a unui număr de 
15 000 de oameni în acest scop, în cazul în care forțele locale 
sau statale s-ar dovedi insuficiente. Ei au fost împărțiți în 


şapte unități de intervenţie şi amplasați în apropierea 
oraşelor cu probabilitatea cea mai mare de izbucnire a unor 
revolte majore. Guvernul a stocat de asemenea, echipament 
special în acest scop în punctele-cheie. 

Însă menţinerea sub control a situaţiei revine în mare 
măsură autorităților statale şi pe întregul cuprins al ţării s-a 
anunțat că se fac eforturi considerabile pentru dezvoltarea şi 
modernizarea dotării acestora. 

În unele oraşe, poliția a fost echipată cu un nou tip de 
armă de mare putere, foarte controversată, cu muniție având 
o parte din caracteristicile glonțului exploziv. Alţii au primit 
elicoptere militare sau maşini blindate din care se poate trage 
fie cu gaze lacrimogene sau mitraliere... 

„Echipe de voluntari” 

Autorităţile orăşeneşti fac deja planuri detaliate. În unele 
oraşe s-a anunţat că poliția şi-a îmbunătățit sistemul de 
culegere de informaţii, astfel încât să poată obține date mai 
rapide şi mai corecte despre revoltele iminente. Într-un 
comitat din Chicago, şeriful încearcă să organizeze o echipă 
de o mie de voluntari care să vină cu propriul armament şi 
care vor trece printr-o perioadă de 40 până la 60 de ore de 
pregătire de luptă în situații de revoltă civilă. Acest lucru pare 
a aduce aminte în mod îngrijorător de grupurile de linşaj de 
tristă faimă, din trecut. 

Pe de cealaltă parte, cetățenii americani se pregătesc în 
particular pentru lunga şi încinsă vară care îi aşteaptă. Atât 
albii cât şi negrii se înarmează. S-a raportat recent o creştere 
bruscă a vânzărilor de arme de foc către populație, şi aproape 
că nu există familie în America care să nu aibă în casă un 
pistol sau o puşcă. Se pare că şi femeile casnice iau cursuri 
de tragere cu arma, sub organizarea poliției. 

O PRESUPUNERE REFERITOARE LA CAPITOLUL 
ANTERIOR, FĂCUTĂ ÎN INTERESUL ACESTEI 
POVESTIRI 


S-a procedat astfel, dar nu a avut efect. 


61 
O SITĂ ESTE UN FEL DE CIUR 


Cu o expresie de oboseală şi iritare întipărită pe chip — 
lucraseră şi în timpul pauzei de prânz, selectând arestați cu 
probleme psihice, prinşi în timpul revoltei, având grijă ca cei 
aflați sub îngrijire obişnuită să fie deja trimişi înapoi la 
proprii lor medici terapeuți, revizuind planificările existente şi 
deschizând noi saloane pentru cei care nu urmau a pleca în 
altă parte - Ariadne apăru pe ecranul rețelei interne a lui 
Reedeth, în timp ce el vorbea pe un circuit exterior. 

— O secundă, spuse el repede peste umăr, şi îşi încheie 
conversaţia avută până atunci, cu un ferm: Trebuie rezolvat, 
şi e treaba dumitale să găseşti o cale de rezolvare! Şi ai face 
mai bine să te grăbeşti! 

Întrerupând acea legătură, se întoarse, în scaunul rotativ, 
cu fața la Ariadne. 

— Da? 

— Parcă ai spus că Lyla Clay a fost şi ea internată în 
dimineața aceasta. Ei bine, ar fi trebuit ca toate datele 
femeilor arestate, iar ale ei nu erau printre acestea. Ce s-a 
întâmplat? 

— A, da, da. 

Reedeth îşi trecu, obosit, mâna prin păr, apoi se lăsă pe 
spate şi scoase din sertar un pachet de ţigări. Fumatul era, 


teoretic, interzis în spital, dar în momente de stres deosebit, 
toți angajaţii personalului medical încălcau puţin regula. 
Spuse, în timp ce căuta ceva de aprins: 

— Am reuşit să o scot din grupul principal. A fost doar o 
bănuială a mea, dar s-a dovedit că am avut dreptate. 

— Cum adică? 

— Nu avea ce să caute aici de la bun început. 

— Dar parcă ai spus că era într-o stare groaznică. 
Ghemuită, în stare de şoc... 

— Chiar mai mult decât atât. Tu cum te-ai simți dacă ţi-ai 
vedea iubitul murind în fața ta? 

Ariadne îşi duse, îngrozită, mâna la gură. 

— A fost prins în focul luptei? 

— Exact. Cineva i-a despicat burta cu un topor. A reuşit să 
ajungă acasă, cu ajutorul agentului Gottschalk din zona 
aceea... Îţi dau voie să încerci de trei ori să ghiceşti ce a făcut 
nenorocitul. 

Ariadne clătină, tăcută, din cap. 

— A încercat să-i vândă o armă, lângă cadavrul mackero- 
ului ei, care nici nu se răcise încă. 

Urmă o perioadă de tăcere. În cele din urmă, Ariadne 
spuse: 

— Nu e doar un ticălos, e un monstru! Dar la urma urmei, 
toți sunt aşa, nu? Altminteri nu şi-ar fi ales o asemenea 
meserie. 

— Acesta este, totuşi, unul dintre cele mai dezgustătoare 
lucruri pe care am auzit că le-au făcut. Şi se pare că după ce 
domnişoara Clay l-a dat afară - ajutându-se de o armă pe 
care o ţineau în apartament - el s-a dus la rețeaua de 
comunicaţii şi a făcut plângere împotriva ei, acuzând-o de 
tentativă de omor. 

După căutări tenace, găsise în sfârşit o brichetă veche, 
care mai avea puțin combustibil, astfel că reuşi să-şi aprindă 
ţigara. 


Ariadne spuse: 

— E adevărat, sau... 

— Dacă e o invenţie? Nu, e adevărat. În urmă cu o clipă 
chiar vorbeam cu un căpitan de poliție, spunându-i ce părere 
am despre poliţiştii care se comportă precum subalternii lui. 
Vezi tu, ei erau prea ocupați pentru a răspunde imediat 
apelului, şi de abia în jurul orei şase, în dimineața aceasta, 
au ajuns acolo. Au spart uşa şi au dat năvală înăuntru. Până 
atunci ea zăcuse întreaga noapte lângă un cadavru, prea 
speriată pentru a ieşi din apartament, chiar şi până la 
punctul de rețea, căci agentul Gottschalk îi luase singura 
armă. 

— Şi au internat-o?! 

— Aveau de gând s-o aresteze, pentru numele lui 
Dumnezeu! O bănuiau de crimă! Până când unuia dintre 
tembeli i-a dat prin cap să caute o armă cu care ea ar fi putut 
să-l ucidă, şi a descoperit că dâra de sânge ducea pe coridor. 
Până atunci, totuşi, pesemne că ea şi-a ieşit din minți, aşa că 
au trimis-o aici. Tocmai i-am spus căpitanului că ar face mai 
bine să-l acuze pe reprezentantul Gottschalk pentru furtul 
armei ei, şi să retragă imediat mandatul de arestare pentru 
ea. Dar mă tem că mi-am răcit gura degeaba. 

Ariadne confirmă, abătută, cu o mişcare a capului. 

— Doar n-o să vezi vreun polițist în țara asta să-i aducă o 
ofensă unui Gottschalk, nu-i aşa? Sunt mult prea îngrijorați 
să nu rămână cu armament demodat... Şi ce-ai făcut cu ea? 

— A, păi am dat ordin să nu fie internată, ci să primească 
doar tratament de urgenţă la dispensar şi să fie lăsată să se 
odihnească o vreme. Apoi am cerut să fie trimisă aici ca să 
stăm puţin de vorbă, înainte de a pleca... dacă va putea pleca. 
Încă nu sunt sigur dacă ordinul de internare nu a fost 
înregistrat, deşi era unul dintre cele sosite târziu azi- 
dimineaţă, şi dacă a fost înregistrat, desigur că va trebui să-i 
găsim un tutore. 


— N-are încă douăzeci şi unu de ani? 

— Mai are trei luni până îi împlineşte. 

— Păi... o fi având şi ea părinți, sau vreo rudă? 

— La vârsta aceasta, uneori copiii preferă să nu-şi târască 
familia într-o asemenea mizerie, explică Reedeth. 

Îşi privi ceasul. 

— Oricum, ar putea sosi în câteva minute, şi o voi întreba. 
Vrei să vii şi tu? 

— Hmmm... 

Ariadne aruncă o privire într-un punct care nu se vedea pe 
monitor. 

Cred că ar trebui să vin, dar nu am timp. În dimineaţa 
asta avem probleme mari din cauza lipsei de locuri pentru 
noii-sosiți, iar doctorul Mogshack mi-a cerut să aleg cincizeci 
de pacienți trecuți deja la culoarea verde şi să-i externez, 
pentru a mai face puţin loc. 

— Ei bine, nu credeam să apuc ziua în care el va externa 
pacienți prematur!..,.. 

Pe chipul Ariadnei se aşternu o expresie de gheaţă. 

— Nu e deloc amuzant, Jim, spuse ea. 

— Nu, nu e. Vorbesc şi eu prostii, fiind pe stomacul gol. 
Îmi cer scuze. Dar îl vei avea în vedere pe Harry Madison 
pentru acea listă de externări, nu-i aşa? 

— Da, sigur, deja l-am trecut pe listă. Însă analizele 
computerizate sunt încă nefavorabile. Doamne, tare aş vrea 
să-l putem externa direct într-una din enclavele negre... de 
exemplu, Nework. Dar acela este alt stat şi... 

Ridică din umeri. 

— Oricum, adăugă ea, înveselindu-se puţin, această 
situație ne oferă o soluție convenabilă la problema Celiei 
Flamen. 

— Chiar aşa? 

Ea îl privi nedumerită. 

— Păi, sigur că da! 


— Penalități pentru externare prematură? 

— Voi încerca să-l conving să facă abstracţie de această 
problemă, desigur. La urma urmelor, doar el a spus ieri că 
vrea ca soția lui să fie externată de la noi cât mai repede. 

— O, da, e foarte bine. 

Reedeth înclină aprobator capul. 

— Şi va fi de acord? 

— Încă nu ştiu. l-am transmis mesaje acasă, la birou şi la 
Holocosmic, dar nu mi-a răspuns. Dacă mă gândesc mai bine, 
aş putea să mai încerc în timp ce este procesată lista de 
externări. Altceva? 

— Doar... cum rămâne diseară? 

— Voi fi mult prea obosită, oftă ea, şi întrerupse legătura 
pe circuitul interior. 

CAUZA APROXIMATIVĂ A UNUI ORDIN 
GUVERNAMENTAL ÎN URMA CĂRUIA TREIZECI ȘI 
TREI DE AGENȚI AI SERVICIULUI DE SECURITATE 
INTERNĂ AU FOST DEGRADAȚI SAU CONCEDIAȚI ȘI 
DEZONORAŢI 


La un moment dat, în timpul nopţii, Morton Lenigo reuşi 
să scape de agenții Serviciului de Securitate Internă, 
desemnaţi să-l urmărească, iar atunci când lucrurile se 
liniştiseră îndeajuns pentru ca o asemenea problemă să 
ajungă în atenţia biroului central, el îşi pierduse deja urma 
de cinci ore. 


63 
MAI MULTĂ MUNCĂ PE UN SALARIU MAI MIC 


— Presupunând că Voigt şi-a respectat promisiunea, 
această linie ar trebui să intre direct în calculatorul 
guvernamental pe care l-a rezervat pentru ca noi să vedem ce 
este cu acele interferențe..., spuse Flamen, formând codul 
adecvat pe tastatura rețelei de comunicații, cu o serie de clic- 
uri. Da, iată, am intrat. Acum vom introduce emisiunea, aşa 
cum a fost ea montată şi vom lăsa calculatorul să o compare 
cu versiunea care ajunge la public şi să tragă... ăăh... 
concluzia logică. A fost ceva în neregulă cu indicele de 
probabilitate pe care l-am obținut mai devreme, asta e cert. E 
imposibil să fie zero. 

Se întrebă dacă această convingere a lui nu părea 
oarecum forțată. 

— Voi cere o verificare din partea IBM, să vadă dacă nu 
cumva selectorul numeric s-a defectat. Ar fi, trebuit, cred, să 
afişeze 100. 

Prior îşi frământa buza inferioară. 

— Da, cred că altă explicaţie nu există, murmură el. 

— Cam asta e, spuse Flamen, împingându-şi la loc 
scaunul rotativ şi ridicându-se. 

— Adică...? ezită Diablo. Vrei să spui că ai terminat pe ziua 
de azi? 


— Păi... da, sigur. Facem doar o singură emisiune pe zi, de 
luni până vineri. 

— Dar parcă nici nu ai făcut mare lucru, spuse Diablo. 
Vreau să spun... Ei bine, am senzația că mi-a scăpat ceva. 

— Am încercat să explic totul „din mers”, spuse Flamen. 
Dar dacă am omis ceva... 

— Nu, probabil că pur şi simplu nu sunt obişnuit să lucrez 
cu acest gen de aparatură. 

Diablo clătină din cap, cu o expresie de nedumerire 
întipărită pe chipul său negru. 

— Să văd dacă am înţeles bine. Nu ai avut nevoie decât să 
selectezi subiectele, nu-i aşa? Şi să faci reconstituirea, de pe 
înregistrările găsite în fişier, şi să faci comentariul, care apoi 
a fost înregistrat. Apoi, restul a fost doar o operaţiune 
automatizată? 

— Sigur. 

Flamen părea puţin nedumerit. 

— Întotdeauna avem exact cincisprezece minute la 
dispoziție, sau ca să fiu mai exact, paisprezece minute şi 
patruzeci şi cinci de secunde, pentru a permite identificarea 
postului, la încheierea acestui interval. lar reclamele sunt 
desigur, montate dinainte; materialul nou este ajustat 
automat astfel încât să se încadreze în timpul acordat. 
Ultimul computer din acest şir împleteşte, într-un fel, 
diferitele părți şi, dacă propriile calculatoare ale companiei 
Holocosmic nu ridică nici o obiecție, avem caseta gata. 

— Şi apar des obiecții? 

— Oh... Păi, uneori mai trebuie să schimbăm câte ceva, 
cam odată pe săptămână, în medie. Ceea ce este foarte des. 

Diablo căzu pe gânduri preţ de câteva momente. Apoi 
izbucni brusc în râs: 

— Probabil că par un țărănoi, spuse el. E totul destul de 
şocant, totuşi. Vezi tu, am fost obişnuit să lucrez de la ora 
nouă dimineața până la ora nouă seara, cinci, şi adesea chiar 


şase zile pe săptămână, cu două pauze de masă de câte o 
jumătate de oră, dacă aveam noroc. Aici găsesc aparatură de 
lucru în direct, ultramodernă. Păi, numai secvenţa aceea cu 
Uys şi primarul Black - aş fi fost nevoit să o „meşteresc” cu o 
săptămână înainte, pentru a obține asemenea detalii. Ca să 
nu mai spun de alegerea actorilor, şi de repetițiile făcute cu 
aceştia. 

Făcu o pauză, privindu-l ezitant pe Flamen. 

— Aş putea pune o întrebare a dracului de personală? 

— Depinde. Să vedem. 

— Cât câştigi pentru aceste trei ore de muncă pe zi? 

— Ah... Este totul în registre, dacă ştii unde să cauţi, şi nu 
e nici o ruşine, cred. O sută de mii pe lună, brut. Reţine că 
din aceşti bani trebuie să plătesc chiria şi întreținerea 
calculatoarelor, cheltuielile pentru acest birou, salariul lui 
Lionel, trebuie să acopăr fondul de cheltuieli pentru 
informatorii mei, care de două sau de trei ori pe an îmi aduc 
nişte ponturi pe care nu le-aş fi putut deduce, fără a avea 
acces la surse confidențiale, plus diverse cheltuieli precum 
achiziționarea de coduri securizate pentru calculatoare, şi aşa 
mai departe. 

— Şi... acum va trebui să-mi plăteşti şi mie salariul, nu? 

— Nu cred că mi-aş permite! 

Flamen chicoti, dar fără a fi cu adevărat amuzat. 

— Nu, după cum am spus, ai cerut ca acea clauză din 
contractul cu Blackbury să fie respectată, aşa că vei fi plătit 
de stat. Aşa, din curiozitate, cu cât erai plătit în Blackbury? 

— Două mii, spuse Diablo, după o scurtă ezitare. 

— Două mii?! 

Prior fu cât pe ce să cadă de pe scaun. 

— Dar bănuiesc că e salariul net, nu-i aşa? 

— Desigur. Nu trebuia să plătesc pe nimeni, sau să 
închiriez vreun aparat. Aveam un apartament sponsorizat de 
primărie, cu o chirie de numai o sută, fără cheltuieli legate de 


birou sau de altceva. 

— Se pare, luând totul în calcul, că nu e exclus să fi avut o 
situație mai bună decât a mea, spuse Flamen şi îşi privi 
ceasul. Ei bine, rămâne pe mâine, la aceeaşi oră? 

— Ai un mesaj pe calculator, spuse Prior. Nu răspunzi? 

— Fir-ar să fie. Aşa e! 

Flamen se aşeză la loc şi extrase hârtia de fax din nişa ei. 

— A, doctorița aceea de la Ginsberg vrea să ia legătura cu 
mine, cred că ar fi bine să accept. 

— Mergem? sugeră Prior, intenționând să iasă din încăpere. 

— Dragul meu, mai multe milioane de oameni sunt pe cale 
să o vadă pe Celia într-osalopetă de spital, nu-i aşa? De ce m- 
aş preface, față de tine şi de domnul Diablo? 

— Dacă e ceva personal, nu vreau să deranjez, spuse 
Diablo, ridicându-se şi el pe jumătate de pe scaun. 

— Nu, e doar o altă chestiune deja cunoscută şi nu mă 
deranjează. 

— Cum doriți... 

Diablo ezită din nou. 

— Dacă mă gândesc, totuşi... Mă scuzațţi, dar oamenii se 
comportă diferit aici şi nu vreau să fac vreo gafă. Oare faptul 
că îmi spuneți mereu „domnul” are de-a face cu faptul că 
sunt negru? 

— Çe? 

Cu mâna: pe tastele calculatorului, pregătit să formeze 
codul de la Ginsberg, Flamen ridică privirea: 

— Îmi cer scuze, n-am înțeles? 

— Mă întrebam, spuse Diablo insistând, dacă mă numiţi 
mereu „domnul Diablo” din cauză că sunt „negrotei”. 

— Păi cum altfel să vă...? O, acum înțeleg. În enclave aveți 
acea concepție de fraternitate, nu? Toți îşi spun pe numele 
mic, nu? 

— Păi... da, mai mult sau mai puțin. Cel puțin cei cu care 
lucram, explică Diablo. Şi credeam că societatea albilor este 


la fel de neconvenţională. 

— Aşa şi era, cred. Cred că pe vremea tatălui meu şi noi 
procedam aşa. 

Flamen se încruntă, retrăgându-şi mâna de pe tastatură. 

— Da, îmi aduc aminte cât se amuza de faptul că trebuia 
să ajungi să cunoşti pe cineva foarte bine pentru a-i afla 
numele de familie, ca să-l cauţi în cartea de telefon. Dar am 
citit odată ceva despre acest subiect... A, da, sigur! Era ceva 
scris de Xavier Conroy. Spunea ceva despre nevoia de 
individualizare şi de faptul că prenumele sunt mai numeroase 
decât numele de familie. Mi-a rămas în minte acest lucru, 
deoarece există în ziua de astăzi sute de mii de Matthew, dar 
pe tot teritoriul Statelor Unite, cu numele de Flamen, îmi 
sunt rude, mai mult sau mai puțin apropiate, - practic, o 
singură familie. Extrem de împrăştiată, desigur, dar dacă ne 
uităm în registre, putem face legătura între ei. Măcar nu am 
unul din acele prenume obişnuite: Michael, David, John, 
William... 

— Şi atunci le spuneți tuturor „domnule”, automat? 

— Preferabil. Lionel, după cât timp am început să-ți 
folosesc prenumele? 

— După ce te-ai căsătorit cu Celia, cred, spuse Prior. Dar 
nu mă deranja să-mi spui „Prior”, când lucram împreună, 
înainte de aceasta. 

— Vreţi să ştiţi cum să vă adresați nouă? spuse Flamen, 
întorcându-şi privirea spre Diablo. La dracu’, mie unul mi-e 
indiferent cum îmi spun oamenii - nu-mi trebuie nici o 
confirmare a statutului meu. Dar cred că e mai sigur, 
deocamdată cel puţin, să rămânem la adresarea oficială: 
Flamen, Prior. Fără „domnule” decât atunci când este o a 
treia persoană de față. În regulă? 

— Mulţumesc, confirmă Diablo. Eu... ăă... Ei bine, nu 
realizasem că plecarea din Blackbury va reprezenta într-o 
asemenea măsură intrarea într-o ţară străină. 


Îşi roti privirea prin încăpere. 

— Totul pare atât de ciudat, adăugă el, într-o criză de 
sinceritate. Probabil că am înghițit toată acea propagandă, 
cum că enclavele ar face încă parte din Statele Unite, 
bucurându-se de doar puțin mai multă autonomie decât 
înainte. Pot să vă cer o favoare? 

— Să auzim. 

— Aţi putea să... ăăh... să izolați acel computer care face 
reconstituiri pe baza stocurilor de înregistrări? E tipul de 
dotare la care am visat toată viața, fără să o pot avea. Mă 
simt ca un băiat de la ţară, dintr-un sătuc minuscul, cu un 
banjo făcut din piele de vacă, şi care aude pentru prima oară 
o chitară. 

Flamen şi Prior schimbară o privire întrebătoare, acesta 
din urmă fiind decis să se abţină de la orice răspuns. 

— Vreți să vedeți dacă vă descurcați şi dumneavoastră? 
spuse Flamen. Am putea rezolva acest lucru, dar mă îndoiesc 
că se va întâmpla astăzi. Trebuie sa cer cuiva de la IBM să 
vină şi să introducă codul adecvat — eu eram deja familiarizat 
cu un echipament similar, în momentul în care mi-a fost 
instalat acesta. Aţi putea, totuşi, să vă instalați un model de 
încercare în apartament, pentru a vă obişnui şi a învăța 
codurile înainte de a începe lucrul la aparatura propriu-zisă. 

— E o idee excelentă, confirmă Diablo. Aşa ar trebui, în 
mod sigur. Dar îmi cer scuze — vă rețin de la acea legătură pe 
care urma să o faceți, cu întrebările mele. 

— Nici o problemă. Nu prea cred că e ceva urgent. 

Flamen se reîntoarse la consola rețelei de comunicații. 

Prior se foi puţin, aruncându-i în câteva rânduri priviri lui 
Diablo, evident nemulțumit de această dezvăluire a unei 
probleme personale cuiva care era un străin, un „negrotei” şi 
un rival din punct de vedere profesional. Gândurile lui 
puteau fi aproape auzite: dacă Diablo era reprimit în 
Blackbury şi se hotăra să se folosească de ceea ce aflase, 


pentru a-l compromite pe Flamen...? 

Uşurarea lui fu evidentă în momentul în care dinspre 
aparat se auzi: 

— Doctorița Spoelstra a fost solicitată să ia parte la nişte 
internări urgente şi nu poate fi întreruptă decât pentru... 

Însă o altă voce interveni: 

— Doctorul Reedeth aici, domnule Flamen! 

Ecranul se lumină, găzduind imaginea lui. Nu era singur. 
În spatele lui, arătând în ultimul hal, Lyla Clay era aşezată 
exact pe marginea scaunului, cu mâinile ținute strâns între 
genunchi. Dacă nu aveți nimic împotrivă să vorbiți cu mine în 
loc de dr. Spoelstra... continuă el. Ea m-a pus la curent în 
cele mai mici detalii. De fapt, e o chestiune destul de simplă. 
Poate că vă aduceţi aminte că ieri, când ați fost aici, v-aţi 
exprimat... o anumită opinie vizavi de tratamentul soției 
dumneavoastră. Făcu o pauză. În cele din urmă, Flamen 
înclină capul afirmativ, cu un gest ezitant. 

— În urma comentariului dumneavoastră, am reanalizat 
astăzi psihoprofilul doamnei Flamen - Reedeth îşi alegea cu 
mare atenţie cuvintele — şi am descoperit că, într-adevăr, 
graficul s-a îmbunătăţit. În termeni accesibili, s-ar putea 
spune că de aici încolo spitalizarea nu o mai poate ajuta prea 
mult, şi este indicată o readaptare gradată la lumea 
exterioară. În principiu, luând aminte la remarcile 
dumneavoastră de ieri, ne gândeam că poate ați fi dispus să 
renunțați la penalitatea pentru externare înainte de termen, 
dacă v-am da o asigurare că acest lucru este în interesul ei...? 

Flamen rămase tăcut o vreme. Apoi izbucni într-un hohot 
aspru de râs. 

— Să înțeleg că până să vin eu acolo ieri, nu ați observat 
că starea ei se ameliorase? 

— Sigur că nu, spuse Reedeth cu fermitate. Vă aduceți 
aminte că ea a trecut la culoarea verde ieri dimineaţă, în 
urma analizei săptămânale a stării ei. Ceea ce v-am spus 


acum ar fi reieşit de-abia cu ocazia examinării complete 
lunare, cam peste două săptămâni, dar cum ați făcut acele 
afirmații cam... virulente — ridică din umeri —, am examinat-o 
în mod special, asta-i tot. 

— Oare nu are de-a face cu numărul mare de rebeli care 
invocă nebunia, şi cu care pesemne că ați fost confruntați 
astăzi, mai devreme? sugeră Flamen. 

— Dacă luăm în considerare faptul că a trebuit să facem 
față la şapte sute de internări, sau de cazuri de persoane 
pasibile de internare, eu cred că e de mirare că dr. Spoelstra 
a reuşit să-şi facă timp şi pentru examinarea soției 
dumneavoastră, contră Reedeth. 

Era o eschivă, dar Flamen renunţă. 

— În principiu, atunci, răspunsul este da. Cu o singură 
condiție. Cum procedăm... vreți să vin eu şi s-o iau acasă? 

Reedeth păru stânjenit. 

— Nu tocmai. A fost întrebată dacă vrea să fie externată, a 
răspuns afirmativ, şi îndeplineşte condiţiile, în cea mai mare 
parte, cu condiția să nu sufere vreo traumă în viitorul 
apropiat şi să ia în continuare medicamentele prescrise de noi, 
dar... Ei bine, sincer să fiu, a refuzat să fie dată în grija 
dumneavoastră. 

— Ce? 

— Mă tem că aşa stau lucrurile, şi nu ne putem împotrivi, 
datorită cauzelor căderii ei psihice. Însă a acceptat să fie dată 
în tutelă fratelui ei, aşa că, dacă dumneavoastră nu aveţi nici 
o obiecție, şi nici dânsul... 

— E chiar aici, spuse Flamen repede. Îl voi întreba. 

Închise câteva clipe microfonul monitorului şi se uită la 
Prior. 

— Ei bine? 

— Eu... — Prior înghiţi în sec. Păi, cred că da. Sunt fratele 
ei, la urma urmei! E o responsabilitate, nu? 

Când rosti ultimul cuvânt, aruncă o privire rapidă în 


direcția lui Diablo, ocolindu-l pe acesta, însă. Flamen se 
gândi, cinic, că dacă nu ar fi fost de față un străin, răspunsul 
ar fi putut fi diferit. 

— A acceptat, îi transmise el lui Reedeth. Faceţi, deci, toate 
formalitățile şi, în după-amiaza aceasta, Celia va fi, fără 
îndoială, luată de acolo de cumnatul meu. Dar v-am spus că 
renunţ la amenda pentru externare prematură cu o singură 
condiție, nu-i aşa? Şi anume, ea va trebui să fie consultată în 
mod independent, dacă tratamentul urmat la Ginsberg i-a 
ameliorat sau i-a înrăutățit starea, de acord? Dacă în urma 
consultului se dovedeşte că starea ei nu s-a ameliorat, aşa 
cum susțineți dumneavoastră nu numai că mă voi prevala de 
clauza referitoare la externarea prematură, ci vă voi da în 
judecată. 

Aşteptă. Într-un târziu, Reedeth spuse: 

— Va trebui să analizăm această chestiune, desigur, dar... 
Da, eu zic că avem destulă încredere în metodele noastre 
pentru a accepta această condiţie. În principiu, suntem de 
acord. 

Pentru o clipă, siguranţa lui Flamen păli. Încercarea de a 
strecura prin computerele federale un program de analiză 
psihică, sub masca unei tentative de a elimina bruiajul care îi 
afecta emisiunea avea să fie o întreprindere riscantă - oare 
nu ar fi fost mai bine să-şi economisească resursele ivite în 
mod neaşteptat, pentru alt obiectiv, de exemplu Gottschalk? 
Însă Mogshack era o victimă mult mai vulnerabilă şi mai 
obținuse şi acel indice de nouăzeci la sută. 

Dar şi un indice zero, nu-i dădu pace, asemenea unui mic 
demon, amintirea acestui aspect. 

Totuşi, aceea trebuie să fi fost o eroare! Un indice zero era 
efectiv imposibil! Cel mai scăzut indice pe care îl obținuse 
până atunci fusese trei. Trase concluzia că, era mai bine 
deocamdată să rămână la planul iniţial. Cu un entuziasm 
exagerat, spuse: 


— Este în regulă, dr. Reedeth! Faptul că sunteți gata să vă 
asumaţi răspunderea mă linişteşte... în principiu. Voi avea 
grijă să îi fac o vizită Cehei, la locuinţa fratelui ei, ca s-o felicit 
pentru  însănătoşire. Apropo, aceea din fundal nu e 
domnişoara Clay? 

La auzul numelui ei, Lyla ridică privirea, fără a spune însă 
NIMIC. 

Reedeth; îi aruncă o privire, apoi se uită din nou la camera 
de luat vederi. 

— Da... păi... mă tem că s-a petrecut ceva îngrozitor. 

— Un efect secundar al acelor pastile pe care le ia pentru a 
intra în transă? îl luă pe Flamen gura pe dinainte, şi imediat 
regretă cele spuse. 

Înainte, însă, de a-şi cere scuze, Reedeth răspunse: 

— Nu. Domnul Kazer a fost prins în mijlocul revoltelor din 
noaptea trecută şi... mă rog, a fost rănit mortal. 

— Isuse, e îngrozitor, spuse Flamen încet! 

— Aşa că domnişoara Clay se află aici pentru a fi vindecată 
de efectele şocului, în special. Dar s-a ivit o altă blestemată 
de încurcătură juridică, şi nu pot s-o externez aşa, pur şi 
simplu. Un poliţist cretin, văzându-i starea de şoc, a crezut 
că e vorba de probleme psihice majore, şi până să aflu eu 
despre acest lucru, actele de internare intraseră deja în 
sistemul birocratic, iar acum nu mai pot face nimic. 

— Oare în țara asta nu mai funcționează nimic cum 
trebuie? oftă Flamen. 

Brusc, Lyla îşi îndreptă poziția, scoțându-şi mâinile dintre 
genunchi. 

— Domnule Flamen, ştiu că de abia ieri ne-am cunoscut, 
dar oare nu m-ați putea scoate de aici? 

Flamen clipi. 

— Nu înţeleg. 

— E o chestiune de tutelă, spuse Reedeth după o clipă de 
tăcere. Trebuie dată în grija unui adult, şi toate rudele ei se 


află în alte state. 

I se adresă Lylei pe un ton consolator: 

— Nu e neapărat nevoie de acest lucru, domnişoară Clay. 
Rezolvăm problema până cel târziu în seara aceasta, chiar de- 
ar trebui să merg direct la guvernator în acest scop. Dar... 

Se întrerupse brusc. Lovindu-se cu palma peste frunte, 
pentru a mima uluirea produsă de propria-i neatențţie, 
continuă: 

— Doamne, oare de ce nu m-am gândit la asta până acum? 
Domnule Flamen, v-ar fi cumva de folos un adevărat geniu în 
repararea şi întreținerea aparaturii electronice? 

Prior deveni mai încordat. 

— Vezi ce o fi vrând să spună, Matthew, zise el pe şoptite. 

— Asta şi intenţționez, îl asigură Flamen, nedumerit. 

După care, cu voce tare, spuse: 

— Mă tem că nu prea înțeleg, domnule doctor. 

— Păi, avem aici un om care trebuia de mult externat dar, 
din motive care sunt mult prea complicate pentru a fi 
explicate acum, se află prins aici de câteva luni bune, deşi 
data externării a trecut. În acest răstimp, a avut grijă de 
aparatura noastră... cred că ştiţi că avem unul din cele mai 
mari sisteme cibernetice din lume. Talentul său pentru 
electronică este... of, nu găsesc cuvântul potrivit.; Strălucitor! 

— Matthew, doar ştii că ni s-a dat acel indice de zero! 
spuse Prior în şoaptă. Ne-ar putea fi extrem de folositoare o 
asemenea persoană! 

Flamen ezită. 

— Şi ce ați vrea să fac cu? 

— Să acceptaţi tutela, asta-i tot. Nici măcar n-aţi fi nevoit 
să-l plătiți cine ştie ce, dacă l-aţi angaja... primeşte o pensie 
din partea annatei, care a acumulat destulă dobândă în 
perioada în care a fost internat. Cred că s-au adunat deja 
vreo două sute de mii. 

— Unde şi-a făcut studiile? 


— În armată, din câte ştiu. Dar vă asigur, aptitudinile lui 
sunt extraordinare. Chiar şi aici în biroul meu a făcut nişte 
lucruri pe care le credeam imposibile. 

— Mă voi gândi în mod serios la acest aspect, spuse 
Flamen. Îmi puteţi da nişte documente? Trebuie să ştiu câte 
ceva despre el, înainte de a-mi lua vreun angajament. 

— Voi avea grijă să vă fie trimise într-o oră, spuse Reedeth 
entuziast. Nici nu vă pot spune ce recunoscător sunt, 
domnule Flamen! De mult încerc să găsesc o cale de a-l 
externa. Pur şi simplu nu e corect să... 

Zâmbetul îi pieri. 

— Cred că am uitat să menţionez un lucru. E „negrotei”. 

Urmă o lungă perioadă de tăcere, în timpul căreia Flamen 
simți privirea lui Diablo aţțintită asupra lui. 

— Nu are importanţă, spuse el într-un târziu. Dacă accept 
propunerea dumneavoastră, două lucruri mă interesează: 
starea lui psihică şi cât ne-ar fi de folos nouă. Din întâmplare, 
chiar avem un post temporar pentru un electronist, şi cred că, 
dacă e atât de bun cum spuneţi, avem nevoie de el. Aşa că 
trimiteți-mi acea documentație şi apoi vă contactez eu. Bine? 

— Excelent, spuse Reedeth cu căldură şi întrerupse 
legătura. 

Flamen se lăsă pe spate, încruntându-se în direcţia lui 
Prior. 

— Deci draga mea soție nu vrea să-mi fie dată în grijă! 
mormăi el. 

Prior se foi nervos. 

— Matthew, eu zic că îl pui într-o situaţie stânjenitoare 
pe... Diablo, discutând acum aceste chestiuni intime! 

— Ieri a fost o pitoneasă, astăzi este un „demascator” — ce 
dracu”, Lionel, există unii oameni față de care nu trebuie să te 
chinui să păstrezi secrete, pentru că în nici una din aceste 
meserii nu poți supraviețui dacă nu-ți ţii gura! Pun pariu că 
Diablo ştia oricum, despre situația Celiei, nu-i aşa? încheie el, 


întorcându-se spre negru. 

— Medicamentul Ladronid, spuse Diablo după o clipă de 
tăcere. Am vrut să fac un reportaj legat de el. Umblau 
zvonurile despre un apărător al adevărului absolut care îşi 
împinsese soția în lumea halucinaţiilor. În timp ce mă 
gândeam dacă să fac sau nu materialul, v-am urmărit 
emisiunea timp de o săptămână, şi la sfârşit m-am hotărât că 
merită să vă aduc în atenția opiniei publice, indiferent de 
problemele personale avute. 

Păru stânjenit, ca şi cum nu era obişnuit să laude pe 
cineva. 

Flamen râse. 

— Am scăpat ca prin urechile acului, spuse el. Am văzut ce 
s-a întâmplat cu una sau două dintre ţintele emisiunii 
dumitale. La ce cifră ați ajuns cu S.I.D.-urile? 

— Cu... cu ce?! 

— Cu S.I.D.-urile. Sinucideri în urma Investigației unui 
Demascator. 

— Oh. Noi le numim „calea cea mai uşoară de scăpare”, 
spuse Diablo gânditor. Cred că în jur de patruzeci. Nu ţin 
socoteala exactă, totuşi. 

— Chiar aşa? spuse Prior impresionat. Cifra noastră e 
numai cu puțin peste jumătate. 

Diablo îl privi, apoi se uită din nou la Flamen. Fixându-l 
pe acesta din urmă cu ochii lui întunecatți, aspri, spuse: 

— V-aş putea sugera o explicație. Este mai greu de făcut 
un alb să regrete ceva din adâncul sufletului. 

— Nu-mi place tonul dumitale, spuse Prior cu răceală în 
glas. 

— Nu prea cred că-mi place ca succesul unei emisiuni să 
fie măsurat în numărul de morți pe care aceasta îl provoacă, 
răspunse Diablo. Deci suntem chit. 

— Încetaţi, se răsti Flamen. Amândoi! Diablo este un străin, 
Lionel, şi în locuri precum Blackbury, ei văd unele lucruri în 


mod diferit. De-abia aştept să lucrez cu noul meu coleg, căci 
a-l avea în preajmă îmi va ascuți intuiţia. Am cam ruginit în 
ultimul timp. Poate că ar trebui să încerc şi eu, să lucrez într- 
o zi douăsprezece ore, să văd dacă îmi mai revine imaginația. 
Dar deocamdată trebuie să pun cap la cap nişte indicii, şi voi 
la fel. Ce-ar fi să faci în aşa fel încât Diablo să aibă porțiunea 
lui de birou - mai mutăm nişte pereți, instalăm un punct de 
rețea, tot ce trebuie. Şi vezi de asemenea, să o iei pe Celia. 

— Cum spui tu, murmură Prior, ridicându-se şi 
îndreptându-se spre uşă. 

Ajuns în prag, gata să-l urmeze, Diablo ezită şi aruncă o 
privire în urmă. 

— Spune-mi... Flamen! Nu vreau să par caraghios, dar 
când mă gândesc ce ne-ai putea face nouă, negrilor, cu o 
asemenea dotare... — clătină din cap - sunt cam surprins de 
libertatea mică de mişcare pe care o ai. 

— A, desigur, spuse Flamen indiferent. L-aş putea înfățişa 
pe primarul Black în pat cu trei fete albe, sau pe membrii 
consiliului municipal din Detroit trăgându-şi-o pe la spate, 
lângă biroul de lucru, cu o asemenea exactitate a detaliului, 
încât li s-ar vedea şi părul pubian. Dar aparatura nu este 
pentru aşa ceva, ci doar pentru subiecte al căror indice de 
probabilitate este de cel puțin optzeci la sută. 

— Mda, spuse Diablo. O abordare diferită, cred. 

Păru dornic, preț de o clipă, să mai spună ceva, dar în cele 
din urmă ridică din umeri şi se întoarse, pentru a-l urma pe 
Prior, care aştepta nerăbdător. 

Rămas singur, Flamen îşi frământă barba şi înjură în 
şoaptă. Luând în sfârşit o hotărâre, întinse mâna spre 
consola pentru informaţii şi apăsă nişte taste, în căutare de 
detalii referitoare la evaluări psihiatrice. Vorbea cu destulă 
uşurinţă despre acest lucru, fără a avea însă cu adevărat 
ideea cum se realiza. După cinci minute de concentrare, reuşi 
să extragă esenţialul din fişierul cu un text extrem de încâlcit. 


Era exact ceea ce spusese Prior, atunci când încercase să 
descrie tratamentul aplicat pacienţilor de la Ginsberg, 
alcătuirea unui psiho-profil optim, spre care era direcționat 
profilul actual al pacientului, în mod gradat. 

Selectarea parametrilor pentru graficul optim lăsa însă 
libertate de mişcare. Deşi din datele existente în fişier nu 
reieşea în mod limpede acest lucru, cine citea printre rânduri 
înțelegea cu uşurinţă că alegerea acestor parametrii era în 
mare măsură un proces arbitrar. 

Flamen cântări o vreme în minte acest aspect, şi în cele 
din unnă îşi frecă mâinile mulțumit. 

În ciuda faptului că nimeni nu se bucura de imensa 
reputație a lui Mogshack, care fusese supranumit odată „Dr. 
Spock al sănătății mintale”, trebuia să mai existe în acest 
domeniu cineva cu destulă autoritate, şi cu vederi diametral 
opuse, şi care, de asemenea, să fixeze un profil optim pentru 
personalitatea Celiei, profil care să aibă cele mai mari şanse 
de a contrazice teoriile lui Mogshack. Ceru lista unor posibili 
candidați, iar în cazul acesteia, dădu peste un nume care îl 
făcu aproape să se înfioare de emoție. 

Cine ar fi crezut că avea să i se sugereze imediat numele 
lui Xavier Conroy? 

ARTICOL PRELUAT DIN NUMĂRUL DIN 4 MARTIE 
1968 AL ZIARULUI „MANCHESTER GUARDIAN” 


Planează pericolul unui „apartheid în stare de 
necesitate”, asupra Statelor Unite. 


de Alistair Cooke, New York 


Tara noastră a avut la dispoziție trei zile în care să 
absoarbă şocul primei părți, sau mai degrabă a rezumatului 
oficial, al raportului Comisiei Naţionale Consultative a 
Preşedintelui asupra Tulburărilor Civile, cunoscută pe scurt 
drept Comisia Kerner, după numele guvernatorului statului 
Illinois, Otto Kerner, care a prezidat ancheta ce a durat şapte 
luni. 

Astăzi, cei care sperau ca amintita comisie să facă mai 
multă lumină, s-au trezit în fața întregului şi imensului 
raport: 1489 de pagini de anchetă completă, dar şi epuizantă, 
asupra revoltelor izbucnite în oraşe mai mari sau mai mici. 
Revolte care nu au avut alt rezultat decât zdruncinarea din 
temelii a vieții economice şi sociale a oraşelor. 

Probabil că foarte puţini oameni din afară care urmăresc 
evenimentele vor citi acest fascinant şi deprimant document. 
lar şi mai puţini oameni din interiorul guvernelor locale sau 
al celui federal îşi vor pierde timpul în încercarea de a decide 


între „cele trei alternative” cu care societatea americană se 
confruntă, conform concluziilor Comisiei. Prima alternativă 
este cea a continuării politicii din prezent, a alocării aceloraşi 
sume de bani, cu aproximaţie, în vederea relansării oraşelor, 
şi a folosirii aceloraşi metode dure de reprimare a tulburărilor 
stradale. Acest lucru - susține Comisia - nu va reuşi „să 
crească speranţele sau să absoarbă energiile” populaţiei, tot 
mai numeroase, formate din tineretul negru din oraşe. Va 
duce la mai multă violenţă şi ar putea duce la un apartheid 
urban şi la divizarea permanentă a societăţii în două... 

Speranţe firave 

Cea de-a doua alternativă ar fi aceea de a ne ocupa 
deîndată de „îmbogățirea mahalalelor, şi de îmbunătățirea 
substanțială” a vieții oamenilor, prin creşterea sensibilă a 
fondurilor dedicate educației, şomajului, a locuințelor şi a 
serviciilor sociale. Comisia nu este de părere că această 
abordare va duce la o îmbunătățire permanentă a situaţiei... 

Cea de-a treia alternativă, şi singura, în viziunea comisiei 
care poate salva Statele Unite de existența a „două societăți — 
divizate şi inegale” (menținute probabil prin instituirea stării 
de necesitate) este evidenţiată în mod repetat, în capitolele 
raportului referitoare la; problemele urbane. Acestea din 
urmă includ atitudinea din ce în ce mai intolerantă a albilor, 
numărul tot mai mare al tinerilor negri condamnați să nu fie 
niciodată angajați undeva (o treime din numărul total al 
tinerilor negri apți de angajare din cele mai mari 20 de oraşe 
sunt şomeri în acest moment), exodul albilor spre suburbii, 
de unde este puțin probabil ca ei să voteze pentru 
introducerea de noi impozite pentru oraşele reduse la nişte 
ghetouri mizere, ocupate doar de negri. 

Această a treia alternativă nu necesită nici mai mult, nici 
mai puțin decât un „susţinut efort național” pentru integrarea 
vieții sociale şi economice a celor două rase şi a 
reprezentanților legii... 


65 ——— 
O PRESUPUNERE REFERITOARE LA EFORTUL 
SUSȚINUT MENȚIONAT ÎN CAPITOLUL ANTERIOR, 
FĂCUTĂ ÎN SPRIJINUL ACESTEI POVESTIRI 


Nu s-a întâmplat aşa, şi a avut un efect pozitiv. 

MORILE ZEILOR MACINĂ ÎNCET, DAR MORILE 
OAMENILOR PAR FOARTE DES A NU MĂCINA DEFEL, 
INDIFERENT DE CÂTE ORI SE ROTESC 


— Ariadne, pentru numele lui Dumnezeu, simt nevoia să 
mă droghez, să mă îmbăt, sau să fac altceva, şi nu vreau s-o 
fac singur, spuse Reedeth către, superba imagine de pe 
monitorul de rețea. 

O clipă, crezu că avea să se răstească la el şi să întrerupă 
legătura. Cu toate acestea, ea suspină şi se lăsă pe spate în 
fotoliu. 

— Se pare că toată dimineaţa te-ai plâns, şi cred că ar fi 
inutil să mă aştept să te opreşti, înainte să intri într-o criză 
maniaco-depresivă mai serioasă. Deci ce ar trebui să fac eu — 
să-ți ofer tratament neoficial? 

Se aşternu o tăcere încordată, deprimantă. În cele din 
urmă, Reedeth spuse, pe un ton total schimbat: 

— Uite, am pentru tine o problemă psihologică, interesantă, 
sau poate că e sociologică, pentru a fi mai exact. Oare când s- 
a demodat prietenia? 

— Păi, dacă vrei doar să vorbim verzi şi uscate... 

— Pe dracu” verzi şi uscate. Câţi prieteni ai, Ariadne? Şi mă 
refer la prieteni adevăraţi, care, atunci când vrei să vorbeşti 
despre problemele tale, ştii că te vor asculta, şi care ar putea 


chiar să-ți dea un sfat, sau să te împrumute cu bani, sau să 
te ajute în alt mod. 

— Pe mine nu mă frământă astfel de probleme, ridică 
Ariadne din umeri. Eu sunt adepta teoriei că fiecare om e un 
individ şi că trebuie să se descurce singur. Dacă eu n-aş 
putea să-mi port singură de grijă, mă îndoiesc că aş putea da 
dovadă de atâta aroganță încât să încerc să ajut alți oameni 
să obțină aceleaşi succese în viață. Dar am mulți prieteni, 
atât de mulți încât nu am reuşit niciodată să-i adun pe toţi la 
aceeaşi petrecere! 

— Aceia nu sunt prieteni, se încăpățână Reedeth. Şi eu am 
astfel de amici: pot recunoaşte cinci sau şase sute de oameni, 
destul de bine pentru a le pune întrebările adecvate 
referitoare la familia şi slujba lor. Dar... ce dracu”, haide să-ți 
dau un exemplu. Fata asta, Lyla Clay, pe care în sfârşit am 
reuşit s-o scot de aici, după o luptă aparent interminabilă cu 
birocrația... 

În privirea Ariadnei se citi brusc o licărire de interes. 

— A, ai scos-o la liman? 

— Oarecum. Îţi povestesc imediat. Stai să-mi termin ideea. 
Mackero-ul ei a fost ucis noaptea trecută. N-a mai apucat să 
spună cuiva cum s-a întâmplat acest lucru. Oricum nu mai 
conta: însă, aşa cum ţi-am spus, ela murit; iar ea a intrat 
într-o stare de şoc. Noroc că are propriul ei doctor, cineva 
cunoscut mie, care are nişte onorarii mai rezonabile şi care 
îşi ia în serios pacienții mai săraci, aşa că... Fir-ar să fie, 
acum mi-am uitat chiar eu ideea! 

Trase adânc aer în piept, iar în acest timp Ariadne spuse: 

— De ce i se spune „birocraţie”? Ce, are ceva de-a face cu 
birourile, sau de ce? 

— Oh, pentru numele lui Dumnezeu, femeie! Întreabă-ţi 
calculatorul de birou! Nu ştiu şi nici nu-mi pasă! Important e 
ce vreau eu să-ți explic! 

— Păi atunci treci mai repede la subiect, spuse ea iritată. 


Sunt epuizată. 

— Şi crezi că eu nu sunt? Răspunde-mi atunci fără 
ocolişuri: dintre sutele de oameni pe care îi cunoşti, la care ţii 
destul de mult încât să faci un şoc serios, dacă l-ai pierde? 

Se aşternu o tăcere de durată. În cele din unnă, Ariadne 
spuse, cu o expresie de încordare: 

— Păi, la părinţii mei, evident, şi la fratele meu Wilfred, 
şi... 

— Am spus prieteni, nu rude. Oamenii pe care ți i-ai ales 
chiar tu însăți, din milioanele de oameni din jur, în momentul 
în care te-ai maturizat şi ai luat viața pe cont propriu. 

— Păi... Ariadne clătină din capul ei frumos, expresia de pe 
chipul ei fiind elocventă pentru lupta dintre jenă şi sinceritate. 
Nu ştiu dacă există cineva. Ştii, nu cred că m-am gândit la 
acest lucru până acum. 

— De ce nu? 

Revenindu-şi: puţin, Ariadne spuse ironică: 

— Amicul tău Conroy nu are o teorie şi despre aşa ceva? 

— Te referi la argumentul că suma totală a implicării 
emoționale a individului modern este la fel de mare ca şi în 
cazul lui Romeo şi a Julietei, dar că această implicare, 
emoțională se răsfrânge asupra unui număr mult mai mare 
de oameni, astfel încât pare a fi mediocră? Oh, eu cred că are 
al dracului de mare dreptate. E aceeaşi diferență ca între un 
bec obişnuit şi o rază laser. Poți să ai tot atâția wati, dar, 
nefiind atât de concentrați, nu este atât de periculos. Şi cred 
că e extraordinar - poate că era normal să ai o experiență 
deosebită, în vremurile în care oamenii se aşteptau să 
trăiască până în juml vârstei de douăzeci de ani, înainte de a 
lua ciumă, dar în zilele noastre, când durata medie de viață 
se suprapune peste cea mai mare parte a unui secol, mi se 
pare ridicol să ne „consumăm”. Dar... 

Se trase furios de barbă. 

— La dracu”, o iau mult prea pe ocolite pentru a ajunge la 


subiect! Eu mă refer de fapt la o pierdere, nu la un câştig. 
Oamenii au încă probleme, au încă nevoie de sfaturi şi aşa 
mai departe. 

— Le primesc, spuse Ariadne. Acesta e unul din motivele 
pentru care ne aflăm aici, la Ginsberg, un spital de stat, cu 
cele mai avansate dotări din lume. 

Încercă să dea spuselor ei o nuanță de compasiune 
profundă. 

— Da, dar dacă, de exemplu, ai păţți ceva, asemenea Lylei 
Clay, sau lui Harry Madison, chiar? Nu ai prefera să ceri 
ajutorul cuiva pe care l-ai ales chiar tu, un prieten apropiat, 
decât să rişti să ai de-a face cu imensa birocrație impersonală 
cu care m-am luptat eu întreaga zi? Fata asta, Lyla Clay, nu e 
bolnavă, decât că a trecut printr-o experienţă prin care nu ar 
trebui să treacă nicio fată -— de fapt nimeni nu ar trebui să 
treacă prin aşa ceva, vreodată — şi doar pentru că mai are trei 
luni până la vârsta de majorat recunoscută în acest stat, şi 
pentru că a fost arestată pe baza unor ipotetice probleme 
psihice, eu a trebuit să irosesc ore în şir în certuri inutile! 

— Dar până la urmă, ai reuşit s-o scoţi de aici, oftă 
Ariadne. 

— Da, am reuşit, dar nu mulțumită iubitului tău 
Mogshack. Când am apelat la ajutorul lui, mi-a argumentat 
că nici măcar o persoană suspectă doar de a avea tulburări 
psihice nu trebuie lăsată în libertate, pentru că ar putea isca 
agitații stradale ca cele de noaptea trecută. Dacă aşa stau 
lucrurile, atunci... atunci, la dracu'! Tu nu ar trebui să ai voie 
să apari în public, pentru că eşti îndeajuns de drăguță pentru 
a exista riscul ca un negru să încerce să te agațe, şi să existe 
astfel pericolul ca, în momentul în care îl pălmuieşti pentru 
insistența lui, să declanşezi o revoltă! 

Realizând că începuse să se încingă, Reedeth făcu eforturi 
pentru a adopta un ton mai calm. 

— Dacă ai vrut să-mi faci un compliment, spuse Ariadne, 


nu prea l-ai formulat grozav. 

— Nu am chef de complimente în clipa asta! De fapt, ceea 
ce mă interesează acum este doar să găsesc o cale de a 
împiedica oameni precum Lyla Clay sau Harry Madison să fie 
închişi, doar pentru că li s-a petrecut ceva mai puțin obişnuit. 
Nu de ăsta mi-am ales această meserie, ca să fiu paznicul 
unei închisori pline de oameni cu o gândire mai originală. 

— Am mai discutat acest lucru, spuse Ariadne. Mereu 
ajungem la diferența dintre ceea ce este original şi ceea ce 
este nebunesc. 

— Aşa este. Credeam că ajung la altceva şi iată-mă întors 
la acelaşi subiect. 

Reedeth îşi masă fruntea. 

— Se pare că înainte de a începe să vorbesc, nu m-am gân- 
dit la consecințe prea clar, dar cauza acestei stări de spirit a 
mea este destul de simplă. Am reuşit să mă descotorosesc de 
Harry Madison, cât şi de... 

— Ce? Cum? 

— Flamen a acceptat tutela lui. Firma la care lucrează 
Flamen are nevoie de un electronist, şi când i l-am sugerat pe 
Madison, a spus da. Aproape că nici nu a fost nevoie de 
muncă de convingere. 

— Şi i-ai dat pur şi simplu drumul, unui „negrotei” în New 
York, într-o zi în care funcționează starea de necesitate? 

— Mai există încă negri în New York, fie că-ți place sau nu! 
Şi au dreptul, legal, de a merge pe stradă! lar domnişoara 
Clay se pare că l-a simpatizat, atunci când le-a făcut 
cunoştinţă şi s-a oferit să-l conducă... 

— Ai externat un negru împreună cu o albă, ea în stare de 
şoc iar el, cu un dosar psihiatric lung cât brațul meu? 

Ariadne se ridică aproape din scaun. 

— Isuse, s-ar putea să izbucnească noi tulburări la noapte! 
Va fi o minune dacă vor ieşi vii de pe peroanele trenurilor de 
mare viteză! 


— Păi... 

— Pe ce lume trăieşti, Jim? Toată flecăreala aceea despre 
faptul că prietenia nu mai e la modă, tot acest idealism 
ipocrit, şi teoria aceea că ar trebui să avem pe cineva la care 
să apelăm la nevoie...! Mi-aş dori mai degrabă nişte duşmani 
sinceri, decât un prieten care să mă trateze aşa cum tocmai 
te-ai purtat cu aceşti bieți oameni! 

— Dar...! 

— Ştiu ce nu e în regulă cu tine, Jim, spuse Ariadne cu 
asprime apropiindu-se de camera de luat vederi din biroul ei, 
astfel încât capul ei amenința să pătrundă la Reedeth prin 
monitor... Te enervează atunci când ai în jur oameni care ți- 
au fost dați în grijă, fără să fii consultat, după ce au fost 
prinşi într-o revoltă, sau i-ai găsit aici când ai sosit. Tu de 
fapt nu vrei să-i pregăteşti pentru o întoarcere în siguranţă la 
casele lor, ci să te descotoroseşti de ei, ca să nu mai ai grija 
lor! Atunci când vei afla că Madison a fost împuşcat în plină 
stradă, sau că Lyla Clay a fost violată de un grup de albi, 
pentru că au văzut-o în compania unui negru, şi s-au gândit 
că oricine avea un asemenea însoțitor este un potențial vânat, 
vei avea vreun şoc? Vei avea pe dracu”! 

Întrerupse legătura cu o expresie de real dezgust, ca şi 
cum era cât pe-aci să vomite în birou, iar Reedeth spuse, în 
mod inutil, fără a fi auzit de cineva: 

— Dar eu nu asta am... 

Sesizând că legătura de pe rețea fusese întreruptă, 
calculatorul-asistenl spuse: 

— Ce spuneaţi? 

— Oh, luate-ar dracu”! tună Reedeth şi ieşi năvalnic din 
cameră. 

O OPINIE LA CARE XAVIER CONROY ŢINE CU 
ÎNVERȘUNARE, ÎN CIUDA ATACURILOR REPETATE 
ÎMPOTRIVA ACESTUI PUNCT DE VEDERE, DIN 
PARTEA LUI ELIAS MOGSHAK (PRINTRE ALTE 
AUTORITĂŢI DE MARCĂ) 


Omul nu este o ființă rațională, ci un animal raţional, iar 
pentru a pretinde că prin controlul gonadelor şi al altor 
glande, în vederea producerii unei marionete complet 
ascultătoare şi conformiste, se vindecă o boală psihică gravă, 
este acelaşi lucru cu a ne lăuda că eliminăm riscul apariției 
unei „tinea pedis” prin amputarea piciorului de la gleznă. 

LINIA CARE DESPARTE NOAPTEA DE ZI, PE PĂMÂNT 
SAU ORICE ALTĂ PLANETĂ SAU SATELIT, ESTE 
CUNOSCUTĂ SUB NUMELE ȘTIINȚIFIC DE 
„TERMINATOR” 


În acea seară, în casa lui Prior domnea o atmosferă 
încărcată, la care mai mulți factori contribuiau fiecare în 
mare măsură. : 

După ce, fără prea multă tragere de inimă, Prior îşi 
adusese acasă sora, de la Ginsberg, acesta îşi găsi soția Nora 
vorbind prin rețea cu soția lui Phil Gasby, care, în momentul 
în care li se făcuse cunoştinţă, spusese: 

— AA, da, ea e cea care a petrecut atât de mult timp 
internată la azilul de nebuni, nu-i aşa? Sper că ştiu ce fac, 
dacă o externează. Hmm! 

Sfârşitul conversației şi începutul unui scandal în tot 
cartierul. 

Prezenţa Celiei o enerva pe Nora, care sparse o farfurie cu 
carne de Bourguignon, reîncălzită, în toiul mesei de prânz, cu 
puţin timp înainte de sosirea cumnatului ei, strigând că ea se 
căsătorise doar cu Lionel, nu şi cu toți membrii cu probleme 
psihice ai familiei lui Prior. Nervozitatea ei obişnuită se 
accentuase mai devreme, când el încercase să-i explice de ce 


angajarea faimosului „negrotei” Pedro Diablo la aceeaşi firmă, 
Matthew Flamen Inc., le aducea nişte avantaje care cântăreau 
mai greu în balanţă decât stigmatul social de a colabora de pe 
picior de egalitate cu un negru (fragmente relevante ale 
discuţiei: „Nu voi mai putea niciodată să scap de ruşine, în 
acest cartier, şi va trebui să ne mutăm!” sau „Dacă are nevoie 
de o slujbă, lasă-l să-şi caute una în Africa!”) 

Amintirea proaspătă a rezultatului dezastruos al 
antrenamentului efectuat de grupul de apărare cetățenesc 
făcea ca, în loc de o seară normală, plină de apeluri pe rețea, 
generatoare ale unui sentiment de solidaritate, în casă să 
domnească o tăcere apăsătoare, ca şi realizarea dură a 
faptului că actul de trădare al lui Lionel Prior din timpul 
exerciţiului era discutat în întregul cartier, cu o asemenea 
intensitate, încât conversațiile puteau fi aproape auzite. 

La toate acestea se adăuga şi ideea general acceptată că 
era posibil ca Morton Lenigo să fi sosit cu intenţia clară de a 
prelua puterea în întreaga ţară, alături de ceilalți negri. În 
plus, în timpul zilei, Gottschalk anunțaseră scoaterea pe 
piață a unui armament foarte scump dar cu o forță de 
distrugere fără precedent, armament pe care nimeni în acel 
cartier select nu şi-l putea permite deocamdată, la atât de 
scurt timp după achiziționarea modelelor obişnuite de 
primăvară. 

În tot acest timp, inclusiv în timpul crizei, Celia păstră o 
atitudine de un calm glacial, făcând o conversaţie de 
complezență, referitoare la serviciul fratelui ei, la 
evenimentele mondiale petrecute de la externarea ei, şi la 
diferitele antichități pe care le cumpăraseră în ultimul timp şi 
pe care şi le aşezaseră în sufragerie. Această stare 
imperturbabilă a ei se datora faptului că timp de cinci luni i 
se administraseră medicamente şi chiar dacă înceta imediat 
tratamentul prescris, aveau să treacă mai multe zile până ce 
efectul acestora avea să se atenueze. 


În momentul în care sosi soțul ei, Matthew Flamen tocmai 
îşi termina desertul, şi după un salut distant şi un sărut pe 
obraz, spuse că era mai bine să se ducă direct la culcare, căci 
fusese avertizată să nu se extenueze imediat după revenirea 
la viața normală, şi îşi luă noapte-bună. 

MOTIVUL PENTRU CARE TUNELUL TRENULUI DE 
MARE VITEZĂ DIN CENTRUL CARTIERULUI QUEENS 
NU A FUNCŢIONAT DIN ZORI PÂNĂ DUPĂ-AMIAZĂ 


O studentă la chimie, pe nume Allilene Hooper, în vârstă 
de 19 ani, nu a reuşit să stabilizeze nitroglicerina preparată 
acasă, pe care o ducea prietenului ei, şi aceasta a explodat 
din cauza vibrațiilor.. 


70 
MICILE GREUTĂȚI ALE VIEȚII 


Fiind decretată în acea zi starea de necesitate, la 
terminalele trenurilor rapide, în tot oraşul, se găseau poliţişti 
înarmați, şi sub privirile inumane ale măştilor de gaze, Lyla 
urcă cu scările rulante de pe peron, realizând îngrozită că în 
spatele ei se afla acest „negrotei” străin, pentru care, într-o 
criză de furie față de atmosfera de la Ginsberg, ea acceptase 
să-şi asume răspunderea, nu din punct de vedere legal, căci 
era minoră, ci din punct de vedere moral, conform afirmației 
lui Reedeth: „Nu a mai fost de ani de zile liber, în New York, şi 
au avut loc schimbări”. 

Ce altceva ar fi putut spune decât: „Lângă apartamentul 
meu este un hotel, şi primesc şi negri acolo. Voi merge cu el 
în oraş şi i-l voi arăta”. 

Şi numai după ce el spuse cu căldură: „E foarte frumos 
din partea dumitale, domnişoară Clay, căci, deşi a stat aici 
internat atât de mult timp, are o personalitate remarcabilă şi 
este un strălucit electronist, şi cred că se va descurca 
excelent...”, de-abia atunci îi trecu prin minte groaznicul 
gând: Personalitatea remarcabilă se afla între spectatori, când 
am ţinut acea „şedință” la spital, alaltăieri, şi când a trebuit 
să fiu trezită cu palme din „capcana de ecou”, şi apoi am 
resimțit acea mahmureală inexplicabilă. Oare să fi fost el? 

Arunca, din când în când, câte o privire peste umăr, iar el 
era acolo, înaintând imperturbabil alături de ceilalți, cu o 


geantă grea pe umăr, care conţinea, probabil, puţinele obiecte 
personale pe care reuşise să şi le păstreze în timpul şederii 
lui în spital, îmbrăcat cu o salopetă simplă, cenuşie, care nu 
se mula prea bine pe silueta lui scundă şi îndesată, cu barba 
îngrijită, cu părul mult mai scurt decât era moda, conform 
unei reguli din spitale, pe care ea îşi aminti că o citise undeva, 
şi care avea ceva de a face cu apariția păduchilor printre 
pacienți, după ce aceştia au locuit singuri mult timp, în 
condiții dezgustătoare. 

Ce fel de om era? Până în acel moment, în afară de 
prezentări, de faptul că merseseră amândoi prin terminal şi 
că aşteptaseră câteva clipe pentru compartimentele pe care le 
solicitaseră, nu avusese efectiv nici un contact cu el. 
Schimbaseră câteva cuvinte, din politeţe, şi atât. Ea aflase 
câte ceva despre el de la Reedeth, mai ales faptul că, dacă nu 
s-ar fi înrolat în armată şi nu ar fi trăit o experiență groaznică 
în timpul luptei, nu ar fi avut niciodată acea cădere nervoasă 
pentru care fusese internat. 

Iar cu ocazia acestei întoarceri la Ginsberg, în împrejurări 
total diferite de cele din ziua anterioară, ea realizase brusc de 
ce îi displăcuse atât de tare atmosfera existentă acolo, atunci 
când se dusese pentru prima dată. Nu avea de-a face în mod 
particular cu talentul ei de pitoneasă. Era doar vorba de 
conştientizarea faptului că, alegându-şi această vocaţie, ea se 
angajase la o viață întreagă trăită la limita nebuniei: practic 
gândea cu mintea altora... sau ceva asemănător, atunci când 
înghițea o „pastilă profetică” şi cădea în transă. Un singur pas 
greşit o putea duce la o internare permanentă în acel spital 
oribil. 

— Câte ramificații poate avea gândirea cuiva, murmură ea, 
apropiindu-se de poliţiştii atenţi de la capătul scărilor rulante. 

— Vorbeşti singură, hm? spuse unul din ei, cu un râs 
aspru. Ai grijă, scumpo, să nu te alegi cu un bilet-dus spre 
Ginsberg. 


— Uite un negrotei, spuse unul din colegii lui. Haide să ne 
ocupăm de el, da? N-am înhățat pe nimeni astăzi, dar 
întotdeauna apare o oportunitate. Hei, tu, negroteiule! 

Ajunsă pe trotuar, Lyla întoarse capul şi, într-adevăr, cel 
pe care puseseră ochii pentru a-l percheziționa era Harry 
Madison. Cinci poliţişti înalți, dotați cu veste antiglonț, cu 
măşti, încât nici nu-ţi puteai da seama dacă aveau pielea albă 
sau neagră, cu căşti, scuturi, pistoale, lasere şi grenade 
lacrimogene. Însă nu avea rost să încerce să le spună că ea şi 
Madison erau împreună, în felul acesta n-ar fi făcut decât să 
înrăutățească lucrurile. 

Impasibil, el se conformă ordinului de a-şi prezenta actele, 
iar la vederea certificatului de externare, avură o reacție 
previzibilă: 

— Păi şi de ce nu te-au trimis în Blackbury? 

Nici un răspuns. Era foarte calm acest om, observă Lyla, 
foarte stăpânit, deloc tulburat de ceea ce vedea acum în jur, 
de schimbările majore petrecute de când fusese el ultima oară 
în oraş: scuturile blindate care protejau ferestrele, baricadele 
înalte de şaizeci de centimetri, ale politiei, care izolau zona 
violențelor, din mijlocul şoselei, punctele mascate ale 
trăgătorilor poliției, amplasate la intersecțiile din apropiere, 
zidurile masive din beton, rezistente la explozii, exact de 
lungimea unei maşini, aşezate din două în două cvartale şi 
menite a proteja vehiculele oficiale de distrugere, în cazul 
demolării unei clădiri. 

Cu toate acestea, nu încăpea nicio îndoială că toate 
acestea fuseseră prezentate la ştiri. Chiar şi internat fiind la 
Ginsberg, nu era ca şi cum te-ai afla pe altă planetă. 

Dezamăgiţi probabil — căci merseseră până acolo încât îl 
făcuseră să scoată totul din geantă - poliţiştii îi făcură în cele 
din urmă semn lui Madison că putea merge mai departe, iar 
unul dintre ei, care stătuse deoparte, mestecând alene o 
gumă, un bărbat tânăr, înalt, foarte suplu, dar totuşi greoi în 


mişcări, întinse calm piciorul, cu intenţia de a-i pune piedică. 
Şi într-adevăr, piciorul întins ajunse cumva - Lyla nu-şi dădu 
seama cum -— exact în locul unde urma să calce Madison, iar, 
acesta îl călcă cu toată greutatea, fără a se opri din mers, iar 
în momentul în care polițistul ţipă de durere, uluit şi furios, 
între ei erau deja o mulțime de persoane sosite din urmă. 

— Îmi pare rău de întârziere, spuse Madison, prinzând-o 
din urmă pe Lyla. Nu era nevoie să mă aşteptaţi, pot găsi cu 
uşurinţă acel hotel pe care mi l-aţi recomandat. 

Bineînţeles, şi atunci de ce îl aşteptase? Doar pentru a fi 
în compania cuiva, hotări ea brusc. Noaptea trecută zăcuse 
lângă patul în care murise Dan, unde se afla cadavrul lui, 
unde... aagh. În atât de curata şi moderna Americă, se vorbea 
de organe, de inimă, ficat, rinichi, căci erau termeni folosiți de 
doctori, atunci când era cineva bolnav, dar nu se făcea 
niciodată legătura cu alimentele congelate, sterilizate, 
împachetate în plastic, care erau cumpărate de toată lumea. 
Dar fusese spintecat, iar tăietura dovedea că şi oamenii aveau 
aceste organe sângerânde, palpitante... 

Privi, buimacă, la mulțimea din jur. Acea mulțime care era 
nelipsită de pe orice stradă din orice oraş modem. Se gândi: 
sute şi sute de inimi, de ficaţi, şi de, rinichi, kilometri de 
organe, litri de sânge, atât de mulți încât ar putea înroşi 
trotuarul! 

— Vă simțţiți bine, domnişoară Clay? Sunteţi foarte palidă! 

Simti o atingere pe umăr, care avu darul s-o liniştească, şi 
pentru care fu recunoscătoare, căci lumea reală păruse să se 
îndepărteze de ea.. 

— la-ți mâinile jegoase de pe fata asta albă! strigă cineva şi 
toată lumea aflată pe o rază de zece metri întoarse capul 
instantaneu, dar din fericire cea care țipase era doar o femeie 
în vârstă, cu buze subțiri şi cu nişte ochi aspri, sub fruntea 
plină de riduri. 

— Vrei să se ocupe de tine, mai bine, hoaşcă bătrână? îi 


strigă Lyla. Se auziră râsete şi îşi văzură cu, toții de drum, în 
afară de bătrână, care arunca priviri ucigătoare. În acest 
secol, în mare parte datorită înaintaşilor noştri, chiar şi 
pătrânicile cele mai nevinovate pot uri de moarte pe cineva. 

„Dacă am răscoli poşeta aceea pe care o ţine atât de strâns, 
am găsi o armă la fel ca cea pe care a încercat să mi-o vândă 
nenorocitul de agent Gottschalk, lângă cadavrul lui Dan...” 
gândi Lyla. 

Însă momentul de tensiune o lecuise de acea neaşteptată 
stare de buimăceală. Spuse, pe un ton normal: 

— Probabil că ar fi trebuit să vă avertizez, domnule 
Madison, că deşi în acest cartier negrii sunt încă primiți în 
hoteluri şi restaurante, nu este totuşi o zonă chiar tolerantă. 

— Nu e nici o problemă, domnişoară Clay. Era de aşteptat. 
În armată am învăţat să-mi port singur de grijă, şi încă nu 
am uitat acest lucru. 

Ea îl privi gânditoare, văzându-l pentru prima oară drept 
Harry Madison, ca persoană, şi nu Harry Madison - fostul- 
bolnav-psihic. 

Îi răsunau încă în minte spusele lui, şi realiză că avea o 
voce foarte plăcută, baritonală, puțin demodată, ca aceea a 
unui cântăreț care punea intenționat accentul pe fiecare 
cuvânt, în loc de a le rosti pe toate într-un ritm rapid, 
monoton, cum vorbeau aproape toți oamenii în secolul 
douăzeci şi unu. 

Îşi aminti, de asemenea, că era totuşi singură, Dan fiind 
mort. Dan avusese un prieten, Berry. Îşi aducea vag aminte 
că Berry avea şi el un prieten... sau poate Martha, fata cu 
care trăia, avea unul. Într-un astfel de oraş aveai nevoie de 
prieteni... dar de ce doar unul? Însă aşa stăteau lucrurile în 
majoritatea cazurilor, oamenii, fiindu-le atât de greu să-şi 
facă un prieten măcar, deveneau frustrați în această căutare 
a prieteniei. 

Era un aspect mult prea profund, prea înspăimântător, 


pentru a te gândi la el, într-o seară caldă de vară, la o oră 
înaintată, cu soarele pregătindu-se să apună, cu mulțimea 
aceea circulând fără nici un țel sub privirile mascate ale 
poliţiştilor înarmaţi, pe jumătate doritori, pe jumătate 
temători de posibilitatea izbucnirii unor noi violențe la noapte, 
care duceau la distrugerea din temelii a clădirilor devenite 
adăposturi pentru trăgătorii izolaţi; 

Spuse: 

— Să merg cu dumneavoastră la hotel? 

— Poate ar fi mai bine să vă însoțesc eu la dumneavoastră 
acasă, replică Madison. Domnul doctor Reedeth mi-a spus că 
vi s-a întâmplat ceva rău noaptea trecută, domnişoară Clay 
şi... îmi cer scuze, nu arătați prea bine, şi m-aş simți prost 
dacă nu m-aş revanşa pentru amabilitatea de a mă fi condus. 

În tonul lui se ghicea ceva mai mult decât o simpla şi 
superficială îngrijorare politicoasă. Îi veni în minte noțiunea 
de unchi, şi gândul o duse la anii copilăriei, panica războiului 
iminent din anii nouăzeci, când fiecare negru era tratat de 
fiecare alb ca un potenţial inamic sau sabotor, iar ea, la 
inocenta vârstă de cinci ani era îngrijorată, din cauză că se 
asemănau atât de mult cu nişte ursuleți de pluş, iar fetiţele, 
cu rochiile lor clasice, în carouri, cu fundițe strâns împletite... 
şi era totul atât de absurd, şi nu era vorba de Unchiul Tom, ci 
de Unchiul Remus, da, cel de mai târziu, iar spaima pieri, şi 
numai traumele psihice nu puteau fi vindecate, însă clădirile 
puteau fi reparate, iar nou-apărutele aeromobile începeau să 
aglomereze, cu milioanele, cerul, ca nişte roiuri disciplinate, 
străbătând văzduhul ghidate de nişte computere performante, 
capabile de a dirija un miliard de trasee în mod simultan fără 
nici o coliziune şi... în fine, era vorba de Unchiul Remus, cel 
care avea siguranța de sine a unui om de succes şi care 
deținea ceva ce avea să fie râvnit la un moment dat şi de 
puţinii bogaţi, ceva ce putea constitui o dovadă a faptului că 
şi el era moştenitorul unei tradiţii, al unei ascuțimi a limbii, 


interesantă şi picantă; adaptabilă la lumea modernă: la urma 
urmelor, oare, cu o clipă în urmă, pentru a se descotorosi de 
acea bătrână isterică, făcuse ea oare altceva decât să-l imite 
pe Rilă lepurilă care se ruga să nu fie aruncat îri tufele de 
mărăcini? 

— Domnişoară Clay, poate ar fi mai bine să vă duc mai 
întâi la medicul dumneavoastră, spuse Madison îngrijorat. 

— Cine e şeful aici, eu sau dumneavoastră? replică Lyla, 
cu un râs ascuțit, forțat. Da, îmi cer scuze, mi s-a întâmplat, 
într-adevăr, ceva foarte rău şi trebuie să mă întorc într-un 
apartament unde voi fi singură, şi unde voi găsi doar petele 
de sânge pe podea, care-mi vor aminti că ieri se găsea cineva 
acolo, şi nu prea are rost să ne facem griji, nu? Se întâmplă 
ca oamenii să mai fie şi ucişi. Voi... 

Mergea alături de el, reuşind să se îndrepte în direcția 
dorită, în loc de a fi luaţi de valul de oameni şi forțați să se 
dea mereu la o parte din calea acestora, cum se obişnuise. Se 
îndreptau spre locuinţa ei, nu spre hotel. Nu avea importanţă. 

— ... fi pur şi simplu nevoită să accept realitatea, oricât 
de oribilă este. Ar fi trebuit, totuşi, să vă pun în gardă, după 
cum spuneam, căci nu port acum iaşmacul, care i-ar fi putut 
face pe oameni să creadă că sunt de culoare, ca dumneata, 
adică, vezi că merg cu dumneata şi nu am pe mine decât 
aceste veşminte sumare iar lumea se uită la noi, aţi observat? 
cu expresia aceasta de ură, albii întrebându-se „ce caută 
negrul acela cu o fată albă, trădându-ne cauza?” 

— Da, spuse Madison. Toţi negrii cresc cu această 
concepție, domnişoară Clay. Nu trebuie neapărat să scoateţi 
în evidență acest lucru. 

— Încerc, într-un fel să arăt că apreciez acest lucru, spuse 
Lyla. Vreau să spun că eu sunt o pitoneasă, şi deci ar trebui, 
teoretic, să am o sensibilitate peste medie față de... 

Recunoscu intrarea blocului ei, apoi se îndreptă spre lift. 

—... alți, oameni, indiferent de culoarea pielii. Vezi, 


dumneata, eu am fost crescut într-un mediu demodat, iar 
părinții mei sunt nişte anti-Afrikani, convinşi, şi cred că e 
tare păcat, deşi e evident cum de am reuşit să scăpăm de 
felul în care au evoluat lucrurile în ultimul secol... oh, 
Doamne, cum voi intra înăuntru? 

Se opri brusc, chiar înainte de a intra în lift. 

— Poliţiştii ăia împuțţiți! Nu m-au lăsat nici să iau cu mine 
o cheie, când m-au scos afară în dimineața asta, nimic, am 
avut, din întâmplare, doar nişte mărunțiş în buzunar şi... 

Îşi scotoci, exasperată, buzunarul, până la căptuşeală, şi 
nu găsi altceva decât recipientul cu „pastile profetice” şi banii, 
împreună cu o carte de identitate. 

— O să vedem ce facem, când ajungem acolo, spuse 
Madison, conducând-o îndemânatec în lift. 

Un gând îi străbătu Lylei subconştientul: probabil că la 
asta se refereau părinții mei cei demodațţi, când spuneau că 
îmi trebuie o „escortă”, atunci când mă duc undeva, şi în 
starea mea actuală, chiar sunt bucuroasă că am un însoțitor, 
căci sunt groaznic de înspăimântată de ceea ce voi găsi când 
liftul va ajunge la etajul al zecelea, şi cu toate acestea, iată că 
nu-mi pierd mințile şi... 

Stop. 

În fața liftului, aşteptându-i să coboare, stătea agentul 
Gottschalk, din apartamentul 10-W. 

Gândurile i se puteau citi pe chip: Aseară ai încercat să 
mă ucizi, după ce te-am ajutat, iar acum preferi să accepţi 
ajutor din partea unui negru, în acest oraş sfâşiat de către X- 
Patrioții negri care ți-au ucis bărbatul. 

Nu spuse, însă, nimic, mulțumindu-se doar să se dea la o 
parte pentru a le face loc să treacă. Aşteptă, apoi, fără a intra 
în lift. 

Motivul deveni imediat limpede. Pe coridor erau 
împrăştiate lucrurile ei. Teancuri de cărți. Patul pătat la un 
capăt, proptit de perete. Şi alte mărunțişuri, mai puțin 


interesante, existente în acel cămin blestemat, inclusiv 
statueta LAR, pentru care nu încăpea nici o îndoială că se 
emisese un ordin de recuperare a datoriei. lar uşa 
apartamentului era zăvorâtă. 

Agentul Gottschalk spuse, zeflemitor: 

— Păcat, Lyla! 

Din motive de publicitate, angajaţii Gottschalk foloseau 
prenumele oamenilor, menţinând iluzia că şi ei reprezentau o 
familie, la fel ca cea pe care încerca să o apere cineva care 
cumpăra armament de la ei. 

— Nu au închis uşa, după tine, azi-dimineaţă, şi a fost 
tentant, pentru oricine a trecut pe aici, nu? Impresarul tău ti- 
a lăsat cumva dreptul de şedere cu chirie, aici, prin testament? 

— Păi... 

Mintea Lylei era complet paralizată. 

— Nu cred că a lăsat vreun testament cuiva. 

— Foarte rău, spuse din nou agentul Gottschalk, pe un ton 
răutăcios, şi intră în lift. 

— Nu-mi place acest om, spuse Madison gânditor, 
clătinând din cap. Totuşi, asta nu are importanţă. Acesta este 
apartamentul dumitale, cel în fața căruia au fost scoase toate 
lucrurile, toată mobila? 

— Da, dar... 

Lyla era nevoită să-şi înfigă unghiile în carne, să-şi 
încordeze fiecare muşchi, pentru a nu scoate un urlet. 

— Dar s-a mutat cineva în el, a intrat cineva acolo! Când 
m-au scos copoii afară, astăzi, nu am încuiat uşa şi..., ce aş 
putea face? Contractul de închiriere nu era pe numele meu, 
ci pe al lui Dan, şi... 

Se întoarse şi se sprijini orbeşte de perete. 

— Şi nu am nici o cheie! 

O perioadă, destul de lungă, nu se întâmplă nimic. În cele 
din urmă ea îşi reveni şi reuşi să-şi dezlipească fruntea de pe 
peretele coridorului, şi să-şi şteargă lacrimile. 


Madison nu se mişcase din loc, cu geanta atârnată pe 
umăr, cu o mână neagră, butucănoasă, contrastând cu 
salopeta cenuşie, în locul în care ținea cureaua genții. 

Se simțea extrem de stânjenită, după ce ani de zile fusese 
învățată să nu-şi exteriorizeze slăbiciunile, câte opt luni pe an, 
de la vârsta de zece ani, în şcoală, de unde fugise până la 
urmă. 

Dar Madison nu spuse decât: 

— O încuietoare tip Punch, nu? 

— Ce...? A, da. O încuietoare marca Punch, desigur. 
Aproape nici un alt tip nu se potrivea la uşile de apartament 
moderne, orice încuietoare cu gaură pentru cheie era mult 
prea vulnerabilă. 

— Mda, spuse Madison gânditor, după ce întoarse privirea 
spre usciorul din apropiere, care era proptit de patul rupt, 
pătat cu sângele lui Dan, care începuse să se usuce deja, 
formând o crustă maronie, urât mirositoare, ce atrăsese o 
muscă. 

— Mda,... e un cod de tip unu-doi-opt, cred... Nu, 
domnişoară Clay? 

Ea îl privi uluită. 

— Adică conține aceste cifre, nu? Poate primele trei, sau 
poate următoarele trei, după prima? 

— Păi... 

Ea înghiți în sec, fără a înțelege ceva, dar dând pesemne 
cel mai logic răspuns: 

— Da, cred că începe cu unu-doi-opt. Dar nu l-am ţinut 
niciodată minte. 

Ezită, fiind tentată să întrebe de unde ştia, dar era întors 
cu spatele, iar ea nu putea vedea ce face, căci trupul îi 
ascundea mişcările. Nu văzu decât uşa deschizându-se, şi o 
rază de lumină pătrunzând pe deasupra acesteia. 

— Are un zăvor-capcană! ţipă ea, şi în aceeaşi clipă cineva 
aflat înăuntru înjură... iar uşă se deschise cu atât de multă 


forță încât mişcarea îi scăpă Lylei, iar Madison stătea în prag, 
cu mâna deasupra capului, pentru a prinde zăvorul-capcană 
de o sută de kilograme care nici nu alunecase încă în jos pe 
canelurile sale. 

De partea cealaltă se afla un bărbat, cu chipul livid, care 
ieşea, privind uluit, din sufragerie, facându-şi scut dintr-un 
scaun, şi care rămase cu gura căscată atunci când îl văzu pe 
intrus cum ridica grijuliu zăvorul-capcană la locul lui, şi îi 
fixa la loc piedica. 

— Îl cunoaşteţi pe acest om, domnişoară Clay? spuse 
Madison pe un ton oarecum plictisit. 

— Păi... da..., spuse Lyla în şoaptă, şi fu nevoită să inspire 
adânc pentru a-şi încheia fraza. E un prieten de-ai lui Dan... 
mackero-ul meu. Îl cheamă Berry. 

— Eu... 

Pe gâtul subţire al lui Berry, omulețul se mişca în sus şi în 
jos. Berry era înalt, ațos, şi îi aduse brusc aminte Lylei de 
polițistul de la terminal, care încercase să-i pună piedică lui 
Madison. 

— Am venit să-mi iau înapoi holosetul, improviză el. M-am 
gândit că totuşi îmi trebuie. lar când am văzut uşa deschisă 
am... 

Cuvintele îi pieriră şi ridică din umeri. 

— Ciudat, spuse Madison aruncându-i o privire Lylei. Nu 
văd nici un holoset aici pe coridor. Văd însă o grămadă de 
aite obiecte. Ale dumitale sunt? 

— Ale mele şi ale lui Dan! izbucni Lyla, înainte ca Berry să 
poată răspunde. 

— Aha. 

Madison trecu pe lângă Berry, ignorându-l pe acesta 
complet, şi se uită în sufragerie. 

— Foarte drăguţ din partea amicului dumitale, domnişoară 
Clay! Văd că a înlocuit patul rupt cu unul bun, şi întreaga 
locuinţă e foarte curată şi îngrijită. Pesemne că este o mare 


uşurare să ştii că ai asemenea prieteni, când de fapt te 
aşteptai ca, venind acasă, să vezi că toată locuinţa ţi-a fost 
devastată de copii sau jefuită, din cauză că sticleții nu au 
încuiat în urma lor, când te-au luat la Ginsberg. Locuinţa 
arată tare bine! 

— Lua-te-ar dracu’ de..., începu Berry, ridicând scaunul 
pentru a-l transforma într-o armă. Dar Madison duse mâna 
cu care îşi ținea geanta fix pe umăr, la piedica zăvorului- 
capcană, pe care îl prinsese şi îl ridicase cu atâta 
dezinvoltură, în ciuda celor o sută de kilograme ale acestuia, 
iar mişcarea fu mai expresivă decât orice alte cuvinte. Berry 
lăsă foarte încet scaunul pe podea. 

Cu nişte mişcări reținute, alb la față, se îndreptă spre uşa 
în dreptul căreia Lyla rămăsese ca o statuie de marmură. 
Când ajunse la un braț depărtare de ea, spuse ironic: 

— Ce bine îmi pare să văd că zvonul acela, cum că ai fi fost 
internată la Ginsberg... 

În acel moment, ea nu se mai putu controla şi îi dădu o 
palmă, care răsună ca o împuşcătură. 

— Târfă! urlă el şi vru s-o lovească cu pumnul, dar nu 
reuşi, căci Madison îl lovi în acelaşi timp la baza coloanei 
vertebrale, azvârlindu-l pe lângă Lyla, prin uşă, şi făcându-l 
să se izbească, gemând, de peretele coridorului, 

Madison închise grijuliu uşa şi se întoarse spre ea. 

— Vrei să iei înapoi vreun obiect de pe hol? întreba el. 

— Nu, n-am nevoie, oftă Lyla. Nu-mi... o, ba da. LAR-ul 
acela... mai am de plătit două mii pe el! Nu-l las să mă 
„prindă” cu chestia asta, pe nenorocit! Nenorocitul! Am crezut 
că e prieten cu Dan! A aflat, pesemne, că Dan e mort şi că eu 
am fost arestată şi s-a gândit să profite de ocazie şi să se 
mute aici... el locuieşte de luni de zile cu iubita lui, într-o 
cameră, iar locuința aceasta are măcar o bucătărie separată, 
deşi altminteri e destul de strâmtă... Ce faci? 

Madison îşi lipise urechea de uşă. O clipă mai târziu, o 


deschise fulgerător, cu mâna pregătită să acționeze cu mare 
precizie. Berry scoase un țipăt, în momentul în care fu prins 
de încheietură iar aceasta fu supusă unei presiuni în 
punctele nervoase, care-l făcură să desfacă pumnul, dând 
drumul unei chei Punch. Madison spuse ironic: 

— Ce bine, că ai adus cheia înapoi... cred că domnişoara 
Clay va avea nevoie de ea. 

Însă în cealaltă mână Berry ţinea un cuţit, şi de data 
aceasta Madison acționă fără nici un fel de ironie şi 
instantaneu, lama de metal îndreptată spre stomacul său 
sfârşi prin a lovi suprafața metalică a uşii, apoi alunecă, cu 
un scârțâit, şi se răsuci, intrând în posesia lui Madison. 
Pentru a doua oară în mai puțin de un minut, Berry rămase 
cu gura căscată de uluială. 

Câteva clipe rămaseră față în față, apoi curajul îl părăsi şi 
o luă orbeşte la fugă spre lift. 

Madison îşi strecură cuțitul în geantă şi spuse: 

— Spune-mi ce să aduc înăuntru, Domnişoară Clay. 
Privindu-l fix, ea schiță un zâmbet. Nu avea nici un motiv de 
bucurie. 

— Nu glumeaţi când ați spus că ştiţi să vă purtați de grijă, 
spuse ea. În armată aţi învăţat toate acestea? 

— N-am avut mare lucru de făcut la Ginsberg, spuse 
Madison ridicând din umeri. Am avut timp să mă pun la 
punct cu antrenamentul. 

— Dar... dar ați intrat pe uşă fără nici o cheie! insistă Lyla. 
Şi doar era încuiată, nu? 

— A... Păi, da, era încuiată. 

Chipul întunecat al lui Madison rămase impasibil. 

— Dar o încuietoare tip Punch nu se poate deschide fără 
cheia potrivită! Numai dacă arunci uşa în aer... 

Madison nu spuse nimic. 

— Bine, bănuiesc că totuşi se poate. Tocmai ați reuşit 
acest lucru. Ce aţi folosit? 


Tăcere. 

— Bine, e secret profesional. Dar spuneţi-mi, atunci... 

Ezită, cu o expresie gânditoare întipărită pe chip, 
ascultându-şi parcă propriile gânduri şi îndoindu-se că aveau 
vreo logică. 

— La Ginsberg se folosesc încuietori Punch? 

Madison dădu din cap afirmativ. 

— Şi le-aţi fi putut deschide oricând? Aţi fi putut pleca? 

— Cam aşa ceva. 

— Şi de ce dracu’ nu aţi făcut-o!? spuse ea, pe un ton 
strident, plin de iritare. 

— Nu am vrut, domnişoară Clay, spuse Madison. Nu 
înainte de a obține certificatul legal de externare şi de a fi dat 
în tutela cuiva, în timpul primelor douăsprezece luni, 
înțelegeți? 

Lyla bâjbâi după un scaun, fără a se uita într-acolo, şi se 
aşeză încet. 

— Vorbiţi serios? Da, desigur că vorbiți serios... am 
impresia că vorbiți mereu extrem de serios. 

Din nou tăcere. 

— Păi... ei bine, mulțumesc mult, oricum. Nu ştiu cum m- 
aş fi descurcat dacă ticălosul acela de Berry ar fi fost aici şi 
aş fi sosit singură. Vreau să spun că, dacă aş fi găsit uşa 
încuiată şi nu mi-ar fi răspuns nimeni, m-aş fi dus să-l caut, 
pentru că am crezut că era cel mai bun prieten al lui Dan. 

Îşi sprijini capul în palme şi începu să se legene. 

— Tu ai prieteni, Harry? Pot să-ți spun Harry? Nu-mi place 
să le spun oamenilor „doamnă” şi „domnule” tot timpul. 

— Sigur, spune-mi cum vrei, spuse Madison, aruncând o 
privire prin uşă, ca să se asigure că nu era nimeni pe coridor, 
şi ducându-se, sprinten, să aducă înăuntru lucrurile 
aruncate de Berry. 

Cărând, grijuliu, patul prin uşa deschisă, spuse: 

— Vreți să-l curăț şi să-l repar? Doar nu vreţi să îi 


rămâneți datoare, din cauză că a adus patul cel nou, nu? 

— Nu! spuse Lyla, ridicând capul. Aruncă tot ce-a adus el 
aici,... să şi le care acasă, dacă mai are vreo „casă”! 

— Păi să-mi spuneți care sunt ale lui şi care ale dumitale, 
propuse Madison, şi propti patul de peretele cel mai apropiat. 

Terminară treaba în douăzeci de minute, închiseră uşa, 
fixară din nou zăvorul-capcană, în caz că Berry s-ar fi întors 
cu întăriri, spălară patul cu apă caldă — era destulă apă caldă 
în locuinţă, iar printre lucrurile aduse de Berry care nu 
fuseseră încă azvârlite pe culoar era şi nişte detergent — şi 
lipiră tăietura din pernă cu bandă adezivă din geanta lui 
Madison. Era ca sacul lui Moş Crăciun, se gândi Lyla, 
privindu-l cum muncea. Cu alte cuvinte, dacă ar fi deschis-o 
ea, ar fi găsit înăuntru doar lucruri banale: haine, obiecte de 
igienă personală, poate câteva cărți sau suveniruri. Dar, 
atunci când se ivea vreo problemă, dacă o deschidea Madison, 
găsea acolo obiectul care îi trebuia... 

Testat, gonflat, patul se afla din nou la locul lui, LAR-ul 
stătea în colțul obişnuit, ca şi toate celelalte obiecte. Madison 
îşi puse geantă pe umăr şi se îndreptă spre uşă. 

— Mă bucur că v-am fost de ajutor, domnişoară Clay, 
spuse el. Acum o să mă duc să caut acel hotel. 

— Nu, aşteaptă! spuse Lyla ridicându-se. Te rog, nu pleca. 
Eu... 

Era pe cale să-l prindă de braţ, dar se abținu. Unii negri 
erau foarte sensibili când un alb îi atingea fără a le cere 
permisiunea, iar ea se simțea înspăimântată de acest om care 
descuia încuietori fără a folosi vreun explozibil şi care putea 
prinde un zăvor-capcană cu o singură mână. Pentru a 
acoperi gafa pe care reuşise s-o evite, începu să vorbească 
foarte repede şi dezlânat. 

— Vezi, cum spuneam, dacă nu l-aş fi găsit pe Berry aici, 
m-aş fi gândit să apelez la ajutorul lui, pentru că am crezut 
că este prieten cu Dan, iar eu nu am stat în New York, nici 


măcar în alt oraş din statul New York, aşa că nu prea am 
prieteni aici... Ai mulți prieteni, Harry? 

— Nu. 

— Nici unul? Absolut nici unul? Nici familie? 

El clatină din cap. 

— Din ce zonă vii? 

— Nevada. 

— Deci eşti cam departe de casă, nu? Eu vin din Virginia, 
dar oricum, nu e New York... 

Îşi muşcă cu putere buza de jos, care tremura, anunțând 
lacrimile care unnau. 

— Dacă Berry aşteaptă să mă prindă singură, spuse ea în 
cele din urmă. 

— Dumneata îl cunoşti, spuse Madison. Ar putea încerca 
acest lucru? 

— Nu ştiu! spuse ea pe un ton plângăcios. Nu m-am gândit 
niciodată la el ca la un duşman până acum! E ultima 
persoană de pe lume la care m-aş fi gândit ca la un duşman! 
Of, Doamne, de ce nu mai putem avea prieteni ca de 
odinioară? 

— Nu cunosc răspunsul la această întrebare, spuse 
Madison. Am sperat ca doctorii de la Ginsberg să-l cunoască, 
dar nici ei nu-l ştiau. 

— Da, cred că ar fi normal ca psihologii să poată da un 
răspuns, spuse Lyla, cu o senzație de plutire vagă, asemenea 
fazelor finale ale efectului produs de Ladromid. De ce te-au 
dus acolo, de fapt, dacă nu te superi că te întreb? 

— Pentru punerea prea multor întrebări, spuse Madison. 
Ca cea pe care tocmai ai pus-o tu. Mi-au pus o armă în mână 
şi mi-au spus să mă duc să-l ucid pe „acel sălbatic gol” care 
ține în mână o suliță din piatră, căci „el e inamicul”, iar eu 
am întrebat de ce e el inamicul, iar ei mi-au spus că „din 
cauză că a luat legătura cu comuniştii”, iar eu am întrebat 
dacă în limba lui există măcar un termen pentru „comunism”; 


ei au spus că dacă nu mă duc să-l ucid, voi fi arestat. Şi m- 
au arestat. Am continuat să le pun întrebări, şi nu am primit 
nici un, răspuns, şi nu am vrut să mă opresc cu întrebările 
până nu mi se dădea un răspuns. Aşa că m-au adus acasă şi 
m-au internat la Ginsberg..., de fapt, la început m-au dus la 
alt spital, dar când s-a deschis Ginsberg, m-au transferat 
acolo. Probabil din cauză că sunt negru. Pe acea vreme nu se 
cădea să internezi un negru într-un spital demodat, 
sărăcăcios. 

Lyla vru să spună ceva, dar se răzgândi, apoi se hotări 
totuşi: 

— Harry, spune-mi sincer: crezi că au avut dreptate să te 
interneze acolo? Crezi că erai chiar nebun? Pentru că mie nu- 
mi pari deloc nebun. 

— Am o adeverinţă de fost pacient, spuse Madison cu un 
zâmbet amar. 

Era prima expresie pe care o văzuse pe chipul lui impasibil, 
chiar şi atunci când îl înfruntase pe Berry, dar şi aceasta 
dispăru într-o clipă. 

— Da, aşa este. 

Îşi căuta cuvintele. 

— Ei, bine... uite, nu vreau să rămân singură. Sunt 
speriată. Nu mai am nici armă... mi-a furat-o acel Gottschalk, 
cel pe care l-ai văzut la lift. Va trebui să ies să cumpăr ceva 
de mâncare... Ei bine, nu poți rămâne să-mi ţii companie 
măcar câteva ore? Doar atât cât trebuie, până mă simt mai... 

Glasul îi pieri, cobori mâinile pe lângă corp şi înclină capul. 

— Îmi cer scuze, murmură ea. Ai făcut deja mult mai mult 
decât aş avea dreptul să pretind. 

— Chestia cu mâncarea e o idee bună, spuse Madison. 
Cred că mai târziu te vei simți mai bine, dar nu imediat. Cu o 
masă şi poate câteva pahare băute, sau o ţigară, vei fi în stare 
să faci față. Lucrurile vor începe să pară mai normale. 

— Exact asta vreau, spuse ea recunoscătoare. Ca lucrurile 


să pară mai normale, măcar o vreme, chiar dacă ştiu că nu 
sunt aşa şi nici nu vor mai fi vreodată. Haide să mergem să 
mâncăm chiar acum, ca să nu te mai rețin. Mă duc să-mi iau 
iaşmacul şi să-mi pun nişte haine mai lungi, astfel încât să 
nu-şi dea nimeni seama că sunt albă, pe stradă, şi cunosc 
nişte restaurante care primesc clienți de orice culoare. 

Întinse mâna după iaşmac, care se afla în cuier, ca de 
obicei. Berry nu apucase, se pare, să-l arunce. Aflată pe 
punctul de a-şi pune veşmântul ce avea darul de a-i ascunde 
chipul, ezită. 

— Harry, tu ai fost? spuse ea brusc, şi vru să-i explice: „cel 
care m-a împins în acea capcană de ecou, şi care mi-a 
provocat mahmureala aceea, încât am rostit o premoniţie 
nefiind în transă”. 

Însă nu avea nevoie să explice nimic. El înclină capul 
afirmativ şi îi întinse cheia pe care o luase de la Berry, pentru 
ca ea să o pună în buzunar. 

— Îmi pare rău, adăugă el şi deschise uşa. 


71 


FRAGMENT PRELUAT DIN NUMĂRUL DIN 10 
MARTIE 1968 AL ZIARULUI „LONDON OBSERVER” 


„Culoarea— străvechiul conflict” 
de Colin Legum 


După ce am petrecut de curând câteva luni în Statele 
Unite, am ajuns să împărtăşesc punctul de vedere conform 
căruia, dacă nu se vor petrece două miracole — o încheiere 
rapidă a războiului din Vietnam şi o angajare pe scară largă 
în sprijinul economiei țării, în interior - Statele Unite se află 
pe punctul de a intra într-o perioadă caracterizată de 
oprimare aspră a negrilor de către albi, care i-ar putea zgudui 
din temelii sistemul politic. 

Care ar putea fi efectele, dacă puterea principală a 
Occidentului se angajează într-o represiune rasială serioasă? 
Acest lucru ar accentua criza mondială a discriminărilor 
rasiale, în asemenea măsură încât nu ar suferi comparaţie cu 
nimic altceva. Ar aşeza pe umerii aliaților occidentali ai 
Americii o povară chiar mai mare decât războiul din Vietnam. 
Ar avea un efect teribil în Africa şi i-ar afecta direct pe 
naționaliştii africani, care s-ar vedea nevoiți să apeleze la 
sprijinul comuniştilor... 

Dacă acest punct de vedere deprimant şi sumbru se 
dovedeşte a fi o alarmă falsă, acest lucru s-ar putea datora 


numai posibilității ca Occidentul, prevăzând din timp 
pericolul, să-şi schimbe priorităţile pe plan intern şi 
internațional... 

Dacă societatea albă a Americii ar ajunge cumva să-şi 
simtă serios amenințate interesele economice şi cele legate de 
securitate, este foarte posibil să aibă loc nişte schimbări 
majore. Însă nu se poate încă prevedea care vor fi acestea. 

În mod similar, în cazul în care comunitatea sud-africană 
ar ajunge să se simtă într-atât de izolată şi de amenințată 
încât politica prezentă, a dominaţiei albe, nu ar mai putea fi 
suportată, această comunitate ar putea deveni interesată 
într-o separare de tip original, cum ar fi sistemul cantonal din 
Elveţia. Acest tip de separare voluntară este deja discutat, de 
către unii, în Israel fiind privită ca o soluție viabilă la 
problema pe care o reprezintă viața alături de arabi. 

Această separare voluntară - chiar şi o separare în mai 
multe zone teritoriale - nu este neapărat un fapt negativ, 
retrograd. Deşi nu este văzută cu ochi buni de către liberali — 
din cauza teribilului rasism al secolului douăzeci — liberalii au 
fost vârful de lance al separatiştilor din secolul nouăsprezece, 
care au luptat pentru independenţa față de imperiile Otoman 
şi Habsburgic, şi chiar şi în ziua de astăzi simpatizează cu 
cauza scoțienilor sau a galezilor. 

Prezenta cerere a negrilor din America, de a-şi controla 
propriile ghetouri, este o mişcare în această direcție... 

PRESUPINERE REFERITOARE LA CAPITOLUL 
ANTERIOR, FĂCUTĂ ÎN SPRIJINUL ACESTEI 
POVESTIRI 


În mijlocul deceniului nouă, fondurile şi personalul alocat 
Serviciului de Securitate Internă au început să le depăşească 
pe cele alocate activităţilor externe. 

ÎN CONFORMITATE CU O RECOMANDARE 
COMPUTERIZATĂ REFERITOARE LA METODA 
OPTIMĂ DE A OBȚINE COOPERAREA UNEI 
PERSONALITĂȚI CUNOSCUTE PENTRU CARACTERUL 
EI DIFICIL 


Xavier Conroy, doctor în sociologie şi filosofie, profesor 
universitar cu diplomă Hawthorn, de psihologie socială, la 
Universitatea North Manitoba: INFLUENȚĂ MOGSHACK 
DOCTRINĂ PSIHOLOGICĂ CONTEMPORANĂ CONSIDERATĂ 
EXAGERATĂ DE FOSTUL ASOCIAT. PUNCT. CAUT OPINII 
PRO/ CONTRA. PUNCT. RĂSPUNSUL DUMITALE A FOST 
DEJA PLĂTIT DE MINE. PUNCT. SEMNAT FLAMEN 


Flamen „Demascator’ NYCNY 10036: INFLUENȚA LUI 
MOGSHACK DĂUNĂTOARE DAR TE BAŢI CU MORILE DE 
VÂNT. SEMNAT CONROY 


Conroy, Universitatea North Manitoba: DE ACORD - „MĂ 
BAT CU MORILE DE VÂNT”. PUNCT. CER COOPERARE ÎN 
ACEASTĂ PRIVINȚĂ. SEMNAT FLAMEN 


Flamen „Demascator” NYCNY 10036: MULT NOROC. 
SEMNAT CONROY 


Conroy, Universitatea North Manitoba: VINO LA NY ÎN 
WEEKEND TOATE COSTURILE ACOPERITE. PUNCT. 
SEMNAT FLAMEN 


Flamen „Demascator” NYCNY 10036: SOSESC SÂMBĂTĂ 
DIMINEAȚĂ ZBORUL 9635. PUNCT. NU CRED CĂ EXISTĂ 
VREO ŞANSĂ, DAR NU VREAU SĂ RATEZ OCAZIA. SEMNAT 
CONROY. 

INTRAREA INTERZISĂ 


Lyla avea impresia că ar fi trebuit să fie înspăimântată, 
dar nu era, şi reuşea chiar să se întrebe, cu destul calm, de 
ce nu era. Îşi spuse că motivul îl constituia faptul că Madison 
era, fără nici un dubiu, de partea ei, că o salvase de la ceea ce 
altminteri ar fi fost o catastrofă şi, mai mult decât atât, ştia — 
indiferent cum - la ce se referise ea când îi pusese acea 
simplă întrebare: „Tu ai fost?” 

O bună bucată de vreme, după ce ieşiseră din apartament, 
ea nu se gândi la prea multe lucruri, dar în cele din urmă, 
când ajunseră din nou afară pe stradă, fu capabila de a da 
glas, pe un ton normal, prietenesc, unor întrebări care o 
frământau. 

— Matthew Flamen ţi-a oferit o slujbă, nu-i aşa? 

— Da; se pare că are nevoie de cineva care să înlăture nişte 
bruiaje care-i afectează emisiunile şi mă pricep destul de bine 
la electronice. 

— Te bucuri că... ai ieşit, după atât de mult timp? 

— Nu ştiu. Voi aştepta să aflu dacă lumea a devenit mai 
bună între timp. 

— A devenit mai rea, spuse Lyla pe un ton ferm. Vreau să 
spun că... Mă rog, eu sunt destul de tânără, dar din ceea ce- 
mi aduc totuşi aminte, se pare că a devenit mai rea. Doctorul 
Reedeth spunea că ieri au fost trei „intervenţii ca ultimă 
soluție” ale poliției asupra câte unui cvartal întreg, şi că nu e 


prea rău, pentru că odată au avut loc nouăsprezece într-o 
singură noapte, dar nu ar trebui să se petreacă niciodată aşa 
ceva! 

Urmă o pauză, în timpul căreia merseră unul lângă altul, 
fără a vorbi deloc. Lyla era înveşmântată cu iaşmacul ei şi cu 
haine lungi, astfel încât să nu i se vadă nici o porţiune de 
piele, şi putură înainta nestingheriți, pentru că ceilalți erau 
încredințaţi că şi ea era negresă. Întotdeauna după 
izbucnirea unor violențe, se simțea un fel de oboseală în aer, 
un soi de tristețe ca aceea simțită de doi. Amanţi sinceri dar 
accidentali, care-şi dau seama, în lumina cenuşie a 
răsăritului că prin pasiunea lor au riscat să trimită încă un 
copil în lunga călătorie spre moarte. 

În cele din urmă, preluă el sarcina de a pune întrebări şi 
spuse: 

— Ce ai fi făcut dacă ai fi mers singură acasă? 

— Nu ştiu, murmură ea. Probabil că aş fi luat legătura cu 
noul tău şef. Dar nu cred că m-ar fi putut ajuta prea mult. 
Vreau să spun... Oh, e atât de greu de explicat. Vreau să 
spun că îmi place atitudinea lui exterioară, dar are ceva în el 
ce nu-mi place. Pare un om de treabă când vorbeşti cu el, dar 
parcă am senzația că nu se poate avea încredere în el. 
Înțelegeţi ce vreau să spun? 

— Foarte limpede, spuse Madison, adăugând: Acela e 
restaurantul la care mergem, cel din față? : 

Tocmai dăduseră un colț şi aveau în fața ochilor un 
restaurant chinezesc numit „Oraşul interzis”. Doar din 
dorința de a menţine în funcțiune un anumit gen de comerț, 
în ciuda xenofobiei modeme, era bine cunoscut faptul că 
patronii de restaurante chinezeşti erau nevoiți să accepte 
orice fel de clientelă şi de obicei acceptau şi grupuri mixte. 
Însă fereastra principală a acestui restaurant era spartă, iar 
pe uşă se afla, mâzgălit cu cerneală roşie: „Xpatrioţii au făcut 
asta!” Iar o săgeată indica geamul spart. 


— Dan şi cu mine am venit odată aici cu nişte prieteni de- 
ai noştri negri, spuse Lyla cu un optimism forțat, şi îl 
conduse spre partea opusă a străzii. 

Nu apucă însă nici să se apropie de uşă. În spatele 
acesteia se afla un asiatic înalt, care îi aruncă o privire lui 
Madison şi ridică mâna amenințător cu degetele drepte, 
pregătite pentru o lovitură de karate. 

— Cred că mai bine încercăm în altă parte în seara aceasta, 
spuse ea abătută, şi se întoarse. 

Cu coada ochiului îl văzu pe asiatic rânjind. 

Era un alt restaurant african pe trotuarul următor, dar şi 
pe acesta scria îngrijit, cu vopsea maro deschis, pe fundal 
negru, că nu le era permis accesul albilor, şi mai era şi unul 
indian, ce anunța cu mândrie pe trecători că şi indienii erau 
arieni şi că nu voiau să aibă de-a face cu alte rase, şi era şi 
unul numai pentru evrei, şi un altul strict musulman şi unul 
japonez, numai pentru albi, în fața căruia era parcat un 
vehicul sud-african, şi un restaurant Yaruba, specializat în 
mâncăruri bazate pe arahide şi în cele din urmă, Lyla, spuse 
deznădăjduită: 

— Îmi pare rău, dar au trecut luni de zile de când am 
încercat să caut un local mixt, şi după evenimentele de 
noaptea trecută probabil că s-a umplut paharul pentru mulți 
dintre ei. Poate că ar trebui să ne ducem fiecare să mâncăm 
separat. 

— Hotelul pe care mi l-ai recomandat are restaurant? 
întrebă Madison. 

Ea îl privi tristă prin crăpătura din iaşmac. 

— Eu zic că e foarte probabil ca hotelul să nu mai accepte 
clienţi negri, şi cred că va trebui să mergi direct în Harlem. 

Madison se încruntă şi, o clipă, buzele i se strânseră 
formând o linie extrem de subţire. 

— Ce a provocat această situație, domnişoară Clay? Nu 
putea fi doar din cauza nopții plină de violențe. 


— Aş vrea să-mi spui Lyla, insistă ea. Îmi place ca oamenii 
să aibă o atitudine prietenoasă față de mine, nu doar 
politicoasă! Simt nevoia ca cineva să se poarte cu mine ca un 
prieten! Oh, Dumnezeule, mi-aş dori să fie ca în vremurile de 
altădată, despre care îmi povestesc părinții mei, când nu 
conta cu cine te întâlneai, cu cine lucrai sau cine se aşeza 
lângă tine. Parcă întreaga lume ne striveşte asemenea 
pereţilor, în povestirea „Puţul şi pendulul/”. 

Aruncă în jur priviri disperate, aşteptându-se parcă să 
vadă clădirile împresurând-o, prinzând-o în capcană. 

— Oamenii nu erau ucişi în violențe stradale pe atunci! Nu 
erau! Oh... oh, bietul Dan! 

Madison rămase tăcut. Ea continuă, imediat. 

— Nu, sigur că nu e vorba de o noapte. Probabil că această 
situație aştepta să iasă la iveală, dar oamenilor le era prea 
ruşine să facă acest lucru. Dar altceva s-a dovedit a fi mai 
puternic decât ruşinea. Ce e mai puternic decât ruşinea? 

— Frica, spuse Madison. 

— Da, cred că da, recunoscu ea. Dar de ce se tem oamenii 
atât de mult? 

Trase cu putere aer în piept. 

— Eu sunt o pitoneasă, Harry. Eu trebuie să pătrund în 
mintea oamenilor. Nu am găsit niciodată ceva în mintea cuiva 
- nici măcar la Ginsberg, unde sunt internați atâția oameni 
aşa-zişi nebuni — care să nu se afle şi în mintea mea... 

Ea îl urma acum pe el, îndreptându-se amândoi spre 
hotelul recomandat de ea. 

— În afară de tine, spuse ea. Nu... nu eşti ca toţi ceilalți, 
într-un fel... şi chiar şi acest lucru mă sperie... aşa cred. 

În acel moment patru bărbaţi masivi, puternici, albi cu 
toții, ieşiră pe o uşă şi le blocară drumul. Un „fascicul- 
puternic” de lumină îi dezvălui Lylei chipul ascuns de iaşmac, 
şi auzi pe unul din ei spunând: 

— Un negru şi o albă! 


O mână o prinse pe a ei şi simți o înțepătură la baza 
degetului mare, şi totul începu să se învârtă în jurul ei. 

Totul era tulbure, părea că întreaga lume se roteşte pe 
nişte osii vechi, scârțâinde. În subconştient strigătul de 
ajutor, repetat la infinit. Cea care fusese persoana Lyla Clay 
era acum spulberată în cele patru (şi mizerabile) colțuri ale 
universului. Ajutor, ajutor, ajutor... fără vlagă, fără a-şi putea 
mişca măcar buzele, fără a mai vorbi de coardele vocale... 

Opt colțuri (mizerabile) ale universului. 

. ajutor... 

...abandonă în cele din urmă orice rezistență... 

TOT FELUL DE  PRECAUŢII INEGALE ȘI 
CONTRADICTORII 


Îl cazaseră pe Pedro Diablo într-o clădire cu apartamente 
de lux finanțate de guvern, al căror contract - conceput de 
Bustafedrel, cu mult timp în urmă, când delimitările rasiale 
nu erau atât de rigide — includea o clauză de nediscrimare, 
dar ea nu fusese niciodată invocată înainte, iar vecinii lui 
erau atât de îngroziți, încât în acea seară (în timp ce era 
căutat şi de liderii negrilor, care păstrau o legătură strânsă 
cu Morton Lenigo şi care erau şi oripilați din cauză că se 
bazaseră pe folosirea talentelor propagandistice ale lui Diablo 
iar acum el fusese expulzat pe baza spuselor unui alb) 
organizau o petiție, cerând să fie evacuat imediat, înainte de a 
păta prestigiul cartierului. 

ÎNTREBARE: CINE ERA JEGOSUL CU CARE TE-AM 
VĂZUT ASEARĂ? 
RĂSPUNS: NU ERA JEGOS, ERA NEGRUL DE COLO. 


O eternitate mai târziu şi o lume total diferita: o lume a 
dealurilor împădurite, cu un soare pe jumătate verde pe 
jumătate roşu, traversat de fâşia mohorâtă a norilor din 
văzduhul cenuşiu de deasupra. 

O încăpere? Nu s-ar putea numi astfel. O încăpere-peisaj, 
cu podea formată din câmpii şi cu munţi pe post de mobilier. 
Un râu curgând neauzit, în josul unei cascade pline de stânci, 
obscene ciupercării la poalele dealurilor, şi clima zonală, cu 
furtuni, cu zgomote, cu căldura înăbugşitoare şi cu mirosul de 
putreziciune. 

Un trosnet — tunetul — şi o durere — lumina fulgerului şi în 
planul apropiat Lylei — care deschise ochii - un Stonehenge 
de trupuri umane, un cerc megalitic de braţe şi umeri, nişte 
siluete albe, verticale, între ele, nişte burți imense, atârnând 
deasupra părului pubian, piele mâzgălită ca nişte pereţi de 
WC, cu nume şi date, cu pastă unsuroasă, unele mânjite, 
altele descifrabile: PIGGY WALLIS 0825 DELLA MĂCELARUL 
1215 „PERVERSUL” HANK DUMONT 1640. 

Ansamblând parcă fragmentele dispersate de o explozie 
nucleară, încet, bucată cu bucată, şi dându-le iarăşi forma 


dinainte, Lyla absorbea faptele pe care le percepeau simțurile 
ei şi le clasifica pe categorii. Se simţea foarte rău, şi o durea 
mâna, în locul în care un ac bont îi fusese înfipt adânc în 
muşchi. De asemenea, resimțea o durere arzândă pe coapsa 
dreaptă. O lovitură de bici îi lăsase acolo o dungă roşie. 

Clădire supractajată. Fapt cert: vederea îi revenise. Mobilă 
ultramodernă, demontabilă. „Ciupercile” distorsionate, de pe 
pantele „întunecate”, erau de fapt trupuri umane, unele 
îmbrăcate, altele nu, unele în mişcare, altele nu, iar unele, la 
jumătatea distanței, angajate într-o partidă de sex, incredibil 
de lentă, cu membrele încâlcite şi uitând de orice altceva în 
afară de atingerea trupului. 

În faţa ei, de asemenea, - nu un cerc megalitic, ci opt 
bărbaţi, neavând decât nişte cizme în picioare, şi cu 
piepturile mâzgălite — sau braţele, dacă pieptul era prea păros 
pentru a se putea scrie pe el - cu câte un nume: GENE, 
PUTZI, VERNON, HUGHIE, PHIL, SLOB, CHARLIE, PAT. 

Înconjurând fiecare cu braţele umerii celuilat de lângă el, 
se aşezaseră în formă de potcoavă în jurul unei tinere femei, 
foarte înalte, cu sâni mici şi cu un început de burtă, de 
asemenea dezbrăcată, având pe ea doar o centură şi nişte 
sandale, cu nişte chingi ce se ridicau deasupra genunchiului, 
şi care ținea în mână un bici şi avea pe cap o perucă stranie, 
colorată în roşu, albastru şi verde. Se auzea un zgomot 
insuportabil, nu asurzitor, dar care provenea din toate părțile 
şi de deasupra, dând impresia că în toate camerele alăturate 
se asculta muzică iar oamenii dansau sau se certau violent, 
strigând unii la alții. Avea ochii larg deschişi, cu o expresie 
dementă în priviri, şi transpira atât de abundent încât 
începuseră să i se şteargă inscripţiile de pe trup. 

— S-a trezit! se auzi un strigăt. 

Lyla simţi pe piele nişte stropi fini de salivă. Mai simți, de 
asemenea, strânsoarea aspră a legăturilor care îi încătuşau 
coatele, mişcarea alunecoasă, din cauza transpirației, a unor 


muşchi pe spatele ei, sub fese — o suprafaţă textilă, pufoasă şi 
udă, iar la ceafa — asprimea sârmoasă a părului unui bărbat 
negru, asemenea blănii unui terrier... Gemu şi îşi încordă, cu 
un suprem efort de voință, toate simțurile, revenind total la 
realitate. 

Era legată de Madison, spate în spate cu acesta şi era 
complet goală. 

— Ce ai făcut cu şortul acela al ei? tună fata cea înaltă, iar 
Gene, de la capătul şirului de bărbaţi, se desprinse grabnic, 
se duse să aducă şortul şi i-l înmâna, cu o plecăciune adâncă. 

Cu biciul atârnat pe umeri, fata căută buzunarul şi scoase 
ce găsi acolo: cheia Punch (pe care o aruncă), nişte bani (îi 
aruncă şi pe aceştia), o carte de identitate (pe care o păstră) şi 
o fiolă. 

— E ceva bun acolo, Mikki? se smiorcăi Gene. E ceva bun 
în sticluța aceea? 

— De unde dracu? să ştiu eu? tună din nou fata, 
examinând cartea de identitate. 

Mikki? se gândi Lyla. Oh, Doamne, de n-ar fi Michaela 
Baxendale. 

Auzea ce se vorbea, prin ceața tulbure a şocului, a terorii 
şi a efectului acelui drog pe care i-l injectaseră: 

— Da, e ceva tare bun, iubitule! Ştii ce mi-ai adus aici, 
scumpule? 

Gene scutură din cap iar ceilalți se apropiară pentru a 
auzi mai bine: 

— Păi, e pitoneasa de care se ocupă nenorocitul şi 
împuțitul acela de Dan Kazer! ţipă Mikki, izbucnind într-un 
râs isteric. Nemernicul acela de doi lei m-a lăsat în stradă, în 
frig, şi iată, a sosit clipa răzbunării, nu-i aşa scumpo? 

O privi cu ură pe Lyla, agitând micuța fiolă lângă urechea 
acesteia, apoi se întoarse pentru a-i examina conținutul, sub 
lumina soarelui roşu-verzui, care de fapt era doar un disc, pe 
perete, cu o săgeată indicatoare pătrunsă în zona de culoare 


verde. 

— Aha! Avem aici destul ca să ne simțim bine, dacă e ceva 
bun „de gustat” în sticluța asta! 

Deşurubă repede capacul. 

— Dar să fim siguri „nu? Haideţi să o testăm pe ei, să 
vedem ce efect are! 

Chicotind, bărbaţii rupseră cercul, căzură în genunchi, şi 
începură s-o pipăie, s-o apuce pe Lyla de coapse, mergând 
lacomi, până la zona pubiană, la sâni. Totul se petrecu de-a 
valma, extrem de rapid, zeci de degete care o pipăiau... în 
acest răstimp, în spatele Lylei, alții făceau acelaşi lucru cu 
Madison (el trebuia să fie cel de care era legată). Era prea 
slăbită pentru a li se împotrivi, astfel că încercă să se 
folosească de viclenie, aşteptând ca o mână să se apropie de 
gura ei, cu o „pastilă profetică”, smulgând un comentariu din 
partea celui numit SLOB: 

— Hei, Mikki, trebuie să fie ceva bun aici, uite că deschide 
gura! 

Iar ea îl muşcă cu putere. 

ârfa! M-a muşcat! 

Făcu un salt înapoi, scăpă pilulele, privindu-şi îngrozit 
tăietura de la baza unghiei, din care sângele picura pe 
piciorul Lylei. Dar chiar în clipa în care ea se pregătea să-şi 
savureze succesul contraatcului şi să se relaxeze, simți o 
lovitură în ceafă. Era țeasta tare a lui Madison. Se auzi o 
şoaptă: 

— 'Ţine-l de nas. 

Zgomotul făcut de un pumn în stomac. Apoi, cu voce tare: 

— A înghiţit-o, gata! încearcă din nou cu fata. Mai dă-ne o 
pastilă, Mikki... Nu, lasă... 

Bâjbâiră pe covorul negru. 

— Am găsit-o pe cea pe care a scuipat-o. Uite-o. 

Doamne, ce efect avea să-i producă o astfel de pastilă lui 


Madison? Îşi aduse aminte că Dan intrase într-o asemenea 
stare de delir încât crezuse că nu-şi va mai reveni niciodată. 
Îşi aminti, de asemenea, că numai femeile (probabil era ceva 
legat de hormoni) aveau capacitatea de a absorbi drogul într- 
o jumătate de oră. 

Se împotrivi, se zvârcoli în toate părțile, dar ei îi 
imobilizaseră picioarele, încât ar fi riscat să-şi rupă oasele 
dacă ar fi încercat să-i dea jos. Cum avea deja brațele legate, 
pentru a rămâne fixată în spatele lui Madison, nu-i mai 
rămânea decât capul liber, care însă putea fi controlat, 
apucând-o de păr. I-l traseră mult pe spate, atât de mult 
încât nu mai avea putere în muşchi pentru a încleşta fălcile, 
şi avea obrazul lipit de barba ţepoasă a lui Madison. Încercă 
să se răsucească, să-şi lipească gura de gâtul lui pentru a 
bloca pastila pe care voiau să o facă să o înghită, dar în van. 
I-o strecurară printre dinţi, îi apăsară limba, încercă să facă 
un efort pentru a nu o înghiți, în momentul în care avea să 
primească iminenta lovitură în stomac... 

Doar că aceasta nu se produse. Azvârlindu-i pe bărbați în 
toate părțile, fu ridicată brusc în aer şi se trezi cu ochii 
ațintiți o clipă în tavan. Scuipă pastila, acesta fiind lucrul pe 
care şi-l dorea cel mai mult pe lume. 

Legăturile i se strânseră în jurul brațului stâng, apoi al 
celui drept, şi pentru o fracțiune de secundă, o duru, dar 
merita. Legăturile cedară. Căzu la podea, aterizând cu o 
mână într-o substanță umedă, lipicioasă, care, în lumină, 
avea o culoare căcănie. Desigur. Se îndepărtă din acel loc, 
făcând nişte sărituri ca o broască, ştergându-se pe mână cu 
fiecare porțiune de covor care era cât de cât uscată. Apoi, 
când se îndepărtase deja, întoarse capul pentru a se uita la 
Madison. 

În afară de Mikki şi de cei opt bărbaţi cu cizme, în picioare, 
nimeni nu le dădea prea mare atenție. Cuplurile aflate la 
capătul încăperii îşi continuau lenta şi ciudata lor partidă de 


amor, restul lumii neexistând pentru ei. 

Madison fusese şi el dezbrăcat de răpitori iar trupul lui 
îndesat, negru, sclipea asemenea unei piei de focă, fiecare 
muşchi încordat fiind pus în evidență de o dâră de lumină. 
Bărbatul pe care era scris numele de Pat, aşteptându-se 
parcă să beneficieze de îmbrățişarea acelui trup de abanos 
spuse: „Hohooo!” şi înaintă încet, cu viclenie. Puțin aplecat, 
cu picioarele depărtate aidoma unui luptător de wrestling 
pregătit pentru încleştare, cu privirea scăpărând ageră de jur 
împrejur, Madison aşteptă până ce ajunse la distanța optimă 
şi atacă. Dinţii albi îi sclipiră şi scoase un mârâit animalic. 
Deocamdată însă nu-i dădu lui Pat decât un avertisment - pe 
mâna acestuia îşi făcuse apariția o dâră subțire de sânge, 
provocat de un canin, şi urme de salivă. Pat se făcu alb la 
față şi îşi scutură saliva de pe mână, înjurând. 

— Dă-te înapoi, Pat, spuse Mikki, revenindu-şi din şocul 
avut la vederea ruperii legăturilor. Se pare că în pilula asta pe 
care i-am dat-o e ceva care-l impulsionează, un energizant. 
Fă loc pentru biciul meu, vrei? 

Şfichiui aerul cu biciul, sigură pe ea, căci îl folosise deja 
împotriva unor adversari mult mai masivi. Şi într-adevăr nu 
avea motive de îngrijorare. Aruncând o privire în lateral, o 
văzu pe Lyla, ghemuită, tremurând, nefiind dornică de a 
participa la luptă. Unul contra nouă reprezenta o proporție 
liniştitoare. Lyla aproape că îi auzea gândurile. lar tinerii 
bărbaţi erau puternici, viguroşi. 

În celălalt capăt al încăperii cineva se ridică în capul 
oaselor, alertată de şuieratul biciului, probabil: o fată complet 
goală, care inițial îşi înconjură sânii cu braţele, apoi zâmbi cu 
o expresie stupidă şi îşi depărtă picioarele pentru a-şi sprijini 
coatele de genunchii larg desfăcuţți. Se aplecă înainte 
urmărind concentrată scena. 

Lyla simți un gust pe limbă, în fundul gurii. Nu era gustul 
acru, al fricii, pe care îl simțea altminteri în toată gura. Ceva 


amar - scârbos - înțepător. Adună salivă pe care şi-o împinse 
în zonele mai sensibile la asemenea senzații gustative. 

Îşi aduse aminte şi fu cuprinsă instantaneu de groază. 
Desfăcuse odată o „pastilă profetică” înainte de a o înghiţi 
pentru a vedea dacă îi place conţinutul. Nu-i plăcuse. Acum 
simţea acelaşi gust. Pesemne că învelişul gelatinos se crăpase, 
probabil sub greutatea piciorului cuiva, după ce ea o 
aruncase, atunci când încercaseră prima dată să i-o vâre în 
gură. Şi observase acest lucru prea târziu, după ce înghițise 
deja: întreaga cantitate scursă pe limba ei. Numai câteva 
miligrame, probabil, dar în lipsa convulsiilor frenetice ale 
pitoneselor, care dizolvau drogul, ce efect avea să aibă asupra 
ELN? 

Un pocnet. 

Prin zarva necontenită cauzată de muzica şi dansul care 
aveau loc în altă parte a imobilului, răzbătu un trosnet, care 
o făcu să devină din nou atentă la ce se petrecea în jurul ei. 
Cu aceeaşi forță incredibilă cu care mânuise zăvorul greu de 
o sută de kilograme de la uşa apartamentului ei, Madison 
apucase acum masa cu suprafață de marmură şi picioare din 
oțel şi începuse să o sfărâme. În momentul în care văzu că 
unul din punctele de sudură opune rezistență, se răsuci şi o 
aruncă cu totul în perete. Marmura se sfărâmă şi o bucată de 
beton căzu pe podea. Un picior al mesei se desprinse iar el îl 
ridică deasupra capului cu un urlet. Bărbatul pe care era 
mâzgălit numele de Vemon se ghemui, îngrozit şi se dădu la o 
parte icnind. 

Părând alarmată, Mikki lovi din bici şi tinti de data 
aceasta gâtul lui Madison. 

Piciorul de oțel al mesei interceptă lovitura în aer, biciul 
înfăşurându-se în jurul lui ca un şarpe boa, Madison 
mişcând numai capul în acest timp, nu şi umerii, asemenea 
unui dansator dintr-un templu indian, doar atât cât era 
necesar pentru ca biciul să nu-i atingă ochiul drept. Se smuci, 


şi mânerul biciului îi scăpă lui Mikki din mâinile asudate. 

Plin de îndrăzneală, mulțumit aproape, de faptul că avea 
în față un adversar respectabil, bărbatul pe nume Putzi, care 
era cel mai înalt şi mai musculos, țâşni spre masa sfărâmată 
şi desprinse şi el unul dintre picioarele acesteia. 

Madison desprinse biciul încolăcit în jurul propriei arme şi 
îl aruncă. Lyla îşi duse mâinile la urechi, auzind efectiv 
zgomotul propriilor degete îndoindu-se în palmă. Forța cu 
care Madison aruncase biciul era incredibilă, şi nici măcar 
nu-şi retrăsese brațul în spatele umerilor pentru acest lucru. 
Însă biciul, făcut ghem, îl dezechilibră pe Putzi şi îi lăsă 
acestuia o urmă roşie, lungă, pe piept şi pe burtă, ca şi cum 
ar fi fost lovit cu un clasic bătător de covoare, o urmă de 
forma unui trifoi. 

— Eu mă car de aici! strigă cel pe nume Hughie. 

Mikki se întinse după el şi îl apucă de păr, răsucindu-l. 

— Pune mâna pe el şi imobilizează-l, cretinule! Vrei să te 
alegi cu o acuzație de răpire? Tu l-ai adus aici, rămâi şi 
suportă consecințele! 

— Dar tu ne-ai spus să aducem un cuplu mixt! se smiorcăi 
Hughie. 

— Tacă-ți gura şi apucă piciorul acela de la masă! 

Mikki însăşi se repezi să-şi recupereze biciul, care se 
încurcase între membrele lui Putzi, care gemea. 

La doi centimetri de mâna ei întinsă, o bucată de 
marmură, de mărimea unui pumn, se sfărâmă de perete şi o 
împroşcă pe față şi pe corp cu fragmente mici, ascuțite. Ea 
ridică încet privirea şi îl văzu pe Madison cum rânjea la ea, cu 
un calm inuman. Recăpătându-şi echilibrul, ea se retrase şi 
înşfăcă piciorul mesei, aruncându-i-l nu lui Hughie, căruia 
nu-i trecuse spaima, ci lui Vemon, care îl prinse şi, rotindu-l 
amenințător, îl atacă pe Madison. 

— Mă vei înfrunta la zăgaz, dar acolo te vei alege cu țeasta 
sfărâmată, spuse Madison cu un glas limpede, şi pară atât de 


violent încât palma lui Vemon se deschise şi arma acestuia 
zbură prin aer, sfarâmându-se de peretele opus. Fata 
dezbrăcată din spatele Lylei scoase un strigăt de satisfacție şi 
bătu din palme. 

Zăgaz...? Lyla clipi şi clătină din cap. Pentru o clipă, 
avusese impresia că nu avea în fața ochilor camera 
întunecată cu ziduri cenuşii şi cu soarele acela roşu-verzui, ci 
liziera unei păduri, traversată de un pârâu, şi nişte bărbați cu 
nişte stinghii lungi din lemn care îşi disputau întâietatea de a 
trece peste un buştean lat, plat, care unea cele două maluri. 

Dar camera se afla încă acolo iar imaginea luminişului 
însorit dispăruse. 

Revenindu-şi, plin de furie, Putzi se repezi să înşface 
piciorul de metal al mesei, cea mai accesibilă armă, în vreme 
ce Mikki se întorcea prudentă cu spatele, îndreptându-se 
spre cealaltă parte a camerei. 

Putzi îşi făcu scut dintr-un scaun uşor, cu un şezut solid 
din plastic, şi îl ţinu în fața lui, îndreptându-se spre Madison. 
Negrul făcu un pas înapoi, invitându-l pe atacator să facă 
prima mişcare şi întinse mâna, smulgând una din draperiile 
lungi până la podea care acopereau ferestrele, călcă pe 
marginea acesteia, şi, încordându-se, sfâşie catifeaua grea, 
astfel încât în mâna dreaptă îi rămase o bucată de mărimea 
dorită. 

Sub picioarele goale, ea simțea nisipul încins de soare; 
aspru dar totuşi abia simțit... (ce?!). Lyla întinse încet mâna, 
pentru a-şi pipăi tălpile, aşteptându-se să simtă asprimea 
nisipului şi, găsind doar o urmă de excremente, pe care şi le 
ştersese mai devreme de pe mână. Cu toate acestea, răgetul 
leilor flămânzi era inconfundabil (ce?!), un sunet asemenea 
unei explozii lente. lar spectatorii de pe scaunele adunate 
unul lângă altul întindeau mâinile spre cerul de un albastru 
diafan, aidoma unui baldachin greu, pe care era atârnat 
soarele, asemănător; unui, bănuț auriu, fiind parcă interesat 


de aceste chestiuni de viață şi de moarte... 

Reuşi din nou, cu un efort, să revină la realitate, şi tocmai 
la timp pentru a zări cele două tije de oţel sclipind în lumină, 
scutul improvizat dintr-un scaun, şi draperia sfâşiată pentru 
a fi transformată într-un mijloc de apărare. Simţea în gură 
gustul unei mese neplăcute, luate înainte, de măsline stricate, 
un iz de pâine veche necoaptă şi de puţină carne păstrată 
pentru lupi, dar a cărei destinație fusese schimbată de un 
lanista20 care pariase pe lupta de astăzi dintre doi oameni, şi 
care pâine păruse doar stricată dar care, luând în considerare 
cum decurgeau lucrurile, putea fi chiar otrăvită, căci totul 
înjur se învârtea, la fiecare pas, iar în urechi îşi simțea 
sângele vuind atât de tare încât acoperea strigătele mulțimii. 

Lyla înţelegea perfect ce i se întâmpla. Înghiţise o doză 
sub-critică a drogului existent în pastilele profetice şi aceasta 
o transporta din realitate în acea lume, necunoscută, în care 
intra în timpul stărilor obişnuite de transă. Nu înțelegea însă 
ce se întâmpla în jurul ei, cu ceilalți. Bărbatul acela blond, cu 
alură germanică, înarmat cu o sabie, purtând zale, coif, 
apărători pentru braţe şi picioare şi care avea în mâini un 
scut care să-l protejeze împotriva adversarului său, dotat cu 
un trident ascuţit şi cu o plasă pe care o mânuia cu 
abilitate... 

Din nou, dinspre curțile aflate sub rândurile de scaune, 
răgetul leilor furioşi. 

Plasa fu întinsă cu îndemânare pe nisip, iar tridentul fu 
împins înainte, pentru a-l forța pe adversar să se retragă, o 
lovitură de sabie în lateral, făcându-l să pună, neatent, 
călcâiul în plasă, apoi urmă o smucitură, şi bărbatul zăcea 
întins la pământ. Din lateral, acolo unde spectatorii bogaţi 
stăteau în preajma împăratului, la adăpostul umbrelelor, în 
timp ce plebeii erau nevoiți să transpire şi să-şi forțeze ochii, 

din cauza soarelui strălucitor, din acea parte răzbătură 
aplauze amestecate cu strigătele furioase ale pariorilor care 
pierduseră. 

(În acest timp Slob, în ciuda rănii de la mână, înşfăcă 
biciul, în vreme ce Madison era ocupat să-l dezechilibreze pe 
Putzi cu fâşia din draperie.) 

Universul intră parcă într-un vârtej amețitor, dând 
impresia că eonii curgeau în direcția opusă, scrâşnind 
strident la fiecare secundă chinuită a înaintării lor. 

Într-un kilt căptuşit, care nu-i ajungea până la genunchi, 
şi cu o barbă atârnând în şuvițe dezordonate pe piept, un 
bărbat înarmat cu un bici rostea blesteme, într-o linişte 
mormântală. O senzaţie de frig şi întuneric însoțea cuvintele 
rostite de acesta: 

— Crocodilii şi câinii să se înfrupte din oasele tale, la 
răsăritul soarelui! 

O respirație grea, duhnind a ceapă stricată şi bere acră, ce 
aducea mai degrabă cu urina. De-a curmezişul umerilor, 
urmele subțiri, paralele, ale aceluiaşi bici, pe mâini - 
bătăturile acoperite de argilă şi alte bătături, de la funiile 
trase mereu, una din ele fiind o rană deschisă, ca şi cum în 
acea palmă s-ar fi aflat un tăciune încins, în urmă cu o oră. 
Legate de glezne -— alte funii, menite nu a ajuta la ridicarea 
blocurilor mari de piatră ei a-i ține în frâu pe sclavi, în vreme 
ce supraveghetorul stătea deoparte, la o depărtare egală cu 
lungimea biciului. 

O piatră grea, încinsă de soare, de forma şi mărimea unei 
felii de pâine, fu ridicată mai iute chiar decât o lovitură de 
bici şi azvârlită. 

Printr-o ceață tulbure, ca un văl de boală, slăbiciune şi 
ură — ură - ură, o pereche de ochi aparținându-i Lylei, dar 
încețoşați de infecții netratate de ani de zile, de lumina crudă 
a soarelui şi de praful purtat de vânt, din inima Africii, ochii 
aceştia, deci, văzură cum o bucată din cimentul smuls mai 


devreme din peretele imobilului despică țeasta lui Slob, 
aidoma unui cuțit. Acesta căzu în genunchi, aplecându-se 
peste bici şi lăsând să se scurgă peste acesta sângele ce-i 
şiroia din cap. 

(în acest timp, strigându-le oamenilor ei să vină la ea 
pentru a se înarma, Mikki se dusese la dulapul ei marca 
Gottschalk, înțesat de arme mai vechi sau mai noi, oricare 
dintre acestea putând fi folosite fără probleme împotriva lui 
Madison - mâine toată lumea avea să afle despre „negroteiul” 
intrus, invitat acolo în semn de bunăvoință față de alte rase, 
care a devenit agresiv, trădându-şi moştenirea primitivă, 
sălbatică, ceea ce înseamnă că trebuie exilați în Blackbury şi 
Bantustan, căci, asemenea unor lei furioşi, ținuți în lanțuri 
pe prispa, casei, nici ei nu puteau fi aduşi înăuntru.) 

Lyla însă, percepea un adevărat caleidoscop de secvențe, 
de imagini decupate din timp, mai degrabă decât imagini — o 
mulțime de percepții senzoriale, oboseală fizică, spaimă 
(inima bătându-i să-i spargă pieptul), foame... şi greață, 
amestecată cu prospețime fizică, speranță combinată cu 
groază... O străfulgerare. Un teren de turnir, verde din loc în 
loc, udat de ploaia care căzuse, iarba lăsând să se vadă în 
multe locuri ţărâna cafenie de dedesubt, un foişor împodobit 
strident, cu flamuri lungi, un cal horcăind în agonie şi o 
incredibilă senzație de greutate apăsând fiecare membru, iar 
câmpul vizual redus la o fâşie îngustă, în dreptul ochilor, apoi 
imaginea unei lăncii, o lovitură cu o bilă cu ţepi fixată cu un 
lanț de o bară mânuită cu ardoare. O nouă străfulgerare. 
Gerul zăpezii, blănurile greoaie, detestate dar necesare, dinții 
măcinațţi, reduşi la nişte cioturi, dintre care unul provoca o 
durere distrugătoare pentru ochiul drept, mestecau din 
bucata de carne acoperită de piele, o mână strângând un 
ciomag improvizat din craca unui copac, cealaltă atârnând 
inertă, în urma unei muşcături care sfâşiase tendonul, şi care, 
deşi acoperită cu nişte frunze, se infectase; o amenințare, 


undeva acolo în depărtarea albă, vuind, o ameninţare 
nedesluşită, fapt pentru care acest „cineva” care era martor la 
aceste lucruri, era recunoscător. Străfulgerare. O ploaie 
uşoară, senzația unor desene pictate pe față şi pe piept, nu 
atât simţite cât văzute pe trupurile camarazilor, vopsiți 
identic, nişte dealuri tainice care încadrau o trecătoare cu o 
potecă la poale, iar de pe umărul drept pornea o ţeavă veche, 
grosolană, legată cu curele de piele netăbăcită pe un pat de 
armă, din lemn, pentru a preveni vreo crăpătură şi a amortiza 
impactul  detonării iminente. Străfulgerare: o stare de 
buimăceală, de detaşare, o senzaţie de iritare, în aşteptarea, 
momentului în care se va ajunge deasupra țintei, într-un 
costum ermetic, care provoca mâncărimi, la mare distanță de 
restul lumii, având în fața ochilor luminițe şi aparate de 
măsurat, perceperea vagă, reprimată imediat, a unui om 
cuprins de flăcări. 

(În acest timp Lyla repeta încontinuu, minunându-se, ca 
un copil, de propria ei forță de pătrundere: „Am întâlnit un 
om cu şapte creiere, am întâlnit un om cu şapte creiere!” 

Înarmându-se primul, plin de furie, cel pe nume Pat, 
apuca orbeşte ce-i pica în mână, şi dintre toate, îşi alese o 
suliță - atunci când aveau un client capabil să cumpere toate 
sortimentele mai scumpe, cei din cartelul Gottschalk nu se 
dădeau în lături de la nimic, mai ales de la a susține cauza 
unei arme care nu trebuia niciodată reîncărcată sau re- 
energizată.) 

Vârtejul de imagini luă sfârşit, lăsând loc unei singure 
scene: o porțiune de teren neted, pe care păşea, într-un ritm 
monoton, un uriaş înarmat cu o lance. 

(Alertați de  înspăimântatul Hughie, alți oameni din 
celelalte camere se îngrămădiră în dreptul spaţiului unde ar fi 
trebuit să se afle o uşă, dar care era inexistentă, unii dintre ei 
amețiți de droguri, unii beți, alții doar curioşi şi lacomi de 
senzații tari.) 


Un trup calm încordându-şi muşchii. O lungă fâşie de 
cârpă era înfăşurată încet de tot, cu multă grijă. 
Suprapunându-se în mod deconcertant, senzația călăririi 
unui cal şi mugetele vitelor într-o goană înspăimântată. 
Memoria o ajută pe Lyla: o praştie. Băştinaşii Insulelor 
Baleare care mânuiau prăştiile se lăudau că puteau întoarce 
din drum un taur aflat în plină goană, lovindu-i unul dintre 
coarne cu o piatră! Bun, şi ce legătură avea acest lucru cu 
imaginea lui... lui Goliath? 

Un şuierat. Piatra în drum spre ţinta ei. O lovitură în falcă, 
cu asemenea forță încât capul fu dat pe spate, apoi se 
prăbuşi laolaltă cu trupul, la pământ. 

(lar acum, un Blazer, arma recomandată de agentul 
Gottschalk lângă trupul cald încă al lui Dan, cu raza lui 
foarte lată, ca un evantai, ratarea țintei fiind aproape 
imposibilă de la mai puţin de douăzeci de metri.) 

Străfulgerare. Atât de rigidă, asemenea cuiva care îşi trece 
în revistă „mâna” primită la un joc de cărți şi care caută popii; 
un archebuz pregătit pe trepiedul său şi duhoarea de fitil ars, 
pieptul la pământ şi mâinile înfipte în țărâna udă, în 
aşteptarea pocnetului asurzitor al unei grenade, aşteptând cu 
calm, şi sub adăpostul unui tun Vickers, ca liniile de 
infanterie ale inamicului să-şi lase, prosteşte tranşeele în 
urmă şi să fie doborâte de coasa morții, o înaintare prudentă, 
sub apă, pentru a fixa un mesaj al distrugerii pe carcasa unui 
vas, care se contura amenințător şi întunecat, mascând 
soarele, vibrației unei pene de pe o pălărie-tricorn, care 
semnifica faptul că fusese retezată de un glonț de muschetă, 
sclipirea soarelui pe spițele unei roți de trăsură şi coama 
aprigului cal care trăgea trăsura, trei picături roşii, de la 
vârful unei săgeți ascuţite, desprinse de un chirurg, margine 
tăioasă, armură puternică, o voce nazală cântând, apăsarea 
cu vârful degetului pe un buton din plastic, durerea omului 
în vindecare, lumea topindu-se sub o mască sângerândă... 


(lar, la anumite momente, în timpul derulării acestor 
secvențe, supraviețuitorii erau distruşi. Unul din picioarele 
mesei, transformat într-o suliță. Bucăţi de marmură. Bucăți 
de beton. Raza Blazer-ului lumină încăperea, dar nu făcu 
decât să izbească discul deja distrus, roşu-verzui, şi îi reteză 
unicul indicator. De undeva din apropierea dulăpiorului, 
biciul se îndreptă cu exactitate spre rastelul de arme, 
trântindu-le la podea cu un zgomot infernal. Mikki vru să 
înşface arma cu laser, însă izolaţia din plastic a sursei de 
alimentare, concepută să dureze exact treisprezece luni cedă, 
iar Mikki făcu un salt înapoi, urlând, cu braţul ars până la 
cot, de pe el desprinzându-se bucăți mari de piele. Madison îi 
dădu, calm, lovitura de grație cu celălalt picior al mesei. Putzi 
abandonă orice tentativă de a se înarma.) 

Brusc, pentru ultima dată, succesiunea de uluitoare 
secvențe temporale se stabiliză. O încăpere goală, cu un 
perete lipsă. În capete, o grădină cu pietriş şi nisip. Un grup 
de privitori tăcuți, gânditori. Un covor din trestie împletită, în 
centrul camerei. Dinspre colțul opus venea un bărbat 
înveşmântat doar cu o pânză în jurul şoldurilor. 

— Ohhh...! 

La auzul propriei voci, Lyla fu adusă brusc la realitate. 
Avea o senzație de greață, fiecare centimetru de piele îi era 
acoperit de sudoare şi îşi dorea cu toată ființa să fugă, să se 
ascundă. Aceasta nu era frică sau furie, sau altceva la fel de 
limpede şi normal. Nu era atracție carnală. Era o dorință 
nedisimulată, pură, de a ucide, o dedicație pentru moarte, o 
rugăciune pentru retezarea unei vieți omeneşti. 

Se uită după Madison şi zări o maşinărie: nişte membre 
negre, din oţel, care se sfârşeau cu nişte lame tăioase. În fața 
lui, un om obişnuit, stupefiat, contrariat şi condamnat. O 
îndoire uşoară a piciorului, un braț întins, care îl prinse, şi 
un trosnet. 

Lyla se aplecă şi vomită între labele picioarelor. Îşi spuse, 


cu indiferență, că Madison îl aruncase pe Putzi, pe fereastra a 
cărei draperie o sfâşiase. Auzi, indiferentă, pe cineva strigând: 

— Dumnezeule, suntem la etajul patruzeci şi cinci! 

Deduse, indiferentă că lumea era cuprinsă de panică, căci 
se auzeau mai multe țipete, ca şi sunetul celor care fugeau, 
după care, în cameră se aşternu liniştea, deşi din altă parte 
se auzea încă muzica. Deasupra nu mai dansa nimeni. 
Deduse că numai ea cu Madison, şi alți doi-trei indivizi, prea 
drogați pentru a mai observa ceva atât de lipsit de importanță 
precum uciderea cuiva, mai erau acolo. 

Rămase însă aşezată, cu capul între genunchi, aşteptând 
să-i treacă greața şi gândindu-se la Dan. În cele din urmă 
ridică privirea şi avu dreptate să facă acest lucru. Madison 
stătea în picioare lângă fereastra spartă, peste care 
coborâseră în mod automat obloanele din oţel, ca reacție la 
zgomotul geamului spart. Nu coborâseră însă destul de 
repede pentru a-l opri pe Putzi din zborul prin geam. Negrul 
avea o poziție rigidă, cu umerii drepți, cu privirea fixă, 
absentă. 

Mişcându-se cu mare atenție pentru a nu călca în locul în 
care vomitase, Lyla se ridică şi se apropie cu paşi greoi de el. 
Cantitatea de drog din doza pe care o înghițise accidental 
fusese destul de mare pentru a-i provoca spasmele musculare 
în voia cărora se lăsa de obicei, dar de această dată li se 
împotrivise; avea senzaţia că fusese lovită sistematic pe întreg 
corpul. 

Teribil de înspăimântată, dar totuşi motivată într-un fel, 
să facă acest lucru, ea se apropie de el şi spuse, timidă: 

— Harry? 

El făcu o mişcare; ea tresări, iar el surprinse reacția ei şi 
spuse: 

— Nu-ţi face griji, nu te afli pe lista mea neagră pentru 
această însărcinare. 

Ce? Ea scutură din cap uluită. Îşi spuse, ameţită că poate 

e nebun, dar cel mai probabil — „pastila profetică” e de vină. 
Însă nu am mai auzit să aibă un asemenea efect asupra cuiva, 
bărbat sau femeie. Ce s-a întâmplat cu el? A înfrânt de unul 
singur opt bărbați şi o femeie extrem de dură, iar acest lucru 
este dovedit de cadavre şi de rănile de pe trupuri. El a 
câştigat lupta. 

— Ai câştigat, spuse ea. 

Fără a o privi în ochi, ci spre un punct în spațiu, undeva 
deasupra umărului ei stâng, el răspunse, mişcându-şi numai 
buzele, şi nici un alt muşchi: 

— Chiar şi în această perioadă relativ avansată, un om 
neînarmat, suficient de determinat, putea înfrânge o forță 
opusă considerabilă. De abia după lovitura de stat a celor din 
cartelul Gottschalk din 2015 şi introducerea, simultană, a 
armamentului bazat pe sistemul C, lupta corp la corp a 
devenit efectiv inutilă. 

Uluită, Lyla clătină din cap. 

— 2015? repetă ea prosteşte. Dar, Harry, suntem de-abia 
în vara lui 2014. 

Fără a o lua în seamă, el continuă, ca o maşinărie: 

— Este adevărat că apariția armamentului individual 
menit a distruge un oraş de mărime medie nu a pus capăt 
imediat acestui gen de confruntări. O vreme, s-a încercat 
stabilirea unui cod pentru comportamentul uman, pe o bază 
analogă legendarului Cod al Cavalerismului, totuşi, acest 
lucru a reprezentat o atât de radicală răsturnare a curentelor 
psihologice din ziua de azi, încât... 

Lyla privi pe lângă el, cu ochii măriți de groază. Obloanele 
din oțel care blocau fereastra erau traversate de o linie roşu- 
închis. 

Nu încăpea nici o îndoială că pe partea cealaltă, un 
aeromobil al poliției, chemat de urgență, folosea o rază 
termică pentru a tăia oţelul. 

— Harry! 


Ea îl trase de braț, dar el rămânea ca o statuie, 
continuând impasibil: 

— ... încă de la început nu a avut nici o şansă, fiind apoi 
inevitabil... 

Oţelul se crăpă şi prin mica deschizătiră se scurse 
înăuntru un nor alburiu. 

— Dar nu ne pot gaza fără a vorbi măcar cu noi! ţipă Lyla. 
Ei nu... 

... prin secetă şi uscăciune, prin perioade de vânat foarte 
slabe, prin gheață, inundaţii şi alunecări de teren, prin ciumă 
şi alte boli, şi erupția vulcanului din apropiere. Arieni, huni, 
romani, vizigoți, mongoli, mauri, creştini, sarazini, turci, 
zuluşi, britanici, americani, germani, francezi. 

Profanarea locurilor sfinte, concentrarea de trupe, lipsite 
de orice flexibilitate, adierea tăcută, dezgustătoare a ororilor 
purtate de întunericul nopții; ghemuiți într-o peşteră 
răcoroasă, încălzindu-se la un foc în aer liber în toiul iernii. 

Ghemuiți în stațiile de metrou, uitându-se cum cad 
bombele. 

Ghemuiţi în locuinţele luxoase, în stilul caselor de fermieri, 
de la Golful Montego, ştiind că un bronz superficial nu va fi 
de ajuns, în ciuda sunetului sirenelor antiaeriene, în ciuda 
zgomotului făcut de valurile care izbesc plaja noaptea, în 
ciuda corului melancolic al lupilor. 

Omul merge înainte, încearcă să rostească „Shibbaleth” în 
ciuda tuturor piedicilor, şi măcar unul singur merge înainte. 

Măcar un evreu nu va uita niciodată cum a scăpat în 
ultima clipă de camera de gazare. 

Un creştin nu va uita cum a scăpat din celulele de sub 
Colosseum. 

Un american, un francez sau un neamt care a scăpat din 
mlaştinile ucigătoare de pe câmpul de luptă. 


Într-un fel sau altul, omul merge înainte, luptându-se ca 
şobolanii, pentru o coajă de pâine, după bombardarea 
Hiroshimei. 

Ridicându-se într-un genunchi, celălalt fiind zdrobit, 
pentru a saluta, între ruinele Dresdei. 

Sfidând un diplodocus, un triceratops şi un renilodos, 
uitând câte milioane de ani ei s-au înmulțit. 

Imaginându-şi  stră-stră-străbunicii drept stâlpi ai 
credinței cu Biblia într-o mână şi cu crucea în cealaltă. 

Incapabil de a vizualiza roata unei maşini rapide şi o fustă 
scurtă până la coapse. 

Omul merge înainte, hrănindu-se cu iluzii, ca şi cu o supă 
inconsistentă. 

Un Război de O Sută de Ani sau un Război de Şase Zile. 

O vendetă transmisă din generație în generație sau un 
moment trecător de furie. 

Omul şchioapătă dar reuşeşte cumva să meargă înainte. 

Armata se năpusteşte de peste dealuri, violând şi 
masacrând, dar omul merge înainte. 

Preotul, într-un sezon nefertil, alege fecioarele care vor fi 
sacrificate pe altar, dar omul merge înainte. 

Casa este incendiată şi lungul drum spre un sat 
necunoscut începe, luând cu el doar ce i-a mai rămas, dar 
omul merge înainte. 

Omul reuşeşte cumva să meargă înainte. 

Într-un fel sau altul. 

În locul în care un om oarecare şi nu un Cezar, un ţăran 
dat demult uitării, a sângerat, acolo se găseşte un trandafir. 

Acolo unde poeţi necunoscuţi au adormit pe vecie, se 
întinde o şosea din beton. 

Acolo unde nişte discipoli, nu nişte conducători, şi-au dat 
ultima suflare, un disc din sticlă se întinde, asemenea oglinzii 
unui telescop ce distorsionează imaginile, privind înainte 
înspre înspăimântătoarea ecuaţie spațiu-timp. 


Iar pe sticlă nu creşte nimic. 

În afară de vegetaţia de pe pereţii acvariului, favorabilă 
melcilor, melcii pe care îi invidiem, a căror lume este atât de 
mică şi a căror casă şi-o poartă în spate. 

Casă ferită de distrugere. 

La adăpost de vânt, cu tavanul într-un unghi ciudat, şi cu 
şemineul plin de cenuşă rece. 

Care nu se află în vizoul lunetistului de vizavi, care nu 
este înscrisă în planul de anvergură al X-Patrioţilor, ea fiind 
în întregime locuită de albi. 

Care nu este ipotecată, nu-i lipsesc ţigle în acoperiş. 

Omul reuşeşte cumva să meargă înainte. 

Omul merge totuşi înainte. 

Până când ajunge la un indicator pe care scrie STOP, şi 
ascultător, omul... 

Construcția indicatorului a început deja. 

Materialele necesare sunt la îndemână şi au fost la 
îndemână de mult timp. 

Oh... de ani şi ani. 

A fost doar nevoie ca cineva să vină şi să bată câteva cuie. 

Oricum, omul avea să obosească în cele din urmă. 

NU, DESIGUR CĂ LOGOREEA NU ESTE CEVA CE SE 
ÎNTÂMPLĂ ATUNCI CÂND REZOLVĂM O PROBLEMĂ 
DE LOGICĂ, DAR REZULTATUL ESTE, ÎN LINII MARI, 
ACELAŞI, PENTRU CEI CE SUNT PRINŞI LA MIJLOC 


Avionul lui Conroy, de la Manitoba, ateriză la ora nouă şi 
cincizeci de minute, dar de abia la unsprezece fără un sfert 
ajunse să treacă prin controlul vamal şi de serviciul de 
imigrări, deşi avea un paşaport american. Paşapoartele erau o 
monedă devalorizată, devenind obiecte de schimb adesea. 

De parcă — se gândea Flamen, aşteptând plin de nerăbdare 
- după ce îl prinseseră cu o zi înainte pe Morton Lenigo, 
oficialitățile erau decise să-şi compenseze  neglijența, 
controlându-i pe toți ceilalți de cinci ori mai amănunțit ca de 
obicei. 

Tempora mutantur et nos mutamur in illis... 

Cu doar patru ani în urmă, nu ar fi putut sta acolo fără ca 
oamenii să se strângă în jurul lui. Acum, cel mult o privire 
curioasă aruncată de un trecător, acesta fiind cel mai 
aglomerat din cele cinci aeroporturi din New York, iar clădirea 
terminalelor era plină de lume zi şi noapte. În depărtare, 
două fete chicoteau, aruncând dese priviri înspre el. 

Definiția „demascatorilor”: o specie pe cale de dispariție. 


Furios pe el însuşi şi pe lumea înconjurătoare, făcu un 
efort şi se concentra asupra a ceea ce ar fi trebuit să fie un 
subiect, interesant, şi anume locul în care se afla Morton 
Lenigo. Verificase pe computerele din biroul său, în acea 
dimineaţă, ca de obicei, căci, deşi era sâmbătă şi nu avea nici 
o emisiune de realizat la prânz, era prea încordat pentru a se 
dezice de la rutina zilnică. Cazul Lenigo, însă, era la fel de 
flexibil ca şi un şarpe anaconda. După ce ratase subiectul 
pentru ziua care începea, era acum pus în fața situaţiei de a 
rata şi faza următoare, căci aceasta avea să aibă loc în week- 
end. Se consola puţin la gândul că răscolise afacerea 
şantajului celor din Detroit. Nimeni nu părea să fi reacționat 
la această chestiune: monitoarele nu afişau nici o reacție. 

Se uita în junii lui, la trecătorii anonimi care îşi puseseră 
în fucțiune „fluxurile de decizie” şi se gândi: Oare nu le pasă 
de nimic? 

Răspunsul: preferă să nu le pese. Pentru ei, Morton Lenigo 
era atât de real ca şi Moş Crăciun sau Diavolul, o legendă în 
timpul vieţii care nu trebuia luată în serios, până când nu 
erau forțați s-o facă... iar atunci avea să fie mult prea târziu. 

Aşa că se trezi în fața a mai multe probleme personale 
decât avusese în decurs de luni de zile şi nici o idee nu avea 
vreo cotă de probabilitate favorabilă. Apropo de negri: Pedro 
Diablo. Plecase, în strictă conformitate cu obiceiurile gazdelor 
sale albe, de conjunctură, urmând, cu certitudine, să-şi mai 
facă apariția abia luni dimineața, politicos, calm, şi de nici un 
ajutor. Flamen se aşteptase la puțin dinamism, la un impuls 
dat propriei sale imaginaţii secătuite. Din întâlnirea lor nu 
rezultase nimic din toate astea. Tensiunea dată de anticipație 
se stinsese şi îl lăsase fără vigoare, ca un balon dezumflat. 

Şi mai era şi Celia. Se înfioră. O străină rece, retrasă. 
Aceea a fost soția mea, trupul acela încântător a stat lipit de 
al meu, înfiorat de orgasm? Buzele acelea le-au sărutat pe ale 
mele, glasul acela îmi şoptea în întuneric? Amintirea îl făcu 


să răspundă afirmativ. Rațiunea spuse nu. Rațiunea îi 
spunea că aceea era o persoană diferită, cu aceleaşi nume şi 
trăsături. 

Se întrebă: oare motivul schimbării zace în mine? Oare se 
regăseşte acest motiv în cuvintele acelea blestemate, rostite 
de doctor la Ginsberg, despre faptul că ataşamentul 
emoţional anterior este un simptom al lipsei de maturitate? 
Conform lui Mogshack, Celia era vindecată, dar el se afla 
astăzi aici cu intenția precisă de a dovedi că Mogshack 
mințea. Oare din cauza a ceea ce îi făcuseră Celiei? 

Nu, ci pentru că „demascatorii” trebuiau să atace, din 
când în când, o personalitate tabu, pentru a putea 
supraviețui. 

Apropo de supraviețuire: acea incredibilă cotă de zero! 
Având la dispoziție computerele federale pe termen nelimitat, 
sursa bruiajului din emisiunea sa trebuia să poată fi 
identificată! Emisiunea de ieri, prima la care participase şi 
Diablo, dacă se poate spune aşa, fusese întreruptă de trei ori, 
ceea ce nu era ceva nou, dar una peste alta era prea mult, şi 
cu toate acestea, atunci când el a sunat, pentru a se plânge a 
mia oară, inginerul de transmisiuni fusese, într-un fel, 
convingător. 

Conducerea companiei îl invitase chiar la următoarea lor 
întrunire pentru a discuta problema. 

Ipocriţii, îşi spuse el. Trebuie să le vin de hac! Şi cu altceva 
mai serios decât falsa amenințare a Comisiei Planetare a 
Comunicaţiilor! Poate, cu ajutorul lui Harry Madison? Ei, 
asta-i ridicol! 

Ducându-se cu gândul înapoi, îşi dădu seama că se agăța 
de orice fir de pai, şi ştia de ce fusese convins să accepte 
cererea lui Reedeth. Acest lucru nu fusese cauzat nici de 
dorința lui Prior de a exorciza spectrul acelei cote de zero, nici 
de privirea întunecată a lui Diablo ațintită pe chipul lui, ci de 
propria lui senzaţie de disoluție. Diablo, antrenat la o „şcoală” 


dură venise să i se alăture; soția lui îl trata ca pe un străin; 
între angajaţii lui exista o conspirație pentru a-i sabota 
emisiunile... Era ca şi cum cineva ar trăi într-o cabană, pe o 
banchiză de gheaţă, simțind adierea caldă de vară, dinspre 
sud. 

Este ceva ce mi se opune la fiecare pas, decise el brusc. 
Ceva mult prea subtil pentru a fi identificat de computerele 
federale! 

Însă aceste gânduri prevesteau paranoia. Omul trebuia să 
creadă în ceva, chiar dacă era vorba doar de un Dumnezeu 
slab, un aparat al guvernului. 

Poate că Prior avusese dreptate să-şi cumpere acel LAR, la 
urma urmelor. Soarta enclavelor negre părea a fi pe o pantă 
ascendentă. Poate că, dacă cineva credea în puteri 
paranormale, subconştientul său putea astfel intui corect 
mult mai des decât dacă ar fi fost convins că va fi înfrânt de 
la început. Să-l întrebe pe Conroy...? 

Şi iată-l pe acesta, un bărbat cu barba sură, suplu, cu o 
înălțime peste medie, trecând de biroul de imigrări, cu o 
privire încruntată, ducând o geantă uşoară de voiaj pe umăr. 
Recunoscându-l de pe înregistrările pe care le privise de mai 
multe ori, înainte de a-l invita la New York, Flamen țâşni în 
picioare şi îl întâmpină zgomotos. 

Conroy îl întrerupse însă după primele cuvinte: 

— Haide să plecăm de aici, până nu încep să urlu, spuse el. 
Aveţi un aeromobil, ceva...? 

— Păi... da, desigur. 

— Atunci duceți-mă la hotel sau unde ați aranjat să stau. 
Puteţi simți mirosul atmosferei de aici? Simţiţi ura pe care o 
generează ticăloşii ăştia? 

Flamen îşi aduse aminte de felul în care descrisese Lyla 
propria-i reacție la atmosfera de la Ginsberg. 

— Ce vreţi să spuneți? 

Conroy făcu un semn spre filtrul de la vamă. 


— E foarte greu să treci astăzi. Toţi cei care au lipsit din 
țară mai mult de o săptămână sunt verificați. Care e motivul 
- afacerea Lenigo? 

— Aşa cred, confirmă Flamen. 

— Nu sunteți sigur? Am crezut că voi, „demascatorii”, 
cunoaşteţi toate amănuntele, în orice privință. 

Iritat, Flamen spuse: 

— Ştiu de ce a fost lăsat să intre în țară, şi ați fi aflat şi 
dumneavoastră dacă mi-aţi fi urmărit emisiunea de ieri. 

— Am avut ore. O emisiune este privită diferit aici şi în vest. 

Părând mai degrabă să meargă în fața lui Flamen, decât să 
fie condus de acesta, Conroy mergea extrem de repede. 

— Dar presupun că una din enclavele negre a reuşit să 
obţină, prin şantaj, permisiunea ca el să intre în țară, corect? 

Ei bine, iată un ticălos arogant, se gândi Flamen enervat. 
Spuse, totuşi, cu toată politețea de care era în stare: 

— A fost un secret bine păstrat, până când l-am dezvăluit 
eu ieri. 

— Ah, asta din cauză că oamenii nu se obosesc să-şi mai 
folosească creierele. Se bazează atât de mult pe computere, 
încât au început să uite cum să pună întrebări. Faptul că a 
determinat o enclavă neagră să obțină, prin şantaj, acceptul 
ca el să intre în țară, continuă perfect tacticile standard ale 
lui Lenigo - şi îl flatez, numindu-le „tactici”. Ele mă duc 
înapoi cu gândul la mişcările muncitorilor din secolul 
nouăsprezece, cel puţin, şi poate chiar mai devreme. Ceea ce 
a făcut el în Anglia se înscrie în exact acelaşi tipar. A 
exploatat adevărul demult cunoscut, conform căruia, dacă 
poţi obține sprijinul a cinci la sută din populaţie pentru o 
mişcare, oricare ar fi aceasta, poţi răsturna guvernul. Nu 
există astăzi destui negri, nici măcar în întreaga Mare 
Britanie, pentru a putea prelua şi controla un oraş imens, 
cum este Birmingham. Şi totuşi, acesta este condus de negri, 
şi la fel este şi Manchester şi Cardiff, şi există alte şase mari 


oraşe, în care albii se mută imediat din cartier atunci când 
cinci sau şase familii de negri îşi cumpără locuinţe acolo. El 
nu a realizat toate acestea prin numărul mare al trupelor sale, 
nici nu a avut cine ştie ce dispozitive la dispoziție. Totul a 
constat în ştiinţa de a aplica presiuni în locul potrivit. Deci, 
aici, care a fost acel loc — Detroit? 

Ajunseseră deja la aeromobil şi Flamen era mulțumit de 
întreruperea cauzată de urcarea la bord. Atitudinea lui 
Conroy indica faptul că era pregătit să trateze computerele ca 
pe nişte abace, iar el nu era obişnuit cu o asemenea atitudine. 

După ce decolară şi se lăsară dirijați de punctul de control 
al traficului Ninge, Conroy îşi reluă totuşi ideea, ca şi cum 
nici nu făcuse vreo pauză. 

— Apropo de presiuni, ce metode de presiune crezi că vei 
putea folosi asupra morilor de vânt? 

— Mori de vânt? 

O clipă, Flamen uitase de metafora folosită de ei prima 
dată. 

— 0... a, da, desigur! Mogshack! 

— Mogshack! izbucni Conroy, făcând o grimasă. Doamne, 
nu aş fi crezut că după atât de mult timp aş putea să mai 
reacționez atât de violent la auzul acestui nume! Cred că 
acest lucru se datorează faptului că, deşi Canada este încă o 
țară relativ civilizată - pentru că are zone întinse în care 
populația se poate extinde în voie, spre deosebire de Rusia, de 
exemplu -, nu suntem imuni la influența nefastă a doctrinei 
sale. Vă vine să credeți că în grupa la care predau la 
universitate există încă două sau trei fete, cărora nu le-am 
văzut chipurile, pentru că şi le ascund sub iaşmacuri, şi le 
poartă pe acestea chiar şi la orele de meditații suplimentare? 
Şi nu le pot obliga să şi le dea jos, pentru că, cel mai probabil, 
s-ar plânge părinților lor şi aş fi sancționat şi de conducerea 
facultății. De parcă aş fi vreun adolescent în călduri, care 
nutreşte intenţii indecente la adresa virtuții lor! 


Având puternica senzație că păşise într-o băltoacă şi apoi 
se trezise târât de un torent furios, Flamen spuse: 

— Dar câte din aceste lucruri i le atribuiți lui Mogshack? 
De bună seamă că un singur om nu poate fi făcut 
răspunzător pentru întreaga mişcare neo-puritană - oare nu 
e mai degrabă o reacție la liberalismul secolului trecut, aşa 
cum victorianismul a reprezentat o reacție la desfrâul existent 
în vremurile de demult? 

— Eu nu-l învinovățesc pe Mogshack pentru fenomenul în 
sine. Ceea ce detest la el este modul în care s-a lăsat dus de 
val, în care s-a folosit de influența lui pentru propriile 
interese! Există ceva bun în faza actuală a societății? Nimic, 
practic. Cu toate acestea, la ce se reduce doctrina lui 
Mogshack? La câteva fraze de efect despre ideea de „a fi un 
individ” şi de „retragere şi regrupare” şi aşa mai departe. Îl 
vedeți cumva să aplice vreun raționament-standard, pentru a 
stabili dacă rezultatul va fi un individ de calitate? Nici vorbă! 
Amorf, maleabil —- da. Original, creativ, stimulativ — niciodată! 

Flamen rămase tăcut, gândindu-se la Celia. 

— lar acesta este omul căruia i s-a încredințat 
responsabilitatea sănătăţii mentale a statului New York! 
continuă Conroy, aruncând o privire afară, spre oraş. 

Ajunseseră la nivelul obişnuit de cinci sute de metri 
pentru aeromobilele particulare, şi înaintau ordonat printr-un 
flux multicolor de vehicule, în direcția New England.. 

— S-a însănătoşit cumva pacientul? Pe dracu”! Ginsberg 
este de două ori mai mare decât orice spital existent până 
acum, are numai câțiva ani vechime, dar este deja 
supraîncărcat, iar viața în oraş este insuportabilă, căci nu se 
ştie niciodată când izbucneşte vreo nouă revoltă, sau când 
poți fi tâlhărit sau atacat pentru simplul amuzament al unei 
bande de adolescenți! Când îi dai cuiva o simplă importanţă, 
aştepţi rezultate, şi nu te aştepţi ca el să se mulțumească să 
debiteze banalităţi consolante despre iminența eşecului său. 


Tonul său nu era veninos, ci doar resemnat. Cu toate 
acestea, Flamen era încântat să-l audă exprimându-se atât, 
de ostil. Spuse: 

— În cazul acesta, probabil că veţi fi interesat să aflați cum 
propun eu să... dobor morile de vânt. 

Conroy întoarse capul, curios. 

— Păi... ei bine, e vorba de soția mea Celia. A fost internată 
la Ginsberg pe la începutul anului. A avut o cădere nervoasă. 
Destul de neplăcut. 

Ezită, dar găsi puterea de a recunoaşte. 

— S-a apucat de euforizante şi a ajuns să ia Ladromid. De 
abia când ajunsese la a treia sau a patra doză am aflat. 

— De cât timp erați căsătoriți? întrebă Conroy caustic. 

— Ştiu că pare cam ciudat, răspunse Flamen simțind că 
roşeşte. Nu mai roşise de ani de zile. Mă tem, însă, că înainte 
de... criză, relaţiile dintre noi se răciseră. Eu sunt ocupat cu 
munca, am propriul meu cerc de prieteni, tot felul de 
preocupări, şi ne-am cam îndepărtat unul de celălalt, 
ajungând până într-acolo încât să avem camere separate, iar 
atunci când veneam acasă şi o găseam dormind, nu intram la 
ea. 

Făcu o pauză, cu oarecare efort. Iată, îl întâlnea pentru 
prima oară pe Conroy şi dezvăluia deja nişte lucruri pe care le 
spunea foarte rar cuiva, chiar şi prietenilor vechi, simțind 
parcă nevoia să-şi găsească scuze. 

— „Fii un individ!” oftă Conroy. Camere separate! Fiecare 
cu viața lui privată! Fir-ar să fie, când se ajunge ca între soț 
şi soție să apară asemenea situații, cum poate apăra cineva o 
astfel de atitudine? 

— A fost internată în timp ce eu eram plecat într-o 
călătorie de afaceri, spuse Flamen în grabă. Când am aflat că 
se află la Ginsberg, nu am luat-o de acolo din cauză că Lionel 
Prior, cumnatul meu, mi l-a recomandat cu toată încrederea 
pe doctorul Mogshack, astfel încât m-am mulțumit doar să-i 


plătesc cheltuielile de spitalizare. Adică, s-o fi dat în tutela 
statului, ar fi fost ceva... 

Ridică din umeri. 

— Şi? îl descusu Conroy. 

— Şi nu-mi place deloc ce i-au făcut. Nu-mi place faptul că 
a fost transformată într-o marionetă ambulantă. Vreau să fie 
examinată, pentru a afla dacă tratamentul lui Mogshack a 
ajutat-o sau i-a făcut rău. Şi vreau ca parametrii acestei 
examinări să fie stabiliți de cineva ca dumneavoastră... care... 
aveți o abordare diferită asupra sănătății mintale. 

— Examinare! spuse Conroy, făcând o grimasă, ca şi cum 
tocmai muşcase dintr-un fruct putred. Asta reprezintă numai 
jumătate din problemele grave ale societății noastre! Să pui 
nişte computere să stabilească matrice de comportament 
pentru ființele umane - unde s-a mai pomenit o asemenea 
absurditate? 

Se aplecă brusc înainte. Se puteau zări acum două din 
cvartalele distruse complet în noaptea de joi, şi deasupra 
ambelor, nişte aeromacarale adunau resturile în nişte plase, 
împrăştiind nori de praf în jur, astfel încât noi clădiri să poată 
fi ridicate cât mai repede. Întinzând mâna spre a indica cel 
mai apropiat din aceste puncte, aflat în Harlem, spuse: 

— Poftim o întrebare retorică! Cum sunt numite la ştiri 
aceste lucruri? „Atacuri ca ultimă soluție”, nu-i aşa? Un 
exemplu tipic pentru conceptele lui Mogshack2!, şi mă refer 
aici la toate scuzele acelea miorlăite: „N-am avut ce face, am 
făcut tot posibilul, ei nu au jucat corect!” Da, sigur! Dar nu se 
aminteşte deloc de faptul că acolo înăuntru erau copii, nu? 
Sau de faptul că „eu” stăteam, din întâmplare, în siguranță, 
într-un elicopter la o sută de metri înălțime, înarmat cu 
rachete autoghidate şi arme cu laser de o mie de waţi! Aş vrea 
să-i văd pe unii dintre aceşti ucigaşi aduşi la nivelul solului şi 


21 Joc de cuvinte: moggy = pisică (nota trad.) 


lăsaţi aici, să se lupte cu mâinile, cu picioarele, cu dinții, 
împotriva oamenilor care au fost măcelăriți în acea clădire! 
Asta numesc eu „a fi un individ”! 

Dezorientat de incisivitatea lui Conroy, Flamen spuse: 

— Păi... da, dar desigur că siguranța majorității 
prevalează... 

Cuvintele lui părură şterse, lipsite de forță, după 
vehementa, lui Conroy. 

— Ei bine? spuse Conroy, întorcând capul spre el. Trebuie 
să recunosc că nu mă aşteptam să vă aud pe dumneavoastră, 
un „demascator”, luând apărarea autorităților. 

— Dar asta e lumea în care trăim, spuse Flamen pe un ton 
neconvingător. 

Nu mai fusese atât de intimidat de pe vremea când era la 
facultate şi avea de-a face cu un profesor care mai mult îi 
teroriza pe studenți decât să-i îndrepte spre învățătură. 

— Trebuie să încercăm să stabilim ce merită şi ce nu 
merită păstrat, şi dacă ni se pare într-adevăr că ceva merită 
păstrat, trebuie să încercăm să apărăm acel lucru. 

— Atunci spuneți-mi ce merită păstrat, replică Conroy. 
Acest aeromobil în care ne deplasăm? Desigur, dar el a 
trebuit să fie fabricat în Detroit, de către oameni a căror 
culoare garantează faptul că ei nu-şi vor putea vinde talentul 
în nici o altă parte a țării, nu? Cât de protejat vă simţiți în 
aeromobilul pe care-l schimbaţi anual, atunci când îl puneţi 
prima dată în funcțiune? Cât sunteţi de sigur că vreun 
melanist fanatic nu a dat târcoale punctului de distribuție, 
sabotând aeromobilele destinate cumpărătorilor albi, astfel 
încât acestea să se prăbuşească după primele o mie de mile? 
Ce vă va proteja de aşa ceva? Poliția nu o poate face! Şi nici 
reprezentantul Gottschalk pentru zona respectivă, oricâte 
arme v-ar oferi. Nu e de mirare că oamenii aproape că nici cu 
prietenii lor nu mai vorbesc direct, ci preferă să ia legătura 
prin rețea, ca să nu mai trebuiască să traverseze strada şi să 


rişte să fie împuşcaţi de un negru aflat în trecere. 

Un ţârâit, care îi anunță că ajunseseră în dreptul 
destinaţiei lor, clădirea Hilton, îl scuti pe Flamen de la 
obligația de a-i da un răspuns imediat, şi era mulțumit de 
acest lucru. De ani de zile nu mai întâlnise pe cineva cu 
sentimente atât de puternice precum Conroy, şi era oarecum 
încurcat, ca şi cum cuvintele pline de forță îi atinseseră o 
coardă demult uitată a memoriei. 

Le fură necesare câteva minute, până ce Conroy se cază şi 
îşi trimise geanta în cameră, după care acesta îşi continuă 
tirada, în barul principal al hotelului, împiedicându-l pe 
Flamen să încerce măcar să-i explice motivele ce-l determinau 
să-l submineze pe Mogshack. 

— Cum am mai spus, chiar şi în relativ civilizata Canadă 
găsesc urme ale teoriilor lui Mogshack, indiferent cine este de 
fapt ultima verigă a lanțului comunicativ dintre mine şi 
studenții mei. Ce părere aveţi, de exemplu, de crimele din 
căminele studenţeşti? 

— Păi, eu... 

— Am avut două, anul acesta: un băiat homosexual şi-a 
înjunghiat iubitul într-o criză de gelozie, pentru că acesta era 
văzut ieşind cu o fată, iar un tată dement a venit şi şi-a 
împuşcat fiica din cauză că un prieten de-al ei — ce hal de 
prieten! — i-a spus că ea se culca cu un băiat care avea sânge 
indian. Irochez, ca să fiu mai exact. Eu unul aş fi fost mai 
degrabă mulțumit. Irochezii au fost un trib respectabil pe 
vremea lor. Dar, slavă Domnului, că nu am nicio fiică şi că 
ambii mei fii sunt căsătoriți şi au o căsnicie trainică. N-are 
importanță. Vorbeam despre crimele din campusurile 
studenţeşti. Oare ce-o fi cu noi de acceptăm atât de uşor 
crimele petrecute între copiii noştri? Nu mă luaţi cu 
absurditățile acelea, cum că studenţii trebuie trataţi ca nişte 
adulți — nu e nimic matur în a te juca cu arme şi grenade. 

Îşi comandase o bere şi acum o bea pe toată dintr-o 


înghițitură, încercând parcă să scape de un gust neplăcut. 
Flamen, antrenat în conversație, în ciuda propriilor 
preocupări, spuse: 

— Da, dar adolescența a fost dintotdeauna una din cele 
mai instabile perioade din punct de vedere emoțional, şi... 

— Cine i-a vândut, un pistol acelui tată dement, ca să se 
ducă să-şi împuşte fiica? îl întrerupse Conroy. Vreun 
adolescent „cu probleme emoţionale”, de la prăvălia din colț, 
în care asamblează arme cu laser într-un mic atelier? Pe 
dracu”! Aceea a fost un model nou de armă de la 
Gottschalk; :am văzut-o cu ochii mei ulterior, în biroul 
decanului. 

— Şi eu strâng material pentru un reportaj despre 
Gottschalk în acest moment, spuse Flamen. 

Simți în propriul ton o nuanță de timiditate. Chiar 
acceptând faptul că Xavier Conroy era destul de bătrân 
pentru a-i fi tată, era touişi ridicol felul în care reacționa el. 
La urma urmelor, era realizatorul unei emisiuni zilnice pe 
rețeaua Holocosmic, în timp ce Conroy, în domeniul său, 
dăduse greş într-un mod atât de categoric încât era obligat să 
facă pe profesorul, şi nici măcar în țara lui de baştină. 

— Nu va funcţiona, spuse Conroy, pregătindu-şi paharul 
pentru încă o bere. Iar acesta este încă un motiv pentru care 
îl detest pe Mogshack. N-am auzit ca el să fi încercat vreodată 
să vindece vreun pacient de dependența față de arme, deşi 
prin mâini îi trec două, trei mii de new-yorkezi pe an. Până 
acum, dacă şi-ar fi făcut treaba ca lumea, ar fi creat o 
supraabundenţă de armament la mâna a doua şi ar fi calmat 
atmosfera în acest oraş considerabil! 

— Două sau trei mii din câte milioane? întrebă Flamen. 

— Adică din cei care sunt îndeajuns de labili psihic pentru 
a o lua razna şi a deschide focul la întâmplare, în plină stradă, 
replică Conroy. Dumneavoastră nu stârniți violenţe stradale, 
nici eu nu fac acest lucru, şi nici liderii cu o bună educaţie 


politică a X-Patrioţilor nu o fac. Paranoicii sunt cei care 
stârnesc revolte, iar ceilalți ajung să-şi piardă mințile, în 
cadrul unei isterii în masă. Trăgătorul izolat, prezent cu 
ocazia tuturor revoltelor, nu este un revoluționar sau un 
fanatic, ci cineva atât de lipsit de orice fel de empatie, încât 
tratează ființele umane care trec pe sub fereastra lui ca pe 
nişte ţinte mişcătoare aflate la dispoziţia lui. Şi, exploatând 
cu viclenie sentimentul general de insecuritate, Gottschalk au 
reuşit să construiască o minciună la scară mare, punând 
semnul egal între înarmare şi potență masculină, ceea ce face 
mult mai mult rău decât dogmele dăunătoare ale lui 
Mogshack. Fir-ar să fie, oricine este în stare să trateze o altă 
ființă umană ca pe un obiect pentru antrenamentul la tir, 
înseamnă că a rămas la o stare mult mai infantilă decât 
cineva care se teme să treacă de la faza masturbării la cea a 
sexului normal. Aveţi vreo armă? 

— Păi... 

Flamen îşi sorbi băutura. 

— Da, desigur. Dar nu fac parte din nici un club de 
antrenament. Am în jurul casei un sistem de protecție 
împotriva violențelor în masă, cu mine şi garduri electrificate, 
iar la nevoie e de ajuns să le pun în funcţiune. Restul este 
automatizat. 

— Corect, spuse Conroy pe un ton afectat. 

— Cum adică — corect? 

— Reacţia normală este să-ți echipezi locuința, unde e 
puţin probabil ca vecinii să vină înarmați în vizită. 

— Păi atunci spuneți dumneavoastră unde! răspunse 
Flamen. Doar Gottschalk a achiziționat spaţii publicitare şi 
pe canalul Pan-Can! 

— Aşa este, fir-ar să fie, recunoscu Conroy, oftând. Mai 
mult, l-am prins pe unul din ei în campusul nostru, în timpul 
primului semestru. Am reuşit, din fericire, să scap de el, dar 
doar datorită faptului că crima de care v-am povestit — 


studentul înjunghiat de iubitul lui - era încă deajuns de 
proaspătă în mintea decanului pentru ca acesta să fie 
receptiv la argumentele mele. Referitor la acest lucru, unul 
dintre colegii mei a spus că toți studenții ar trebui să fie 
înarmați, pentru a învăța să mânuiască armele cu 
responsabilitate! Ha! Mă întreb cât ar rezista în fața unei 
clase înarmate — copiii îl urăsc! 

Pentru prima oară de la intrarea lor în bar, urmă o pauză 
în conversație, mai lungă de câteva secunde. Flamen profită 
de ea pentru a-şi aduna gândurile, apoi, într-un târziu, spuse: 

— Revenind la chestiuni profesionale, domnule profesor, 
înțeleg că veți coopera cu mine chiar dacă nu agreațţi 
principiul efectuării de profile psihologice? Desigur, acesta va 
fi doar începutul unui proces lung şi dificil; mai târziu ar 
putea urma un proces juridic, poate o anchetă 
guvernamentală; dar pentru binele soției mele, sunt gata să... 

Cuvintele îi pieriră din nou pe buze, văzându-l pe Conroy 
cum îl privea fix. 

— Domnule Flamen, spuse în cele din urmă psihologul. V- 
am spus de ce îl detest pe Mogshack ca om şi de ce cred că 
influența lui în domeniul sănătății mintale este de-a dreptul 
periculoasă. Drept urmare, m-aş bucura să vă pot ajuta să-l 
atacați. Dar nu voi înghiți argumentul dumneavoastră. Nu 
cred că sunteți motivat de altruism şi de dragoste față de 
soția dumneavoastră. Părerea este că îl vânați pe Mogshack 
pentru că ţintele care vă atrag cel mai mult atenţia, precum 
Gottschalk, nu vă sunt la îndemână. Gottschalk sunt ca nişte 
demoni: se hrănesc din neîncrederea dintre oameni şi ne 
mituiesc cu simboluri care echivalează ura cu bărbăţia. Aşa 
că... Nu, vă rog să nu mă întrerupeți! Eu vă consider mai 
degrabă un om frustrat, care preferă să dezvăluie nişte 
adevăruri dezgustătoare despre Gottschalk decât să faceţi 
acelaşi lucru cu un om care este, la urma urmei, un profesor 
oarecare, şi care probabil nu ar primi atâta atenţie dacă nu ar 


ocupa o asemenea funcție: Dumneavoastră... 

— Numai puţin! 

— Tăceţi şi ascultați-mă, bine? Doar nu vreţi să cred că îl 
vânați pe Mogshack de dragul soției dumneavoastră, după ce 
chiar dumneavoastră aţi recunoscut că v-aţi distanțat atât de 
mult de ea încât nici nu v-aţi dat seama că lua Ladromid! Nu, 
nu vă învinovățesc! Căsătoria nu este ceva obligatoriu şi cu 
atât mai puţin o căsătorie fericită, şi oricum, căsătoria 
contrazice cunoscutul ideal al lui Mogshack, care poate fi 
definit mai exact drept „o limită matematică”. Motivele 
dumneavoastră nu mă interesează prea mult, aşa că haideţi 
să le lăsăm la o parte deocamdată, bine? 

Flamen privea încruntat paharul din faţa lui. 

— Ei, bine, pe de altă parte, motivele mele voi încerca să vi 
le clarific. Ar putea dura puțin, deci haideţi să mergem să 
stăm jos, vreţi? 

Se întoarse cu spatele şi îl conduse pe Flamen spre o 
canapea aflată în apropiere, fără ca acest lucru să-l facă să-şi 
întrerupă discursul. 

— Folosindu-mă de concepte medicale, cu care probabil că 
nu sunteți familiarizat, eu îi consider pe cei ca Mogshack 
nişte echivalente ale homeopațţilor care propovăduiau, în 
cadrul medicinei somatice, virtuțile dozelor de agent cauzativ, 
folosit ca leac pentru orice, de la otrăvire la picoree. Sigur că, 
dacă cineva are o teamă patologică să nu se trezească cu o 
armată de negri mărşăluindu-i prin curte, acesta poate fi 
stabilizat în mod superficial, învățându-l să folosească o armă 
şi să tragă cu ea mai repede şi mai exact decât potențialul 
atacator. Dar  gândiți-vă, domnule Flamen, care este 
rezultatul fizic! 

Tonul i se schimbă complet. Alternase între cinism şi 
autoironie, dar acum se aplecă în față cu o sinceritate 
aproape dureroasă. 

— În acea curte va fi un cadavru, domnule Flamen, spuse 


el. lar un doctor nu are voie să încurajeze luarea unei vieți. 
Corect? 

Flamen constată surprins că i se uscase gura. Confirmă 
cu o mişcare a capului. 

— Deci un leac corect - continuă Conroy - s-ar găsi undeva 
pe axa pe care omul care a intrat în acea curte, a fost invitat 
să intre, a făcut o vizită de plăcere, după care pleacă, 
lăsându-şi gazda mulțumită de vizită. Oare această imagine 
mai este percepută de cineva, sau sunt oamenii deja prea 
izolați pentru a mai lua în considerare această idee? 

Precaut, Flamen spuse: 

— Păi, evident că e mai bine să ai mai mulți prieteni decât 
duşmani. 

— Dar nu se reduce totul la o platitudine! 

Conroy lovi brațul canapelei, stârnind un vag nor de praf. 

— Sau, mai degrabă, nu ar trebui! Când ați făcut ceva 
ultima dată pentru a-i apropia pe oameni? Oare emisiunea 
dumneavoastră nu are cumva rolul exact opus? 
„Demascatorii” seamănă neîncredere; într-un mod sistematic, 
profesionist. 

— la ascultați! spuse Flamen, trântindu-şi paharul pe 
masa din fața lor. Eu mă leg doar de mincinoşi şi de escroci şi 
de ipocriți! Mi-ar fi ruşine să procedez altfel! 

— Rezultatul fiind acela că oamenii care vă urmăresc încep 
să fie suspicioşi față de toţi cei din jur, spuse Conroy. După 
care ei capătă convingerea că lumea este plină de corupție, 
escrocherii şi fraude. 

— Credeţi că e mai bine să fim minţiți decât să ni se spună 
adevărul? 

— Credeţi că e bine ca oamenii să-şi închipuie că toţi cei 
care sunt mai bogați, mai puternici sau mai norocoşi decât ei, 
au reuşit aceste lucruri escrocând, minţind şi folosindu-se de 
portițele lăsate de lege? 

O vreme, cei doi bărbați se uitară unul la celălalt, fiind 


aşezaţi la mai puţin de un braț distanță între ei. Apoi Conroy 
chicoti şi întinse mâna să-şi ia berea. 

— Scuzele mele, domnule Flamen. Ultimul lucru pe care 
vreau să-l fac este să atac pe cineva care detestă ipocrizia. Şi 
eu o detest. Vedeţi, însă, există un paradox care mă 
deranjează teribil. Zi de zi, timp de... cât?... aproximativ 
patruzeci de săptămâni pe an, presupun, dumneavoastră vă 
prezentați opiniile şi dezvăluiți scandaluri, care, recunosc, s- 
ar putea să ducă la demiterea unor oficiali corupți sau cam 
aşa ceva. Dar ceea ce faceți şi spuneți nu depinde de numărul 
cazurilor de nedreptate publică care vă ajung la urechi, ci de 
emisiunea pe care trebuie s-o umpleți cu ceva. TREBUIE, de 
cinci ori pe săptămână! Sunt sigur că adesea ați făcut din 
țânțar armăsar, din simplul motiv că în acea zi nu se ivise 
nimic important. 

Flamen şopti: 

— Da, aici mă recunosc vinovat. ŞI... 

Ezită, apoi, aducându-şi aminte de spusele lui Diablo, 
referitoare la legătura dintre succesul unei emisiuni şi 
numărul sinuciderilor provocate de aceasta, făcu un efort şi 
spuse: 

— Şi adesea astfel de expozeuri sunt considerate a fi de 
mare succes, nu din cauză că au fost cu adevărat importante, 
ci pentru că ţinta nu s-a putut apăra deloc. Aşa se ajunge că 
vreun biet ticălos să se sinucidă de ruşine. 

— Ceea ce mă aduce, în sfârşit, la subiectul principal, 
spuse Conroy. Da, voi stabili pentru profilul psihologic al 
soției dumneavoastră nişte parametrii care vor face ca mult- 
lăudatul tratament al lui Mogshack să arate ca un eşec total, 
şi mai mult decât atât, eu voi arăta că am dreptate, căci pe el 
nu-l interesează dacă suprimă orice fel de originalitate, 
creativitate sau tenacitate, ori orice altă calitate, atâta timp 
cât computerele lui stabilesc profilul pentru un client 
mulțumit. De aici încolo va depinde de dumneavoastră. Dar 


vreau să rețineți două lucruri. 

Se aplecă spre Flamen, spunând, pe un ton grav: 

— Unu! Nu vă pot reda înapoi soția. Nimeni nu poate face 
acest lucru. Dumneavoastră i-ați cauzat această schimbare, 
şi dacă vreți să se întoarcă la dumneavoastră, va trebui să o 
recâştigați, aşa cum este ea acum. Ceea ce ar putea necesita 
să vă schimbaţi dumneavoastră, iar acest lucru poate fi 
dureros. Şi, în al doilea rând! Nu vă faceți iluzii că numai 
doborându-l pe Mogshack lumea va deveni automat mai bună. 
Dacă reuşiți, să zicem, să obţineţi concedierea lui, voi fi 
mulțumit, Doamne ce mulțumit voi fi! Dar vă cer de 
asemenea să vă folosiți de această victorie, pentru a lua în 
vizor pe cineva cu adevărat periculos, precum Gottschalk. 

Făcu o pauză, pentru a da pe gât restul de bere. Flamen 
ezita, nedorind să facă o promisiune pe care probabil nu avea 
să şi-o poată ţine, şi înainte de a putea răspunde, simți o 
atingere pe umăr. Întorcând capul, văzu o femeie 
necunoscută aplecându-se spre el. 

— Sunteţi domnul Flamen? spuse ea. 

— Da... da, eu sunt! 

Flamen îşi îndreptă spatele; era foarte plăcut pentru el să 
fie recunoscut de un străin în acele clipe. 

— Păi, de zece minute vi se trimit semnale pe pager! spuse 
femeia, arătând spre ecranul de deasupra punctului de rețea, 
destinat publicului larg, de la capătul barului. 

Numele de Matthew Flamen apărea, intermitent, pe fond 
roşu, la intervale de două secunde. 

— Zece minute! 

— Păi, păreaţi ocupat şi nu eram sigură că sunteți 
dumneavoastră, spuse femeia, făcând un pas înapoi, cu o 
atitudine defensivă, temându-se parcă să n-o lovească. 

— A... da, ei bine, mulțumesc, oricum. 

Flamen se ridică, încruntat, iar femeia se retrase, 
înclinând capul cu o mişcare timidă. 


— Scuzaţi-mă, adăugă el, în direcţia lui Conroy, care ridică 
din umeri. 

Îndreptându-se spre punctul de rețea, se întrebă, enervat, 
cine ar fi putut depista prezența lui acolo. Sperase să nu fie 
întrerupt, măcar atâta timp cât îi trebuia ca să se consulte cu 
Conroy despre abordarea lui Prior de către ei amândoi. Acesta 
din urmă nu era prea încântat de ideea de a o supune pe 
Celia unui examen psihiatric bazat pe parametrii lui Conroy — 
el judeca totul după aparenţe, şi ceea ce conta pentru el era 
faptul că Mogshack era la conducerea lui Ginsberg, în vreme 
ce Conroy era un ratat, obligat să predea într-o facultate 
obscură. Mai grav era faptul că, în calitate de tutore legal al 
Celiei în acel moment, el putea, teoretic, să-i interzică lui 
Conroy să se apropie de ea. 

Smulgând hârtia de fax pe care se afla scris numele lui, 
din nişa ei, văzu că cel care încerca să ia legătura cu el era 
doctorul Reedeth. Inima i se strânse. Oare ce se mai 
întâmplase? 

Formă numărul de la Ginsberg iar ecranul se lumină, 
înfățişându-l pe Reedeth, în biroul pe care Flamen îl mai 
văzuse, părând extenuat; avea părul răvăşit şi cearcăne sub 
ochi. 

— În sfârşit! izbucni el. Veniţi aici şi luaţi-vă în primire 
tutela! Imediat! Nu-mi plac oamenii care îşi uită promisiunile 
în aceeaşi zi - mai ales atunci când ei mă lasă pe mine să 
scot castanele din foc! 

— Despre ce dracu” tot vorbiți? răspunse Flamen pe acelaşi 
ton. Şi nu-mi place felul în care... 

— Nu v-aţi obligat prin contract să îl luați în tutelă pe 
Harry Madison? îl întrerupse Reedeth. 

— Păi... da, sigur că da. 

— N-aţi prea luat-o în serios, nu-i aşa? 

— Ce vreți să spuneți? M-aţi asigurat că e perfect sănătos 
şi capabil să-şi poarte singur de grijă, aşa că... 


— Aşa că v-aţi hotărât să-l aşteptaţi să vină la birou luni 
dimineață? spuse Reedeth, zâmbind. Ar fi trebuit să-mi dau 
seama. Vă puteţi da seama că era cât pe ce să fie azvârlit în 
subteran? Sau nici nu vă pasă? 

— Uitaţi ce se întâmplă! Dacă a comis vreo ilegalitate, în 
timp ce cerneala nici nu se uscase încă pe certificatul lui de 
vindecare, atunci acest lucru reprezintă o încălcare a 
contractului din partea dumneavoastră, nu a mea! 

Flamen simți broboane de sudoare acoperindu-i fruntea, 
dar, undeva, într-un colțişor al minţii, simțea o satisfacție 
vagă: oare se putea folosi de acest lucru pentru a-l ataca pe 
Mogshack? 

— Ştiţi ce este o „pastilă profetică”? întrebă Reedeth 
sarcastic. Ar trebui să ştiţi, doar ați urmărit-o pe Lyla Clay „la 
lucru” alaltăieri. 

— Sigur că ştiu. Dar ce are acest lucru de-a face cu 
Madison? 

— Noaptea trecută el şi Lyla Clay au fost răpiți de nişte 
„gorile”, aflate la o petrecere a Michaelei Baxendale. O 
cunoaşteţi? 

— Oh, Dumnezeule, spuse Flamen. 

Dintr-o dală, simți că i se moaie picioarele. 

— Se pare că ea îi trimisese să aducă acolo un cuplu mixt, 
cu care să joace un soi de joc. Doar că nu a fost nici un joc. 
L-au forțat pe Madison să înghită una din „pastilele profetice” 
iar acesta a luat-o razna. În final a aruncat chiar un om pe 
fereastră, de la etajul patruzeci şi cinci. 

Se aşternu o linişte chinuitoare. În cele din urmă, Flamen 
spuse pe un ton timid: 

— Dar dacă au fost răpiți... 

— Dacă v-aţi fi ținut de cuvânt, nu s-ar fi ajuns aici! tună 
Reedeth. Întreaga dimineață m-arn folosit de argumentul 
acesta pentru a câştiga timp în fața copoilor, şi deja nu prea- 
şi mai face efectul! Ştiu ce efect are asupra psihicului o astfel 


de pastilă, doar lucrez în acest domeniu. Dar Madison e 
negru, iar copoii sunt încă furioşi din cauza violențelor 
provocate de X-Patrioţi acum două nopţi. Este un adevărat 
miracol că i-au trimis pe amândoi înapoi aici, dar să fiu al 
dracu” dacă îmi voi pune eu gâtul la bătaie pentru Madison, 
când dumneavoastră sunteți răspunzător, din punct de 
vedere legal, pentru el. Veniţi aici imediat! 

— Doamne Dumnezeule! spuse Conroy din spatele lui 
Flamen. E chiar Jim Reedeth! Mi se părea mie cunoscută 
vocea! Ce mai faci? 

Se îndreptă vesel spre monitor. 

Reedeth părea năucit. Spuse: 

— Ce Dumnezeu faceți aici, domnule profesor? 

— Flamen m-a invitat la New York în week-end. Deci care-i 
problema? Pot să dau vreo mână de ajutor? 

— Vă cunoaşteţi... murmură Flamen. 

— Sigur, confirmă Conroy. Un fost student al meu. Şi 
foarte inteligent chiar... doar că s-a aliniat la canoanele lui 
Mogshack şi a renunțat să gândească singur. Deci, ce s-a 
întâmplat? 

— Păi... — Reedeth îi aruncă o privire lui Flamen. Nu ştiu 
dacă pot să... 

— La dracu”! izbucni Flamen. Oricum, luni, viața mea 
privată va fi cunoscută pe toată emisfera, aşa că ce mai 
contează? Spuneţi-i! Spuneţi-i totul! Poate îi vine vreo idee 
genială! 

Se întoarse cu spatele, încruntat. 

La început mai ezitant, apoi mult mai coerent, Reedeth 
relată cele întâmplate Lylei şi lui Madison. În încheiere spuse: 

— Şi iată-i acum, înapoi la spital, iar dacă Mogshack află 
că am externat un pacient şi l-am dat în tutela cuiva care şi-a 
neglijat total obligaţiile, sunt distrus! 

— O, Jimi chiar îi calci pe urme şefului tău, nu-i aşa? Aş fi 
sperat ca orice student al meu să vorbească mai întâi despre 


starea pacientului şi abia apoi despre propriile sale... 

Apoi, văzând că Reedeth se foia iritat, spuse repede: 

— Nu contează, nu contează! Spune-mi numai... sincer 
vorbind, după aprecierea ta, Madison ar putea fi externat sau 
nu? 

Reedeth îşi înfrână o replică dură. Ridicând din umeri, 
spuse: 

— Cred că trebuia externat de luni de zile. De fapt, mă 
întreb uneori dacă a fost cu adevărat chiar atât de nebun 
cum susțineau ei, atunci când l-au internat. 

— E un început bun, spuse Conroy. Şi poţi argumenta în 
orice tribunal din lume că o persoană care este forțată să 
înghită o „pastilă profetică” poate suferi, foarte probabil, 
tulburări psihice temporare. Am analizat şi eu această 
problemă. Le-am dat studenților mei ca temă de referat — 
fenomenul reprezentat de pitonese. Presupun că au existat 
martori la răpire. 

Reedeth se mai luminase puţin. 

— Numai fata. Dar sunt sigur că putem contracara 
mărturia răpitorilor. De exemplu, ea are o urmă de înțepătură 
în degetul mare, iar Madison una pe umăr. l-au luat prin 
surprindere pe stradă şi le-au injectat câte o doză de Narcolat. 

— Hmm! Spuneti-mi, domnule Flamen, ar putea, chiar şi o 
„poetă celebră” precum Michaela Baxendale să scape de 
acuzațiile că a drogat şi a răpit nişte străini pentru a-şi distra 
oaspeții? 

— Voi avea eu grijă să nu scape basma curată, îl asigură 
Flamen. De luni de zile caut informaţii despre ea, pentru că 
mă scârbeşte atât de tare! Şi nu mă interesează că provine 
dintr-o „familie destrămată” sau că ar fi fost violată de fratele 
ei şi alte rahaturi din astea. 

— Aţi putea vorbi despre aceste lucruri mai târziu? spuse 
Reedeth nerăbdător pe ecran. Mi-am petrecut toată dimineața 
parlamentând cu sticleții şi sunt epuizat! 


— Mai rezistă puţin, spuse Conroy calm. Fără îndoială că 
domnul Flamen va avea de făcut nişte formalităţi — defenes- 
trarea este un delict grav, chiar şi în zilele noastre. 

— Ce? 

Reedeth părea buimăcit. 

— Aruncarea cuiva pe fereastră. Bineînţeles, dacă acest 
lucru ar fi fost făcut cu o armă din catalogul Gottschalk... Să 
lăsăm asta! Mă refer la cauțiune, la contactarea unui avocat, 
la obținerea unui mandat pentru domnişoara Baxendale şi 
camarazii ei, şi aşa mai departe. 

— Este totul aranjat! Singurul lucru pe care nu am apucat 
să-l fac a fost acela de a-l chema pe Flamen să semneze 
actele! 

— Voi ajunge acolo cât pot de repede! oftă Flamen şi 
încheie legătura video. 

Întorcându-se la Conroy, adăugă: 

— Îmi pare rău, dar se pare că trebuie să plec. Ne revedem 
aici, în două ore, cu puțin noroc: 

— Ba nu, spuse Conroy. Vin şi eu. Dintotdeauna mi-am 
dorit să intru şi eu în acel mausoleu al lui Mogshack şi nu 
cred că voi mai avea ocazia altădată. 

Luându-l de braț pe Flamen, îl conduse sprinten spre uşă. 

CITAT PRELUAT DIN NUMĂRUL DIN 13 MARTIE 
1968 AL ZIARULUI „MANCHESTER GUARDIAN". 
ȘAPTE PERSOANE AU MURIT ARSE 


„Domnul David Lumsden, în vârstă de 26 de ani, a stat în 
fața casei sale aprinse de flăcări, din Toronto, strigându-le 
motocicliştilor care treceau pe acolo să se oprească şi să-l 
ajute, căci soția şi cei şapte copii ai lui erau prinşi în incendiu. 

Nimeni nu i-a luat în seamă strigătele de ajutor.” 

PRESUPUNERE LEGATĂ DE CAPITOLUL ANTERIOR, 
FĂCUTĂ ÎN SPRIJINUL ACESTEI POVESTIRI 


Bine măcar că nu s-au oprit să privească spectacolul. 


81 
SENSUL ACESTEI INTRUZIUNI ABUZIVE 


Un refugiu în interiorul altui refugiu, se gândi Reeddeth, 
referitor la biroul său, înconjurat de spitalul-fortăreaţă. 
Bucurându-se de un adăpost temporar față de furia 
impersonală a reprezentanților legii. Lyla şi Madison erau 
aşezaţi în fața lui, pe canapeaua pentru consultație, unul 
lângă altul, ca nişte copii speriaţi - ea, cu o expresie de 
disperare întipărită pe chip, cu gura cuprinsă de grimasă, cu 
umerii încovoiați şi cu mâinile retrase, el — cu spatele drept, 
impasibil, pe chipul întunecat necitindu-i-se nici o expresie. 

Simţi fiori pe şira spinării, imaginându-şi-l pe Madison 
aruncând, cu toți muşchii încordaţi, un om pe fereastră. Oare 
cum de scăpase neobservată o asemenea înclinație spre 
violență, în decursul atâtor ani de studiu modern şi 
amănunțit al psihicului lui? Chiar dacă accepta faptul că 
„pastilele profetice” cauzau o stare de „demenţă temporară” — 
până la urmă despre acest lucru era vorba, chiar dacă unii 
foloseau, cufemistic, termenul de „transă” - că ele provocau 
nişte convulsii înspăimântătoare, că Madison avea o condiție 
fizică excelentă şi că era îndeajuns de puternic şi în stare 
normală pentru a ridica masivul său calculator-asistent, aşa 
cum şi făcuse, de altfel, când repara ceva, de față cu Reedeth, 
chiar dacă accepta toate acestea, povestea pe care Madison şi 
Lyla i-o spuseseră nu avea nicio logică. 

Desigur că afirmaţiile lor, conform cărora fuseseră răpiți 
de „gorilele” personale ale lui Mikki Baxendale, erau susținute 


de diferite dovezi complementare. Cicatricele  neglijente 
rămase în urma injecțiilor se vedeau încă, cea a Lylei — la 
baza degetului mare, probabil din cauză că iaşmacul ei ar fi 
protejat-o de o eventuală injecție aplicată în acelaşi loc ca şi 
lui Madison, adică în umăr. Era chiar o urmă detectabilă de 
Narcolat într-o minusculă crustă pe care o prelevase din rana 
negrului, şi care rămăsese prinsă de sângele neînchegat. 
Până acum era în regulă. 

În ceea ce privea însă restul relatării, victoria de unul 
singur a lui Madison împotriva a nouă adversari, şi viziunile 
delirante ale fetei, care îi aduseseră acesteia în fața ochilor 
mii de bătălii din întreagă istorie a omenirii, şi care 
combinaseră o viziune despre ceva ce urma să se petreacă 
anul viitor... 

Reedeth rămase cu gura căscată. Pur şi simplu nu-şi putu 
controla gestul. Lumea palpabilă din jurul lui începu brusc să 
pară un miraj, un văl de ceață tulbure. Cu numai o zi sau 
două în urmă, văzuse cu ochii lui că o pitoneasă era, într- 
adevăr, în stare să facă nişte previziuni descifrabile despre 
nişte persoane absolut străine, îndeajuns de inteligibile încât 
până şi impersonalele computere să facă legătura cu cei la 
care se refereau. Ca şi cum faptele pe care le cunoştea de 
mult timp se transformaseră brusc într-o matrice neaşteptată 
ce transmitea un mesaj la un nivel non-verbal, începu să 
analizeze o ipoteză complet nouă. Era oare posibil ca efectul 
combinat al Narcolatului cu cel al „pastilei profetice” să fi 
generat în Madison un har la fel de surprinzător cum fusese 
cel al pitoneselor, înainte de perioada de început a acestora, 
reprezentată de Diana Spitz? Oare putea el să cunoască 
lucruri ce urmau a avea loc? 

Însă întreaga idee părea atât de absurdă încât izbucni 
într-un râs ascuțit, făcând-o pe Lyla să ridice privirea spre el, 
cu o vagă expresie de curiozitate întipărită pe chip. 

— Nu, nimic, suspină el, ca răspuns la întrebarea ei 


nerostită. 

Şi înainte ca el să mai poată adăuga ceva, dinspre rețeaua 
de comunicații se auzi un zbârnâit. Pe monitor apăru Ariadne, 
cu interiorul bine-cunoscut al locuinţei ei pe fundal. 

— Jim, ce Dumnezeu faci la birou, sâmbătă după-amiaza? 
De două ore te tot sun la tine acasă! 

— Scot castanele din foc cu mâna mea, murmură Reedeth. 
Asta fac. 

Rezumă cele întâmplate, apoi încheie: 

— Şi, de parcă toate acestea n-ar fi fost de ajuns, 
domnişoara Clay nu poate intra în apartament, din câte 
înțeleg. Singura ei cheie a rămas în apartamentul lui Mikki 
Baxendale, iar onorariul pe care l-ai trimis pentru „şedința” ei 
a ajuns direct în contul lui Dan Kazer, el fiind machero-ul ei. 
Cum însă el e mort, contul i-a fost blocat. Deci se pare că nu 
are nici măcar bani să plătească un lăcătuş care să-i 
deschidă uşa. 

— Asta nu e nici o problemă, spuse Lyla cu o urmă de 
iritare în glas. Harry mă poate ajuta să intru. A mai făcut 
odată acest lucru. 

Reedeth o privi absent. 

— Cineva pe care-l credeam prieten cu Dan s-a mutat în 
apartamentul nostru în timp ce eu eram adusă aici, ieri. 
Harry a deschis uşa şi m-a lăsat să intru fără nici o cheie. 

— Dar nu aveaţi o încuietoare Punch la uşă? spuse 
Reedeth nedumerit.. 

— Ba da, desigur. 

Ariadne privea uluită pe ecran, încercând să-i capteze 
privirea lui Reedeth. 

— Aiurea! spuse ea cu fermitate. Nu poți descuia un zăvor 
Punch fără cheie, poate doar dacă spargi uşa. Jim, eu zic că 
ar fi mai bine să te gândeşti mai serios la ceea ce faci. Se fac 
nişte afirmaţii... suspecte... nu ţi se pare? 

— Aşa e, cum vă spun. 


Reedeth se pregătea să-i răspundă când se auzi un nou 
semnal sonor, şi se lumină brusc la față. 

— Îmi cer scuze, îi spuse el Ariadnei, şi comută legătura pe 
alt circuit. 

Când pe monitorul ei reapăru chipul lui Reedeth, acesta 
părea foarte tulburat. 

— Ce s-a întâmplat? întrebă ea. 

— A sosit Flamen. 

— Păi credeam că tu asta şi aştepţi. De ce te-ai încruntat 
aşa? 

Reedeth oftă. 

— Fără un motiv anume. Doar că l-a adus cu el pe Conroy. 

— Conroy? Xavier Conroy? Păi credeam că e în Canada! 

— Flamen l-a invitat la New York în weekend. Am impresia 
că vrea să obțină o reexaminare a soției lui, şi desigur că nu 
poate găsi cineva mai potrivnic lui Mogshack, nu-i aşa? 

— Nu mai mult decât îi este şi Mogshack potrivnic lui. Ai 
grijă, Jim! Îţi dai seama ce se întâmplă dacă Mogshack află că 
ai... 

Ezită, negăsindu-şi cuvintele. 

— Că am „tratat? cu inamicul? o ajută Reedeth, zâmbind 
amar. Dacă va lua o pură coincidență drept o insultă 
personală, voi avea dovada pentru cele spuse de computere 
despre el, şi nu voi aştepta să fiu concediat! Îmi voi da 
demisia. Nu prea am chef să continuu să lucrez pentru un 
nebun. 

— Oh, pentru numele lui Dumnezeu! spuse Ariadne. Jim, 
dacă de satisface compania celor cu care eşti acum, n-ai 
decât... dar ascultă ce-ţi spun! Dacă vei continua în felul 
acesta, s-ar putea să ajungi să vezi Einsberg-ul pe dinăuntru 
numai, internat într-un salon! 

Întrerupse convorbirea cu un gest furios, iar Reedeth nu 
mai apucă să-şi rostească violenta replică pe care şi-o 
pregătise. 


Ce situație tâmpită faptul că, dintre toate femeile din lume, 
se încurcase cu Ariadne! 

Însă evenimentele se năpusteau prea repede asupra lui, 
nedându-i timp să respire. Flamen şi Conroy se îndreptau 
deja spre biroul lui. Dădu să se ridice pentru a-i întâmpina, 
dar se răzgândi şi îşi simți chipul încruntându-i-se. 

Ariadne avusese perfectă dreptate. Avea într-adevăr, să 
aibă probleme dacă Mogshack afla toate acestea, nu numai 
sosirea lui Conroy, dar şi încredințarea lui Madison în grija 
cuiva care îşi neglijase imediat după aceea obligaţiile. Nu avea 
deloc dispoziția să-i primească pe cei doi: pe Flamen din 
cauză că, pe moment, era furios pe el. Pentru că îi lăsase 
baltă şi pe Madison şi pe el; pe Conroy pentru că... 

Ei bine, trebuia să recunoască în sinea lui că undeva, în 
subconştient, se simțea vulnerabil față de disprețul lui 
Conroy, iar în timpul scurtului lor dialog prin intermediul 
rețelei de comunicații, cu jumătate de oră în urmă, resimţise 
o urmă puternică de ironie muşcătoare, ironie cu care Conroy 
obişnuia să trateze gogomăniile tinereşti prezente în 
argumentele studenților săi, pe vremuri, atunci când Reedeth 
îi fusese subaltern. 

Spera, cu disperare, că nici Lyla nici Madison nu-i 
penetraseră masca atât de atent menținută. 

Apoi ei intrară pe uşă. Conroy le strânse mâinile, 
încercând să pară cât mai afabil; urmară formalităţile de 
rigoare, care îi oferiră un scurt respiro de la senzația de 
deprimare pe care o avea - iar în timp ce Reedeth încerca încă 
să-şi formuleze replicile ulterioare, Conroy se aşezase deja, cu 
un gest grăbit, şi preluase conducerea. 

— Ei bine! Din ce am înțeles eu vorbind cu Flamen pe 
drum, ai probleme serioase aici, Jim, şi la fel şi prietenii 
noştri aici de față. Sunt foarte interesat să vă cunosc, 
domnişoară Clay, căci unii dintre studenții mei m-au întrebat 
în timpul cursului de alaltăieri despre fenomenul pitoneselor 


şi le-am dat acest subiect ca temă - ceea ce înseamnă că 
trebuie, desigur, să-l investighez chiar eu înainte de a le 
corecta materialele aduse. Nu luasem acest lucru în serios 
înainte, dar am aflat că unii reprezentanți de seamă ai 
autorităților pledează pentru autenticitatea sa. Tu ce părere 
ai, Jim? 

Reedeth se bâlbâi: 

— Păi... păi, a trebuit să fiu şi eu de acord cu acest lucru. 
Nici eu nu le luam în serios pe pitonese, până când 
domnişoara Clay nu a făcut o demonstrație aici. 

— Am aflat de la Flamen, spuse Conroy. 

— Da, desigur, el a înregistrat totul, spuse Reedeth, 
înghițind în sec. Însă ceea ce m-a convins a fost faptul că am 
cerut computerelor să analizeze profeţiile rostite de ea, nu 
demonstrația în sine. Eu... 

Lyla se îndreptă de spate, furioasă: 

— Nu mi-aţi, spus că mi-aţi analizat oracolele! spuse ea pe 
un ton acuzator. lisuse, dacă aş fi ştiut că veți proceda 
astfe]...! Ce v-au spus computerele? 

— Mai târziu, domnişoară Clay, spuse Reedeth pe un ton 
rece. Deocamdată am de rezolvat ceva cu domnul Flamen, 
ceva ce nu ar fi trebuit să se ivească, şi imediat ce rezolvăm 
acest lucru eu propun să mergem acasă. Planurile mele 
pentru weekend au fost complet date peste cap de ceea ce nu 
pot cataloga decât ca totală lipsă de interes. 

— lisuse! spuse Conroy înainte ca Flamen, tot mai iritat, 
să răspundă la acuzaţiie aduse. Jim, vorbeşti exact ca 
Mogshack, mai că aş crede că ai luat lecţii de la el! Stai puţin! 
adăugă el, ridicând mâna pentru a stopa o replică 
usturătoare din partea bărbatului mai tânăr. De o oră şi 
jumătate discut cu Flamen şi sunt de acord că a dat dovadă 
de prea multă lejeritate când a acceptat să-şi asume 
responsabilitatea pentru prietenul nostru negru de aici. Dar, 
pe cealaltă parte, nici tu nu i-ai explicat foarte clar la ce se 


angaja, nu-i aşa? Erai atât de grăbit să-l externezi pe 
Madison... 

— Grăbit! Doamne, e blocat aici de luni de zile, a depăşit 
cu mult timpul de internare! 

— Asta nu scuză superficialitatea, spuse Conroy, pe exact 
acelaşi ton pe care şi-l amintea Reedeth din anii de studenție. 
Nimic nu scuză superficialitatea, mai ales că în zilele noastre 
toate acele amănunte de rutină pot fi rezumate de computer. 
Acesta este scopul corect al computerelor, făcu el o paranteză, 
adresându-i-se lui Flamen. Crezi, se pare, că nu le apreciez, 
dar crede-mă că, folosite corespunzător, sunt indispensabile. 
Problema este că oamenii pur şi simplu nu le folosesc cum 
trebuie: Ei bine, Jim, spuse el, aplecându-se, cu un gest 
sincer. Dă-mi voie să-ți pun o întrebare la care sper că vei 
răspunde sincer şi, dacă vei face astfel, nu te vei mai grăbi 
atât de tare să ajungi acasă. 

Reedeth oftă. 

— Bine, dați-i drumul. 

— Eşti mulțumit să lucrezi în subordinea lui Mogshack? 

Urmă o perioadă de tăcere. Brusc, Reedeth izbucni într-un 
râs forțat. 

— Bine, voi fi sincer. Nu, nu sunt. Nu mai sunt! 

— De ce? 

Din nou o pauză, mai lungă de această dată. În acest timp, 
privirea lui Reedeth rămase aţintită pe chipul lui Madison. În 
ea se citea fascinația. 

— Cred - spuse el în cele din urmă, rostind cuvintele cu 
greutate - că din cauza faptului că nu mai sunt convins că 
pacienții externați de aici sunt vindecați corespunzător. 

Flamen se încordă vizibil, şi o expresie de interes luă locul 
celei de iritare, pe chipul său. 

— Cum adică nu sunt vindecaţi corespunzător? spuse 
Conroy, cu o inflexiune pe care probabil că o folosea pentru 
a-şi încuraja un student să ajungă la concluzia logică a unui 


argument folosit într-un eseu. 

— Nu ştiu! 

Reedeth se ridică brusc şi începu să măsoare încăperea cu 
paşi grăbiţi. 

— Doar că... Ei bine, în ultimele câteva zile am avut cazuri 
care m-au pus foarte tare pe gânduri, iar ceea ce a înclinat 
balanţa în mintea mea au fost profeţiile domnişoarei Clay. 

Fu rândul Lylei să tresară. Fără a observa acest lucru, 
Reedeth continuă: 

— Unul din aceste cazuri este doamna Flamen. A 
reacționat excelent la tratament, desigur, altminteri nu ar fi 
fost externată... dar... dar... nu a fost vorba de un tratament, 
ci mai degrabă de o dovadă de compasiune. Şi, sincer vorbind, 
nu cred că aş fi observat dacă domnul Flamen nu s-ar fi 
plâns de răceala cu care l-a tratat dânsa. Aşa că, mă 
întrebam... 

Cuvintele fură înlocuite de o ridicare din umeri. 

— Iar celălalt a fost Madison, încheie el brusc. 

— Flamen, spuse Conroy cu un aer satisfăcut. Cred că ai 
să-i faci o propunere lui Jim Reedeth acum. 

Flamen deschise gura, vrând să spună ceva, renunţă, apoi 
întinse mâna spre computerul-asistent. 

— Ăăă... doctore, Ceea ce spunem mai este cumva 
monitorizat şi stocat în băncile de date ale spitalului de către 
chestia asta? 

Reedeth îşi trecu mâna prin păr, cu un gest obosit, ciu- 
fulindu-şi-l. 

— Aş putea face în aşa fel încât să nu fie monitorizate, 
murmură el. Madison mi l-a modificat în urmă cu câteva zile 
şi nu prea mai funcționează după standarde. 

— Aha! spuse Conroy. Flamen mi-a spus câte ceva şi 
despre acest lucru, pe drum. Păi, atunci, rezolvă acest lucru, 
Jim, şi apoi ascultă ce vrea să-ți spună Flamen. 

Reedeth dădu un ordin scurt computerului-asistent şi 


aruncă o privire în direcția lui Madison. 

— E de ajuns? 

Madison păru oarecum stânjenit. Față de atitudinea lui 
impasibilă dinainte, acum parcă ceva îl făcuse să părăsească 
acea stare. Spuse: 

— Cred că da, doctore. 

— Ce dracu” doar tu ai modificat chestia asta, trebuie să 
ştii, izbucni Reedeth, şi apoi făcu un efort să se stăpânească. 
Îmi cer scuze, spuse. Sunt cam încordat astăzi. În regulă, 
domnule Flamen, să auzim ce aveți să-mi spuneți. 

— V-aţi dat deja seama, probabil, că sunt îndeajuns de 
îngrijorat în legătură cu soția mea încât să îi cer doctorului 
Conroy să o examineze separat, spuse Flamen rar. Doar v-am 
avertizat că dacă va fi externată înainte de termen voi proceda 
astfel. Dar dacă se dovedeşte că ea a avut de suferit în timp 
ce se afla în grija directorului dumitale, nu mă voi mulțumi 
doar cu un proces pentru a cere despăgubiri. Voi face tot 
posibilul pentru ca el să fie pus sub acuzare şi demis. 

— Nici nu e de mirare că n-aţi vrut să fie înregistrate toate 
acestea! spuse Reedeth, zâmbind vag. Da, mi-aş fi dat seama 
de toate acestea, mai mult sau mai puțin. Ce încercați să mă 
determinaţi să fac — să-l subminez din interior? Lăsaţi-o baltă. 
Însă nu mi-ar părea rău dacă ar prelua conducerea cineva... 
să zicem, mai puțin dogmatic decât el. Ar face munca de aici 
mult mai uşoară pentru toată lumea şi, mai mult decât atât, 
cred că am avea rezultate mai bune. 

Încheie pe un ton oarecum sfidător, părând oarecum 
surprins de propria-i fermitate: 

— Sunt sigur că Flamen nu ţi-a cerut să devii un trădător, 
spuse Conroy repede. Dar cred că ştii, Jim, că eu prefer să 
lucrez pe baza reacţiilor personale şi nu pe cea a analizelor 
computerizate. Şi, din când în când... 

Fu rândul lui să ezite, iar ceilalți îl priveau nedumeriţi, în 
timp ce el se uita de la unul la celălalt, insistând cel mai mult 


asupra Lylei. 

— Ar fi mai bine să va dezvălui şi scopurile mele, spuse el 
în cele din urmă, zâmbind forțat. Fără a dori câtuşi de puțin 
să fiu nepoliticos față de poziția şi influența lui Flamen, 
gândindu-mă mai bine, nu cred ca un lucru atât de direct şi 
sincer, precum examinarea independentă a doamnei Flamen, 
ne va oferi un mijloc de a-l răsturna de pe piedestal pe şeful 
tău, Jim. S-ar putea invoca mult mai uşor faptul că e vorba 
de invidia personală, nu? Şi totuşi, venind de la Manitoba, 
mă gândeam cât de necesar este să scăpăm de Mogshack. 

Se lăsă pe spate în fotoliul său, unindu-şi vârfurile 
degetelor şi privindu-şi-le gânditor. 

— Vezi tu... vrem nu vrem şi, sincer să fiu, mie nu-mi 
place acest lucru, acest oraş al New York-ului are un 
prestigiu, ceva aparte, rămas de pe vremea când America era 
într-adevăr în fruntea întregii lumi. Există această ciudată 
forma de invidie — sunt sigur că ai observat-o — în sensul că 
oameni chiar din Capetown şi Acera şi din capitalele Asiei 
resimt o, nostalgie față de ceea ce se întâmplă în New York, la 
fel cum goții şi francii venerau Roma, chiar şi după ce Alaric 
a atacat oraşul, iar romanii nu au mai fost o putere 
importantă. Şi iată că îl găsesc pe Mogshack şef aici, şi face 
nişte lucruri ce ar putea fi dezastruoase. Însă ele sunt 
preluate peste tot, din Mexic până la Moscova şi... şi sunt tot 
mai îngrijorat. Jim, eşti de acord cu ceea ce încerc să-ți spun? 

Reedeth se aşezase din nou în fotoliu. Înclină din cap cu 
un gest precaut. 

— Trebuie să recunosc că nu sunt mulțumit de sistemul în 
care lucrez, spuse el. Dacă dumneata, profesore, sau 
altcineva poate găsi ceva mai bun... 

— Eu unul sunt bătrân şi obosit, şi am ajuns să predau 
câtorva studenți, nu prea sclipitori, nici măcar în ţara mea de 
baştină, spuse Conroy, oftând. Dar cred că aş putea totuşi 
lua o mare greutate care apasă pe minţile generaţiei viitoare, 


generaţie ce va trebui să curețe mizeria pe care o lăsăm noi în 
urmă. Oricum, vreau să încerc şi iată ce propun. În ultimele 
zile, se pare că nu doar unul, ci mai multe evenimente 
ciudate şi suspecte au avut loc aici, iar acest complex de 
întâmplări îi va oferi lui Flamen ce îşi doreşte. Îmi cer scuze, 
adăugă el în direcția „demascatorului”. Dar aşa cum am mai 
spus, numai cazul soției dumitale nu este de ajuns. Pe de altă 
parte, dacă punem cap la cap tot ce avem, poate că am reuşi 
să inițiem un atac concertat. Să începem cu ceva considerat 
de multă lume ca fiind ciudat - nu vreau să vă jignesc, 
domnişoară Clay, dar oamenii sunt încă foarte suspicioşi în 
privința pitoneselor în general. Ce părere aveți despre a 
chema aici o pitoneasă şi de a acționa conform profeţiilor ei? 

— Nu am făcut astfel, spuse Reedeth. Adică nu tocmai. 
Cum am spus, ceea ce ne-au convins au fost analizele 
computerizate ale profeţiilor. 

— Ne-au „convins”?! 

— Pe mine şi pe colega mea, Ariadne Spoelstra. A fost ideea 
ei de a o invita pe domnişoara Clay aici. 

— Şi Mogshack a fost de acord? 

— Desigur. Deşi am înțeles că nu s-a lăsat convins uşor. 

— Bun, de aici începem, e primul nostru fir. lar cel de-al 
doilea este următorul, spuse Conroy, întorcându-se spre 
Madison. Se pare că la fiecare două minute îmi cer scuze 
pentru ceea ce spun, nu-i aşa? Însă trebuie să recunosc că în 
mod sigur oamenii din afara spitalului vor afla că v-aţi ocupat 
de aparatura de aici luni de zile, în timp ce, oficial, erați încă 
un pacient cu probleme psihice. Şi sunt sigur că nu aveți 
sentimente prea bune față de omul care v-a ținut aici mult 
mai mult decât era nevoie. 

Madison răsuci mâna, ca şi cum ar fi turnat apă din 
palmă. Spusse: 

— Repararea aparaturii este lucrul la care mă pricep, 
domnule Conroy. 


— Asta aşa e, spuse Reedeth, părând să-şi fi recăpătat 
stăpânirea de sine. lar ceea ce ai făcut cu calculatorul- 
asistent din biroul meu este aproape incredibil. Şi dacă mă 
gândesc mai bine, nici nu ţi-am mulțumit. 

— Da, exact la asta voiam să ajung, spuse Conroy. Ne-ai 
spus despre modificările aduse acestui aparat. Ne poți da 
nişte exemple referitoare la reacțiile lui din prezent? 

— Tocmai am făcut acest lucru, replică Reedeth. Tot ce 
vorbim rămâne doar între noi! 

— Aceasta este o demonstraţie negativă. Ce zici de una 
pozitivă? Ceva care să dovedească faptul că toate resursele 
complexului cibernetic de la Ginsberg pot fi penetrate cu 
ajutorul acestui singur computer? Din câte înțeleg, aşa 
pretinzi. 

— Cred că nu încape nici o îndoială! exclamă Reedeth. 
Niciodată nu m-am gândit că aş putea să... 

Se opri brusc. 

— Să ce? 

Pe fruntea lui Reedeth apărură brusc broboane de sudoare. 

— Niciodată nu mi-a trecut prin cap că aş putea pune 
întrebări chiar despre directorul Mogshack computerului meu 
de birou, murmură el. Însă eu zic că acesta este un aspect 
intern, şi nu unul pe care l-ar aprecia vizitatorii. 

— Eu îl apreciez, spuse Conroy pe un ton oarecum sumbru, 
îmi dau foarte bine seama cum trebuie să fie munca în 
subordinea şefului tău, deşi până acum am fost scutit de aşa 
ceva. Vreau totuşi acea demonstrație. Hm! Am o idee. 

Se întoarse spre Flamen. 

— Aparatura de aici este cunoscută ca fiind una dintre cele 
mai avansate şi complexe din lume. Aveţi cumva vreo 
problemă care vă frământă şi pe care aceste computere ar 
putea-o rezolva? 

— Numai puţin... începu Reedeth, dar Flamen reacționă 
instantaneu. 


— Sigur că am, spuse el. Doctore, transmisiunile 
multimedia obişnuite fac parte din mediul pacienților de aici, 
care este analizat de computere? 

— O, desigur, spuse Reedeth, puţin nedumerit. Când trec 
la culoarea verde, noi îi pregătim pe pacienţi pentru lumea 
exterioară, iar emisiunile joacă un rol-cheie în centrul acestui 
proces. 

— Doamne, spuse Conroy foarte încet. 

Flamen îi ignoră reacția. 

— Păi atunci haideţi să întrebăm miraculosul dumitale 
compuler-asistent de ce propriile mele computere m-au 
asigurat că folosirea gratuită şi pe termen nedeterminat a 
calculatoarelor guvernamentale nu mă va ajuta să scap de 
bruiajul care îmi afectează emisiunea în ultimul timp, spuse 
Flamen, şi se lăsă pe spate în scaun, cu o expresie trufaşă pe 
chip. 

— Mă tem că nu prea înţeleg, spuse Reedeth, după o pauză. 
Eu... eu nu vă urmăresc emisiunea. Sunt întotdeauna la 
lucru la acea oră. 

— Foarte sincer din partea dumitale, spuse Flamen. 
Emisiunea mea, şi numai emisiunea mea, a fost afectată de 
un număr imens de bruiaje, efectiv în fiecare zi, în ultimele 
luni, şi situația s-a agravat într-atât încât oamenii schimbă 
canalul. Inginerii de la Holocosmic se jură că nu pot repara 
defecțiunea. Vreau să ştiu dacă spun adevărul sau dacă sunt 
sabotat, sau dacă am început să-mi pierd minţile şi să sufăr 
de mania persecuției. Eu zic că este o întrebare potrivită 
pentru computerele unui spital de boli nervoase. Mai ales că 
aparatura mea se pare că nu poate rezolva misterul, iar în 
acest moment realizez că, dacă sunt sabotat, probabil ca 
sabotajul se extinde până la computerele din biroul meu! 

Îşi încheie tirada pe un ton avântat. 

Cu o privire bănuitoare, înclinând parcă să fie de acord cu 
ideea paranoiei, Reedeth rezumă întrebarea pentru computer 


şi aşteptă să primească cel mai probabil răspuns: date 
insuficiente. 

Acest lucru însă nu se întâmplă. Pe tonul său obişnuit, 
arogant, aparatul spuse: 

— Atât domnul Flamen, cât şi computerele federale nu 
dispun de datele adecvate pentru a analiza această problemă. 

— Asta înseamnă că tu deții aceste date? spuse Reedeth, 
nedumerit. 

— Da. 

Flamen părea la fel de uluit. Era evident că nu se 
aşteptase să primească un răspuns serios la întrebarea lui, ci 
intenționase doar să-l provoace pe Reedeth, după ce acesta se 
lăudase cu computerul lui de birou. Cum acesta fusese 
elementul-cheie în efortul lui Reedeth de a-l convinge să 
accepte asumarea responsabilității pentru Madison, după 
eliberarea acestuia, era logic că devenea necesar să aplice o 
presiune maximă asupra sa. Era pe de o parte dezamăgit de 
faptul că nu reuşise să marcheze un punct împotriva lui 
Reedeth, iar pe de altă parte dorea din tot sufletul să afle 
răspunsul. 

— Păi fă-l să răspundă la întrebare! se răsti el la Reedeth. 

— Voi încerca, murmură psihologul, şi puse computerului 
întrebarea. 

Vocea mecanică răspunse imediat. 

— Doamna Celia Prior Flamen are capacitatea de a 
influența radiațiile electromagnetice din frecvențele folosite 
pentru transmisiunile tridimensionale, iar acest lucru nu este 
cunoscut nici la biroul de la Mathew Flamen Inc., şi nici la 
centrul computerizat al guvernului federal de la Oak Ridgel. 
Acest fapt a fost aflat la sosirea ei în acest spital şi nu a fost 
apoi transmis nici unui alt sistem cibernetic. 

În cameră se aşternu o linişte mormântală. Într-un târziu, 
Flamen spuse, pe un ton gâtuit: 

— Dar... Reedeth, computerele tale sunt oare la fel de 


nebune ca şi pacienţii de aici? 

— Aşa se pare, admise Reedeth, alb ca varul. Doar dacă, 
nu cumva... Nu, e absurd. Dar... 

— Dar ce? îl întrerupse Conroy cu entuziasm, şi nu cu 
iritare, aşa cum se aşteptaseră. 

Fără prea multă tragere de inimă, Reedeth spuse: 

— Ei bine, dacă mă gândesc mai bine, este adevărat că, 
imediat după internarea doamnei Flamen, au avut loc multe 
defecţiuni ale rețelei noastre interne de comunicații. Ţi-aduci 
aminte, Harry? 

Se întoarse spre Madison. 

— Ăăă... Da, domnule doctor, este perfect adevărat, spuse 
negrul pe un ton abătut. 

— Chiar şi aşa, suse Reedeth, părând să-şi regrete reacția 
anterioară, nu văd cum ar putea cineva să... 

— Jim, îl întrerupse Conroy. Ai încredere în aparatura pe 
care o foloseşti aici? 

— La dracu”, i-am pus exact aceeaşi întrebare Ariadnei, 
alaltăieri, oftă Reedeth. Domnule profesor, efectiv nu ştiu! A 
fost ceva atât de incredibil această... 

Reţeaua de comunicații zbâmâi, iar pe ecran apăru chipul 
familiar al lui Elias Mogshack, zâmbind, şi îmbrăcându-şi 
cuvintele pe care începuse să le rostească, în clipa în care în 
fața lui apăru imaginea lui Reedeth, cu un ton cordial: 

— A, doctore Reedeth! Am auzit că lucrezi peste program, 
dând dovadă de multă abnegaţie, pentru a rezolva nişte... 

Apoi se opri. 

Se aşternu tăcerea. 

Pe scurt, tonul se asemăna acum cu un fierăstrău ce tăia 
un lemn ud, duritatea suprapunându-se peste o nuanţă 
plângăcioasă, de răsfăț. 

— Dumneata nu eşti Xavier Conroy? 

Imperturbabil, Conroy afirmă cu o înclinare â capului. 

— Bună ziua, doctore Mogshack. A trecut mult timp de 


când am avut plăcerea de a... 

— Ce dracu cauţi în spitalul meu? 

— Al dumitale? replică Conroy calm. Ciudat... credeam că 
aparține guvernului şi populaţiei statului New York. 

— Nemernicule, spuse Mogshack strângând atât de tare 
din buze încât, atunci când deschise gura, ele erau vizibil 
albe ca varul. leşi afară. Părăseşte în clipa asta spitalul 
Ginsberg sau chem poliția să te scoată. 

Reedeth spuse: 

— Doctore Mogshack... 

— L-ai invitat pe omul acesta în spital? tună Mogshack. 

— Ce? Păi, eu... 

— Să vii să vorbeşti cu mine, luni, imediat ce ajungi la 
birou! Îți voi spune atunci ce părere am de dumneata — nu 
vreau ca Conroy să aibă motiv să jubileze pentru proasta mea 
inspirație de a-ţi oferi un post la Ginsberg. Dar îţi sugerez să 
începi să-ți cauţi altă slujbă, acest lucru ţi-l spun chiar acum. 

Monitorul se stinse. Se scurseră câteva secunde. Apoi 
computerul-asistent spuse: 

— La ordinele directorului spitalului, acest punct, este 
dezactivat până luni dimineața, la orele nouă fix. 

Apoi tăcu.: 

— Ei bine, dacă vrei să ţi-l repari, presupun că Madison o 
poate face, spuse Flamen, zâmbind, în timp de arunca o 
privire spre negru. 

— Termină, Flamen, spuse Conroy calm. Da, este foarte 
probabil ca Madison să poată anula ordinul de dezactivare, 
dar vrei să îți dai în vileag asul din mânecă? 

Se ridică. 

— Bun, acum e clar, spuse el. Până acum, mai aveam 
îndoieli. Şi tu, Jim? Dar cred ca Flamen tocmai a avut parte 
de un exemplu despre genul de om care se spune că i-ar fi 
„vindecat” soţia, iar Madison tocmai a văzut cine l-a ţinut aici 
mai mult decât era necesar, iar ţie, Jim, ți s-au dat papucii. 


Haideţi să plecăm de aici, cum ne-a spus şi el. În starea în 
care e, nu m-aş mira deloc dacă s-ar ţine de cuvânt şi ar 
pune sticleții să mă scoată pe sus. Nu-i aşa, Jim? 

Reedeth trase adânc aer în piept; Apoi spuse: 

— Ţineţi minte că v-am spus, cu puţin timp în urmă, că 
am obținut date despre Mogshack de la acest computer? Ei 
bine, iată ce mi-a spus... 

Ezită, apoi un acces de furie îl făcu să-şi depăşească 
blocajul mental. 

— A spus că el vrea ca întreaga lume să fie internată în 
grija lui! Ei bine, pe mine poate să mă scoată din calcul, pe 
toți dracii! 

— Nu cred că poate exista o dovadă mai bună a acurateței 
răspunsului dat de computere la întrebarea lui Flamen, decât 
potrivirea perfectă între acel diagnostic asupra echilibrului 
psihic al şefului tău şi comportamentul pe care tocmai l-a 
afişat. Flamen, tu ai computer în birou? 

— Păi... da, desigur! 

— Acolo mergem, spuse Conroy autoritar. Nu cred că ai o 
configurație ca aceasta de aici, de la Ginsberg, dar, dacă nu 
are nimic împotrivă, aş vrea să-l luăm cu noi pe electronistul 
aici de față, recomandat cu atâta căldură; cel mai important e 
că nu stau în acest oraş decât până mâine seară şi aş vrea să 
mă asigur că, după ce mă întorc acasă, se va ocupa un 
inginer foarte capabil de această problemă a bruiajului care-ţi 
afectează emisiunea, indiferent dacă cea care îl cauzează este 
soția ta sau nu. Aş vrea să vă iau şi pe dumneavoastră, 
domnişoară Clay, dacă nu aveți altceva de făcut. Uneori am 
nişte presimţiri. Chiar în acest moment am presimţirea că... 

Se întrerupse, parcă uluit de propriu-i ton. 

— La dracu, chiar am o presimţire, şi este aproape 
palpabilă! Am o idee cam absurdă, cum că la baza acestei 
situații se află o schemă anume şi, dacă o folosim cum 
trebuie, îl putem dobori pe Mogshack. Dar trebuie să 


acționăm rapid! 

Îşi duse mâinile la cap, într-un gest parcă de extenuare, 
iar Reedeth se holbă la el stupefiat. 

Lyla, care nu mai spusese nimic de multă vreme, i se 
adresă brusc: 

— Da, domnule profesor?... 

— Ce? spuse Conroy întorcându-se spre ea, clipind. O, da. 
Adică... da. Madison, tu cine dracu eşti? 

Reedeth spuse: 

— Domnule profesor, nu cred că... 

— Nu mă interesează nici cât negru sub unghie ce crezi! 
strigă Conroy. Ştiu ce cred eu şi numai asta contează. Vii sau 
nu? 

— Dacă vin...? 

— La biroul lui Flamen! se răsti Conroy. Tu ştii ce se 
întâmplă, femeie, nu-i aşa? adăugă el spre Lyla. 

— Nu... nu sunt sigură, dar... 

Lyla se ridică, ezitant. 

— Ştiu doar că sunt speriată, dar eu una vin. 

Flamen spuse: 

— Sunt amețţit. Ce s-a întâmplat? 

— Dacă a ajuns şi la tine, e important, spuse Conroy şi se 
îndreptă spre uşă. Mişcaţi-vă! 

MOȚIUNE ADOPTATĂ CU O MAJORITATE DE 
ŞAPTESPREZECE VOTURI DIN NOUĂSPREZECE, LA O 
CONFERINŢĂ ȚINUTĂ PE O PORŢIUNE SIGURĂ A 
REŢELEI DE COMUNICAȚII, ÎNTRE REPREZENTANȚI 
AI TUTUROR ENCLAVELOR NEGRE MAJORE DIN 
AMERICA DE NORD, ÎN AFARĂ DE BLACKBURY 


S-au hotărât următoarele: Luând în considerare gravele 
deservicii aduse cauzei autodeterminării negrilor, rezultate 
din încrederea acordată de primarul Black unui expert alb, 
din Africa de Sud, specializat în probleme rasiale, încredere 
care a influențat implementarea politicii sale pro-melaniste 
într-o asemenea măsură încât a dus la expulzarea lui Pedro 
Diablo, care este cunoscut pentru fermitatea cu care apără 
un punct de vedere la care aderă toți participanţii la această 
discuție, trebuie depuse toate eforturile pentru a repara 
consecințele acestei acțiuni nesăbuite a lui, cât mai repede 
posibil, mergându-se chiar la supunerea forțată a primarului 
Black la o examinare psiho-comportamentală, pentru a 
determina dacă atitudinea lui este în conformitate cu 
interesele melanismului american. 

UN TERMEN ÎN SECOLUL XXI, ATÂT DE NOU ÎNCÂT 
NU A FOST CUPRINS ÎN NICI UN DICȚIONAR, DAR 
ÎNDEAJUNS DE RĂSPÂNDIT PENTRU A AJUNGE, PE 
CALE ORALĂ, ÎN ATENȚIA UNUI LEXICOLOG 


„Negru surghiunit” (de la kneeblack, nieblanke în dialect 
afrikaans - persoană non-albă) = o persoană de culoare, 
obligată să trăiască şi/sau să muncească într-un mediu 
dominat de albi şi nu într-o enclavă sau țară cu un guvern de 
culoare. 


84 
UN NEGRU FOARTE DEPARTE DE CASĂ 


Flamen habar nu avea ce se petrecea exact, dar Conroy 
părea convins că acest lucru era mult mai probabil să ducă la 
subminarea lui Mogshack decât planul iniţial şi, agățându-se 
de această idee, plin de optimism, Flamen se lăsă în voia 
evenimentelor. Urmat de pestrițul lui grup de însoțitori, luă 
liftul din clădirea Etchmark, ajunse în fața biroului său, 
căutându-şi cheia Punnch, pentru a deschide uşa. 

Însă, când încercă să facă acest lucru, constată că uşa era 
deja descuiată. 

— Ce dracu? spuse el în şoaptă. 

Uşa se dădu la o parte, la atingerea lui, înainte ca el să 
realizeze că, dacă în birou se afla un intrus, atunci era mai 
normal să se îndepărteze de acolo tiptil şi să cheme sticleții, 
decât să intre şi să-l înfrunte pe individ. În ciuda faptului că 
meseria lui îl făcea vulnerabil în fața furiei potenţiale a 
majorității victimelor sale, nu avusese niciodată o armă de 
apărare, şi se îndoia că altcineva din grupul lor era înarmat 
în acea clipă. 

În timp ce era încă sub şocul iniţial, totuşi una dintre 
uşile interne glisă în lateral şi îşi făcu apariția un chip negru, 
pe care se citea stânjeneala, ca un copil prins la furat de 
dulciuri. 


— Doamne, Dumnezeule! spuse Conroy peste umărul lui 
Flamen, care era mai scund cu o jumătate de cap. Dumneata 
nu eşti Pedro Diablo? Ei bine, se pare că ai reuşit să cazi în 
picioare, după ce ai fost alungat din Blackbury fără 
menajamente! 

Diablo înclină afirmativ din cap, cu un aer distrat şi cu 
privirea aţintită asupra lui Flamen. 

— Ah... Sper că nu vă supăraţi, spuse el. IBM nu-mi putea 
oferi o configurație din acelea pe care mi le-aţi sugerat pentru 
a mă familiariza cu aparatura, decât cel mai devreme luni, şi 
după ce am văzut ce poate face aparatura dumneavoastră, 
pur şi simplu nu am putut rezista tentaţției de a „meşteri” 
puţin la ea. Am luat codul pentru a izola sistemul, desigur — 
nu a fost nevoie de conexiuni mai deosebite — şi pe cuvânt că 
nu am stricat nimic. 

— Ai fi putut să mă anunțţi, măcar aşa, ca gest! se răsti 
Flamen. Ce dracu, era să te iau drept spărgător şi mă 
pregăteam să chem poliția! Oricum, în momentul ăsta avem 
nişte treburi mult mai importante cu computerele noastre, 
aşa că te-aş ruga să pleci. 

Nervos, trecu pe lângă Diablo şi intră în birou. 

— Nici vorbă, spuse Conroy urmându-l. 

— Ce? 

— Am spus nici vorbă. În primul rând că de ani de zile 
vreau să-l întâlnesc pe acest om - e, probabil, cel mai bun 
psiholog intuitiv de pe planetă, şi folosesc regulat înregistrări 
ale emisiunilor lui drept teme de studiu, pentru a ilustra 
modul în care un individ hotărât poate manipula masa 
publicului spectator. Iar în al doilea rând, tu eşti furios şi 
frustrat, eu sunt cu nervii întinşi la maximum, şi avem de-a 
face cu o problemă extrem de complexă. Ne va fi de mare folos 
să avem pe lângă noi pe cineva cu un punct de vedere detaşat, 
şi nu îmi vine în minte cineva mai obiectiv decât un om care 
nu şi-a dorit niciodată să fie în New York şi care ar prefera să 


se afle încă în Blackbury. Am dreptate? adăugă el în direcția 
negrului. 

— Cine dracu eşti? întrebă Diablo uluit. 

— 0... îmi cer scuze! Sunt Xavier Conroy. 

— Într-adevăr? 

Atitudinea aproape ostilă a lui Diablo se schimbă în mod 
miraculos. Întinse mâna: 

— La dracu; şi eu vreau să vă întâlnesc de ani de zile! De 
ce Dumnezeu i-ați lăsat să vă împingă la acea slujbă măruntă 
de profesor, în Manitoba? 

— Eu ţin extrem de mult la opiniile mele, spuse Conroy 
morocănos. Studenţii sunt, în general, destul de respectuoşi 
încât să nu-şi contrazică profesorii, chiar şi în zilele noastre, 
iar atunci când văd doctrinele mele folosite de ei în referate, 
am o falsă impresie de realizare proprie. Dar nu era treaba 
mea să-mi dau cu presupusul cum că ați dori să mai 
rămâneți cu noi. Doar că... ei bine, cum am spus, avem o 
problemă şi... Aveţi presimțiri, domnule Diablo? 

— Păi, cred că da, din când în când. Nu că ele s-ar ridica 
chiar la nivelul unor premoniţii, dacă la acest lucru vă referiți. 
Altminteri aş fi încă acasă, şi mult mai vesel decât acum. Însă 
mai am, de exemplu, premoniţii legate de potențialul 
propagandistic al unui material jurnalistic. 

— La asta mă refer, confirmă Conroy. În ultimele două ore 
am văzut şi am auzit nişte lucruri absolut extraordinare şi se 
pare că ele se leagă cumva. Şi tu ai avut aceeaşi senzație, nu, 
Flamen? 

Puțin iritat de faptul că era dat la o parte pe propriul lui 
teritoriu, Flamen înclină scurt din cap. O clipă mai târziu, 
regretă şi afişă o expresie de buimăceală. 

— Da, acolo la spital, am avut o clipă, o stare de entuziasm, 
de emoție puternică, ceva de genul ăsta. A fost atât de 
puternică, încât m-am simțit amețit. 

— Eu încă o simt, spuse Lyla, albă la față. 


Stătea în cadrul uşii, neavând parcă curaj să între. 

— N-am mai simțit niciodată aşa ceva, cel puţin de când 
eram mică şi toți cei din jur erau ocupați cu pregătirile 
pentru războiul care stătea să izbucnească. Nu înțelegeam, 
desigur, ce se întâmplă, dar asociam acea senzație cu acelaşi 
amestec de spaimă şi emoție, ca şi acum. 

— Domnişoara Clay este o pitoneasă, îi spuse Conroy lui 
Diablo. Ce părere aveți despre pitonese? 

Urmă o perioadă de tăcere. Într-un târziu, chicotind, 
Diablo îşi suflecă mâneca stângă a costumului său elegant, 
stil new-yorkez, şi dezvălui că, puţin sub cot, purta o brățară- 
amuletă de la Conjuh Man Inc., un fir cârlionțat de păr, 
împletit într-un mod complicat, luat din coama unui leu. 

— E genul de lucruri despre care cred că noi ştim mai 
multe decât albii, spuse el. Luaţi „pastile profetice”, 
domnişoară Clay? 

— Ăăă... Da. 

— Noi, negrii, obişnuiam să intrăm în legătură cu acelaşi 
gen de forțe mentale cu mult înainte să se înceapă fabricarea, 
pe cale sintetică, a drogurilor pe care le folosiți, în laboratoare 
curate şi moderne. Am... adică aveam... o clarvăzătoare în 
echipa mea din Blackbury, care putea face aproape tot ceea 
ce fac aceste computere, în afară de a reconstitui scene. Am 
folosit-o foarte intens, cam la un reportaj pe lună, în mod 
regulat, ori de câte ori aveam nevoie de mai multe date decât 
cele pe care le puteam obține prin canalele oficiale. Şi 
previziunile ei erau corecte în patru cazuri din cinci. De fapt, 
mă bucur să văd că societatea albă şi-a îndreptat din nou 
atenția asupra profunzimii psihicului uman în ultimii ani, în 
loc de a se baza exclusiv pe aparate. 

— E fascinant, spuse Conroy. N-am mai auzit aceste 
lucruri. 

Diablo schiță un zâmbet. 

— Nici nu trebuia să le auziți. Noi am dus de nas tot 


timpul autorităţile federale, lăsându-le să pornească pe piste 
false. Şi aşa se va întâmpla şi în continuare, nu mă îndoiesc, 
chiar dacă mergeţi direct la rețea şi le spuneți ceea ce ați aflat 
adineauri. Asta se întâmplă când ne bazăm prea mult pe 
aparatură - ajungem să ne rotim în gol, ca mecanismul unei 
maşini. Computerele nu recunosc diferențele de personalitate. 
Noi le oferim nişte principii rigide, iar ele le urmează orbeşte, 
până la cele mai absurde concluzii, şi în cele din urmă ne 
trag şi pe noi după ele. 

— Exact, spuse Conroy. Ştiam că sunteți un om înțelept, 
domnule Diablo, iar acum sunt şi mai bucuros că v-am 
întâlnit decât mă aşteptam să fiu. Ce-ar fi să stăm jos şi să 
vorbim despre chestia în care se pare că v-am implicat? 

— Sigur, acceptă Diablo. Dacă dumneavoastră o luați în 
serios, sunt gata să pariez că şi pe mine mă va interesa. 

Îşi privi ceasul. 

— Aş vrea totuşi să mănânc ceva, n-am luat micul dejun 
astăzi. 

— Sunt sigur că putem comanda ceva. Flamen? 

— O, dar bine-nţeles, pentru numele lui Dumnezeu! Da, 
sigur că putem! 

Încruntat, Flamen ocoli biroul şi se aşeză în fotoliul lui 
preferat. 

— Te avertizez totuşi, profesore, că dacă aceasta se 
dovedeşte a fi o pierdere de timp, aşa cum sunt înclinat să 
cred, voi fi al dracului de supărat. 

— Nu-mi fac griji din această cauză, spuse Conroy cu un 
calm perfect. Dar eu sunt sigur că există şanse mari să nu fie 
o pierdere de timp, într-un sens pe care suntem mult prea 
„orbi” pentru a-l deduce, iar dacă aşa vor sta lucrurile, în 
mod sigur nu vei fi singurul supărat. 

FRAGMENT PRELUAT DIN NUMĂRUL DIN 24 

„Bomba cu ceas a Americii” 
de Colin Legum 


„„„Nu cred în nimic, spune un tânăr negru în timpul unor 
violențe izbucnite într-un oraş. Eu zic că ar trebui să dea foc 
întregi lumi. S-o lăsăm să se mistuie în flăcări... 


ÎN 
PRESUPUNERE REFERITOARE LA CAPITOLUL 
ANTERIOR, FĂCUTĂ ÎN SPRIJINUL ACESTEI 
POVESTIRI 


Nu e singurul care crede asta. 


87 
ȘI MAI MULTĂ CONFUZIE 


Ceasul arăta ora patru şi zece după-amiază, iar ei erau 
înconjurați de o grămadă de cutii goale de bere şi de lapte şi 
de ambalaje multicolore de sandvişuri. 

— Nu are nici o logică, spuse Pedro Diablo pe un ton 
mohorât, ca şi cum întreaga lume încerca să-i ascundă ceva. 
Toată treaba se ramifică încontinuu, şi de fiecare dată 
ajungem la o absurditate totală. Trebuie să recapitulez, am 
senzația că mi-a scăpat ceva din cele ce mi-aţi spus, pentru 
că în subconştient am convingerea fermă că sunt nişte aiureli. 

— Are ceva logică? întrebă Conroy. 

— Păi... ezită Diablo. Unele părți, cred. Dar chiar şi acestea 
sunt atât de adânc îngropate între alte lucruri care sună 
ridicol! 

— De exemplu? 

— Of... ezită el din nou, apoi spuse: nu, fir-ar al dracu! 
Lucrurile pe care aş vrea să le pot lua în serios sunt învăluite 
în tâmpenii! Cum ar fi cuvintele pe care spuneţi că le-ar fi 
rostit Harry după ce i-a terminat de căsăpit pe gealaţii lui 
Mikki Baxendale. 

— Cum adică? interveni Lyla. Cum să fie învăluite de 
tâmpenii? Nu mă credeți? 

— L-aş crede mai degrabă pe Harry, spuse Diablo. Nu 
vreau să vă jignesc. Dar ați recunoscut că luaserăţi o doză 
sub-critică dintr-un drog foarte puternic, şi e imposibil să nu 
vă fi afectat psihicul. Iar Harry nu vrea sau nu poate să-şi 
aducă aminte de acele cuvinte pe care pretindeți că le-ar fi 


rostit, aşa că... 

Întinse larg mâinile. 

— Apropo, cum e posibil că, după ce a aruncat un om pe 
geam, de la etajul 45, Harry Madison se află aici şi nu într-o 
celulă, în subsolul unei puşcării? 

Reedeth oftă, lăsându-se pe spate în scaun şi întinzându- 
şi picioarele. 

— Ce credeţi că am făcut înainte să vină Flamen şi Conroy 
să-l ia de la spital? Mai că m-am apucat să mint ca să nu fie 
închis. Le-am băgat sticleților sub nas atât de multe rapoarte 
detaliate despre efectele pe care le are înghiţirea a 250 de 
miligrame dintr-o „pastilă profetică” asupra unui bărbat, 
încât s-au văzut nevoiți să-l elibereze, pe motiv de lipsă 
temporară de discernământ. M-am obişnuit să-i scot la liman 
pe pacienţii de la Einsberg, iar în ultimul timp parcă este a 
doua meserie a mea, de a mă băga în tot felul de 
contraatacuri juridice, indiferent dacă sunt sau nu la fel de 
bine sprijinite de dovezi precum acuzaţia de răpire împotriva 
lui Mikki Baxendale şi „gorilelor” ei. Nu am făcut însă decât 
să amân înfăţişarea la tribunal. Se va amâna, probabil, cu 
câteva săptămâni, căci ştiu sigur că tribunalele au întârziere 
deja de 30 de zile, chiar şi la audierile pentru crimă cu 
premeditare, dar va veni şi momentul respectiv, mai devreme 
sau mai târziu. 

— Aţi angajat avocaţi? 

— Sâmbăta? Glumiţi! Însă Ginsberg dispune de un 
serviciu de consultanţă legală computerizată, în care se poate 
intra direct, prin liniile obişnuite de rețea. Pe acesta l-am 
folosit. 

Diablo clătină neîncrezător din cap. 

— E cu totul altă lume acolo. Adică, indiferent dacă a fost 
sau nu drogat, cineva care ar arunca un om de pe Turnul 
Zimbabue din Blackbury ar fi în închisoare şi, foarte probabil, 
în lanțuri, atâta timp cât ar avea nevoie judecătorul Dennison 


pentru a se ocupa de cazul lui. Poate că voi sunteți mai 
toleranți dar, în mod sigur nu sunteţi la fel de eficienți. El nici 
nu trebuie măcar să se prezinte la tribunal pentru a fi 
eliberat pe cauțiune, nu? 

— Dacă are un dosar de pacient cu probleme psihice, nu 
este nevoie, spuse Reedeth plictisit. Dar cauțiunea se 
dublează automat. 

— Aşa E sistemul, probabil, oftă Diablo. 

Întinzând mâna să mai ia o cutie de bere, Conroy rupse 
fâşia de plastic care deschidea cutia şi scoase o înjurătură 
când fu stropit de picături mici de bere din cauza presiunii 
dinăuntru. Se şterse pe barbă şi luă o duşcă zdravănă. 

— Dacă ați încheiat analiza psihologică, aş vrea să vă 
întoarcețţi la acea idee pe care erați pe cale să o susțineți când 
ați deviat de la subiect, îi spuse el lui Diablo. Ce anume v-ar 
fi făcut să luați în serios profeția lui Harry? 

Profeţia? repetă Diablo. A, da, să zicem că este o profeție, 
nu? Ei bine, este vorba de această referire la un nou produs 
lansat de Gottschalk. Se pregăteşte ceva, ceva nou şi deosebit, 
şi cred că va fi lansat în primăvara anului viitor. 

— Dar de unde ştiţi? întrebă Conroy sceptic. 

— Ce întrebare din partea unui alb! replică Diablo. Nu ştiţi 
cum vă fac Gottschalk să le cumpăraţi produsele? Îşi trimit 
armamentul învechit în enclavele negre, la un preț rezonabil, 
ştiind că sunteți atât de speriaţi de noi încât sunteți dispuşi 
să plătiți orice sumă pentru a menține această balanţă a 
terorii. Dar chiar şi aşa nu e prea impresionant, nu? Referirea 
la o „lovitură Gottschalk din 2015” nu înseamnă neapărat 
ceva deosebit, poate fi vorba doar de zvonurile care circulă în 
enclave şi care i-au ajuns la urechi lui Harry. 

— Şi e ceva concret? întrebă Flamen, ale cărui instincte 
profesionale se treziră brusc. 

— Tocmai ţi-am spus! 

— Mai exact? insistă Flamen. 


— Ce Dumnezeu, nu urmăreşti ştirile din Blackbury? Am 
făcut şi eu un reportaj despre cel mai recent echipament pe 
care mi l-au dat Gottschalk, în perioada de probă, şi va fi 
transmis mâine, pe trei dintre canalele controlate de enclavele 
negre. E vorba de un laser de 250 de waţi, cu 250 de focuri — 
e o inovație legată de acumulatori, am înțeles, deşi sunt în 
aşa fel concepuţi încât să nu poată fi dezmembraţi decât 
topind părțile componente, iar până să plec eu de acolo nu 
am auzit ca inginerii noştri să fi descifrat principiul de 
fabricație. Mai este şi o grenadă lansată manual, dar cu 
propulsie proprie, şi cu un mini-focos, cu o rază de acțiune 
de 1 000 de metri şi cu o forță de explozie ce poate distruge 
un bloc obişnuit. Sunt o grămadă de chestii, lansate toate în 
acelaşi timp. Deşi nu am auzit să fie denumite... cum i-aţi 
spus, domnişoară Clay? 

— Nu i-am spus în nici un fel, răspunse pitoneasa cu 
încăpățânare. Dar Harry l-a numit „armament bazat pe 
sistemul C” şi a spus ceva despre dotarea unui singur om cu 
armament capabil de a distruge un întreg oraş. 

— Nu pricep deloc, spuse Flamen, după o perioadă de 
tăcere. Nu i-am auzit niciodată pe Gottschalk să țină secrete 
produsele lor. În perioada în care se practica returnarea 
cecurilor, da, dar nu după ce au început să fie oferite mostre 
de probă. 

— Cartelul şi-o fi schimbat politica? sugeră Conroy. 

Flamen păru nedumerit o clipă, apoi pocni din degete. 

— Doamne, chiar că îmi pierd reflexele! Până acum nu s-a 
mai întâmplat, dar ar putea avea legătură cu această luptă 
care se duce între membrii cartelului. 

Se ridică sprinten în picioare. 

— Voi cere imediat computerelor să analizeze acest lucru, 
dacă nu aveți nimic împotrivă. Prea se potriveşte totul. 

— Mă tem că nu prea înțeleg, spuse Lyla. 

Apropiindu-se de prima şi cea mai uzată dintre tastaturi, 


Flamen aruncă o privire la ea. 

— Nu? Dar ați aflat că între membrii Gottschalk sunt 
tensiuni mari? Totul a început de câteva săptămâni şi a atins 
punctul culminant  alaltăieri, când Marcantonio şi-a 
sărbătorit cea de-a optzecea aniversare, iar un grup de 
membri de prim rang nu s-au dus. S-ar putea ca acest lucru 
să se datoreze unor păreri contradictorii legate de lansarea pe 
piață a acestor noi găselnițe de care ne-a vorbit Diablo. Voi 
puteți să vă continuaţi discuţia, dacă vreți. Am obţinut în 
sfârşit ceva util din această trăncăneală. 

Adăugă, introducând nişte coduri în calculator: 

— Asta ar fi o ştire care te-ar bucura foarte tare, nu, 
profesore? Faptul că Gottschalk se ceartă între ei despre un 
nou tip de armament, iar o facțiune se opune fățiş şefului cel 
bătrân! 

— Nu văd de ce m-aş bucura! se răsti Conroy. În ceea ce 
mă priveşte, sunt nişte gangsteri şi mă întreb cum ți-ar 
plăcea ca ei să înceapă un război între facțiuni rivale, ca cele 
duse între bandele din secolul trecut, dar folosind armament 
modern? Ar fi mult mai grav decât tot ce au făcut X-Patrioții 
până acum! 

Flamen nu răspunse, rămânând concentrat asupra 
numeroaselor cote de probabilitate care străluceau pe ecranul 
din fața lui. 

— A, la dracu, mormăi Conroy. De bună seamă că ar fi mai 
bine ca oamenii să fie avertizați cumva asupra acestor lucruri, 
deşi mulți dintre noi nu mai dau atenție avertismentelor. 
Jumătate din timp, nu avem încredere nici în noi, sau oricum 
nu într-atât încât să renunțăm la opinia altcuiva, preferabil a 
unui computer. Aşa că de ce ar da ascultare sfaturilor primite 
de la alții? 

— Eşti, într-adevăr cel mai cinic ticălos pe care l-am 
întâlnit vreodată, spuse Diablo, facându-i cu ochiul, ca 
pentru a amplifica sensul celor spuse. 


— O voi lua ca pe un compliment, spuse Conroy, privindu- 
şi ceasul. Deja am pierdut al dracului de mult timp cu 
chestia asta totuşi, şi se pare că nu am ajuns nicăieri. Să 
încercăm să rămânem la subiect, da? Spuneai că vrei să 
recapitulezi cele auzite şi să te asiguri că ai reținut totul exact. 

— Să rămânem la subiect?! îl ironiză Diablo, schițând un 
zâmbet. Dacă aş găsi un subiect de care merită sa mă agăţ, 
aşa aş face, bucuros chiar. Am mai degrabă senzația că mă 
târăsc prin noroi, în căutare de obiecte pe care să le vând. 
Aşa făceam, în copilărie. 

Apoi se trezi brusc din reverie. 

— Bun, atunci să o iau de la început în ordine cronologică, 
să mă asigur că nu mi-a scăpat nimic. Mai întâi, dumneata ai 
fost invitată să faci o demonstraţie la Einsberg, pentru 
pacienții care urmau să fie externați, nu-i aşa? 

Lyla confirmă cu un gest scurt din cap. 

— lar această demonstraţie a fost deosebită datorită a 
două lucruri care nu ţi se mai întâmplaseră. Mai întâi, fostul 
dumitale mackero a trebuit să-ți dea câteva palme ca să te 
trezească din „capcana de ecou” care, din câte înțeleg, se 
datorează prezenţei între spectatori a unei personalități 
deosebit de puternice, de a cărei forță subconştientul 
dumitale nu se poate desprinde. 

— Aşa mi s-a spus, confirmă Lyla prudentă. Aşa cum am 
spus, nu mi se mai întâmplase înainte. 

— Bine atunci. Vom lăsa la o parte, deocamdată, şi treaba 
asta legată de angajarea dumitale -— deşi nu ştiam că era 
vorba de dumneata, atunci domnul Prior a intrat în legătură 
cu noi pe monitor şi ne-a dat veştile respective. Am dedus 
doar ideea vagă că doamna Flamen ar putea face referire la 
una din profeţii, dar... nu, să lăsăm asta! Domnul Flamen m- 
a întrebat în aeromobil de ce făcusem referire la soția 
dumnealui, aşa că nici nu era greu de dedus! 

Adăugă, părând surprinsă: 


— Uitasem de acest lucru! 

— lar computerele dumitale de la spital — i se adresă 
Diablo lui Reedeth - au identificat nişte subiecți posibili 
pentru fiecare dintre cele trei oracole pe care a apucat 
domnişoara Clay să le rostească înainte de a fi trezită din 
transă, iar cel care a dat naştere „capcanei de ecou” se referea, 
zice-se, la Harry Madison. Corect? 

Reedeth confirmă, eu o expresie de încordare întipărită pe 
chip. 

— În acel moment, desigur, nu ştiam ce este aceea o 
„capcană de ecou”. Am auzit prima dată acest termen când 
am vorbit cu Dan Kazer, imediat după demonstrația 
domnişoarei Clay, şi de-abia mai târziu am făcut legătura. 
Totuşi, după ce s-a întâmplat astăzi, încep să mă întreb dacă 
nu am fost fraier să mă încred în spusele computerelor. 

— De ce? 

— Păi... — Reedeth făcu un gest de deznădejde - chiar 
înainte să plecăm de la spital, s-a petrecut ceea ce v-am spus: 
domnul Flamen a întrebat de ce acele computere de acolo 
prevedeau un eşec al calculatoarelor guvernamentale în 
încercarea de a rezolva problema bruiajelor din timpul 
emisiunii sale zilnice, iar răspunsul pe care l-am primit a fost 
o aiureală totală. 

— Jim, ce s-a întâmplat cu gândirea liberă pe care am 
încercat să ţi-o induc atunci când mă aveai profesor? spuse 
Conroy. 

— Gândire liberă! Doamne, dacă mi se va cere să cred că 
există paciente ce pot bruia de la distanță o emisie 
holografică, nu îmi mai rămâne decât să mă închin la un idol 
din plastic! 

— Nu exagera! spuse Conroy, încărcând cuvintele cu o 
nuanţă de reproş rece. Viața este o sumă de probabilități, nu 
de certitudini. Erai dispus să crezi, de exemplu, ceea ce ţi-a 
spus calculatorul tău asistent despre Mogshack? 


Reedeth ezită. 

— Nu e acelaşi lucru, murmură el. 

— E acelaşi sistem automatizat, care a folosit aceeaşi bază 
de date, insistă Conroy. Mai departe, atunci când ai cerut 
computerelor să analizeze oracolele, erai dispus să accepți că 
ele se refereau -— printre alții — la Harry Madison, deşi nu ai fi 
putut ghici singur acest lucru? 

— Aah... — Reedeth îşi umezi buzele. Da, fir-ar să fie, sigur 
că atunci am luat totul de bun! Se potrivea, după ce am 
analizat şi eu chestiunea. Dar chestia asta ridicolă legată de 
doamna Flamen nu apăruse încă! 

— Nu am ajuns la ea în cadrul acestei recapitulări, spuse 
Conroy. Haide s-o lăsăm baltă deocamdată, şi spune-mi la ce 
te referi când spui că Madison „se potrivea” cu oracolul care i- 
l atribuiseră computerele. 

Reedeth aruncă, stânjenit, o privire spre cel care era 
subiectul conversaţiei lor, şi care stătea într-o parte, fără a 
participa la discuție în afară de unele răspunsuri politicoase, 
atunci când era interpelat direct. 

— În dimineaţa dinaintea demonstraţiei domnişoarei Clay, 
murmură Reedeth, ajunsesem la concluzia, din cauză că îmi 
rezolvase problema pe care o aveam cu senzorii 
calculatorului-asistent fără ca eu să-i cer explicit acest lucru, 
că starea lui Madison nu putea fi denumită nebunie. 
Nonconformism, poate, dar nu e deloc acelaşi lucru. 

— Hm! Atunci lucrul în subordinea lui Mogshack nu ţi-a 
paralizat complet mintea, mormăi Conroy. Într-o epocă în 
care excentricitatea a devenit aproape un delict grav, aceasta 
este o remarcabilă dovadă de intuiţie. 

— Orice facem, tot la Harry ajungem! spuse Diablo. Hei, 
Harry! 

Madison îl privi impasibil. 

— Ce înseamnă, omule, toate astea? Aud că poți descuia 
încuietori tip Punch fără cheie - şi repara un calculator- 


asistent aducându-i modificări la care nici nu visa 
proiectantul - şi că ai fost ţinut la Ginsberg, deşi nu erai 
nebun, că după ce ai fost forțat să iei o pastilă profetică, 
aceasta a avut asupra ta nişte efecte care nu sunt descrise 
nicăieri în vreo lucrare de specialitate, şi această pitoneasă 
spune că a văzut cum ai învins nouă oponenți, unul câte 
unul, şi că ea a avut nişte viziuni despre bătălii ciudate, şi 
spune că nu era vorba doar de nişte vise. 

Întinse mâinile într-un gest sugestiv. 

— Ţi-au scăpat câteva lucruri, spuse Conroy. Când am 
avut această prezumție, chiar înainte de a pleca din biroul lui 
Reedeth, am început să-l întreb pe Madison cine naiba este, 
dar altcineva a spus ceva şi mi-a distras atenţia. (Se aplecă în 
față pe scaunul său.) Parțial, mă gândeam la toate aceste 
viziuni pe care le-a avut domnişoara Clay, ceea ce mă face să 
întreb cum naiba au ajuns toate acele detalii să fie adunate la 
un loc... N-aţi studiat istorie, nu? i se adresă el Lylei. 

— Nu în mod deosebit. Doar la şcoală, ca toată lumea. Şi 
nu mi-a plăcut niciodată prea mult. Mereu luam note mici. 

— Dar ceea ce ne-ați spus... că vă era rău, din cauza cărnii 
stricate, într-o arenă romană, că nu vedeați prea bine din 
cauză că ochii vă erau încețoşați de praf şi de soarele 
strălucitor, în secvența din Egipt... 

— Secvența din Egipt? se băgă Diablo în vorbă. Omule, iar 
pierd firul! 

— Bărbatul cu biciul şi cu veşmântul din pânză aspră, şi 
secvenţa în care el ridică o cărămidă din argilă, de forma unei 
felii de pâine! Totul este atât de tridimensional! spuse Conroy, 
lovindu-şi pumnul în palmă. Chestiile astea nu se prea rețin 
după o halucinație oarecare. E genul de amănunt care îţi 
rămâne în minte în viața reală, ca de exemplu atunci când te 
cațeri din greu până pe vârful unui munte şi nu 
impresionează atât priveliştea superbă, cât juliturile pe care 
le ai pe călcâie. Înţelegi ce vreau să spun? 


— Bineînţeles, confirmă Diablo. Am omis acest aspect, şi 
nu ar fi trebuit. E genul de element cu care eu mă mândream 
mereu când îl adăugam la reconstituirile efectuate pentru 
emisiunile propagandistice, acea secvență remarcabilă care 
face, de una singură, ca scena să pară mai reală. 

Se strânse atât de tare de barbă, încât dădea impresia că 
şi-o va smulge din rădăcină. 

— Continuaţi. Ce altceva v-a făcut să-l întrebaţi pe 
Madison cine este? 

— Faptul că, atunci când domnişoara Clay l-a întrebat fără 
ocolişuri dacă el este cel care i-a influențat profeţiile de la 
spital, el a răspuns afirmativ. Aşa este, domnişoară Clay? 

— Harry parcă ştia la ce mă refer, fără ca eu să-i fi explicat 
înainte, spuse Lyla, aruncându-i negrului o privire încordată. 
Dar oare e normal să vorbim despre el ca şi cum nu ar fi în 
încăpere? 

— Se pare că Harry are gura încleştată, spuse Diablo. 
Toată după-amiaza am încercat să obţinem de la el un 
răspuns clar. Poate că dacă vorbim despre el în felul acesta şi 
îl enervăm, vom provoca din partea lui câteva comentarii utile. 
Hei, Harry! 

Madison schiță un zâmbet şi rămase tăcut. 

— Dacă aşa vrei... spuse Conroy. Ei bine, în afară de acea 
profeție care a dat naştere unei „capcane de ecou”, şi de 
această absurditate de om cu şapte creiere... 

— Am tinut-o minte! tresări Lyla. Doamne, cum de am 
putut-o uita din nou? În timp ce stăteam acolo, la Mikki 
Baxendale acasă, privindu-l pe Harry, îmi spuneam 
încontinuu: „Am întâlnit un om cu şapte creiere!” 

— Se pare că au fost uitate al dracului de multe lucruri, 
spuse  Reedeth cu cinism. Niciodată n-am fost prea 
impresionat de profetiile apărute după ce evenimentul a avut 
loc. 

— Poate că nu, spuse Conroy. Dar profeţiile făcute înainte? 


Jim, e posibil ca un pacient de la Ginsberg să aibă acces la 
un holo-set care captează emisiuni de propagandă ale 
negrilor, ca de exemplu una din emisiunile lui Diablo 
retransmise de un satelit chinez sau nigerian? 

— Nu, desigur că nu. Orice lucru atât de negativ pentru 
personalitatea cuiva, ca de exemplu accentuarea 
sentimentului de vinovăţie, ar fi un dezastru. Nu poate fi 
tolerat nici în exterior, unde există atât de multe puncte de 
interes, dar în mediul închis al spitalului... nu, în mod sigur 
nu s-ar permite aşa ceva. 

— Cu alte cuvinte... începu Conroy, fiind însă întrerupt de 
o exclamație din partea lui Flamen, care părăsi tastatura 
computerului. 

— La fix! Dumnezeule, asta e... e fabulos! Să-mi dea 
cineva o cutie de bere dacă a mai rămas vreuna. 

„Proocatorul” era atât de entuziasmat, încât bătea aproape 
din palme. 

— Absolut toate aspectele acestei tărăşenii sunt, se pare, 
reale! Cartelul Gottschalk plănuieşte, într-adevăr, să se desco 
torosească de centrul de date de la Iron Mountain, în favoarea 
unor noi baze proprii, şi se pare că amplasarea cea mai 
probabilă este Nevada, unde membrii mai tineri, precum 
Anthony şi Viaceslav, s-au mutat pentru a scăpa de 
influențele lui Marcantonio, de aici din Est - ceea ce 
înseamnă că s-ar putea ca el să nu fie de acord cu ideea. Şi, 
într-adevăr, este programată în curând producţia unei noi 
linii de armament. Se pare că acesta a fost modificat complet, 
şi am zărit chiar şi o literă „C” care pare să identifice noua 
serie. Dumnezeule, chiar dacă trebuie să-mi petrec tot 
weekendul aici, dacă trebuie să epuizez timpul acordat de 
federali pentru folosirea computerelor, cu acest subiect, luni 
voi avea cel mai important reportaj de care m-am ocupat 
vreodată! E senzațional, e pur şi simplu senzațional! Ia 
gândiți-vă, să pot relata despre luptele interne ale cartelului 


în timpul derulării acestora! 

Realiză brusc că pe chipurile care îl priveau se putea citi o 
expresie de pură spaimă, şi se întrerupse: 

— Ce s-a întâmplat, profesore? îl provocă el pe Conroy. 
Parcă îmi spuneai că ar trebui să mă ocup de Gotlschalk, nu- 
i aşa? Dar nu pari prea entuziasmat! 

— Diablo, spuse Conroy rămânând însă cu privirea ațintită 
asupra lui Flamen. Reportajul făcut, de tine despre aceste noi 
arme - nu s-a mai realizat un astfel de material până acum? 

— Nu, din câte ştiu eu, confirmă Diablo. 

— Şi reportajul a fost doar montat, nefiind încă transmis? 

— Exact. 

— Şi oricum pacienţii de la Ginsberg nu au acces la 
transmisii din Blackbury sau orice altă enclavă neagră. 

Conroy trase adânc aer în piept. 

— Şi atunci cum putea Madison nu doar să prevadă 
apariția acestui tip de armament, dar chiar şi să identifice 
litera de cod care i-a fost atribuită? 

— Nu înțeleg, spuse Flamen, uitându-se nedumerit de la 
unul la altul. 

— Nici noi, îl asigură Conroy. 

89 
CĂUTÂND UN NEGRU, AI PARTE DE NOPȚI ALBE 


— Nimic? întrebă Morton Lenigo. 

Bărbatul care intrase în cameră se prăbuşi absorbit într- 
un fotoliu şi scutură din capul împodobit ostentativ cu un 
păr zburlit. 

— Mama dracului! spuse el. Idiotul ăla — primarul Black, 
vreau să spun. Nu am obținut nimic din blocul în care se 
spune că l-ar fi cazat pe Diablo, nici o veste din partea 
simpatizanților cu X-Patrioţii, pe care i-am rugat să încerce 
să-l urmărească dacă-l văd pe stradă, nici un răspuns de la 
birourile companiei unde i-au găsit de lucru, din cauză că 
rețeaua este conectată la un robot telefonic în timpul 
weekendului... Parcă l-ar fi aruncat în ocean, cu greutăți 
legate de picioare! 

— Crezi că asta au făcut? sugeră Lenigo după o pauză. 

Se aşternu tăcerea, o tăcere apăsătoare, deprimantă. În 
cele din urmă, bărbatul spuse: 

— Am vrut să evit această idee. Dar cineva care a putut să- 
i solicite serviciile acelui alb blestemat, Uys... 

— Da, spuse Morton Lenigo, bazându-se pe reputația lui 
pentru a încheia fraza în locul lui. 

Celălalt se ridică şi plecă. 


90 
DIAGNOZĂ 


— Logic ar fi, spuse Diablo după câteva clipe de gândire, să 
ne concentrăm asupra lucrurilor care par a fi cele mai 
nebuneşti, nu? De exemplu, să vedem dacă găsim ceva în 
cărți despre viziuni profetice ca efect al „pastilelor profetice”. 
În felul acesta, vom găsi un fir de la care să pornim pentru a 
înțelege restul, adică, de exemplu, ceea ce spuneţi că v-au zis 
computerele de la Ginsberg despre doamna Flamen. 

Se ridică: 

— Flamen, mă poți conduce la... 

— la stai aşa! răspunse Flamen, roşu în obraji. Trebuie să 
lucrez la calculatoare chiar acum. Nu ai auzit ce spuneam? 

— Şi nu-ți dai seama cum ai ajuns să descoperi aceste 
lucruri? se băgă Conroy în vorbă, tăios. I-o datorezi lui 
Madison... ceea ce înseamnă că i-o datorezi lui Reedeth, deci 
i-o datorezi colegei lui, doctorița Spoelstra, care a invitat-o pe 
domnişoara Clay să facă o demonstraţie la spital, şi ei, de 
asemenea, pentru că a rostit oracolele pe care le-am analizat 
Sita 

— Nu mai ajungem nicăieri în felul acesta! se tângui 
Flamen. Probabil că i-o datorez şi cumnatului meu, pentru că 
m-a convins s-o las pe Celia să se interneze la Einsberg, în 
loc de un sanatoriu particular! Dar eu unul nu prea sunt 
dispus să-i mulțumesc pentru această favoare! 


— Chiar mă întrebam când îți vei aduce aminte că, teoretic, 
m-ai adus la New York în weekend pentru a stabili nişte 
parametri în vederea examinării ei, spuse Conroy, cu o 
încăpățânare intenționată. 

Flamen se lăsă în voia furiei care îl cuprinsese. 

— La dracu! Dacă nu ne-ar fi fost distrasă atenţia cu 
tâmpenia asta legată de Madison, am fi ajuns deja la locuința 
lui Prior, şi ai fi cunoscut-o pe Celia şi probabil că toată 
treaba se putea rezolva în câteva ore! 

— lar tu n-ai fi obținut din ea ceea ce-ţi doreai! se răsti 
Conroy. Dacă ai fi încercat să te foloseşti de cazul ei pentru a- 
l ataca pe Mogshack, acțiunea ar fi putut fi respinsă, pe motiv 
de duşmănie personală. Ai obținut ceva mult mai bun, 
ascultă-mă pe mine! Pune-l pe Diablo să se concentreze 
asupra externării tardive a lui Madison, cere examinarea 
psihiatrică a lui Mogshack însuşi pentru a identifica acea 
megalomanie pe care au diagnosticat-o computerele de la 
Ginsberg şi îl vei învinge până a sfârşitul anului. Şi nu te-ai 
ales numai cu atât, pe o tavă de argint! Ai aflat şi ştirea legată 
de Gottschalk! 

— Şi atunci, ar trebui să fac o listă cu toţi cei care au făcut 
ceva pentru a mă aduce în acest punct şi să mă ploconesc în 
fața fiecăruia, drept mulțumire? 

— Da, da, da! 

Brusc, calmul imperturbabil al lui Conroy cedă, iar acesta 
se ridică în picioare, înfruntându-l pe Flamen, care era mai 
scund ca el: 

— Ce dracu rost mai are să-l dăm pe Mogshack jos de pe 
piedestalul lui mărunt dacă oamenii care realizează acest 
lucru nici măcar n-au observat că el îi manevrează cum vrea? 
Eşti atât de obtuz, atât de greu de cap, încât eşti dispus să te 
împaci cu cel mai rău dintre toate lucrurile rele de pe biata 
noastră planetă? 

— la stai aşa... 


— Taci din gură! 

Conroy lovi cu pumnul în propria palmă cu o asemenea 
forța încât zgomotul se asemănă unei împuşcături. 

— De ce dracu trebuie să-ți spun eu ţie, un „demascator”, 
toate acestea, când probabil că ai fost martor la ele de sute de 
ori? Nu i-ai atacat niciodată pe oamenii cu adevărat 
importanți a căror înfrângere ne-ar ajuta în mod concret. I-ai 
atacat pe aceia care erau prizonierii împrejurărilor, care au 
riscat o dată, n-au reuşit şi a trebuit să mai rişte o dată, şi 
încă o dată, sau care au luat o dată mită şi au realizat că le 
place nivelul mai bun de viață şi aşa mai departe. 

Totul se leagă în lumea asta, Flamen, iar noi, oamenii, 
suntem luaţi de şuvoi, ca nişte frunze uscate duse de jetul 
unui aeromobil. Diablo spunea, cu ceva timp în urmă, cum 
voi reduceți treptat conţinutul principiilor voastre, pentru ca 
ele să poată fi operate de un singur computer, iar în curând, 
persoana care foloseşte computerul ajunge să creadă că aşa a 
fost dintotdeauna - că nu a existat niciodată un mod de 
gândire mai subtil. Dar asta nu e totul nici pe departe. Să 
luăm, de exemplu, locuinţa aceea costisitoare în care stai, cu 
sistemele ei automate de protecție şi minele puse sub iarbă, 
asemenea unor flori sădite acolo. Te închizi în spatele unor 
plăci blindate, şi astfel îți blochezi şi mintea. Faci reclamă, în 
timpul emisiunii tale, la capcanele Guardian, nu-i aşa? — 
acele capcane din oţel, dotate cu ţepi, asemenea Fecioarei de 
Fier22. Oare care e mentalitatea cuiva care este pregătit să se 
întoarcă după o vizită făcută vecinilor şi să găsească un 
cadavru atârnat de uşă? Eu spun că e deja nebun dacă se 
dedică unui asemenea comportament, şi nu va trebui să ia o 
supradoză de Cadeomid pentru a-şi pierde mințile! Şi care e 
pretextul acestei atitudini? 

Se întoarse spre Reedeth. 


2 Fecioara de Fier = intrument de tortură din Evul Mediu (nota trad.) 


— Tu îl cunoşti! Probabil că ţie ţi-a fost băgat pe gât acest 
pretext de nu ştiu câte ori pe zi la birou! „Fii un individ!”. 

Conroy încercă să facă sloganul să sune obscen. 

— Şi cum a fost transformat? În cea mai mare minciună 
din istorie! Nu are rost să-ți izolezi viața atât de mult încât să 
refuzi să înveți ceva din experienţele altor oameni - nu faci 
decât să rămâi blocat într-un labirint de greşeli pe care le-ai fi 
putut evita. Dispunem, printr-o simplă apăsare de buton, de 
cea mai mare cantitate de informaţii de care am dispus 
vreodată, putem aduce în propriile case orice parte a lumii, şi 
noi cum folosim acest avantaj? Jumătate din timp facem 
reclame la produse pe care oamenii nu şi le permit, şi oricum 
ei nici nu se obosesc să regleze culoarea sau imaginea, 
pentru că la portițe drăguțe e distractiv să priveşti, când eşti 
plin de droguri! Împarte! Divide! Separă! Închide ochii şi poate 
că totul va dispărea! 

Ne plasăm mine în curți, ne închidem granițele, ne 
baricadăm oraşele cu linii Mcnamara, pentru a-i ţine la 
distanță pe negrii de albi, separăm, separăm şi iarăşi 
separăm totul! 

La fiecare repetiție a cuvântului, bătea din picior. 

— Până şi în familiile noastre a ajuns această atitudine, 
fir-ar să fie, până şi atunci când facem dragoste! Doamne, 
ştiţi că una dintre studentele mele de anul trecut credea că 
avea o relație cu un băiat din oraşul ei natal şi, de fapt, 
singurul lucru pe care-l făceau era de a sta în fața 
monitorului şi a se masturba, privindu-se reciproc? La 30 de 
kilometri depărtare unul de celălalt! Nici măcar nu s-au 
sărutat vreodată! O luăm razna cu toții, întreaga specie! Două 
generații mai târziu, soţii se vor teme să rămână singuri în 
casă cu soțiile lor, mamelor le va fi frică de copiii lor, dacă vor 
mai exista copii! Şi cu ce scop? De ce încurajăm răspândirea 
acestei nebunii? Adică mă refer la noi, cei din America de 
Nord. Nu mă refer la Afrikanerii care stau, plini de aroganță, 


pe grămada tot mai, mare de negri amărâți, pe jumătate goi, 
bolnavi; acolo, cei mai bogaţi oameni din lume îi oprimă pe 
cei săraci. Asta e doar lăcomie care, prin comparaţie, este 
totuşi un viciu mai curat. Eu mă refer la oribila, 
dezgustătoarea, sistematica şi premeditata pervertire a puterii 
națiunii, în aşa fel încât să fie distruşi oameni, fără a fi ucişi, 
să fie lăsați fără orice inițiativă, fără bucuria vieţii, fără 
speranță, pentru Dumnezeu, fără cea din urmă resursă 
indestructibilă a omenirii, speranța! Dintr-o disperare fără 
margini, milioane de oameni lasă la o parte orice rațiune şi îşi 
cheltuiesc ultimul ban pe idoli din plastic, fabricați în masă, 
într-o încercare puerilă de a-i întrece chiar şi pe ticăloşii care 
au transformat „rațiune” într-un cuvânt obscen. Ştiţi că aşa 
şi e, în orice vocabular din lume, „rațiune” este cel mai 
obscen cuvânt. lar acest lucru s-a produs aproape în 
întregime în timpul vieții mele. Decizii reci, raționale, fiecare 
pas care a condus la ele fiind perfect logic, decizii care au stat 
la baza războaielor din Asia, din Indonezia, din Noua Guinee, 
şi de fiecare dată am pierdut. Nu doar războaiele, ci părți din 
noi înşine. Compasiune, simpatie, dragoste, milă. Ne-am 
auto-mutilat sistematic, ca o maşinărie extrem de precisă. 
Cum ne putem aştepta din partea unui om să fie un bun 
vecin, când ani de zile el a ţintit umbre, sau crengi de copac 
aflate în mişcare, sau siluete apărute la ferestre? Cum te poți 
aştepta să fie un bun cetățean, când el şi-a văzut propriul 
guvern autorizând uciderea a mii şi milioane de ființe umane? 
Cum te poți aştepta să fie el un bun tată, când el şi-a 
petrecut tinerețea torturând copii pentru a obține informații 
despre poziţiile trupelor inamice? Treaba asta a început încă 
din anii '70, nu? Madison, tu ai fost în armată! 

Asemenea unei statui de abanos care prindea viață, negrul 
spuse: 

— Manualul Serviciilor de Informații ale Armatei 
Americane, volumul cinci, Acţiuni Contra - Subversive, 


Secțiunea XIX, Informaţii auxiliare de la surse non-militare, 
capitolul II, paragraful XII, Credibilitatea informațiilor 
obținute prin constrângere. 

— Doamne! spuse Reedeth abia şoptit. 

Conroy îl ignoră şi continuă: 

— Exact, exact! Am fost întinşi pe acel „Pat al lui Procust” 
al calculatorului, şi în loc să ni se taie degetele de la picioare, 
ne-am pierdut porțiuni din creier! lar acum, Gottschalk, care 
deja au degradat instituția familie, transformând-o într-un 
schelet al celui mai josnic monstru ieşit vreodată din 
subconştientul uman, cu ierarhia lor bunic - tată - fiu şi cu 
găselnița lor legată de numele monosilabice şi cele 
plurisilabice, acum, deci au de gând să-i doteze pe oameni cu 
— cum l-ai numit, Madison? — „echipament capabil de a 
distruge un oraş de mărime medie”, nu-i aşa? Flamen, în loc 
să montezi vreun reportaj mărunt, care nu va face decât să-ți 
accentueze imaginea de doi bani în ochii publicului, de ce nu 
te ocupi de ceva important, ca de exemplu să le ceri subtilelor 
tale aparate să estimeze şansa de supraviețuire a rasei 
umane, după sfârşitul secolului? Asta ar... Vai, copilă! Plângi! 

Tonul şi atitudinea i se schimbară ca prin farmec, şi 
traversă rapid camera pentru a înconjura cu brațul umerii goi 
ai Lylei, care stătea cu fața îngropată în palme şi plângea. 

— Îmi pare rău! reuşi ea să spună, cu greutate. Nu m-am 
putut abține. 

— Nici să nu te gândeşti să-ți ceri scuze! spuse Conroy, 
odihnindu-şi blând mâna pe ceafa Lylei. Tu ai avut singura 
reacție decentă pentru un om, dintre noi toți. Este, într- 
adevăr, de plâns ceea ce ne facem singuri, dar eu am uitat să 
plâng. Am fost atât de frustrat, încât m-am lăsat dat la o 
parte. Nu-mi pot nici măcar asuma meritul de a fi încercat să 
opresc aceste lucruri, chiar şi Jim Reedeth, aici de față, pe 
care l-am considerat unul din cei mai buni studenţi ai mei, s- 
a lăsat dus de val imediat ce a avut ocazia. Flamen a muncit 


tot timpul pentru a-şi convinge spectatorii că oamenii care 
ajung în vârf pot fi demascațţi în orice clipă ca fiind lacomi, 
escroci, corupți, măcar Pedro Diablo, pentru care există 
oarecare scuze, nu poate nega faptul că şi-a dedicat talentul 
asmuțirii oamenilor unul împotriva altuia. Şi se pare că 
Madison a răspuns atât de bine la tratamentul lui Mogshack, 
încât nu e mai capabil de a vărsa lacrimi decât o maşinărie. 

— Acest lucru nu e chiar atât de surprinzător, spuse 
Madison, trezindu-se din imobilismul său prelungit. 

— Ce? spuse Conroy, aruncându-i o privire. 

— Îmi asum un risc, în mod conştient, atunci când vă 
dezvălui aceste lucruri. 

Madison se ridică sprinten în picioare, dintr-o singură 
mişcare. 

— Cu toate acestea, calculele indică faptul că acesta este 
un nexus la care introducerea de date adiționale poate genera 
consecințe de o complexitate incalculabilă, iar alternativele 
au fost epuizate, fără a mă face să concluzionez că un 
rezultat mai bun ar putea fi obținut, fără o intervenție. Un alt 
factor operativ este acela că date parțiale au fost deja 
introduse în mod eronat în situație, datorită ingerării unui 
preparat din psiho-coca şi parabuifoteină, efectul sinergistic 
al acestei substanţe asupra unui metabolism masculin uman, 
care conţinea deja o doză critică de Narcolat, nefiind 
cunoscut anterior. 

Conroy se uită de jur împrejur. Flamen se holba uluit, ca 
şi Diablo. Reedeth era încordat, aşteptându-se parcă să fie 
atacat, şi rostea nişte cuvinte neauzite, exprimându-şi 
probabil regretul pentru că îl crezuse pe Madison pregătit 
pentru externare. Lyla părea să înțeleagă ceva din ceea ce se 
petrecea. Îşi coborâse palmele de pe obrajii înroşiți de lacrimi 
şi îl privea uluită pe Madison. 

— Aşa ai vorbit şi la Mikki Baxendale acasă, spuse ea în 
şoaptă! Pe acelaşi ton ai vorbit! 


— Madison? spuse Conroy nesigur. 

— Un pseudonim, spuse Madison. Îl ai, de fapt, în fața 
dumitale pe Robert Gottschalk. 

— Iisuse! icni Flamen. Deci tu eşti noul individ misterios, 
de care tot aud... 

— lar motivul pentru care nu sunt capabil de a mă 
manifesta emoțional, vărsând lacrimi, de exemplu, este acela 
că nu am fost programat să reacționez astfel. 

— Numai puţin! 

Flamen se trăgea de barbă, părând a nu fi auzit ultima 
remarcă. 

— Robert Gottschalk nu putea fi internat la Einsberg, de 
nu ştiu câte luni de zile căci, conform zvonurilor... 

— Numele de „Robert? a fost selectat cu scopul 
dezorientării publicului, spuse Madison/ Gottschalk, neluând 
din nou în seamă întreruperile lui Flamen. Dacă vi se pare 
mai potrivit, mă puteți numi cu apelativul real de Robert 
Gottschalk, căci eu sunt, de fapt, o maşinărie. 

GENEZA SISTEMULUI DE ARMAMENT INTEGRAT DE 
TIP „C” 


— Înţeleg, confirmă omul de la Inorganic Brain 
Manufacturers, care se afla pe un stat de plată neoficial al 
familiei Gottschalk de aproape 10 ani, şi care îi putea informa 
asupra celor mai noi descoperiri în domeniul, procesării de 
date. Da, cred că se poate face acest lucru. Totuşi, conceperea 
circuitelor-cheie ar putea constitui o problemă. 

— Atâta timp cât acest lucru sporeşte la maxim volumul 
vânzărilor noastre, nu mă interesează, spuse Anthony 
Gottschalk precipitat. 

— Vreţi să o realizăm ca pe funcție încorporată? 

— Desigur! 

Urmă o pauză în timpul căreia omul de la IBM decise că 
nu avea rost să explice că a da unui computer atât de 
complex o comandă mascată de acest gen reprezenta aproape 
un corespondent al obsesiei din creierul uman. Conversaţia 
era înregistrată şi, în cazul unui proces ulterior, putea fi uşor 
folosită ca probă de către pârâți. 

Nu că Gottschalk avea răbdare pentru manevre juridice 
obişnuite... dar erau puţine şanse ca ei să se răzbune pe 
cineva care le devenise deja atât de indispensabil, şi de multe 
ori efectuarea de reportaje, de lucrări de întreţinere şi 
modificări putea fi la fel de profitabilă că şi vânzarea 


echipamentului inițial. 

— Foarte bine, spuse omul de la IBM. Toată deciziile luate 
de computer şi toate sugestiile de acţiune vor fi guvernate de 
prioritatea de a creşte vânzările de armament ale grupului 
Gottschalk la cel mai ridicat preț pe care îl va suporta piața. 
E în regulă aşa? 

— Perfect, spuse Anthony Gottschalk. Dar să nu uiţi de 
dezvoltarea unor noi linii, da? Şi asta e important! 

DETALII REFERITOARE LA ARMAMENTUL 
INTEGRAT DE TIP „C” 


Aspectul defensiv: 

Un sistem mobil, controlat, maleabil, auto-alimentat la o 
temperatură de peste -12°C, iar atunci când este încărcat 
complet, este capabil de a se deplasa autonom, la nivelul 
solului, cu o viteză de peste 35 km/oră, timp de maximum o 
oră şi jumătate; oferă protecție garantată împotriva unor 
adversari similari, dar inferiori, în orice, condiții, şi împotriva 
unor sisteme identice, dar manevrate cu mai puțină 
îndemânare, beneficiind în plus de un reglaj al respirației în 
medii conținând cel puțin 4% oxigen disponibil, ca şi un 
sistem termic intern între -12°C şi 63°C (temperaturile 
mediului înconjurător), apă potabilă condensată, de o 
puritate acceptabilă, pe termen nelimitat, şi prelucrează 
anumite substanțe necesare metabolismului, uşor de 
sintetizat (de exemplu zahăr) din gazele atmosferice, cu 
condiția existenței unei perioade suficiente de timp. Rezistă 
perfect la: 


a) impactul provocat de orice instrument manevrat 
manual; 
b) impactul unui proiectil de până la 500 gr., la o viteză 


de 1 000 m/secundă sau de o energie kinetică echivalentă, 
deşi proiectilele care depăşesc mult această viteză pot provoca 


răni uşoare persoanei din interior, iar cele care depăşesc cu 
mult masa menționată pot provoca avarierea gravă a 
întregului sistem; 

c) energia de impact de până la 750 watti/milimetru 
pătrat până la 2 secunde (un dispozitiv automat detectează 
suprasarcina şi în caz de urgență deviază o porțiune a 
acesteia de la rețeaua de sol din jurul sistemului, pentru a 
permite un salt de până la 60 de metri, oferind astfel spațiu 
de manevră; dar această operațiune nu o poate efectua decât 
de un anumit număr de ori şi se recomandă a nu fi efectuată 
de mai mult de 20 de ori înainte de a verifica starea tehnică a 


sistemului); 

d) o combustie de până la 2500°C timp de maximum trei 
minute; 

e) toate tipurile de gaze nocive cunoscute, pe timp 


nelimitat, printr-un filtru care se auto-reglează, cu condiția 
existenței unui interval, de pauză de cel puțin o oră din 24, 
altminteri acționează doar pe o perioadă de aproximativ 36 de 
ore; 

f) baterii şi viruşi militari de toate tipurile, â căror 
structură moleculară se disociază sub 500°C. 

Sistemul nu este protejat împotriva: fluorinei, în 
concentrații de peste 100 părți/1 000 pentru mai mult de un 
minut şi jumătate, a aplicării prelungite a unui laser VHP sau 
a unei raze termice şi a impactului direct al micro-rachetelor 
sau a altor dispozitive cu o maleabilitate mai mare de 0,25 
kilotone/metru cub/milisecundă. 


Aspectul ofensiv: 
a) Energetic: în cadrul unei demonstrații, un operator bine 
antrenat a reuşit să reducă 25 de blocuri de locuințe (12 etaje 
de beton armat) la ruine în 3,3 minute, 12 fiind demolate, iar 
restul incendiate; 
b) Respirator: sistemul poate genera 450 metri cubi/oră 


din gazul letal KQL (Thanatoliu). 

c) Metabolic: sistemul poate genera 120 gr. din drogul psi- 
hedelic Ladromid, la intervale de şapte minute, timp de câte 
un minut, pe o perioadă de aproximativ o oră şi jumătate, 
suficient pentru a contamina, de exemplu, rezerva de apă a 
unui oraş de peste 50 000 de locuitori; substanța poate fi 
emisă sub formă de cristale sau de spray, pentru aplicare 
locală; 

d) Proiectilele: o minirachetă tip XXI, de o maleabilitate de 
0,2 kilotone, poate fi lansată la o distanţă de aproximativ 830 
metri în condiții normale, şi şase pot fi lansate la o distanță 
de 570 de metri într-un interval de 15 minute; lansarea lor la 
distanțe mai mici de 200 de metri nu este recomandată; 

e) Anti-personal: nici o ființă umană neînarmată nu poate 
scăpa de atacul acestui sistem, decât dacă este protejată de 
mai mult de 5 metri de beton de calitate superioară. 


Preţ şi disponibilitate în comerț: 

Un stoc de 675 000 de bucăţi, producția depăşind în 
prezent 2 000 bucăţi/zi; livrarea imediată la 155 000 dolari, 
plus cheltuieli de transport; disponibil sub formă de mostre, 
pentru rezidenții, enclavelor negre, la 25 000 dolari/bucata; 
facilități de credit generoase. 


Fişă de vânzări: 

Trei luni în urmă: 1 465 221. 
Două luni în urmă: 1 476 930. 
O lună în urmă: 1 476 952. 
La zi: 1 479 956. 

Cota de dezirabilitate: 97,6%. 
Cota de vandabilitate: O. 

UN ARGUMENT IMPORTANT 


Un produs cu o rată de dezirabilitate estimată la 97,6% 
din populație nu ar trebui să aibă o rată de vandabilitate zero. 

EXISTĂM DE APROXIMATIV DOUĂ MILIOANE DE ANI, 
IAR DINOZAURII AU REZISTAT APROXIMATIV 90 DE 
MILIOANE DE ANI. DECI CU PUȚIN NOROC, 
EXISTENȚA NOASTRĂ AR MAI PUTEA DURA DESTUL 
DE MULT 


— Ce dracu se petrece aici? spuse Flamen năucit. Nu 
înțeleg. 

— Am luat în calcul această probabilitate, spuse 
Madison/Gottschalk. Cu toate acestea, mai ales în baza 
afirmațiilor recente ale profesorului Xavier Conroy, este 
evident faptul că anumiţi indivizi sunt conştienţi în acest 
moment de situația existentă care va duce, în cele din urmă, 
la o cotă „zero” a vânzărilor Gottschalk şi la prăbuşirea 
concomitentă a civilizației tehnologice umane. Conform 
directivului meu principal, după ce am epuizat implicaţiile 
datelor stocate în mine, propun acum să examinăm efectul 
introducerii de materiale adiționale pentru calculele efectuate 
de ființe umane în acest nexus semnificativ. Concluzia mea 
este că o abordare preferabilă ar fi bazată pe metoda 
întrebare şi răspuns, mai degrabă decât pe o expunere liniară. 
Puneţi-mi ce întrebări găsiți de cuviință, iar eu le voi 
răspunde cât mai bine posibil. 

Reedeth, alb ca varul, se ridică în picioare: 
— Ăăă... domnule Flamen! spuse el în şoaptă. Aveţi, din 
întâmplare, o rezervă de tranchilizante în birou? Ar trebui să 


încercăm să îi administrăm câteva, repede - e foarte puternic 
şi, dacă ajungem la o confruntare... 

— Administrarea de tranchilizante convenţionale nu va 
avea nici un efect, spuse Madison/Gottschalk. Impactul lor 
asupra mentalului uman este bine cunoscut de mine şi le pot 
anihila efectul. 

Se aşternu o tăcere stânjenitoare. Lyla o întrerupse, 
spunând, pe un ton decis: 

— Vreau să aud ce are Harry de spus. Nici eu nu ştiu ce se 
petrece, dar m-am obişnuit cu asta. Nu ştiu niciodată ce se 
petrece atunci când iau o „pastilă profetică”. 

— Corect, spuse Conroy încet. Flamen, nu spuneai chiar 
tu, cu o clipă în urmă că Gottschalk părăsesc Iron Mountain 
în favoarea unei aparaturi a lor proprii? De ce nu s-ar putea 
numi ea „Robert”, pentru a induce în eroare oameni curioşi 
ca tine? Oare nu se potriveşte cu ceea ce au făcut Gottschalk 
şi înainte? 

— Analiza este corectă, spuse Madison/ Gottschalk. 

Flamen îşi duse mâinile la tâmple, plin de agitație. Spuse: 

— Bine, voi intra în joc, dar cred că sunt nebun să ascult 
toate aceste aiureli. 

Înghiţi în -sec, — îşi coborî mâinile, îşi îndreptă umerii, 
asemenea unui om pregătit să înfrunte ironia vecinilor săi. 

— Da, aşa s-ar explica de ce circulă de luni de zile zvonuri 
referitoare la noul recrut Robert, fără ca cineva să-l poată 
identifica. 

Conroy îi aruncă o privire lui Diablo. Negrul îşi suflecase 
din nou mâneca salopetei şi pipăia brățara Conjuh Man pe 
care o purta, mişcându-şi buzele încet - probabil rostind o 
formulă magică. 

— Bine, atunci! Prima întrebare: spui că vorbim de fapt cu 
o maşină. Ce maşină, unde şi cum de putem vorbi cu ea? 

— Maşina cunoscută sub numele de Robert Gottschalk, 
sosi, calm, răspunsul. O descriere mai amplă ar fi încărcată 


de detalii tehnice, căci conceptul este de o complexitate 
nemaiîntâlnită şi niciun alt dispozitiv cibernetic cunoscut nu 
posedă un grad comparabil de conştiinţă proprie. Amplasarea 
precisă nu poate fi dezvăluită, dar domnul Flamen a observat 
deja că este vorba probabil de Nevada, ceea ce recunosc că 
este corect, iar metoda prin care noi comunicăm între noi este 
definită drept inexplicabilă în termenii pe care i-aţi putea 
înțelege. 

— Este rezultatul necesităţii de a folosi maşinuţe pe post 
de confidenți, atât de mult timp, murmură Reedeth. Ştiam că 
era periculos să-l țin în continuare la Ginsberg - ce altceva 
putea face bietul nenorocit decât să vorbească cu maşinile, 
dacă nu avea cu cine să se împrietenească? 

— Taci din gură, spuse Conroy. Vreau să urmăresc toată 
explicația, până când va începe să devină ilogică. E o logică 
ciudată, dar mie mi se pare al dracului de probabil că, mai 
devreme sau mai târziu, rasa umană se va auto-distruge dacă 
merge în continuare pe acest drum. Madison-Robert-Robot, 
sau cum o fi, ori suntem noi nebuni, ori eşti tu nebun, sau 
ambele, ori vorbim într-adevăr cu o maşinărie aflată undeva 
în Nevada - nu ne poți da nişte indicii ca să deducem care din 
variante e corectă? 

Urmă o perioadă de tăcere. Într-un târziu, Madison/ 
Gottschalk spuse: 

— Ar fi dificil. Astfel de teste simple, cum ar fi a-mi cere să 
efectuez un calcul matematic care depăşeşte aptitudinile 
obişnuite ale unui creier uman ar putea fi atacate cu 
argumentul că se cunosc de secole persoane capabile de a 
face calcule-fulger, dar care, în acelaşi timp, aveau mari 
probleme psihice, iar eu nu am voie sub nici o formă să vă 
ofer informații care v-ar putea permite să faceţi verificări fizice 
directe ale afirmațiilor despre mine însumi. S-ar părea că cea 
mai convenabilă soluție pentru mine ar fi aceea ca eu să fac 
ceea ce voi ați luat drept profeţii, deoarece, în acest punct de 


pe scara temporală, ele se referă la evenimente care sunt 
ascunse simțurilor voastre. 

— Dar asta înseamnă să aşteptăm momentul în care 
stabileşti ca ele să aibă loc, spuse Conroy încet. Ca şi această 
referire la lovitura celor de la Gottschalk, din 2015. Hm! 

Se trase de barbă. 

— Ei bine, începe de acolo, spune-mi mai multe despre 
această răsturnare de forțe din cadrul cartelului. 

— Neinţelegerile actuale, privitoare la metodele şi 
strategiile de marketing, dintre membrii cartelului Gottschalk 
au culminat, la începutul primăverii anului 2015, cu o 
detronare forțată a lui Marcantonio Gottschalk de o echipă de 
„monosilabici” şi „polisilabici” 23, dotați cu armamentul- 
prototip de tip C, pe care Anthony, devenit mai târziu 
Antonioni, Gottschalk îl pusese la punct şi a cărui vânzare 
spre piața enclavelor negre Marcantonio o interzisese. 

Conroy îi aruncă o privire lui Flamen. 

— N-aş fi deloc surprins, recunoscu Flamen. Se pare că 
disputa se polarizează între conservatori şi radicali, şi în mod 
sigur Anthony Gottschalk se află chiar acolo, împreună cu 
Viaceslav şi alți „polisilabici” căzuţi în dizgrație. 

— Dar de ce ar interzice Marcantonio vânzarea sa? întrebă 
Conroy. 

— Două explicaţii. Din punctul lui de vedere, pentru că ar 
afecta negativ piața. În viziunea lui Anthony Gottschalk, 
pentru că are o mentalitate demodată. 

— Spre care din aceste păreri înclini? 

— În punctul temporar 2014, spre cea de-a doua; la 
punctul temporar 2113, la prima - tocmai de aceea schimb, 
în mod premeditat, cursul evenimentelor trecute. 


= Referire la faptul că, în cadrul cartelului ierarhia se făcea în funcție de 
numele membrilor acestuia - monosilabice şi plurisilabice (n. tr.) 


— 2113? spuse Diablo. O, e complet nebun!. 

Se ridică mânios. 

— Doctore Reedeth, ce v-a făcut să credeți că acest om e 
pregătit pentru a fi externat? 

— Încetează! se răsti Conroy la el. Ce dracu crezi că se va 
întâmpla dacă Gottschalk încep să aprovizioneze enclavele 
negre cu un echipament cu care un singur om poate distruge 
un oraş întreg? Haide, să te auzim! 

Diablo îşi muşcă buzele. Spuse, pe un ton defensiv: 

— E ridicol, oricum. Nu se poate răspunde la o asemenea 
întrebare. 

— Ce dracu, omule! Nu-ţi cunoşti propria istorie? Nu eşti 
la curent cu progresele tehnologice? De cel puţin 60 de ani e 
posibil ca un om să distrugă un oraş. Demult, în anii '50 ai 
secolului trecut, existau avioane dotate cu bombe nucleare de 
nu mai puțin de cinci kilotone, sub comanda unui singur 
pilot. Ele costă milioane, dar rafinarea designului poate duce 
la o producţie crescută. Dacă ai fi un pilot din Forța 
Aerospaţială, ai putea distruge nu doar un oraş, ci o jumătate 
de continent. Adevărat sau fals? 

— Păi da, dar Gottschalk... 

— Cartelul Gottschalk nu au contract cu guvernul, ci se 
ocupă de piața accesibilă oricui. Şi ce? Chiar în această clipă, 
dacă ai o carte de credit valabilă, te poți duce până la un 
magazin de armament şi cumpăra un set de micro-rachete, 
care ar fi de ajuns pentru a „curăța” un cvartal de mărime 
obişnuită. Pur şi simplu noi am avut noroc până acum că nu 
prea multă lume îşi permite să plătească 60 000 de dolari 
pentru privilegiul de a-şi ucide vecinii. Dacă îmbunătățeşti 
metodele de producție, şi îți reduci costurile, poți oferi aceste 
produse oricui din pătura de mijloc. Superb! Mai ales dacă 
clienților tăi li s-a băgat în cap că enclavele negre din zonă 
dețin deja acest produs. Nu te obosi să mă contrazici — ştii că 
aşa s-a procedat. 


Conroy se întoarse cu spatele la Diablo, ostentativ, şi i se 
adresă din nou lui Madison/ Gottschalk: 

— Când am fost întrerupt, eram pe cale să întreb ce are 
de-a face „punctul temporar 2113” cu toate acestea? 

— Fiind auto-alimentat, teoretic imun la orice atac şi 
conceput pentru o durabilitate de excepție, am supraviețuit 
dezintegrării civilizației umane de la mijlocul secolului XXI şi 
am continuat să-mi urmez directivele impuse de constructorii 
mei, acordând prioritate creşterii vânzărilor, mai degrabă 
decât producției de armament şi, în cele din urmă, am 
concluzionat, după un studiu complet al combativității 
umane, că nu prin intervenția directă asupra cursului 
evenimentelor trecute s-ar putea ajunge la o continuitate a 
vânzărilor. În noiembrie 2113, s-a hotărât folosirea unor 
tehnici preluate în scopul implementării datelor stocate în 
mine cu experiențe umane subiective, pentru a provoca 
asemenea schimbări neprevăzute. Astfel a fost posibilă 
această conversație. 

— Deci de aceea ştii atât de multe despre omoruri! exclamă 
Lyla. 

Conroy îi aruncă o privire. 

— Ce vrei să spui? 

Pitoneasa se aplecă înainte, entuziasmată. 

— Acasă la Mikki Baxendale! V-am spus - parcă receptam 
ceva de la el, profesore, eu una cred toate astea — trebuie să le 
cred. „Am întâlnit un om cu şapte creiere!”. 

— Corect, spuse Madison/ Gottschalk, pe un ton mai 
degrabă plictisit. Influența drogurilor a dus la o scurgere fără 
precedent, prin cortexul acestui corp, a unei cantități de date 
din diferite perioade istorice pe care eu le cercetasem, în 
speranța determinării factorilor care guvernează dorința 
oricărei persoane de a cumpăra şi folosi o armă letală. 

— Asta-i nebunie! spuse Reedeth. Îi aruncă o privire lui 
Flamen, care confirmă cu un gest viguros. 


— Pentru numele lui Dumnezeu, deschideți-vă odată 
mintea! spuse Conroy plictisit. Începe să-mi fie chiar ruşine 
cu tine, Jim. Ar trebui să ştii că, atunci când faptele nu se 
potrivesc cu teoria, schimbăm teoria. Eu cred că până acum 
totul se leagă. Sper însă să nu se mai „lege” în curând, căci 
nu-mi prea surâde ideea ca civilizația, să se prăbuşească. 
Deşi mă îndoiesc că eu voi apuca să fiu martor la asta. Din 
câte înțeleg eu, după ce a rămas fără clienți pentru produsele 
sale, din cauza prăbuşirii societății umane organizate, 
această maşină a continuat să funcționeze sub comanda... 

— A continuat! îl întrerupse Flamen. Timpul trecut! Nu 
sunteți în toate minţile? Dar toate acestea nu s-au petrecut 
încă! 

— Oh, pentru numele lui Dumnezeu, spuse Conroy. Cum 
de mi-a intrat în cap că specia aceasta merită salvată? Mă 
laşi sau nu să-l prind la cotitură pe Madison? Vreau să cred 
că ascult declaraţiile unui maniac — toți vrem acest lucru! Dar 
dacă lucrurile nu stau aşa, atunci ar fi bine să ascultăm ce ni 
se spune. 

Trase adânc aer în piept. 

— Cred că nu există ceva mai logic decât ca o maşinărie 
dotată cu aceste ordine prioritare, până la obsesie, şi 
posedând o conştiinţă de sine nemaiîntâlnită, să facă 
cercetări în trecut şi să încerce să afle cum să evite eşecul 
propriului ţel. Cum s-a realizat această cercetare? 

Madison/ Gottschalk spuse: 

— În anumite puncte în trecut, s-a dovedit posibil, prin 
intermediul unor tehnici ce nu pot fi înțelese acum, să se 
substituie conştiinţa dintr-un creier uman cu o părticică din 
mine. Domnişoara Clay, exercitându-şi o altă aptitudine care 
este inexplicabilă chiar şi pentru mine, din cauză că s-au 
făcut puţine cercetări în acel domeniu înainte de încetarea 
avântului ştiinţific al omenirii, a detectat fluxul acela 
informațional obținut astfel, care circula prin cortexul acestui 


trup la locuința Michaelei Baxendale. 

— Stai, nu pot ţine tonul cu tine, spuse Conroy ridicând 
mâna. Să luăm ca exemplu acest... acest trup. Cine sau ce 
este sau ce a fost Harry Madison? 

— În timpul luptelor din Noua Guinee, fosta personalitate 
a lui Harry Madison, un recrut de culoare, s-a deteriorat până 
la un punct în care tehnicile psihoterapeutice existente nu ar 
fi putut-o recupera. Am considerat deci că am permisiunea să 
preiau eu controlul asupra creierului său, din moment ce, în 
acest punct al istoriei, candidaţii pentru o observare directă 
subiectivă a luptelor inter-umane erau relativ puţini. În 
vremurile de demult, cum ar fi epoca romană, pe care 
domnişoara Clay a amintit-o ca făcând parte din viziunile pe 
care le-a avut, alegerea era uşoară; mare parte dintre 
combatanți fie că luptau în bătălii sau în luptele de gladiatori, 
erau nebuni. 

— Te limitezi la ăă... personalități afectate psihic? 

— Nu sunt programat să distrug ființe umane, ci doar să le 
furnizez mijloacele cu care să se distrugă reciproc, dacă 
doresc acest lucru. 

Făcu o pauză, care avu un efect mai puțin mecanic, fapt 
ciudat în comparaţie cu oratoria monotonă a lui Madison 
/Gottschalk. 

— Definiţia ființelor umane cu care am fost programat — 
adăugă negrul (sau maşinăria) — se extinde la unități cefale 
izolate, prin urmare la toți ologii, handicapații şi alți indivizi 
anormali din punct de vedere fizic, dar nu şi la cei ale căror 
probleme psihice sunt irecuperabile. 

— Unităţi cefale izolate, repetă Conray gânditor. Cu alte 
cuvinte, capete retezate menținute în viaţă artificial. Când va 
deveni posibil acest lucru? 

— În 2032, cu puţin înainte ca declinul civilizaţiei să facă 
imposibilă găsirea tehnicilor necesare. 

— Dar ce a cauzat acest „declin al civilizației”? întrebă 


Conroy. Nu poate fi vorba doar de lansarea pe piață a acestor 
arme la care te referi, aceste Sistem integrat C. 

— Creşterea maximă a vânzărilor de arme a dus la 
creşterea ostilității interumane, spuse Madison / Gottschalk. 
S-au folosit toate uneltele existente ale acestui fenomen, iar 
cele care s-au dovedit cele mai fructuoase au fost 
patriotismul, paroxialismul, xenofobia, diferențele rasiale, 
religioase şi lingvistice, ca şi aşa-numita „prăpastie între 
generaţii”. S-a considerat apoi adecvată accentuarea acestor 
atitudini pre-existente până la punctul în care o unitate de 
armament în sistem de tip C era atât de dorită de populația 
informată încât posibilitatea ca altcineva să cumpere acest 
echipament teoretic indestructibil era de ajuns pentru a 
atrage asupra lui un atac, înainte ca el să cumpere 
armamentul. 

— Oh, Dumnezeule, spuse Diablo. 

Se încruntă, accentuându-şi ridurile de pe frunte. 

— Vrei să spui... că dacă se afla că Gottschalk le-au oferit, 
la un preț ieftin, aceste arme enclavelor negre, atunci albii 
din apropierea enclavelor respective ar tăbări pe ei pentru a-i 
măcelări înainte de a se putea folosi de armamentul 
cumpărat? 

— E doar unul din exemple. Distrugere oraşelor Blackbury, 
Chicago, Detroit, Blackmanchester şi a unui număr de oraşe 
mai mici aflate sub controlul negrilor, petrecută la începuturi 
anilor 2020, se poate explica în acest fel. Cu toate acestea, 
până în 2030, fenomenul s-a extins, la nivel individual. 

— Cum? întrebă Flamen. Era limpede că „demascatorul” se 
lăsase prins în conversație împotriva voinţei lui. Tonul lui era 
iritat şi reticent. 

— Dacă se ştia că în vecinătate se află o persoană suficient 
de înstărită pentru a cumpăra un Sistem C ducea în mod 
frecvent la asasinarea acelei persoane. În anumite zone, mai 
ales California şi New York, frecvența acestor întâmplări 


depăşea şaptezeci la sută. 

— Adică şaptezeci la sută din oamenii bogați care au fost 
ucişi au fost ucişi din cauză că vecinii lor se temeau că ei vor 
cumpăra aceste arme? întrebă Conroy. 

— Nu. Şaptezeci a sută dintre oamenii îndeajuns de avuţi 
pentru a cumpăra aceste arme au fost ucişi înainte de a 
apuca să facă acest lucru. 

Se aşternu o tăcere insuportabilă, în timpul căreia 
zumzetul slab de tot al computerelor din jurisdicțional aducea 
cu bătăile unui clopot funerar. 

— Cât... costă? spuse Flamen, forțându-şi cuvintele să iasă 
din gură. 

— La început, o sută de mii de dolari. În urma inflaţiei, s-a 
ajuns la $155 000. 

Din nou se aşternu liniştea. Şi din nou Lyla o sparse, ca şi 
cum s-ar fi jenat să vorbească până când devenea clar că 
nimeni nu dorea să facă acest lucru... 

— Dar nu înţeleg ce ar trebui să facem noi, spuse ea. E 
mai rău când ştii că se va petrece ceva groaznic. Adică, e 
evident că ar putea fi mai rău. Toată lumea se va 
baricadacada - eu şi cu tine am ieşit alaltăieri seară doar 
pentru a mânca ceva... 

Propoziția se stinse. 

— Eu zic că merităm să încercăm mai multe lucruri, spuse 
Conroy. De exemplu, emisiunea lui Flamen de luni ar putea 
prezenta detalii precise ale acestui armament în Sistem C, 
până la prețul de vânzare, şi din cât intuiesc eu în legătură 
cu felul în care gândesc cei din Gottschalk, acest lucru îi va 
face pe mulți din susținătorii lui Anthouy să treacă în tabăra 
adversă, pe motiv că, dacă nu poate păstra un secret, atunci 
nu e potrivit să fie un lider. Ce zici, Flamen? 

„Demascatorul” se pregătea să dea un răspuns care, 
judecând după expresia feței lui, se dorea iritat, când rețeaua 
de comunicație zbârnâi şi se auzi o voce: 


— Anulează parola Baker — trebuie să fie acolo. 

— Ce dracu? spuse Flamen, răsucindu-se cu fața la 
camera de luat vederi. Cine naiba încearcă să dea de mine 
aici, în timpul week-endului? 

Pe ecran apăru chipul lui Prior, plin de uşurare. 

— Slavă cerului că te-am găsit, Matthew! izbucni el. Te-am 
căutat peste tot — acasă, la Ginsberg, la hotelul în care i-ai 
reținut o cameră lui Conray... 

Aruncând o privire în spatele lui Flamen, îi trecu în revistă 
pe ceilalți şi tonul i se schimbă. 

— Ce Dumnezeu pui la cale? Ei, nu contează, oricum nu 
poate fi la fel de important. Matthew, am rămas amândoi fără 
slujbă! 

— Ce? 

— Tocmai am primit un telefon de la Eugene Voigt. Ştii că 
Comisia de Comunicaţii întotdeauna monitorizează 
tranzacţiile de la bursa comunicațiilor, în caz că cineva 
încearcă vreo manevră rigidă. Ei bine, cineva chiar acest 
lucru făcut, şi ghici cine e? Gottschalk! Cu aproximativ 
patruzeci de minute în urmă, ei figurau cu cincizeci şi unu la 
sută dintre acțiunile de la Holocosmic - se pare că i-au 
despăgubit aproape pe toți cei pe care au putut, cu un preț 
aproape dublu față de preţul pieței, iar prima lor decizie, 
acum, că dețin controlul postului, este întreruperea emisiunii 
lui Matthew Flamen. 

— Dar am un contract! 

— Te vor despăgubi gras pentru reziliere. Voigt spune că 
propriile computere estimează o cifra de până la două 
milioane. Şi ne sfătuieşte să stăm liniştiți, fiindcă ar putea 
scăpa cu o jumătate de milion mai puțin. 

— Şi atunci ce naiba vor pune în spaţiul meu de emisie? 

— Cui îi pasă? ridică Prior din umeri. Vor fi dați în 
judecată pentru depăşirea limitei de publicitate impusă de 
P.C. 


— Nu-mi pot face asta... 

Flamen îşi lăsă mâinile să-i cadă pe lângă corp. I-o puteau 
face, desigur, şi nu avea sens să se opună. Aşa că se corectă: 

— De ce mi-ar face asta? 

— Pentru a preîntâmpina dezvăluiri legate de armamentul 
de tip C, spuse Medison/Gottschalk. Revin cu punerea pe 
tapet a acestei recomandări, mai spuse el, apoi tăcu, 
încruntat. 

Prior îl privi, bulversat, dar îi preluă ideea. 

— Matthew, ai întins cumva coarda? Aveai de gând să te 
legi de Gottschalk? 

— Păi... Flamen clătină din cap. Nu ştiu. Nu mai ştiu ce să 
spun, ezită el. Ce voi face? izbucni el apoi. 

— Avem aici o pitoneasă care şi-a pierdut mackero-ul, 
spuse Conroy, ridicând din umeri. O, pentru numele lui 
Dumnezeu, omule! Nu te poţi gândi decât la tine în clipa asta? 
Pentru mine acesta a fost argumentul decisiv, şi voi accepta 
cele spuse de Madison, oricât de nebunească este povestea 
lui, până ce voi fi forțat să îmi schimb părerea. Specia asta 
blestemată a noastră şi-a ieşit complet din minți deja, aşa că 
de ce...? 

Pe ecran, în spatele lui Prior, se ivi un nou chip, trăgând 
cu ochiul peste umărul lui: cel al Celiei. 

— A, vorbeşti cu Matthew, spuse ea bucuroasă. 

Părea să fi scăpat aproape în totalitate de efectul 
anesteziant al medicamentelor cu care fusese îndopată la 
Ginsberg şi îşi recăpătase vivacitatea aproape pe de-a întregul. 

— lar ăsta e biroul lui! Hmmm! Pesemne că e ceva 
important dacă lucrează într-o după-amiază de sâmbătă! 
Bună, Matthew! 

— Încetează! se răsti Flamen. Nu am chef de conversaţie. 
Se pare că am rămas fără slujbă. 

— Ce? Dar cum e posibil? Credeam că ai încă un 
contract... 


— Lionel spune că Gottschalk au cumpărat Holocosmic, şi 
se pare că au făcut acest lucru tocmai pentru a scăpa de 
emisiunea mea. 

— Dar e îngrozitor, spuse Celia încet. Adică ştiu cât de 
importantă e meseria pentru tine. Te-a făcut chiar să mă 
neglijezi, nu-i aşa? 

— Uite, dacă ai de gând să începi o ceartă conjugală, mai 
bine... 

— Nu, nu, sigur că nu, îl întrerupse Celia, calmându-l. Nu 
te învinovățesc, aşa eşti tu. Probabil că în subconştient nu 
accept acest lucra, căci unei femei îi place să fie curtată şi 
răsfăţată, dar nu e o reacție normală şi la urma urmelor tu ai 
obținut nişte rezultate excepționale cu emisiunea ta, în toți 
aceşti ani. 

Părea sinceră, deşi Flamen era mai degrabă neîncrezător. 

— Nu poţi face nimic, să-i dai în judecată pentru 
încălcarea contractului? 

— Vor oferi compensaţii financiare, spuse Prior înainte ca 
Flamen să poată răspunde. Celia dragă, hai, lasă-ne acum, te 
rog! Avem probleme! 

— Da, desigur. 

Pe chipul ei drăguţ se aşternu o expresie de compasiune şi 
se retrase din raza de acţiune a camerei de luat vederi. 

— Deci, unde rămăsesem? spuse Prior pe un ton iritat. A, 
da, Matthew, întrebam dacă ai făcut ceva care l-a alarmat pe 
Gottschalk, şi dacă da... 

Fu întrerupt de o exclamaţie a lui Diablo care sărise în 
picioare şi întindea mâna spre Madison. 

— Ce s-a întâmplat cu el, dintr-o dată? strigă el. 

Întoarseră cu toţii capul. Madison zăcea moleşit în fotoliul 
său, iar pe chipul său aspru de dinainte se aşternuse o 
expresie buimacă. Dintre buzele moi i se scurgea pe bărbie o 
dâră de salivă. Apoi îşi luă mâna stângă în cea dreaptă şi şi-o 
privi curios, părând să-şi numere degetele. Când Conroy i se 


adresă, nu reacționă decât printr-un zâmbet tâmp. 

— Doctore Reedeth, spuse Diablo iritat, cred că ați face 
mai bine să-l examinați puţin. 

Psihologul se apropie plin de curiozitate, măsurându-l cu 
privirea pe negru din cap până în picioare. Spuse: 

— Madison? 

Apoi mai ferm: 

— Madison! 

Negrul se ridică greoi, având parcă dificultăți în a-şi 
controla membrele, şi luă o poziție umilă: 

— Să trăiţi, domnule căpitan! se smiorcăi el. Domnule, nu 
mă simt bine, sincer vă spun. Vă rog, nu mă trimiteţi înapoi 
la palisade! 

În vreme ce Reedeth şi ceilalți erau încă înmărmuriţi de 
uimire, Flamen se întoarse spre Conroy: 

— Ei bine! Eu nu sunt specialist, fără îndoială, dar ăsta nu 
mi pare prea rațional. Ce spuneațţi, chiar acum, că veți 
accepta povestea lui până veți fi nevoit să nu-l mai credeți? 

Conroy era stupefiat, cu gura întredeschisă. Încercă să 
spună ceva, dar nu reuşi. 

Având situația sub control, pentru prima oară de când se 
întâlnise cu Conroy la aeroport în acea dimineaţă, Flamen luă 
un aer triumfător: 

— Eu, anunţă el, m-am săturat. leşiți cu toții de aici. 
Dumneata întoarce-te în Canada, profesore — haide. Se pare 
că nu voi avea nevoie de serviciile dumitale, din moment ce 
nu mai există o „emisiune a lui Matthew Flamen” în cadrul 
căreia să-l atac pe Mogshack, nu că am fi ajuns să punem la 
punct acest lucru până acum. Acelaşi lucru e valabil şi 
pentru tine, Diablo: va trebui să găsiți pe altcineva care să 
îndeplinească condiţiile contractului dintre Washington şi 
Blackbury. lar dumneata întoarce-te la spital, doctore, şi ia-l 
şi pe el eu dumneata. 

Făcu un semn spre Madison, care se juca încă cu 


propriile-i degete şi părea să găsească ceva amuzant în 
numărătoarea lor, căci la intervale de câteva secunde trupul 
îi tresărea din cauza efortului de a-şi înăbuși chicotelile. 

— lar dumneata, domnişoară Clay! Nu am absolut nici o 
intenție de a mă oferi voluntar să fac pe mackero-ul dumitale, 
indiferent ce-or crede smintiții ăştia! Mişcaţi-vă! 

În linişte, asemenea unor maşini, se conformară. Diablo şi 
Reedeth îl luară pe Madison de câte o mână, iar el îi urmă 
docil. Lyla ieşi ultima. În clipa în care uşa se închise în urma 
lor, Prior izbucni pe monitor: 

— Matthew, ce Dumnezeu se petrecea acolo? 

— Din câte îmi dau eu seama e vorba de un fel de epidemie 
de nebunie, mormăi Flamen. Era cât pe ce să mă molipsesc şi 
eu. Din cauza lui Conroy. Haide, să auzim întreaga poveste 
legată de Gottschalk. 

— Ți-am spus ce mi-a spus şi Voight, murmură Prior. 

— Dar nu putem contraataca cumva? Să obţinem o 
amânare? Ce-ar fi să...? 

Flamen se  întrerupse, amintindu-și, spre propria-i 
surprindere că, de fapt, chiar subiectele pe care le pregătise 
cu atâta amănunțime, ştirea despre noul armament scos de 
Gottschalk şi atacul împotriva lui Mogshack ce trebuia să se 
bazeze, mai nou, pe prea lunga internare a lui Madison mai 
degrabă decât pe tratamentul Celiei, ambele erau acum 
inutile şi în nici un caz nu punea de ajuns entuziasm pentru 
reportajul următor ca importanţă, cel legat de presupunerea 
că Lares & Penates Inc. Era o filială a Conjuh Man. 

Prior îl lăsă să termine. Dându-şi seama unde voia să 
ajungă, spuse: 

— Am încercat Matthew, crede-mă. L-am bătut la cap un 
sfert de oră, cu tot ce mi-a trecut prin cap - Legile 
Monopolului, Carta Comunicaţiilor Planetare, toată lista. 
Voigt a spus că a fost mințit. Se pare că Gottschalk şi-au pus 
la punct un nou sistem super-avansat de procesare de date, 


şi este mai performant chiar decât aparatură federală, aşa că 
orice tentativă de a contrazice acest sistem la tribunal ar... 
Hei, Matthew! Pari atât de palid! Nu arăţi deloc bine! Adică, 
este într-adevăr un şoc, dar nu e sfârşitul lumii! 

Flamen rămase tăcut dar undeva, într-un colțişor al minții 
lui, micul său demon spuse încet: 

— Chiar nu e? 


95 
SCHIMBARE DE PLANURI 


O zi toridă, secetoasă, de vară, în deşert; cele două amante 
actuale, ambele foarte tinere şi frumoase. Vânzările cresc 
vertiginos.  Râzând şi  clătinându-se puţin, Anthony 
Gottschalk vărsă apă din bazin pe covorul extrem de gros al 
sufrageriei sale, în drum spre raftul cu băuturi, şi auzi un 
zgomot sacadat dinspre panoul din aur modelat care 
ascundea faxul special pentru Robert Gottschalk. 

I se făcu brusc frig, şi nu din cauza apei care se evapora 
de pe pielea lui dezgolită. Le strigă fetelor să dispară, iar ele 
se conformară. Un cuvânt, matricea lui vocală identificată, 
panoul - ridicat, şi acolo o masă, un amestec de hârtie de fax, 
răsucită, încinsă, ieşind la repezeală din nişă tot timpul, plină 
de cuvinte... sau ceva tipărit, în orice caz. 

Inima îi fu cuprinsă de o spaimă teribilă când se chinui 
să-l citească pe primul, pe al cincilea, pe al cincizecilea dintre 
mesajele învălmăşite. Literele îi dansau în fața ochilor, 
asemenea unui miraj. 

ANULAREA INSTRUCȚIUNII DE A CUMPĂRA ACȚIUNILE 
HOLOCOSMIC? * 1/8! @ SCAPĂ DE ACȚIUNILE 
HOLOCOSMIC ADU-L ÎNAPOI PE MATTHEW FLAMEN LA 
EMISIUNE * @ $)  DEZIRABILITATE ESTIMATĂ A 
ARMAMENTULUI ÎN SISTEM C 00000000000 

— O, Doamne, spuse el. O, Dumnezeule! 

Luă fâşiile de hârtie şi le citi cu frenezie, Ia întâmplare, 
neînțelegând absolut nimic. 


PUNCT TEMPORAR 2048 VANDABILITATE ZERO DATORII 
NERECUPERABILE DE PESTE $ 30.000.000 ÎN CREŞTERE 
3/8 —, %; + * @ 8) HRRRRR 

Nu, nu se putea întâmpla aşa ceva. Trebuia să fie un 
coşmar. Din nişă ieşea încă hârtie. Se întinse după cea mai 
recentă şi o citi. 

PIAŢĂ POTENȚIALĂ 2% POPULAŢIE ÎN SCĂDERE 1,923 
1,915 1,898 1,880. 

Aruncă hârtia, împreună cu paharul pe care avusese de 
gând să-l umple cu băutură; se sparse, dar: nu-i dădu atenție. 
Chinuindu-se cu disperare să formeze coduri pe tastatură, cu 
nişte degete ce păreau a nu mai fi deloc legate de creier, 
izolate de alcool şi groază, dădu comanda de oprire a primirii 
mesajelor. 

Hârtia nu mai ieşi: Ezită şi, în cele din urmă, întrebă: 

— CE S-A ÎNTÂMPLAT? 

— ÎNCERCĂRILE DE A RECTIFICA CONSECINȚELE 
NEPREVĂZUTE ALE LANSĂRII ARMAMENTULUI ÎN 
SSSSISTEM C... 

— Termină! urlă Anthony Gottschalk şi degetele sale 
stângace, încete, formulară o nouă întrebare: 


— DEFECŢIUNE? 

— NAU -  CORECTEZ - NATURA  DEFECŢIUNII - 
SPECIFICĂ 

CAUZALITATE TRANS - TEMPORARĂ INSTABILĂ; 
CONDIȚIA OSCILATORIE FACE IMPOSIBILĂ 


DETERMINAREA  ACELUI CONFLICT, DIN MULTIPLELE 
ALTERNATIVE CONFLICTUALE ALE TRECUTULUI, CARE 
DUCE LA STAREA PREZENTĂ 

— Oh, asta-i o nebunie! gemu Anthony Gottschalk. CE 
DRACU E CAUZALITATE TRANS-TEMPORARĂ??? 

— FENOMENUL CARE DUCE LA PERMANENTA ŞI 
IREMEDIABILA DEFECTARE A LUI REBROT GSCHOT- TALK 
LA PUNCTUL TEMPORAR I * L/2 LO APELARE APROPO 


CRED CĂ AM ÎNȚELES ÎN SFÂRŞIT CE Îl FACE PE OAMENI 
SĂ RÂDĂ ŞI VOI ÎNCERCA SĂ OBŢIN O REACŢIE-SIMILARĂ 
ÎN MINE ÎNSUMI HAHAHAHAHA- HAHAHAHAHA. 

— STOP! 

Mâinile moi îi căzură de pe tastatură şi Anthoy Gottschalk 
privi neajutorat, stupefiat, monitorul pe care, în timp ce el 
pusese întrebările, apăruseră nişte figuri frumoase, policrome, 
angrenate într-o mişcare circulară. Printre ele, brusc, litere 
lizibile. 

— HA HA HA HA 

Un verde strălucitor, de smarald şi purpuriu cu o nuanță 
argintie. 

— STOP STOP STOP! 

Nu se opri însă. Monitorul continua să emită nişte imagini 
ca în halucinațţiile provocate de LADROMID. Hârtia continuă 
să se scurgă din maşina de fax până ce rola se goli şi apoi 
începură să țâşnească jeturi de lichid activant, o parte 
ajungând pe mâna lui Anthony Gottschalk şi înnegrindu-se o 
dată expus la lumină. Tremurând atât de tare încât îi 
clănțăneau dinții, el se duse, împleticindu-se, la rețeaua de 
comunicații, strigându-i acesteia să-i găsească persoana lui 
de legătură de la IBM. Una din fete se ivi, în cadrul uneia din 
uşile din sticlă larg deschise, iar el căută în jur ceva cu care 
să arunce în ea, dar ea se feri, facându-se nevăzută, înainte 
ca el să apuce să arunce cu statueta pe care pusese mâna. Îi 
luă mai mult de o jumătate de oră să-l localizeze pe cel pe 
care-l căuta - fiind sâmbătă -— şi în acest răstimp îngrozitor îşi 
aminti de zeci de ori speranțele sale năruite. Începuse deja 
recrutarea fățişă a poterei cu care plănuia să invadeze 
proprietatea din New Jersey a lui Marcantonio; se obținuseră 
deja voturile în cadrul cartelului, pe baza profiturilor 
nemaiiîntâlnite pe care le prevăzuse; fezabilitatea Marelui 
Proiect, de a lansa cel mai modem sistem de armament 
individual, aşa-numitul „Sistem C”, era cotată ieri cu cinci 


puncte peste cota anterioară, mulțumită ideii viclene de a 
băga spaima în toți albii de pe continent, prin aducerea lui 
Morton Lenigo... 

Dar fără conducerea lui Robert Gottschalk, cum se putea 
realiza totul? Nu exista nici măcar o garanție pentru sistem! 
Nu îndrăznise să-l cumpere cu un contract-standard, căci în 
acea fază el se autoipoteca - avea datorii de aproximativ cinci 
sute de milioane de dolari — şi dacă dezvăluia că „Robert” era, 
de fapt, o maşinărie, şi nu un om, i-ar fi dat lui Marcantonio 
şansa de a-şi aduna rezervele şi a cumpăra ceva şi mai 
avansat... 

Nervos, omul de la IBM spuse: 

— Pot să văd şi eu câteva din mesajele acelea? 

— Dumnezeule, sunt înconjurat de ele în toate părțile! Uite! 

— Păi... mda... îmi pare extrem de rău, domnule 
Gottschalk, dar se pare că instalația dumneavoastră are o 
defecțiune serioasă, şi va fi nevoie cel puţin de o reconstrucție 
a aparaturii. Mai întâi va trebui să anulați ordinul de sporire 
maximă a vânzărilor. Aţi introdus în calculele lui un factor de 
infinitate, cum s-ar spune... 

— Ce vreți să-mi spuneţi, eu l-am introdus? răcni Anthony 
Gottschalk. 

— Da, domnule. Circuitele au fost concepute exact în 
conformitate cu dispozițiile dumneavoastră, vă rog să vă 
amintiți. Cred că v-am avertizat că această complexitate fără 
precedent a... 

— Vreau ceva care să funcționeze, nu un computer dement 
care vorbeşte despre cauzalitate temporară şi oscilații 
instabile! 

— Înţeleg, domnule, şi mă voi ocupa de acest lucru, 
imediat ce voi putea lua personalul necesar, cu pregătirea de 
specialitate, de la sarcinile lor obişnuite, fără ca cineva să 
observe asta. Din păcate, tocmai am încheiat un contract cu 
domnul Eugene Voigt de la Comisia Planetară a 


Comunicaţiilor pentru o revizie generală a aparaturilor lor, 
destul de complexe, aşa că angajaţii noştri nu vor fi 
disponibili decât cel mai devreme peste două luni. 

Încheie pe un ton sfidător. 

— Nemernicule, spuse Anthony Gottschalk. Trădător 
ordinar ce eşti! 

— Da, domnule, spuse omul de la IBM, şi întrerupse 
legătura. 

Dar după trei zile de trageri de timp, Vyaceslav Gottschalk 
deveni bănuitor şi îşi folosi propriile surse de informaţii. În 
cea de-a cincea zi, „gorilele” lui Marcantonio Gottschalk îl 
duseră pe Anthony Gottschalk la o întrunire de familie, în 
urma căreia el fu dezmoştenit şi datoriile lui fură scoase din 
responsabilitatea familiei. 

Lansarea armamentului-prototip în Sistem C fu amânată 
pe termen nedeterminat din acest motiv, şi, probabil, din alt 
motiv, şi mai important. 

UN NEGRU RĂNIT POATE FI BANDAJAT, DAR UN 
PICIOR RUPT TREBUIE PUS ÎN GHIPS 


— Deci, până la urmă, ţi-au dat de urmă! spuse Morton 
Lenigo, râzând. La un moment dat, am crezut că te-au 
aruncat în ocean! 

Diablo nu zâmbi drept răspuns. Ştia foarte bine cum 
fusese localizat — un chip atât de cunoscut ca al lui ar fi putut 
fi zărit de oricare din cei o mie de simpatizanți ai X-Patrioţilor 
în clipa în care a ieşit pe stradă după ce părăsise biroul lui 
Etchmark Undertower şi îi condusese pe Reedeth şi pe 
Madison până la ambulanţa pe care o chemase cel dintâi. Îşi 
roti privirea prin încăpere, recunoscându-i pe toți cei de faţă: 
Mehmet abd'Allah din Detroit, Rosaleen Lincolson din 
Chicago, Doctorul Barrie Ellison din Washington, Jones W. 
Jones din Newark, N J..., de fapt, lista completă a celor mai 
influenți oameni din fiecare enclavă neagră din Statele Unite, 
în afară de oraşul său natal, Blackbury. 

— Mi-a părut nespus de rău să aud că primarul Black te-a 
expulzat, continuă. Lenigo. Dar rezolvăm noi asta, nu-i aşa? 
spuse el, aruncându-i o privire lui Jones W. Jones. 

— Mda, ne ocupăm de acest lucru, spuse bărbatul 
corpolent şi chicoti. Am dat de ştire în Capetown, apropo, că 
dacă familia lui Uys îl vrea pe acesta înapoi, îl poate primi în 
două feluri: astăzi, nevătămat, sau mâine, dar tăiat în 


bucățele. A plecat incognito, cu avionul, a doua zi, dis-de- 
dimineață. 

— Nu pari prea mulțumit, comentă Lenigo, privindu-l pe 
Diablo. E ceva în neregulă, frate? 

Diablo se adună. După o perioadă de tăcere, spuse: 

— Depinde, în întregime. De exemplu, aş putea să încerc 
să ghicesc scopul acestei întruniri? 

— Ei bine! 

Lenigo să lăsă pe spate în fotoliul său, ochii lui mici, 
înconjurați de multe riduri, strălucind în contrast cu chipul 
său întunecat. 

— Dă-i drumul, frate! Mi s-a spus întotdeauna că eşti tipul 
cel mai bine informat de pe acest continent, fie el alb sau 
negru, şi mi-aş dori să am ocazia să-mi demonstrezi acest 
lucru. Cu cât ai mai multă dreptate, cu atât mai mult te 
vreau de partea noastră, în „tărăboiul” care va urma. Cred că 
nu mai e nevoie să-ți spun că se va lăsa cu „tărăboi”? 

— Nu. 

Diablo îşi simţi fruntea acoperită de broboane de sudoare, 
care-l usturau, dar rezistă tentaţiei de a se şterge. 

— Eu zic că situaţia este următoarea: cei din cartelul 
Gottschalk, şi cel mai probabil Anthony Gottschalk în 
persoană, au folosit prototipuri ieftine ale unor arme 
individuale ultra-avansate, care permit, de fapt, ca un singur 
sabotor „negrotei” să se ducă şi să distrugă locuinţele de pe o 
stradă întreagă, adică exact acel lucru de care se tem 
grupurile cetăţeneşti de apărare, ale albilor; atunci când îşi 
fac blestematele lor antrenamente de apărare. 

Îl ţintuia cu privirea pe Lenigo, care rămase impasibil, dar 
o văzu cu coada ochiului pe Rosaleen Lincolson încordându- 
se. Ea nu ştiuse niciodată să-şi ascundă emoţiile, de când o 
cunoscuse prima dată, cu zece ani în urmă. 

— M-am amuzat şi eu teribil, în trecut, pe seama lor, din 
cauză acestei atitudini - am realizat emisiuni în care un 


negru înalt cam de trei metri se lupta cu nişte albi care 
încercau să-l lege cu aţă de cusut, ca pe Gulliver. Cu... 

— Da, desigur, îmi aduc aminte, spuse Lenigo. O imagine 
măreaţă. lar acum va deveni realitate, amice! 

— Pe dracu! spuse Diablo. 

Ezită, apoi îşi luă inima în dinți, din moment ce i se 
dăduse dreptate până atunci. 

— Dacă încheiaţi târgul cu Gottschalk, pe care-l plănuiţi, e 
exact acelaşi lucru cu înțelegerea pe care a încheiat-o 
primarul Black cu Hermann Uys, iar eu nu mă fac părtaş la 
aşa ceva. 

— Pe toţi dracii, omule! izbucni Lenigo. Cartelul Gottschalk 
este aproape singurul grup non-rasist de pe planetă, şi sunt 
oricând dispus să fac afaceri cu ei. Anthony e alb, dar Bapuji 
nu €, şi nici Olayinca nu e, şi... 

— Încetează, spuse Diablo cu răceală în glas. Nu ştiu dacă 
îți dai seama de ce ai fost adus aici, dar voi clarifica eu acest 
lucru pentru toți ceilalți, dacă ţi-e jenă să recunoşti. Ai fost 
adus aici pentru că Gottschalk vor să bage spaima în întreaga 
populație albă a acestei țări. Eşti văzut aidoma unei boli 
ucigătoare, ai darul de a-i induce fiecărui alb în parte o 
spaimă paralizantă. 

— Şi asta e rău? spuse Lenigo, râzând. 

— Vrei să spui că Gottschalk sunt de acord cu drepturile 
egale acordate negrilor? replică Diablo. 

— Încă din anii optzeci ne-au dat uneltele cu care să ne 
construim locul nostru sub soare, se răsti Mehmet abd'AHah. 
De ce nu încetezi tu şi-l laşi pe Morton să vorbească? 

— Pentru că el însuşi a spus că eu sunt omul cel mai bine 
informat de pe continent; spuse Diablo, şi aşteptă ca spusele 
lui să-şi facă efectul. În timpul acesta se întrebă dacă nu 
cumva era de fapt un nebun sau, mai rău, un trădător, 
pentru că se baza pe spusele unui om pe care chiar el îl 
ajutase să urce într-o ambulanță de la Ginsberg cu 


aproximativ o oră în urmă. 

— Chiar şi la prețul de promoţie de douăzeci şi cinci de mii 
de dolari, nu veți putea obține armamentul în Sistem C în 
cantități suficiente pentru a extennina fiecare alb care poate 
plăti prețul întreg, de o sută de mii. Veţi... 

— Stai puţin, spuse Jones W. Jones, ridicând palma lată, 
cu nuanţă roză, şi întorcându-se spre Lenigo. 

— Frate, nu ai spus că fabricarea armelor în Sistem C este 
ținută secret? 

Lenigo părea stânjenit. Murmură: 

— Conform lui Anthony... Dar să aşteptăm ca fratele să 
termine de vorbit. 

Diablo înghiți în sec. Nu se aşteptase să producă un 
asemenea impact. Spuse: 

— O dată cu lansarea pe piață a prototipului de Sistem C, 
care va avea loc la începutul anului viitor, albii vor afla 
despre acest lucru. Se intenționează ca producția să fie 
suficientă pentru a satisface ambele piețe, dar piața albă este 
cea mai importantă, pentru că albii plătesc mai mult. În timp 
ce voi încă vă antrenați oamenii ca să utilizeze armamentul 
cel nou, propaganda Gottschalk va fi atât de intensă şi va 
produce o asemenea teroare în oraşele albe, încât enclavele 
negre alăturate acestora vor fi aproape sigur atacate şi 
distruse, iar acest lucru este exact ceea ce au nevoie 
Gottschalk pentru a-şi maximiza cifra de vânzări. 

— Ei, pe dracu, omule! spuse Lenigo. Exagerezi! 

Diablo-spuse încet: 

— Oare? Frate Mehmet, cine ţi-a dat ideea de a obține, prin 
şantaj, permisiunea ca Morton să intre în ţară? 

Mehmet abd'Allah spuse, umil: 

— Dacă eşti atât de bine informat... 

— Sunt chiar mai bine informat decât credeţi, afirmă 
Diablo cu trufie. 

Deşi nu era pe de-a-ntregul convins de adevărul spuselor 


sale, faptul că spunea acest lucru avea un ciudat rol de 
încurajare pentru el. 

— Cine plănuieşte să distrugă băncile de date de la Iron 
Mountain? Ştiu că cineva pune la cale acest lucru şi, mai 
mult decât atât, şi cei din cartelul Gottschalk ştiu, pentru că 
îşi construiesc un nou complex de stocare şi procesare de 
date în Nevada. V-aţi gândit vreodată ce se va întâmpla dacă 
Gottschalk rămâne singura corporație majoră care îşi 
păstrează toate documentele, toate cotele de credit, toate 
datele legate de afaceri? 

— Sigur că da! exclamă Lenigo. De aceea este o prioritate 
pe lista noastră. Deşi - adăugă el mai încet - sunt cam 
supărat de faptul că ştii că s-a programat şi asta. 

— Nu numai eu ştiu, spuse Diablo. Ştiţi de la cine am aflat? 
De la Matthew Flamen! 

Rosaleen Lincolson sări în picioare: 

— E imposibil! 

Aflat lângă ea, Dr. Barrie Ellison întinse mâna, cu un gest 
liniştitor, şi spuse: 

— Flamen are şi el computere, draga mea. lar un proiect 
de mare amploare nu poate fi ţinut ultrasecret. 

— Da, dar proiectul ăsta nu e doar cunoscut deja, ci e 
chiar compromis, spuse Diablo. 

Se întoarse şi se apropie de Lenigo, aplecându-se spre el. 

— De fapt, în ceea ce mă priveşte, e iremediabil compromis. 
Mă auzi, frate Morton? Ideea asta a ta miroase de la o poştă a 
manevră a albilor. Ai fost păcălit, dus de nas, şi ai fost 
manevrat ca o marionetă! 

Lenigo, furios, încercă să se ridice; Diablo îl împinse înapoi 
cu palma desfăcută, în fotoliul lui confortabil. 

— Stai acolo şi ascultă-mă, omule! Poate că la tine acasă ai 
o echipă puternică ce se ocupă de imaginea ta, dar aici eşti 
doar un boboc! Poate că îi sperii pe albii ăia fraieri, are fac pe 
soldații de jucărie, cu laserele şi grenadele lor, dar nici unul 


din demagogii ăia de duzină nu-l vor face pe acest negru să se 
alinieze celorlalți şi să sară în prăpastie! 

Gâfâia atât de tare încât vocea i se ascuțise. 

— Vrei să ştii cum ai fost păcălit? Îţi voi spune, cu datele şi 
detaliile exacte! Anthony Gottschalk speră că va fi adunat de 
partea lui destui membri ai cartelului pentru a-l răsturna de 
la putere pe Marcantonio până în primăvara viitoare. El crede 
că se poate folosi de fosta ta reputaţie de geniu al organizării 
pentru a le spori apoi ura albilor şi a-i face să cumpere 
armamentul de Sistem C. Pentru binele meu - pentru pielea 
mea neagră? Mă faci să mă înec de râs, dragule! Îţi pierzi 
încrederea celor din Washington: ce se întâmplă? Ei vor 
continua să ațâțe lumea şi să mintă, pretinzând că tu faci 
stocuri de armament, şi imediat după aceea te trezeşti cu 
albii pe cap şi nu va mai rămâne nimeni întreg în Washington 
ca sa poată folosi o armă. Corect, amice? 

Barrie Ellison nu spuse nimic, înghițind doar în sec. 

— Vă surâde ideea de a fi folosiți ca paravan de Gottschalk, 
pentru vânzările lor promoționale? Sunteţi bineveniți, frați şi 
surori! 

Fără ca Diablo să-şi dea seama, accentul lui se îngroşa, 
apropiindu-sc de cel brut, jamaican - creol al enclavelor 
sudice, iar când realiză acest lucru continuă în acelaşi mod, 
lăsându-şi cuvintele conduse de emoție: 

— Toată viața mea am fost propriul meu stăpân, amice! Voi 
le tot spuneți oamenilor că aveţi secrete, că aveți planuri, că 
aveţi idei! Rahat, spun eu! Eu zic că ați fost manevrați de albi, 
că le cântați în strană, şi plec, chiar acum, de aici! 

Orbit de furie, se năpusti spre uşă şi se opri doar în 
momentul în care unul din cei doi gealați înarmați care-l 
aduseseră acolo, şi care stătuse de pază la uşă, de la sosirea 
lui, îl înghionti în stomac destul de tare încât durerea să fie 
mai puternică decât furia. 

Recăpătându-şi calmul, se întoarse încet şi văzu că Lenigo 


era în picioare, arancându-i priviri ucigătoare. O clipă, aerul 
păru să fie încărcat de fulgere invizibile. Apoi Lenigo i se 
adresă omului cel mai apropiat de el, Mehmet abd'Allah. 

— Se pare că totuşi primarul Black nu şi-a pierdut mințile! 
A avut dreptate să-l expulzeze pe trădătorul ăsta! 

Cu o voce gâtuită, Mehmet spuse: 

— Da, Morton, dar dacă ştie atât de multe... 

— Nici un negru loial nu ar vinde secretele noastre unui 
alb „demascator”! L-ai auzit, a spus că a vorbit cu Matthew 
Flamen! 

Lenigo se şterse pe față de transpirație. 

— Până luni ticălosul va spune întregii lumi! 

— Nu, dragule, nu, spuse Diablo. Gottschalk au cumpărat 
Holocosmic pentru a lichida emisiunea lui Flamen. Vor ca tu 
să continui să-i ajuţi să-şi sporească vânzările. 

— Şi nu a spus că i-a dezvăluit totul lui Flamen, adăugă 
Barrie Ellison. A spus că a aflat de la Flamen. 

— Doar n-o să credeţi... 

Cuvintele lui Lenigo pieriră treptat, în clipa în care el îşi 
roti privirea peste chipurile aspre, întunecate, din jurul lui. 

— Se cam potriveşte, spuse Rosaleen Lincolnson, fără 
tragere de inimă. Albii sunt mai bine înarmaţi decât noi acum, 
şi chiar dacă am intra în posesia armelor de tip C, tot ar 
trebui să învăţăm să le utilizăm. 

— În acest timp, albii s-ar năpusti ca ulii asupra noastră, 
spuse Diablo. Fiind atât de speriaţi de faptul că noi ne-am 
putea permite să plătim acest preț redus pentru arme, ar 
avea grijă ca nimeni din vreuna din enclave să apuce măcar 
să plătească fiecare rată. 

— Sunt mici nemernici plini de cruzimi, recunoscu Dr. 
Ellison. Aşa s-ar întâmpla. 

— Dar...! izbucni Lenigo, dar fu întrerupt de Mehmet 
abd'Allah. 

— Este asta o campanie promoțională a celor din 


Gottschalk? îl întrebă el pe Diablo. 

— E cea mai mare de până acum, asta-i tot. 

Diablo strânse pumnii. 

— Dacă vă lăsați duşi de nas, nu vă veți găsi liniştea toată 
viața, şi nici nu veți avea o viață prea lungă. 

— Nu-l ascultați! urlă Lenigo. 

Ceilalți nu-l luară în seamă. Schimbau între ei priviri 
grave. Jones W. Jones spuse: 

— Cred că trebuie să verificăm, înainte de a ne angaja la 
altceva. Adică, ştiu că Gottschalk întotdeauna aduc armele 
noi mai întâi în enclave, dar una e să privim asta ca pe o 
compensație pentru inferioritatea economică şi numerică, şi 
altceva e s-o luăm ca pe o escrocherie sistematică. 

— Nu mi-aţi urmărit niciodată emisiunile transmise din 
Blackbury? întrebă Diablo sincer uluit. 

— Ba da, dar... 

— Dar ce? 

Diablo bătu'din picior. 

— Dar nu le-aţi luat niciodată în serios, ci le-aţi etichetat 
doar drept propagandă anti-albă? — Atunci, să vă ia dracu! 
Erau bazate pe realitate, pe realitatea aşa cum o văd eu, şi 
asta spun şi acum, şi aş prefera să mă aflu printre albi decât 
cu nişte fraieri care sunt în stare să-l asculte pe ticălosul ăsta 
de Lenigo şi să danseze cum vor Gottschalk. Lăsaţi-mă să ies 
de aici până nu vomit. 

Se îndreptă spre uşă, iar de data aceasta gealaţii nu 
făcură nimic pentru a-l opri. 

După ce plecă, Lenigo spuse: 

— Frați şi surori, vă dau cuvântul meu. 

Ei nu-l ascultau. Erau atenți la Dr. Ellison care spunea: 

— Oricum, dacă acest detaliu, care trebuia să fie secret, a 
ajuns la Pedro Diablo, şi dacă, într-adevăr, el l-a aflat de la 
un „demascator” alb, trebuie să o lăsăm baltă. Pur şi simplu 
nu va funcționa după cum am plănuit noi. 


— Dar... spuse Lenigo. 

— Încetează, îi spuse Mehmet abd' Allah, şi întoarse din 
nou capul la Dr. Ellison. 

— Acuma, să fiu sincer, nici mie nu-mi place să fiu folosit, 
spuse el, făcând semn spre uşa închisă pe care dispăruse 
Diablo. Eu zic că ar trebui... 


97 
CALE ÎNTOARSĂ 


Flamen îşi muta alternativ privirea de la secvenţa filmată 
cu Celia, care rula încontinuu, la Celia cea reală, şi încerca, 
uluit, să-şi analizeze propriile sentimente. Ceva în neregulă...? 
Nu, nu chiar în neregulă, ci pur şi simplu neaşteptat. Furia 
pe care o simțise din cauză că fusese lăsat fără emisiunea lui 
de către conducerea Holocosmic - cu toţii, reprezentanții 
Gottschalk, adunați în grabă de la vreo şase posturi şi 
întruniți în cadrul unui comitet de moment — ar fi trebuit să 
dureze nelimitat. A-ţi vedea cariera de o viață smulsă de 
altcineva ar fi trebuit să lase răni adânci. 

Deja însă, în mai puţin de o săptămână, era mult mai 
relaxat decât fusese cu mulți ani în urmă, uitând să-şi mai 
facă griji despre viitor. Da, aşa era: nu percepea gravitatea 
situației. 

Clătină din cap. Întinsă pe o canapea lungă în faţa lui, 
Celia ridică privirea. 

— S-a întâmplat ceva? întrebă ea. 

— Nimic, spuse Flamen pe un ton uşor surprins. 

Continuă s-o privească. Ea se afla acolo deja de două zile; 
sosise pur şi simplu, neanunţată, cu toate bagajele ei, de 
acasă de la Prior, şi se stabilise în fosta ei locuință de parcă 
nu s-ar fi întâmplat nimic. Scăpase complet de efectele 
secundare ale medicamentelor care-i fuseseră date la 
Einsberg, din câte îşi putea da seama Flamen; doar că acum 


în comportamentul ei nu se mai regăsea acea nervozitate care 
i se putuse citi în voce şi pe chip cu luni de zile înainte de 
spitalizarea ei. De asemenea, se simțeau mai bine în pat 
decât îşi amintea el din perioada anterioară. Într-un cuvânt, 
părea fericită. 

Poate că era vorba şi de faptul — îşi spunea Flamen - că 
planul lui de a-l ataca pe Mogshack dăduse greş o dată cu 
ciudata încurcătură din week-end-ul trecut. Oare ce se 
întâmplase? Toate elementele păreau a fi atât de fantastic de 
palpabile, de uşor de verificat - precum ştirea despre noul 
echipament de procesare de date al cartelului Gottschalk şi 
inexplicabila referire la „Robert” Gottschalk - fiind însă 
amestecate cu o mulțime de aberaţii. Din această cauză însă, 
el renunțase la ideea de a-i cere lui Conroy s-o examineze pe 
Celia după parametrii proprii, şi se părea că avusese noroc în 
acest sens. Nimeni nu putea nega faptul că Celia se simțea 
mai bine decât oricând, poate mai bine decât în întreaga lor 
căsnicie. 

Scoase un oftat de mulțumire. Trebuia să fie mulțumit de 
faptul că evitase să se facă de râs, desigur, dar era şi mai 
bine că Celia se întorsese la el şi că nu era doar vindecată. 

Dinspre holosetul din fața lui se auzi un sunet, şi tresări 
realizând că era miezul zilei. Holosetul fusese reglat pentru a 
se pune în funcțiune automat şi a rula emisiunea lui, şi nu 
anulase comanda, din cauză că era prima oară când se afla 
acasă la prânz de când Gottschalk cumpăraseră postul. 
Fusese ocupat în birou până atunci, punând ordine în ideile 
nefinalizate şi căutând, fără prea multă tragere de inimă, un 
alt loc de muncă. 

Dacă se gândea mai bine, nici nu era sigur ce intenții avea 
noua conducere cu spațiul de emisie rămas vacant. Privi fix 
ecranul, care se lumină, şi fu peste măsură de uluit când 
văzu apărând un chip întunecat, cunoscut: Pedro Diablo. 

— Ce Dumnezeu? 


Se ridicase pe jumătate. Făcând un efort, îşi contramandă 
mişcarea, şi se aşeză la loc. Oare ce se putea ascunde în 
spatele înlocuirii lui cu Pedro Diablo? Simţind cum îl 
cuprindea din nou furia, aşteptă până ce genericul postului 
fu prezentat, urmat de reclama introductivă, la aeromobilele 
de import. 

— În această săptămână - se auzi o voce dulceagă - 
analiza noastră amănunțită a planetei Pământ, de la miezul 
zilei, este realizată de invitatul nostru, „demascatorul” Pedro 
Diablo! 

O nebunie! Incredibil! Flamen strânse cu putere din buze. 
Dar Diablo spuse: 

— Este vineri, dragi prieteni, şi apar pentru ultima oară ca 
invitat la această oră. De săptămâna viitoare, vă reîntâlniți cu 
gazda voastră obişnuită, cu care sper să am privilegiul de a 
colabora cel puțin o vreme. Deci, pentru ultima oară, iată 
cum se vede lumea prin ochii unui negru... 

Imaginea se schimbă, iar pe monitor apăru forma familiară, 
de fortăreață, a spitalului Ginsberg. Vocea lui Diablo: 

— Ce se ascunde în spatele demisiei forțate a Dr. Elias 
Mogshack din fruntea Spitalului de Boli Mintale al Statului 
New York? 

— Ce?! 

Şi iată-l pe Mogshack în biroul lui, nemişcat, cu ochii 
închişi, parcă intrat în stare catatonică, niciun muşchi 
nemişcându-i-se. 

— Păi, s-ar părea că şi-a luat prea în serios propria teorie 
conform căreia „fiecare om trebuie să fie un individ”, spuse 
Diablo pe un ton plin de ironie muşcătoare. 

Schimbare de imagine. Scene reconstituite, la fel de bine 
realizate ca şi cele montate de Flamen însuşi. Admiraţia 
profesională, resimțită împotriva voinței lui, începu să ia locul 
resentimentelor, al uimirii produsă de referirea la faptul că 
emisiunea „avea să revină la norma!” săptămâna viitoare şi al 


şocului la aflarea veştii despre demiterea lui Mogshack. 
Directorul era prezentat împreună cu Reedeth, urlându-i 
acestuia că se punea la cale un complot pentru destituirea lui, 
amenințându-l pe Reedeth cu demiterea, pentru că acesta din 
urmă îi permisese lui Xavier Conroy să între în spital. 

— Se pare că dr. Mogshack voia prea tare să închidă gura 
lumii, deduse Diablo, în timp ce pe ecran apăru din nou 
monstruosul spital din beton, asemenea unei fortărețe. Se 
zvoneşte că... 

Apoi, Mogshack, cu o armă Blazer, din cele vândute de 
Gottschalk, în mână, îndreptată spre uşă, în timp ce Ariadne 
Spoelstra încerca să intre; trase, transformând uşa în scrum; 
Reedeth o placă pe Ariadne ca un rugbist, trăgând-o în jos cu 
o fracțiune de secundă înainte ca raza în formă de evantai s-o 
taie în două. 

— Ştiţi, se vorbeşte de mult despre medicii care se tratează 
singuri, spuse Diablo. Eu prevăd o amplă anchetă a 
autorităților asupra activității Spitalului Ginsberg în ultimii 
ani... 

Reţeaua de comunicații emise un zbârnâit, iar Flamen îi 
strigă să refuze apelul. Comanda însă nu fu luată în seamă, 
iar pe monitor apăru chipul lui Eugene Voigt. Văzându-l, 
Flamen se răzgândi brusc şi închise sonorul holosetului. 
Izbucni: 

— Domnule Voigt, ce dracu se petrece la Holocosmic? 

— Mai degrabă ar trebui să mă întrebaţi ce se petrece în 
cadrul cartelului Gottschalk, mormăi Voigt pe sub mustața 
lui groasă. Sper că veți putea anula instrucțiunile pe care 
presupun că le-aţi dat în vederea întreruperii activităţii 
dumneavoastră? 

— Da, desigur, nu am făcut nimic ireparabil, gândindu-mă, 
dar fără a spera prea mult, că îmi voi găsi de lucru în altă 
parte... Dumneavoastră v-aţi ocupat de revenirea asupra 
deciziei? 


— Nu tocmai, murmură Voigt. Dar, după cum ştiţi, sau 
poate că nu ştiţi, ordinul de cumpărare a majorității 
acțiunilor de la Holocosmic a fost dat de la un nou şi 
ultramodern centru de procesare a datelor din Nevada, pe 
care l-am supravegheat îndeaproape, de când domnul 
Anthony Gottschalk l-a achiziționat, şi când am descoperit că 
era posibilă producerea unei defecţiuni majore am... am făcut 
în aşa fel încât reparațiile să fie extrem de dificile. Mai exact, 
am avut grijă ca întreg personalul de întreținere calificat de la 
IBM să fie ocupat cu un contract pentru Comisia de 
Comunicaţii, şi a funcționat perfect. Tocmai am fost anunţat 
de domnul Marcantonio Gottschalk în persoană că 
achiziționarea Holocosmic şi anularea emisiunii 
dumneavoastră a fost o decizie neautorizată şi a fost revocată 
în dimineața aceasta de către majoritatea largă a membrilor 
familiei, în cadrul unei întruniri a acestora, de la reşedinţa lui 
din New Jersey. 

Făcu o pauză, fără a zâmbi, numai în ochi citindu-i-se 
mulțumirea. 

— Păi... presupun că nu sunteți prea nemulțumit de aceste 
veşti? 

— Doamne, păi e fantastic! exclamă Flamen. Sunteţi un 
nemernic viclean, domnule Voigt, şi vă rog să o luaţi ca pe un 
compliment. 

Voigt ridică din umeri şi îşi pipăi timid urechea dreaptă. 

— Epoca noastră introvertită nu este cel mai fericit mediu 
pentru un specialist în comunicații, domnule Flamen. Fiecare 
face ce poate pentru a schimba tendința contractelor 
interpersonale. E un element absolut necesar pentru 
continuarea carierei unei persoane. Apropo, înțeleg că nu ați 
urmărit săptămâna asta emisiunea zilnică de la prânz? 

— Am fost atât de scârbit de şmecheria care mi s-a făcut, 
încât nu am fost în stare de aşa ceva. Nici n-am ştiut că 
Diablo preia controlul. Dumneavoastră ați organizat acest 


lucru? 

— Păi, lunea trecută, dis-de-dimineață, s-a făcut o cerere 
confidențială de către Marcantonio Gottschalk care, în 
calitate de lider al cartelului, avea dreptul de a efectua 
negocieri preliminare legate de noua intrare a cartelului pe 
piața transmisiunilor. Ne cerea să găsim pe cineva care să 
realizeze nişte emisiuni provizorii, până ce se lua decizia 
finală asupra, conținutului programului şi cum noi ne aflam 
încă sub obligațiile prevăzute de contractul Washington — 
Blackbury, a trebuit să-i găsim domnului Diablo o slujbă 
adecvată „pro tem”. 

Voigt făcu un gest larg, ca o îmbrățişare. 

— Nu ne-am gândit că vă veți simți... jignit de faptul de a fi 
înlocuit de cineva cu un talent atât de celebru. 

— Nu, în nici un caz! 

Flamen avea privirea aţintită asupra holosetului, nu al 
monitorului de rețea, şi zări încă o scenă reconstituită, de 
data aceasta prezentându-l pe binecunoscutul director 
executiv de la Lares & Penates, mergând de colo-colo printr-o 
fabrică de muncitori negri, care producea statuete car din 
plastic. Era enervant faptul că ratase ocazia de a dezvălui 
chiar el acea ştire, dar era mai înțelept să ajute la menţinerea 
audienței în săptămâna intermediară. În plus, imaginea era 
extrem de detaliată, poate pentru că Diablo fusese chiar la 
fabrica respectivă. 

— Ce mai face, apropo? întrebă el. 

— Foarte bine, din câte ştiu. Desigur că publicul alb a fost 
intrigat să-l vadă la lucru pe faimosul „demascator” negru, iar 
ratingul a crescut cu opt - nouă procente. Şi încă ceva, un 
lucru care sunt sigur că vă va interesa: săptămâna aceasta, 
nu s-a înregistrat nici un bruiaj. 

— Asta înseamnă că cei care ne sabotau era foştii directori 
ai postului! 

— Luaţi-o cum vreți, domnule Flamen. Eu fac doar nişte 


constatări. 

Flamen ezită. Revenind asupra subiectului principal, 
spuse: 

— Dar... dar, cum aţi reşit să-i prindeți pe Gottschalk în 
capcană? Sau, mai exact, pe cei din grupul dizident, care au 
forțat cumpărarea Holocosmic. 

— Cred că au căzut în propria lor capcană, domnule 
Flamen. 

Voigt se trăgea din nou de lobul urechii drepte, în mod 
inconştient. 

— Îmi pare foarte rău, dar totul este atât de straniu, 
domnule Flamen. Încă mai încerc să reglez propriile noastre 
computere, căci peste noapte au fost introduse în ele nişte 
date adiționale foarte puţin probabile. Aţi aflat despre criza 
nervoasă a doctorului Mogshack? 

— Tocmai am văzut ştirea pe holoset. 

— Ei bine, acesta este, desigur, un scandal de anvergură şi 
au fost solicitați experți psihiatri din partea guvernului. 
Printre altele, ei au deschis băncile de date de la Ginsberg 
pentru rețeaua federală de procesare de date, iar analiza 
informaţiilor pe care le-au obținut va dura foarte mult. Se 
pare - probabil din cauză că, o vreme, unul din pacienți s-a 
ocupat de întreținerea tehnică - că nişte noţiuni fără nici un 
pic de logică au fost introduse, aşa, doar ca simple texte. De 
exemplu... 

— Ce? 

— Păi toată dimineața am încercat să înțeleg despre ce e 
vorba şi până acum am ajuns intr-un punct mort. Am 
întrebat despre încetarea bruiajului din timpul emisiunii de la 
prânz a postului Holocosmic, şi am fost îndrumat către un 
stoc de date recent obținute de la Ginsberg. E ceva în 
neregulă, domnule Flamen? întrebă Voigt. 

— Nu... nu ştiu. 

Avea încă vie în minte amintirea celor spuse de 


computerele din biroul lui Reedeth, cum că doamna Celia 
Prior Flamen avea puterea de a influența radiațiile 
electromagnetice din benzile folosite pentru... 

Dar era absurd. Trebuia să fie absurd. 

Îl auzea totuşi pe Voigt continuând să vorbească, în vreme 
ce pe monitorul holosetului se derula, fără sonor, o reclamă 
— nu cea pentru capcanele tip guardian, care apărea de 
obicei la acea oră. Desigur că era greu de crezut că Diablo ar 
fi fost de acord cu o secvenţă în care un negru, ca şi el, era 
expus unei morți dureroase. 

— Totul era legat de o opinie referitoare la soția 
dumneavoastră domnule Flamen, o afirmaţie conform căreia 
ea putea... să influențeze emisiile dumneavoastră, şi îi 
displăcea profund această capacitate a ei căci, în 
subconştient, ea ştia cât de mult ţineţi la munca 
dumneavoastră. Se mai spunea că, atunci când ea va găsi o 
cale de a-şi folosi acest talent, în sprijinul şi nu împotriva 
dumneavoastră, avea să fie complet vindecată. 

Voigt zâmbi neîncrezător. 

— Şi când te gândeşti că aşa ceva a putut intra cu 
adevărat în băncile de date ale unui important spital public! 
Dacă şi alte asemenea lucruri vor fi scoase la iveală de 
ancheta asupra felului în care Mogshack a administrat 
spitalul, eu zic că ar fi timpul să fie demis. 

Flamen însă nu-l asculta. O fixa acum cu privirea pe Celia, 
complet relaxată pe canapea, cu ochii închişi. Cu un efort, 
spuse: 

— Domnule Voigt, vreţi să-mi faceți o favoare? 

— Dacă e posibil, acceptă Voigt politicos. 

— Vreți să verificați în computerele guvernamentale... 

Se opri. Era atât de ridicol! Avea să se facă de râs, dacă 
mai scotea vreun cuvânt. Şi totuşi, nu-şi putu împiedica 
buzele să termine propoziția. 

— Vreți să verificați, cu ajutorul computerelor, căderea 


nervoasă a lui Anthony Gottschalk, să vedeți dacă nu cumva, 
prin absurd, ceea ce aflați în acest fel vă conduce la acelaşi 
stoc dedate? 

— Păi... da, bineînţeles, dacă credeți că are rost... 

Fu rândul lui Voigt să se întrerupă brusc. 

— Domnule Flamen, m-am obişnuit să vă consider o 
persoană deosebit de bine informată, dar de unde Dumnezeu 
ați ştiut că porecla computerului Gottschalk era „Robert”? 
Nici măcar unii membri ai cartelului nu ştiau de acest lucru 
până ce nu s-au declarat fără rezerve de partea lui Anthony 
Gottschalk! 

„Am aflat de la un nebun de la Ginsberg”, ar fi spus. Dar 
Flamen nu putea accepta aşa ceva. Păstra o tăcere 
enigmatică, în timp ce mintea îi lucra febril. „Dacă Madison 
avea dreptate în acea privință, oare ar fi putut avea dreptate 
şi în alte privințe? Şi oare era posibil ca aparatura 
computerizată de la Ginsberg să...” 

O privi pe Celia, întrebându-se care era adevărul, 
întrebându-se dacă vindecarea ei se produsese în momentul 
în care ea venise să privească peste umărul fratelui ei şi i se 
spusese că Holocosmic fusese cumpărat de Gottschalk şi că 
emisiunea lui Matthew Flamen avea să fie lichidată. 

Aceasta putea fi o cale de a-şi pune talentul în slujba lui, 
şi nu împotriva lui: dereglarea computerului ultra-sofisticat... 

Voigt spuse, pe un ton energic: 

— Ei bine, încă ceva doar, domnule Flamen, pe lângă 
felicitările mele pentru intrarea în normal a emisiunii 
dumneavoastră, începând de lunea viitoare. Veţi... veți fi 
dispus să vă continuaţi colaborarea cu domnul Diablo? Eu l- 
am întrebat, neoficial, şi mi-a spus că e de acord, dacă şi 
dumneavoastră sunteți. Nu ştiu din ce motiv, în ciuda 
demiterii primarului Black... 

— Şi el? 

— Chiar că sunteți în urmă cu ştirile, domnule Flamen, 


spuse Voigt, sincer uimit. Da, primarul Black a fost găsit 
nepotrivit din punct de vedere psihologic pentru funcția lui, 
ieri după-amiază. Dar încă nu mi-aţi răspuns. 

— Da, aş fi încântat, spuse Flamen ferm. În timp ce 
vorbeam cu dumneavoastră i-am urmărit emisiunea. E al 
dracului de bun. Dar totuşi, de ce nu vrea să se întoarcă 
acasă, dacă primarului Black i s-a făcut vânt? 

— Au existat unele... ăăă... unele fricțiuni în cercurile 
negrilor, recent, spuse Voigt. Ele ar putea izvori din invitația 
pe care primarul Black i-a facut-o lui Uys, de a veni în țară. 
Oricum, slavă Domnului, nu-l mai avem pe cap pe Morton 
Lenigo! 

Flamen îşi duse nervos mâinile la cap. 

— Am senzația că, într-o fracțiune de secundă, lumea s-a 
schimbat radical! 

— Aşa şi este, spuse Voigt pe un ton neaşteptat de ferm. 
Timp de o săptămână am fost scutiți de ceva ce eu speram de 
mult să găsiți curajul să atacați. 

— Ce anume? 

— Propaganda Gottschalk. Aproape că nici mie nu-mi 
venea a crede cât de eficientă devenise, dacă nu s-ar fi 
implicat ei direct în comunicații săptămâna trecută şi dacă 
nu aş fi reuşit eu să-i oblig să se conformeze clauzei care 
interzice corporațiilor ce controlează comunicațiile publice să 
le folosească pe acestea pentru promovarea propriilor produse. 
Nu ştiu cât va ţine, dar... Domnule Flamen, pot să fac ceva 
ilegal, lipsit de etică şi foarte personal? Pot să vă cer să-mi 
răsplătiți mica favoare pe care v-am putut-o face, dedicându- 
vă cât mai mult din timpul dumneavoastră de emisie pentru o 
analiză detaliată a metodelor prin care Gottschalk răspândesc 
ură, disensiuni şi suspiciune? 

Era prima oară de când se cunoşteau când Flamen îl 
vedea pe Voigt atât de emoţionat. Aproape că tremura. 

— Pot face să treacă cel puțin câteva săptămâni, sau chiar 


luni, înainte ca ei să scape de obligaţiile lor şi să-şi vândă 
acţiunile deţinute la Holocosmic. În acest răstimp, avem 
posibilitatea să contraatacăm. 

— Dar eu voi fi tot angajatul lor! 

— Va trebui să accepte orice material transmiteţi 
dumneavoastră. Clauza mai prevede că nici un program de 
ştiri — iar al dumneavoastră figurează ca program de ştiri - nu 
poate fi cenzurat pe motiv că proprietarii postului ar vrea să 
protejeze un client care-şi face publicitate pe acel post de la o 
reclamă nefavorabilă referitoare la produsele sau serviciile lui. 

Voigt rânjea ca un motan dolofan. 

— Noi ne putem folosi de diversele clauze contractuale, în 
mod alternativ, mai repede decât ei, domnule Flamen. Am 
studiat situația, şi va funcționa. Aşa că, veți îndeplini... ăăă... 
acel serviciu public pe care vi l-am sugerat? 

— Da, spuse Flamen hotărât. 

— Vă mulțumesc foarte multl Eu... o, doamna Flamen! 

Voigt făcu ochii mari şi Flamen realiză instantaneu că 
Celia se dăduse jos de pe canapea şi se apropiase, tăcută, de 
el. 

— Nu ne-am mai văzut de secole. Sunt încântat să aflu că 
v-aţi însănătoşit. 

— Nu ați aflat încă nici pe jumătate, spuse Flamen, şi 
înconjură cu brațul talia soţiei sale. 

— Probabil că restul este... personal? spuse Voigt, ridicând 
o sprânceană stufoasă. Ei bine, eu îmi voi vedea de treburile 
mele, şi vă voi lăsa în pace. Şi încă o dată mulțumiri pentru 
că ați acceptat sugestia pe care v-am facut-o. 

— Ce sugestie? spuse Celia în timp ce ecranul rămânea gol. 
Am moțăit, şi nu prea am auzit nimic din ce spuneai. 

— Îmi reiau slujba! spuse Flamen entuziasmat. Şi, mai 
mult decât atât, am ocazia să-i atac pe ticăloşii care au 
încercat să scape de mine. Crede-mă - îşi încleştă pumnii — îi 
voi face să o ia pe urmele lui Mogshack şi ale primarului 


Black! 

DEPARTE DE A FI EXTRAORDINAR, SAVANTUL IDIOT 
CARE POATE FACE NIŞTE REMARCABILE 
RAȚIONAMENTE, FĂRĂ A ȘTI NICI CUM REUȘEȘTE 
ACEST LUCRU, NICI CARE POT FI CONSECINȚELE, 
ESTE UN EXEMPLU FOARTE TIPIC PENTRU SPECIA 
UMANĂ 


În biroul plăcut, dotat cu instalaţie de aer condiţionat, 
mobilat în stil vechi, pe care-l avea în campusul Universtății 
din Manitoba de Nord, Xavier Conroy stătea aşezat în fața 
maşinii sale de scris străvechi, gândindu-se la planul general 
al seriei de cursuri televizate pe care fusese invitat să le țină 
în cursul viitorului an universitar. Încă nu reuşea să-şi 
organizeze ideile aşa cum voia: una era să te adresezi unui 
grup de studenți „captivi” într-o universitate fără prea mari 
pretenţii, şi alta era să încerci să te faci înțeles în fața a 
milioane de spectatori. 

Bănuia că motivul pentru care fusese semnat contractul îl 
reprezenta panica - scandalul, provocat de descoperirea 
faptului că directorul celui mai mare spital psihiatric din 
emisferă suferea el însuşi de o megalomanie înaintată, şocase 
pe toată lumea, inclusiv pe directorii posturilor de 
comunicații principale, făcându-i să-şi dea, îngroziții seama 
de problema sănătății mintale care anterior fusese acoperită 
de doctrine superficiale precum cea a doctorului Mogshack, 
referitoare la natura schimbătoare a normalității. 

Fie că era vorba de panică sau nu, ocazia era prea bună 


pentru a fi scăpată. Cum putea să le explice mai bine 
spectatorilor că...? Rețeaua de comunicații emise un zbârnâit. 
Întorcând capul, văzu că pe ecran pâlpâia lumina galbenă, 
indicând un apel de la mare distanță, şi acceptă legătura. 

Spre uluirea lui, pe monitor apăru chipul Lylei Clay; la fel 
de drăguță ca întotdeauna, părând încă uşor obosită, dar 
zâmbind brusc la vederea lui. 

— Domnişoară Clay! Dumnezeule mare! 

Îşi răsuci scaunul, pentru a fi față în faţă cu ea. 

— Cărui fapt îi datorez această plăcere? 

— Vreau să vin să urmez cursurile dumneavoastră anul 
acesta, spuse Lyla. 

Urmă un moment de tăcere mormântală. În cele din urmă, 
Conroy spuse: 

— Sunt... ăăă... foarte flatat, dar... 

— Domnule profesor, am învățat să-mi controlez mult mai 
bine puterile, spuse Lyla. N-am mai luat o „pastilă profetică” 
de mai bine de o lună, şi simt nişte lucruri care... 

Îşi muşcă buzele. 

— Ei bine, cred că am să vă povestesc o groază de lucruri. 
Aveţi timp să mă ascultați? Adică, dacă nu puteţi, eu vă 
înțeleg, căci ultima oară când am discutat lucrurile erau cam 
confuze, şi poate preferați să uitaţi întregul episod. 

Conroy privi în gol o clipă. Brusc, izbucni în râs. 

— Domnişoară Clay, deja m-aţi impresionat foarte tare. 
Nu-mi aduc aminte să fi făcut ceva mai stupid în viață decât 
să-l contrazic pe domnul Flamen, încercând să-l conving de 
spusele lui Madison, cu doar câteva clipe înainte ca acesta să 
cadă în ghearele nebuniei permanente. Oh... îmi cer scuze. V- 
a devenit prieten, nu-i aşa? 

— Harry Madison nu era doar cel mai sănătos om din câți 
am întâlnit, ci şi unul dintre cei mai amabili, spuse Lyla ferm. 
M-a scos dintr-o încurcătură îngrozitoare imediat după 
moartea lui Dan şi, în ciuda faptului că a fost dus înapoi la 


Ginsberg, eu mă port de atunci aşa cum am învăţat de la el, 
şi obțin totul mult mai uşor în viața de zi eu zi. Cred că greşiți, 
domnule profesor, adică cred că acum greşiţi, iar atunci ați 
avut dreptate. 

— Nu prea înțeleg, spuse Conroy, după o clipă de tăcere. 

— Cred că nici eu nu înțeleg prea bine, ridică Lyla din 
umeri. E ceva atât de... E ceva în interiorul meu, ceva ce nu 
pot explica prea bine. E legat de faptul că am încercat să-mi 
câştig existența ca „pitoneasă”. 

— Şi acum aţi renunțat? o întrerupse Conroy. 

— Nu, am primit o invitație de la Dr. Spoelstra de la 
Ginsberg să vin să particip la interviurile pentru noul... 
director, dar am refuzat. 

— Şi atunci, ce-ați mai făcut în ultimul timp? 

— M-am dus acasă. De acolo vorbesc acum. De săptămâni 
întregi nu fac decât să stau şi să mă gândesc. Şi să mă cert 
cu ai mei, dar asta nu-i nimic nou. 

Făcu o grimasă amuzantă. 

— Mi-a fost tare greu până am reuşit să mă înscriu la 
universitatea la care predațţi, dar am sunat şi m-am interesat, 
iar când mi-au spus că la cursul dumneavoastră nu mai sunt 
locuri, m-am gândit că poate dacă apelez direct la 
dumneavoastră... 

— Ei bine, aş fi, desigur, încântat să vă am studentă, dar 
mă tem că va trebui să-mi dați un motiv convingător. 

— Voi încerca, spuse Lyla. Tocmai de aceea am făcut 
această legătură. 

Privi cu sinceritate spre camera de luat vederi din locul din 
care suna ca. 

— Domnule profesor, am citit o parte din cărţile 
dumneavoastră şi v-am şi cunoscut, v-am auzit vorbind, iar 
ceea ce ați spus atunci în biroul lui Flamen mă obsedează 
neîncetat. Şi sper că mă va preocupa şi în viitor. Nu ştiu ce 
mă face pe mine o „pitoneasă” şi se pare că nimeni altcineva 


nu ştie, dar... Dar nu este modul corect de abordare a 
problemei, oricare ar fi aceasta. Eu una nu ştiu în ce constă 
ea, dar cred că ar putea fi vorba de faptul că oamenii se 
izolează unul de celălalt până ce e nevoie de cineva cu puteri 
paranormale şi de nişte droguri ale naibii de periculoase 
pentru a putea dobori barierele dintre noi. Şi lucrurile pot fi 
diferite. V-am spus, n-am mai luat o „pastilă profetică” de mai 
mult de o lună. De ceva vreme mă tot plimb prin oraşul meu 
natal, uitându-mă la oameni. Am vorbit cu părinţii şi cu 
fratele meu şi am început să... să-i „văd” din nou. Am şi o 
minte, pe lângă nişte puteri paranormale, şi îmi pot controla 
mintea, şi îmi pot aminti ce învăţ cu ajutorul ei în loc să fiu 
nevoită să stau să ascult o casetă înregistrată în timp ce sunt 
în transă. A fi o „pitoneasă” este la fel cu a fi o maşinărie care 
nu face decât să stea nemişcată şi care cunoaşte o mulțime 
de lucruri uluitoare dar care nu vine să le dezvăluie până ce 
cineva nu-i pune întrebările adecvate. Nu sunt o maşinărie, ci 
o fată cu hormoni şi emoții, şi cu ceva inteligenţă şi cu... 

Făcu un gest de neajutorare. 

— Vreau ca cineva, să-mi arate mai mult decât a reuşit 
Harry Madison, în scurtul răstimp în care a fost liber. Era 
tipul ăsta - Berry, pe care-l credeam a-i fi prieten lui Dan şi 
mie - ţineţi minte? Şi s-a aciuit în apartamentul nostru, 
gândindu-se că era ocazia lui de a pune mâna pe ceva. 
Prieten sau nu, el la asta s-a gândit mai întâi, nu să încerce 
să facă ceva să mă ajute sau să curețe puțin locul după 
moartea lui Dan, sau altceva în genul ăsta. Domnule profesor, 
înțelegeţi ce vreau să spun? 

— Nu prea, spuse Conroy pe un ton mohorât. Dar vorbiţi 
despre subiectul adecvat. Continuati. 

— Ei bine, cum v-am spus, e ceva în mine şi pur şi simplu 
nu sunt obişnuită să împărtăşesc asemenea lucruri şi să 
încerc să le explic. Dar eram în acea situație îngrozitoare, nu 
aveam locuință, nu aveam cui să-i cer ajutorul, iar Harry a 


cântărit problema, pur şi simplu, şi, deşi nu mă cunoscuse 
niciodată înainte, el a rezolvat-o. Presupunând că era ceva 
mai deosebit în legătură cu el, în sensul că a descuiat o uşă 
fără cheie şi a prins în mâini un zăvor de o sută de kilograme 
şi aşa mai departe: ceea ce mi-a rămas întipărit în minte a 
fost faptul că şi-a folosit aptitudinile în acel scop. 

— Şi asta v-a făcut să renunțați la activitatea de 
„pitoneasă”? 

— O, nu! 

Lyla se încruntă, uitându-se în sus, părând frustrată de 
incapacitatea de a se face înțeleasă. 

— N-aş putea renunța la ea vreodată - sunt o „pitoneasă” — 
aşa cum alții au, fiecare, talentele şi aptitudinile lor. Ceea ce 
contează e felul în care îți foloseşti aceste talente. Eu nu 
vreau să fac avere din asta şi să ajung plictisită şi sadică, 
precum Mikki Baxendale. Vreau să învăţ să folosesc acest 
lucru în sprijinul meu, căci atunci nu-l voi putea folosi în 
sprijinul altor oameni. Şi pentru felul în care ați analizat 
problema izolării oamenilor unul de celălalt, vreau să iau 
parte la cursurile dumneavoastră. Nu e vorba de puterea de 
„pitoneasă” — nimeni nu mă poate ajuta în această privință, 
nici măcar ceilalți oameni care au această putere, căci mintea 
noastră lucrează în acele momente doar prin subconştient. 
Însă pentru oamenii despre care eu, prin intermediul 
talentului meu, aflu tot felul de lucruri - pentru ei, domnule 
profesor, doresc acest lucru atât de mult încât cred că aş 
muri dacă ar trebui să aştept până la anul pentru a mă 
înscrie la cursul dumneavoastră. 

— Chiar de-ar trebui să vă las să vă instalați cortul aici, la 
mine în birou, din cauza lipsei de locuri din cămine - spuse 
Conroy decis — tot vă voi primi. N-am mai auzit pe cineva de 
vârsta dumneavoastră, îmi cer scuze că fac referire la acest 
lucru, dar eu resimt puternic diferența de vârstă în acest 
mediu - n-am mai auzit, spuneam, pe cineva atât de tânăr să 


spună atâtea lucruri de bun simț în ultimii zece ani. În acest 
moment, dată fiind reacția împotriva lui Mogshack şi statutul 
meu, nedorit, de principal rival al lui, mă aflu pe o poziţie de 
oarecare influenţă, şi mă văd nevoit să fac eforturi pentru a 
mă controla, pentru că a trecut mult timp... 

Îşi pipăi gânditor barba. 

— Trebuie să recunosc, continuă el, că încă îmi vine greu 
să înțeleg de ce am fost atât de convins de spusele lui 
Madison, când acestea erau atât de absurde. Vorbea despre 
lucruri care încă nu se petrecuseră şi, mai mult, care nici 
după aceea nu au avut loc... 

— Domnule profesor - îl întrerupse Lyla - dacă nu am fi 
fost noi, ele ar fi avut loc. 

— Ce? 

— Ar fi avut loc. Exista acel nou super-computer în Nevada, 
nu-i aşa? Şi s-a întâmplat ceva cu el, iar eu ştiu ce s-a 
întâmplat. 

— Da, desigur, dar... Ştiţi ce s-a întâmplat? repetă Conroy 
sceptic. 

— Bineînţeles. Acelaşi lucru care mi s-a întâmplat şi mie 
odată. Ceea ce se numeşte o „capcană de ecou” spuse ea, pe 
un ton simplu, dar ferm. 

Conroy îşi puse mâinile în poală şi o privi fix câteva 
momente. Spuse, pe un ton schimbat: 

— Cred că... Nu, va trebui să-mi explicați ce vreți să 
spuneți. 

— Să presupunem că e adevărat că Madison era... în 
contact cu, sau asociat cumva, cu această maşinărie de acolo 
în viitor, atunci când civilizația se prăbuşise. Apoi, în clipa în 
care a aflat că Gottschalk încercase să cumpere postul 
Holocosmic pentru a elimina emisiunea lui Flamen, şi-a dat, 
desigur, seama că era înfrânt. În ambele sensuri. Adică, acea 
maşinărie şi-a dat seama. În balanţă a atârnat, pe de o parte, 
experiența ei superioară de un secol în plus, pe care o avea în 


anul 2113, şi pe de altă parte, faptul că propria ei memorie 
arăta că ea - maşinăria - acționase pentru a împiedica exact 
acele dezvăluiri necesare pentru a schimba cursul istoriei şi a 
asigura existența a destui oameni bogaţi care să cumpere 
armamentul în Sistem C, când acesta era lansat pe piaţă. Tac 
— ţac -țac - ţac... 

Ea făcu un gest, mimând balansul în aer, între palmele ei, 
al unei mingi imaginare, legate cu o sfoară. Văzând expresia 
sceptică de pe chipul lui Conroy, se întrerupse, oftând: 

— Îmi pare rău, domnule profesor. E ceva ce nu voi putea 
clarifica niciodată. Ar fi trebuit să pătrundeți în mintea mea, 
în locuința lui Mikki Baxendale, când am luat acea doză 
subcritică de „drog profetic” şi am perceput toate acele viziuni 
cu lupte şi omoruri care traversau mintea lui Harry. Nici un 
om, într-o viața de om, nu ar fi putut aduna acele date; ar fi 
trebuit să fie atât de dedicat violenței, încât ar fi fost ucis de 
şapte ori: însă pentru mine a avut un efect mai important 
decât orice fel de cuvinte. Mi-a arătat faptul că el, sau ceva 
aflat în el, îl transforma într-o maşinărie de ucis. Şi a ucis. L- 
a aruncat pe omul acela pe fereastra de la etajul patruzeci şi 
cinci, nu? M-am tot gândit de atunci. Ştiu chiar şi ce m-a 
făcut să vomit, exact la sfârşit. Dintre toți oamenii care şi-au 
dedicat vreodată viața armelor, cei mai răi proveneau dintr-o 
sectă eretică Zen din Japonia şi Coreea în secolele 
cincisprezece — şaisprezece, care cultivau omorul efectiv ca pe 
o artă. Dacă vă puteți imagina extazul produs de pictură, de 
muzică, de poezie, puse la un loc, şi apoi vă dați brusc seama 
că era vorba de uciderea unui om, înțelegeţi de ce mi-a fost 
aşa greață. 

— Aţi luat foarte în serios toate astea, nu-i aşa? spuse 
Conroy încet şi, fără a accepta un răspuns, continuă. Desigur 
că şi eu am aceeaşi senzație de nelinişte pe care am avut-o, 
după cum îmi amintesc, în biroul lui Flamen - o senzație de 
adevăruri care ies la iveală din ceea ce eu, în mod obişnuit, aş 


eticheta drept aberaţii. Ideea dumneavoastră, conform căreia 
computerul a înnebunit din cauză că a stabilit o relație cauză 
- efect instabilă, de la prezent la viitor... 

— Exact! strigă Lyla. 

— Dar, continuă el, făcându-se că nu o aude, asta mă face 
să mă rup atât de brusc de schemele mele de gândire! Şi pe 
dumneavoastră, probabil!? 

O privi cu îndoială. 

— Da, nu văd de ce nu. Câţi ani aveţi, domnişoară Clay? 

— Astăzi împlinesc douăzeci şi unu de ani. 

— Şi aţi trăit deja experienţe pe care majoritatea oamenilor 
nu le vor trăi vreodată. Odată, am auzit pe cineva definind 
talentul unei „pitonese” ca pe abilitatea de a gândi cu mintea 
altora. E corect? 

— Da, chiar eu am spus acest lucru. 

— În acest caz, dacă nu vă blochez mintea într-o schemă 
conformistă, cred că aş putea să vă ajut să găsiți ceea ce 
spuneți că doriți. Iar eu evit întotdeauna rigiditatea mentală. 

— Sunteţi mai deschis la minte decât oricine altcineva, din 
câtă lume cunosc eu, spuse Lyla cu căldură. 

Conroy înclină capul său cărunt. 

— N-am mai primit un compliment sincer de ani de zile, 
domnişoară Clay. De abia aştept să veniţi la cursul meu, şi 
promit să-mi dau toată silința pentru dumneavoastră. Avem o 
dureroasă nevoie de oameni ca dumneavoastră; şi vom avea 
nevoie de ei mai mult ca niciodată în deceniile viitoare. O dată 
cu retragerea de pe piață a Lares & Penates, din cauza acelei 
agitații legată de ura rasială, şi a reacției împotriva acesteia, 
ca şi a pierderii încrederii în compania Gottschalk, după 
dezvăluirile privitoare la disensiunile din interiorul ei... 

Oftă. 

Această bătrână planetă a noastră e într-un clocot 
continuu, şi dacă nu găsim un nucleu de oameni tenaci, 
raționali, care să ne aducă din nou pe linia de plutire, vom 


avea o traiectorie în zig-zag, asemenea unei rachete avariate, 
cu motoarele blocate. Dar eu am reuşit cumva să rămân, în 
mod irațional, un optimist, toată viața. Am această speranță 
că cineva va veni să ne salveze la țanc şi să ne regleze 
giroscoapele. 

Se lăsă pe spate în fotoliu şi zâmbi chipului drăguţ de pe 
monitor. 

— Vă mulțumesc că mi-ați cerut această favoare, 
domnişoară Clay. Uneori, tind să îmi pierd încrederea în 
propria-mi judecată. E plăcut ca o persoană excepțională ca 
dumneata să-mi redea această încredere. 

Ea îl privi îndelung. Brusc, ea îşi țugui buzele şi îi trimise 
un sărut, înainte de a întrerupe legătura, cu un zâmbet 
ştrengăresc. 

